
ДеЙност на Върховния административен съд

	ПРЕЗ 2013 ГОДИНА 

 През отчетната 2013 г. Върховният административен съд отбеляза 100–годишнината от учредяването си. Празненството бе уважено от президента Росен Плевнелиев, от председателя на Народното събрание Михаил Миков, премиера Пламен Орешарски, както и други официални лица. Поздравления поднесоха председателят на ВКС проф. Лазар Груев, главният прокурор Сотир Цацаров, бившият премиер Симеон Сакскобургготски, кметът на София Йорданка Фандъкова, членове на Висшия съдебен съвет, бившите председатели на ВАС Владислав Славов и Константин Пенчев. В рамките на честването на 17 октомври в аулата на СУ „Св. Климент Охридски“ се проведе научна конференция „100 години Върховен административен съд“. Събитието се организира под патронажа на Върховния административен съд на Република България и Юридическия факултет на Софийския университет „Св. Климент Охридски“. 
И през 2013 година магистратите и съдебните служители от Върховния административен съд с постоянство продължиха да надграждат дейността по прилагането на основните стратегически цели и приоритети и конкретните мерки за подобряване работата на съда чрез въвеждането на добри практики, което е видно и от последния доклад на Европейската комисия за напредъка на България по механизма за сътрудничество и проверка в съдебната реформа. В него е отчетена повишената ефикасност в административното правораздаване и в частност че Върховният административен съд полага усилия да преодолява пропуските в работата си чрез съществуващите в националното и международното законодателство критерии за законосъобразност.Планът за подобряване работата на съда отчита конституционните промени, засягащи съдебната власт, антикорупционното законодателство и утвърдените от Висшия съдебен съвет подзаконови актове, които пряко произтичат от Стратегията за реформа на съдебната система и Закона за съдебната власт. Инициативите на ВАС чрез изпълнението на конкретни европейски проекти спомагат за подобряване образа на съдебната власт пред обществото и разширяват широката социална база на взаимодействие на съда с обществеността.Основен приоритет за Върховния административен съд остава електронното правосъдие, като проектната идея за финансиране за внедряване на Единна деловодна информационна система в административните съдилища в България бе одобрена и през м. октомври бе сключен договор между ОПАК и ВАС за реализацията на ЕДИС. 
 Следва да се отбележат усилията на ръководството по отношение на срочното разглеждане и приключване на административните дела въпреки увеличения обем на постъпления. Бяха създадени правила за сформирането на тричленните, петчленните и седемчленните състави, правила за заместване на отсъстващи съдии и председатели на отделения. Беше доразвита и подобрена практиката разпечатка от протокола за случаен избор на докладчик и разпореждания на председателите на отделения и колегии за определяне на съставите в петчленен и седемчленен състав, както на откритите, така и на закритите заседания, да се прилага по всяко дело. Всички тези инициативи, като част от организационния процес, бяха насочени към продължаване на съдебната реформа и осигуряване на прозрачно правосъдие. Един от основните приоритети пред ВАС е да извърви конституционно начертания път по унифициране на съдебната практика в приложението на максимален брой материални закони. С отпадане на обществената необходимост на част от касационния контрол ще бъде оправдано и въвеждането на допустимостта на касационния контрол по съществото на спора. Също така следва да се отчете сътрудничеството между двете върховни съдилища по приемането на съвместни тълкувателни актове. През изтеклата 2013 г. успешно бе реализирана заложената ми стратегия към всеки съдебен състав на ВАС да работи по един постоянен съдебен помощник. Кабинетът на председателя на ВАС се подпомага от съдебния помощник Александър Николов, който освен основните му задължения отговаря пряко за част от стратегическите цели и оперативния план на ВАС, за реализация и осигуряване на финансовата му обезпеченост. 

 ПОСТЪПИЛИ И СВЪРШЕНИ ДЕЛА
През отчетната 2013 г. във Върховния административен съд са постъпили 17 187 броя административни дела. За сравнение: 

· 2012 г. - 15718 бр.; 

· 2011 г. – 16 970 бр.; 

· 2010 г. - 16589 бр. 

Общият брой на делата за разглеждане във Върховния административен съд през отчетната 2013 година е 21 955 - с 899 повече от тези през 2012 г. 

 В този брой са включени както новообразуваните дела, така и останалите несвършени дела от 2012 г. – 4774 бр. 

Броят на решените по същество административни дела във Върховния административен съд за 2013 г. е 17 169, като от тях 15 364 са решени в едномесечен срок. 

 Общият брой висящи дела към 31.12.2013 г. е 4788, като 4595 от тях са насрочени. 

 Анализирайки посочените цифри, считам, че във Върховния административен съд и през изминалата година се е работило бързо и ефективно. Това е в резултат преди всичко на проявената от страна на всички магистрати и служители висока отговорност. Данните от изминалата година сочат, че броят на написаните в едномесечен срок дела е 89% от общия брой постъпили дела през 2013 г., което показва повишаване на ефективността в сравнение с предходната 2012 година. Въпреки това високата натовареност на магистратите представлява реален проблем за ефикасното правораздаване. Конкретни статистически данни свидетелстват, че на ВАС са подсъдни производствата по голям брой материални закони. Така през 2013 г. натовареността на съдия във Върховния административен съд възлиза на над 220 дела годишно. Посочените данни водят до извода, че е налице разлика в посока увеличаване на постъпленията на дела през отчетната година във Върховния административен съд. Основен приоритет пред ръководството на Върховния административен съд е да се засили конституционно определената дейност на съда за издаване на тълкувателни решения и постановления с цел унифициране на административното правораздаване по нормативни актове с висока степен на обществена чувствителност. 

 На следващо място трябва да се помисли как тези промени в подсъдността ще доведат до допълнително натоварване на 28-те административни съдилища, за да имат възможност да заработят с пълен капацитет, каквато е целта на поставените със започналата през 2006 г. реформа на административното правораздаване, а именно: изграждането на съдебна система на принципа на двуинстанционното производство, оптимизирана спрямо броя и вида на постъпващите дела, с ясно разпределени компетенции по правилата на родовата и местната подсъдност, подчинена на принципите за бързина, процесуална икономия, достъп до правораздаване, ефективност и балансираност при разпределението на делата. Необходимо е обаче да се продължи политиката по отношение на промяна на подсъдността на някои видове дела, като се вземат законодателни мерки за оптималното разпределение на делата между административните съдилища и Върховния административен съд. Пример за това е изменението на чл. 133 от АПК, което бе прието, обнародвано в бр. 104/13 г. на ДВ и влезе в сила от 04.01.2014 г. Изменението в правилата на местната подсъдност е с безспорна социална насоченост и по-добър достъп до правосъдие, но също и надежда, че е една стъпка на законодателя в посока към по-равномерно натоварване на административните съдилища. От друга страна, тези мерки биха довели до по-доброто използване на капацитета на административните съдилища. 

 Един от основните приоритети пред ВАС е създаването на Централен административен съд, който да поеме част от първоинстанционните дела, които досега ВАС е разглеждал, с изключение актовете на Министерския съвет и тези на министрите по чл. 125, ал. 2 от Конституцията, което ще даде възможност на Върховния административен съд в изпълнение на конституционното си правомощие по чл. 125, ал. 1 от Конституцията да осъществява върховен съдебен надзор за точното и еднаквото прилагане на законите в административното правораздаване, да засили тълкувателната си дейност. В по-далечна перспектива, при намаляване обема на работа се цели и намаляване числеността на съдиите във Върховния административен съд в едни оптимални размери, каквито са тези на върховните съдилища на останалите страни - членки на Европейския съюз. 

КАДРОВА ОБЕЗПЕЧЕНОСТ НА ВЪРХОВНИЯ АДМИНИСТРАТИВЕН СЪД ЗА ОТЧЕТНИЯ ПЕРИОД

По щатно разписание на ВАС за 2013 г. са работили 86 съдии.

І. ПЕНСИОНИРАНИ СЪДИИ през 2013 г.:

1. МАРИЯ МИХАЙЛОВА КОСТОВА – 24.01.2013 г. 

2. БИСЕРКА МЕТОДИЕВА КОЦЕВА - 18.04.2013 г. 

3. ДИМА ГЕОРГИЕВА ЙОРДАНОВА - 01.07.2013 г. 

ІІ. НОВИ СЪДИИ през 2013 г.:

1. СВЕТЛАНА ЦЕКОВА БОРИСОВА – от 16.08.2013 г. 

2.  БИСЕР ВЛАДИМИРОВ ЦВЕТКОВ – от 16.08.2013 г. 

3.  БЛАГОВЕСТА ЛЮБОМИРОВА ЛИПЧЕВА – от 16.08.2013 г. 

4. АНЕЛИЯ ИВАНОВА АНАНИЕВА-СРЪНДЕВА – от 16.08.2013 г. 

5. КРАСИМИР НОЕВ КЪНЧЕВ – от 16.08.2013 г. 
6. ДИМИТЪР ЛЮБОМИРОВ ПЪРВАНОВ – от 16.08.2013 г. 

 7. МАДЛЕН ПЕТРОВА ПЕТРОВА – от 16.08.2013 г. 
ІІІ. КОМАНДИРОВАНИ СЪДИИ ВЪВ ВАС през 2013 г. :

1. СВЕТЛАНА ЦЕКОВА БОРИСОВА - Адм. съд Добрич – до 16.08.2013 г. 

2. БИСЕР ВЛАДИМИРОВ ЦВЕТКОВ – Адм. съд Кюстендил - до 16.08.2013 г. 

3. БЛАГОВЕСТА ЛЮБОМИРОВА ЛИПЧЕВА – Адм. съд Варна - до 16.08.2013 г. 

4. АНЕЛИЯ ИВ. АНАНИЕВА-СРЪНДЕВА - Адм. съд София-област – до 16.08.2013 г. 

5. КРАСИМИР НОЕВ КЪНЧЕВ – Адм. съд Русе – до 16. 08. 2013 г. 
6. ДИМИТЪР ЛЮБОМИРОВ ПЪРВАНОВ – Адм. съд Плевен – до 16.08.2013 г. 

 7. АЛБЕНА ГЕОРГИЕВА РАДОСЛАВОВА - Адм. съд София-област - /през цялата 2013 г. / 
 8. СВЕТОСЛАВ ПЕТРОВ СЛАВОВ - Адм. съд Силистра - 
 /през цялата 2013 г./ 
 9. КАЛИН РАДКОВ КУМАНОВ - Адм. съд Пловдив - 
 /през цялата 2013 г./ 
 10. ПЕТЪР КОСТАДИНОВ СТОЯНОВ - Софийски военен съд – от 18.03.2013 г. 

 11. ВАСИЛКА МИТКОВА ШАЛАМАНОВА – Адм. съд Благоевград - от 07.10.2013 г. 

ІV. КАДРОВИ ПРОМЕНИ ПРЕЗ 2013 г.:

1. ВАНЯ ПЕТРОВА ПУНЕВА-МИХАЙЛОВА – председател на ІІІ отделение от 22.04.2013 г. 

2. НАДЕЖДА СИМЕОНОВА ДЖЕЛЕПОВА-РАНГЕЛОВА - освободена като председател на ІІ отделение от 01.07.2013 г. 

3. ГЕОРГИ ЗЛАТЕВ ЧОЛАКОВ – председател на ІІ отделение от 01.07.2013 г. 



	


	[image: image1.png]



	


ПЪРВА КОЛЕГИЯ НА ВЪРХОВНИЯ АДМИНИСТРАТИВЕН СЪД

През отчетната 2013 г., когато Върховният административен съд отбеляза 100–годишнината от създаването си, дейността на Първа колегия продължи да бъде в съответствие както с традицията, така и със съвременните изисквания за осъществяване на съдебната дейност. Не спря и стремежът за подобряване организацията на работа в колегията и повишаване ефикасността на правораздавателната дейност. През изминалата година бяха положени немалко усилия чрез адекватна кадрова политика, а именно своевременно заемане на освободени работни места и повишаване квалификацията както на съдиите, така и на съдебните служители, да се постигне срочно разглеждане и приключване на административните дела въпреки увеличения обем на постъпления. Отново с цел повишаване на прозрачността и ефективността на съдебната дейност в колегията бяха създадени правила за сформирането на тричленните, петчленните и седемчленните състави, правила за заместване на отсъстващи съдии и председатели на отделения. Беше доразвита и подобрена практиката разпечатка от протокола за случаен избор на докладчик и разпореждания на председателите на отделения и колегии за определяне на съставите в петчленен и седемчленен състав, както на откритите, така и на закритите заседания, да се прилага по всяко дело. Всички тези инициативи, като част от организационния процес, бяха насочени към продължаване на съдебната реформа и осигуряване на прозрачно правосъдие. 

 КАДРОВА ОБЕЗПЕЧЕНОСТ

През отчетната 2013 г. Първа колегия на Върховния административен съд беше председателствана от съдия Румяна Монова. В колегията работиха 44 съдии, от които 5 командировани, разпределени в 4 отделения – първо, трето, четвърто и осмо. При осъществяване на своята дейност съдиите бяха подпомагани от съдебни служители и 19 съдебни помощници. 

През годината първо отделение беше ръководено от съдия Йордан Константинов; трето отделение до месец април - от съдия Бисерка Коцева, а след нейното пенсиониране – от съдия Ваня Пунева; четвърто отделение – от съдия Мариника Чернева, а осмо отделение – от съдия Мирослав Мирчев. 

През годината бяха осъществени някои кадрови промени:

През месец юли след проведен конкурс и решение по протокол № 32/26.07.2013 г на Висшия съдебен съвет като съдия в Първа колегия на ВАС беше назначена Мадлен Петрова. 

Въз основа на успешно издържания конкурс бяха назначени и командированите до този момент съдия Анелия Ананиева–Сръндева, съдия Благовеста Липчева, съдия Красимир Кънчев, съдия Бисер Цветков, съдия Димитър Първанов и съдия Светлана Борисова. Със заповед на председателя на ВАС от 19.08.2013 г. същите бяха разпределени в отделения в Първа колегия, както следва: Мадлен Петрова, Благовеста Липчева и Бисер Цветков в първо отделение; Светлана Борисова в трето отделение; Красимир Кънчев в четвърто отделение. Въз основа на същата заповед командированата до този момент в Първа колегия Анелия Ананиева премина във Втора колегия, шесто отделение. През месец август Искра Александрова премина от първо в трето отделение на Първа колегия. 

През годината освен Анелия Ананиева, която премина в шесто отделение, колегията напуснаха още Бисерка Коцева поради пенсиониране и Цветанка Табанджова поради продължителен отпуск по болест и предстоящо пенсиониране. 

През 2013 г. в Първа колегия бяха командировани двама съдии – съдия Петър Стоянов през месец март от Софийски военен съд в трето отделение и съдия Василка Шаламанова през месец октомври от Административен съд Благоевград в осмо отделение, като следва да се отбележи, че през 2013 г. като командировани съдии продължиха да работят Светослав Славов в четвърто отделение, Албена Радославова в трето отделение и Калин Куманов в осмо отделение. 

Целта на извършените кадрови промени е натовареността на съдиите в колегията и отделенията да се приведе до допустимите норми и да се осигури възможност на съдиите да изпълняват служебните си задължения, свързани основно с участие в съдебни заседания и срочно постановяване на съдебните актове. 

Заместникът на председателя и ръководител на Първа колегия на ВАС съдия Румяна Монова през годината заседаваше в открити съдебни заседания в тричленните състави на четвърто и осмо отделение; петчленните и седемчленните състави на Първа колегия. Като ръководител на Първа колегия разглеждаше и жалби за бавност. Едновременно с това извършваше и огромен обем дейности, свързани с поста заместник на председателя и ръководител на Първа колегия на ВАС. В своята ежедневна дейност на ръководител и съдия беше подпомагана от съдебен помощник и секретар на колегия. 

В първо отделение през отчетния период правораздаваха девет съдии, разделени в три съдебни състава. В трето отделение към края на отчетния период работиха 13 съдии, разпределени в четири състава. В четвърто отделение работиха 13 съдии, разпределени в четири съдебни състава, а в осмо отделение - 9 съдии, разпределени в три съдебни състава. 

Следва да се отбележи, че през 2013 г. със заповед на председателя на ВАС бяха утвърдени постоянно действащи съдебни състави по колегии и отделения във ВАС. 

С отделна заповед беше възложено на ръководителите на колегии във ВАС при сформиране на съдебните състави по частни жалби на петчленен и седемчленен състав да се спазва утвърденото старшинство на съдиите. Възложено беше още на председателите на отделения във ВАС и на ръководителите на колегии, когато председателстват открито съдебно заседание на петчленен и седемчленен състав, при сформиране на съставите да се ръководят от старшинството на съдиите в съответната колегия, като се вземат предвид законовите предпоставки за неучастие на съдия. Старшинството на съдиите се актуализира своевременно с нарочна заповед на председателя на ВАС, след предложение на комисия с председател ръководителя на Първа колегия на ВАС. 

Тези инициативи дадоха възможност да се изпълни една основна цел, която стои пред ВАС – още по–голяма прозрачност в работата на съда, което несъмнено води до подобряване на публичния образ на институцията. 

В работата си съдиите в Първа колегия на ВАС бяха подпомагани от 19 съдебни помощници, които с оглед разпределението си към ръководител на колегия, отделения и състави, със своята работа по проучване на съдебна практика по конкретни казуси, систематизиране на доказателствата по конкретни дела, изготвяне на проектосъдебни актове облекчиха работата на съдиите, като по този начин се създадоха и условия за по-бързо приключване на делата. 

Не на последно място, в своята работа съдиите бяха подпомагани от обща и специализирана съдебна администрация. Съдебните служители, изпълнявайки съвестно своите задължения, подпомагаха работата на съдиите в колегията и осъществяваха качествено обслужването на гражданите. 

В докладите на председателите на първо, трето, четвърто и осмо отделение за отчетния период по-подробно е отразена дейността на съдебните помощници и служителите от Първа колегия на Върховния административен съд. 

През отчетния период беше извършено и периодичното атестиране на служителите и съдебните помощници в Първа колегия на ВАС, като нито един от атестираните служители не получи най–ниската възможна оценка – ”неприемливо изпълнение”. Резултатите от атестирането показват, че съдебните помощници и служителите на Първа колегия са изпълнявали своите задължения качествено и председателите на отделения дават положителна оценка на работата им. 

ДВИЖЕНИЕ НА ДЕЛАТА

През 2013 г. разпределението на делата в отделенията и петчленните състави на Първа колегия на ВАС продължаваше да се извършва чрез системата за разпределение на делата на принципа на случайния подбор и по реда на постъпването им. По същия ред продължиха да се разпределят измежду всички съдии в Първа колегия постъпилите частни жалби. 

Продължиха да се разпределят чрез тази система и делата, образувани по оспорвания срещу подзаконови нормативни актове, между всички съдии във ВАС. 

ПЕТЧЛЕНЕН И СЕДЕМЧЛЕНЕН СЪСТАВ НА ПЪРВА КОЛЕГИЯ

През изминалата година се наблюдава увеличение на образувани и свършени дела в петчленен състав в сравнение с предходния отчетен период, което може да се отдаде на големия брой дела по Закона за енергетиката. 

Образуваните през 2013 г. дела на петчленен състав на Първа колегия са 793 броя, сравнено с 606 дела за 2012 г., (от които 1 класифицирано за 2013 срещу 1 класифицирано дело за 2012 г.), а на седемчленен състав – 30 броя към 55 за 2012 г. 

Свършените дела на петчленен състав на Първа колегия за 2013 г. са 771 броя, сравнено с 680 за 2012 г., а на седемчленен състав през 2013 г. са 32 броя към 60 броя през 2012 г. 

Образуваните дела на смесени петчленни състави с участие на съдии от Първа колегия са 50 броя, сравнено с 85 броя за 2012 г. 

СРАВНИТЕЛНА ТАБЛИЦА: ПЕТЧЛЕНЕН СЪСТАВ НА ПЪРВА КОЛЕГИЯ:

	
	Общо висящи към 01. 01. дела
	Образувани дела
	Свършени дела

	2013 г. 
	67 
	793
	771

	2012 г. 
	141
	606
	680

	2011 г. 
	146
	872
	877

	2010 г. 
	145
	836
	835


СРАВНИТЕЛНА ТАБЛИЦА: СЕДЕМЧЛЕНЕН СЪСТАВ НА ПЪРВА КОЛЕГИЯ:

	
	Общо висящи към 01. 01. дела
	Образувани дела
	Свършени дела

	2013 г. 
	2
	30
	32

	2012 г. 
	7
	55
	60

	2011 г. 
	7
	52
	52

	2010 г. 
	8
	45
	46


ОБЩО - ПЪРВА КОЛЕГИЯ

През 2013 г. се наблюдава тенденция за увеличение броя на постъпилите, разгледаните и свършените дела в Първа колегия на ВАС, сравнено с 2012 г. 

От справката за дейността на ВАС през 2013 г. е видно, че висящите дела в Първа колегия в началото на отчетния период - 01.01.2013 г., са били 3359 бр., в сравнение с 3222 броя за 2012 г. (от които 9 класифицирани дела за 2013 г. към 9 - за 2012 г.). Новообразуваните дела в колегията през 2013 година са 8102 броя в сравнение с 8061 броя за 2012 г. Общо на разглеждане в колегията са подлежали през отчетната година 11 461 броя дела в сравнение с 11 283 броя за 2012 г., от които свършените дела за 2013 г. са 8351 броя срещу 7924 за предходната година. 

Съпоставяйки данните от справката за дейността на ВАС за 2013 г. в различните отделения на Първа колегия се установява, че най-много са новообразуваните дела в четвърто отделение – 2194 броя, следвани от осмо отделение – 1701 дела, първо отделение – 1690 дела, и трето отделение – 1624 дела; най-много общо дела за разглеждане отново има четвърто отделение – 2877 броя, следвани от трето отделение – 2829 броя, следвани от осмо – 2433 броя, и първо отделение – 2346 броя; най-много са свършените дела в четвърто отделение – 2314 броя, следвани от трето отделение – 1937 броя, следвани от осмо отделение – 1614 броя, и първо отделение – 1612 броя. 

СРАВНИТЕЛНА ТАБЛИЦА: ПЪРВА КОЛЕГИЯ:

	
	Общо висящи към 01. 01. - дела
	Образувани дела
	Свършени дела

	2013 г. 
	3359
	8102
	8351

	2012 г. 
	3222
	8061
	7924

	2011 г. 
	3174
	9027
	8991

	2010 г. 
	3498
	8671
	8995


Отново броят на делата с предмет на обжалване на ревизионни актове, мита и акцизи (разглеждани от първо и осмо отделение) е висок – образувани са 3391 дела, сравнено с 3016 дела за 2012 г. От посочените данни става ясно, че повече от 1/3 от постъплението на дела в Първа колегия на Върховния административен съд са именно от тази материя. 

В трето отделение през изтеклия период отново най-висок е броят на делата, образувани във връзка с оспорвания на АУПДВ, като заедно с касационните производства, отнасящи се до прилагането на ЗДС, ЗОС, ЗМСМА, ЗОДОВ И ЗУБ, определят преобладаващата обща материя, разглеждана от трето отделение. През месец септември към материята, разглеждана от трето отделение, беше прибавен и Законът за подпомагане на земеделските производители, като следва да се отбележи, че разглеждането по същество предстои през 2014 г. 

В четвърто отделение и през тази година най-голям е броят на споровете по Закона за обществените поръчки, според който са предвидени кратки срокове при разглеждането на делата - едномесечен срок от постъпването им в съда до тяхното приключване, а по отношение на частните производства срокът е седемдневен. Към бързите производства в четвърто отделение следва да се отбележат и делата по Изборния кодекс, съгласно който са предвидени 24-часови и 3-дневни срокове за разглеждане при оспорване на решения на Централната избирателна комисия и 14-дневен срок за касационното производство. Значителен брой от делата в отделението през 2013 г. са били образувани по Закона за енергетиката, следвани от делата по ЗСПЗЗ и правилника за прилагането му, където се наблюдава тенденция към намаляване във връзка с промяната на подсъдността, въведена със ЗИД на АПК. Следват делата по Закона за защита на конкуренцията, Закона за подпомагане на земеделските производители, които от месец септември вече не са част от материята на четвърто отделение, делата, свързани с търговете, и делата по Закона за концесиите. 

През 2013 г. в колегията са образувани общо 30 броя дела по оспорвания против подзаконови нормативни актове. Това са дела с висок обществен интерес, които се разпределят на случаен принцип между всички съдии във Върховния административен съд. 

СРАВНИТЕЛНА ТАБЛИЦА: ОБРАЗУВАНИ ПРОИЗВОДСТВА ПО ОСПОРВАНЕ НА НОРМАТИВНИ АКТОВЕ В ПЪРВА КОЛЕГИЯ:

	
	Образувани дела

	2013 г. 
	30

	2012 г. 
	35

	2011 г. 
	14

	2010 г. 
	26


През годината в изпълнение на една от основните функции на ВАС, съгласно чл. 125, ал. 1 от Конституцията на Република България, за осъществяване на върховен съдебен надзор за точното и еднакво прилагане на законите в административното правораздаване, в Първа колегия бяха образувани 4 броя тълкувателни дела, а свършени - 3 броя. Докладчици по свършените през 2013 г. дела са били съдия Татяна Хинова – Тълкувателно дело № 3/2011 г., съдия Бисерка Коцева - Тълкувателно дело № 4/2011 г., и съдия Емилия Миткова - Тълкувателно дело № 2/2012 г. 

СРАВНИТЕЛНА ТАБЛИЦА: ТЪЛКУВАТЕЛНИ ДЕЛА - ПЪРВА КОЛЕГИЯ:

	
	Общо висящи към 01. 01. - дела
	Образувани дела
	Свършени дела

	2013 г. 
	2
	4
	3

	2012 г. 
	4
	1
	3

	2011 г. 
	4
	4
	4

	2010 г. 
	1
	8
	5


 НАТОВАРЕНОСТ

През отчетния период се наблюдава завишаване на средната натовареност на съдиите в колегията - 189 бр. дела, съответно 180 броя за 2012 г., което говори за високо напрежение в работата на съда, като се има предвид сложната и разнообразна материя, с която се работи, както и кратките срокове за разглеждане на някои видове дела. Тук следва да се обърне внимание на усилията, които бяха положени и продължават да се полагат за облекчаване работата на съда чрез промяна в подсъдността на ВАС, която да доведе до разтоварване на съдиите. 

Годишната натовареност по брой свършени дела на съдия от колегията през годината възлиза между 161 и 220 дела, като средната натовареност е различна в зависимост от конкретното отделение, в което работи. За първо отделение средната натовареност на съдия от отделението е 198 броя свършени дела; трето отделение – 168 броя; четвърто отделение – 199 броя, и осмо отделение – 198 броя. 

Най-голям брой дела в Първа колегия на Върховния административен съд са свършили Здравка Шуменска – 220; Емилия Миткова – 217; Бисер Цветков – 216; Светлозара Анчева и Татяна Хинова – 214; Мира Райчева - 212; Благовеста Липчева – 211; Милена Златкова – 209, и др. 

СРОКОВЕ ЗА ИЗГОТВЯНЕ НА СЪДЕБНИТЕ АКТОВЕ

От свършените дела в колегията - 8351 броя, написани в едномесечния срок са 7537 броя; написани след едномесечния, но в рамките на тримесечния срок – 679 броя; написани след тримесечния срок – 135 броя дела. 

Следва да се отбележи, че наличието на просрочени дела се дължи на големия обем дела за разглеждане, изключителната натовареност на съдиите, значителния брой първоинстанционни дела и дела, характеризиращи се с фактическа и правна сложност. В част от производствата са предвидени изключително кратки срокове за разглеждане (ИК, ЗОП, ЗДС и др. ), което понякога води до прекомерно натоварване на графика на съдиите и съответно до известно забавяне на останалите дела. 

Едновременно с изпълнението на основните си служебни задължение – подготовка и разглеждане на тълкувателни дела, участие в съдебни заседания и постановяване на съдебни актове в срок, съдиите от Първа колегия осъществяваха и редица други допълнителни дейности - участие в държавните изпитни комисии по публичноправни науки към юридическите факултети, за придобиване на висше образование по специалността „Право“; в изпитни комисии към Министерството на правосъдието, за придобиване на юридическа правоспособност; в изпитна комисия в обявения от Висшия съдебен съвет през 2013 г. конкурс за повишаване в длъжност и за преместване в административните съдилища. 
През 2013 г. съдии от Първа колегия участваха като лектори в организираните от Националния институт по правосъдие семинари, свързани с повишаване на квалификацията на съдии и съдебни помощници. Колегията беше представлявана и в международни семинари, организирани от европейски институции, целящи постигането на успешно прилагане на европейското законодателство. 

Като допълнителна дейност повечето съдии от Първа колегия участваха и в помощните атестационни комисии, които са помощни органи на Комисията по предложенията и атестирането към Висшия съдебен съвет. Атестирането е свързано с внимателно проучване на работата на конкретния съдия, посещение на съдебни заседания, както и провеждане на събеседване, следвани от съставяне на обобщен доклад за резултатите от проверката и предложение за комплексна оценка. Усилията, които бяха положени за постигане на прозрачно, ефективно и бързо правораздаване, продължават. Работи се за изготвянето на предложения за изменение на Правилника за администрацията на Върховния административен съд, чрез които да се отговори на нарасналия обем от работа и да се осигури бързо и качествено приключване на съдебните спорове. Извършва се и пълен анализ на необходимите промени в законодателството, касаещи подсъдността на делата, разглеждани от ВАС, с цел привеждане на натоварването на съдиите до допустими норми. 

Оптимизиране работата на съдиите, осигуряването на относителен комфорт при осъществяване на конкретната им пряка дейност, както и запазване на здравето им остава основна цел при ръководството и организацията на работата в Първа колегия на ВАС. 

 ПЪРВО ОТДЕЛЕНИЕ на Върховния административен съд 

В първо отделение на Върховния административен съд работят 9 съдии - Йордан Константинов, Фани Найденова, Здравка Шуменска, Светлозара Анчева, Маруся Димитрова, Милена Златкова, Бисер Цветков и Благовеста Липчева. До м. септември 2013 г. в отделението е работила съдия Искра Александрова, а след преместването й в трето отделение на ВАС в отделението е разпределена съдия Мадлен Петрова. 

През отчетния период председател на отделението е съдия Йордан Константинов. 

През 2013 г. отделението е разглеждало основно дела по Закона за данък добавена стойност, Закона за корпоративното подоходно облагане, Закона за митниците и други нормативни актове, разпределени съгласно заповедите на председателя на ВАС. Отделението участва и в петчленни и седемчленни състави при разглеждане на касационни жалби и протести, както и молби за отмяна срещу решение на тричленни състави на Върховния административен съд. 

През м. септември на отчетния период съдиите работят разпределени в три състава:

I. Йордан Константинов, Милена Златкова и Благовеста Липчева; 

II. Здравка Шуменска, Маруся Димитрова и Бисер Цветков;

III. Фани Найденова, Светлозара Анчева и Искра Александрова, а след преместването й съдия Мадлен Петрова. 

Към 01.01.2013 г. в отделението има висящи 656 дела, а през 2013 г. в отделението са образувани общо 1690 дела. 

Броят на свършените дела през годината /без петчленни и смесени състави/ е, както следва: 1612 броя дела, от които в открито заседание са свършени 1176 бр. дела, а в закрито са свършени 436. Съдиите от отделението са разгледали и приключили 152 бр. дела на петчленни състави, 6 бр. дела на седемчленни състави и 13 бр. дела на смесени състави. 

Анализът на статистическите данни налага извода, че преобладаващата част от съдебните актове са написани в рамките на един месец – 1263 броя. Немалка част от съдебните актове са написани за период от един до три месеца – 248 бр., като всички съдии попадат в тази категория, разпределени, както следва: Бисер Цветков 1 бр., Благовеста Липчева – 15 бр., Здравка Шуменска 86 бр., Искра Александрова – 66 бр., Мадлен Петрова – 8 бр., Маруся Димитрова – 14 бр., Милена Златкова – 37 бр., 

Светлозара Анчева – 11 бр., и Фани Найденова – 10 бр. Броят на изготвените в над тримесечен срок е 26, като с такива дела е единствено съдия Здравка Шуменска - 53 бр. 

Анализът на свършените дела налага извода, че за разлика от предходната 2012 г. е увеличен броят на написаните дела в едномесечен срок, като в същото време е намалял броят на написаните дела в рамките на един до три месеца. 

Както и през предходната 2012 г., обяснението за немалкия брой дела, написани извън законоустановения месечен срок, е сложността и обемът на разглежданите от отделението данъчни и митнически дела, необходимостта от познаване на европейското право, в това число и отправяне на преюдициални запитвания до Съда на Европейския съюз. Продължава да бъде актуално и разпределяните на отделението частни жалби от материята на други отделения, което налага отделяне на повече време поради непознаване на материята и с цел избягване на противоречива практика по тези дела. 

Общият брой на свършени дела от отделението е 1783 броя, като от тях 1612 бр. на тричленни състави, на петчленен състав 152 бр.; 7 бр. на седемчленни състави, 13 дела на смесени състави. 

Средният брой на свършените дела на съдия от отделението е 198 бр. на съдия. С най-много свършени дела е Здравка Шуменска – 220 бр., следвана от Бисер Цветков - 216, и Светлозара Анчева - 214 бр. дела, като останалите съдии са в рамките на 200 - 207 бр. свършени дела. 

Анализът на посочените по-горе данни води до извода, че през 2013 г. се е увеличил броят на свършените дела, както глобално за цялото отделение, така и на отделните съдии. 

Съпоставяне с гореизложеното относно сроковете на написването на делата води до констатации, че обемът на свършената работа в отделението през отчетната година е нараснал, като в същото време преобладаващата част от делата са написани в законоустановения едномесечен срок и е намален броят на делата, написани в рамките на един до три и над три месеца. Зад всички тези числа стоят положен сериозен труд и внимание от страна на всички съдии от отделението, в това число работа в и празничните дни, за което следва да им се изкаже благодарност. 

Средният срок за насрочване на новопостъпилите дела в отделението се движи в рамките на 6 до 8 месеца, с тенденция за увеличение до 10-12 месеца. Посочените срокове с оглед вида на разглежданите дела не са малки и това налага да бъдат предприети стъпки за намаляване на тези срокове. 

Както и през предходната година като реална мярка за разрешаването на този проблем може да се приеме увеличаване броя на съдиите в отделението поне с една бройка, което ще даде възможност да бъдат създадени три постоянни състава, а председателят на отделението да може да участва в разглеждането на делата на всеки от съставите. 

В отделението съществува добра колегиална атмосфера, има чести събирания, като при произнасянето на делата на петчленните състави се поставят на обсъждане и въпроси по казуси, които касаят цялото отделение. По много от спорните въпроси е постигнат консенсус, което води до подобряване на единната практика за разрешаването на сходни или аналогични казуси. Има и редица въпроси, по които не може да бъде постигнат консенсус или да бъде постигнато мнозинство, като например за разноските по данъчни дела, за присъждането или не на ДДС на регистрирани по ЗДДС адвокати или адвокатски дружества. Възможен вариант за разрешаването на тези спорове е изготвяне на искане до председателя на Върховния административен съд за издаване на тълкувателни решения. 

С оглед характера на материята, предмет на отделението, от процесуалноправна гледна точка разглеждането на делата не поражда някакви особени трудности. Съдебните заседания започват навреме и приключват в кратки срокове, за което спомага и много добрата подготовка на секретар-протоколистите, улеснена от съществуващата система за запис на съдебните заседания. Проблемите възникват впоследствие, при произнасянето и написването на делата. Както и през предходната година, това се обуславя от обстоятелствата, че немалка част от разглежданите дела имат голяма по обем и сложна фактическа обстановка, други пораждат редица правни въпроси, по които няма формирана национална съдебна практика и се пораждат спорове при създаване на същата. По немалка част от данъчните и митническите дела възниква необходимостта от прилагане на европейското законодателство, като в някои от случаите се налага и отправяне на преюдициални запитвания до Съда на Европейския съюз. Изготвянето на подобно запитване налага сериозна подготовка и отделяне на време, в резултат на което се забавя написването на другите дела на съдията докладчик. До произнасянето на Европейския съд тези дела се спират, а след това се насрочват като допълнителни дела към графика на делата, което също води до нарушаване ритъма на работа. 

Като определен резерв за решаване на гореизложените проблеми може да бъде ползвана дейността на съдебните помощници, които не винаги се използват достатъчно ефективно. С оглед дадените указания от ръководството на съда е направено разпределение на съдебните помощници по съдебни състави и се иска изготвяне на отчети за свършената работа през седмицата. По тези въпроси следва да бъдат положени повече усилия от председателя на отделението и председателите на съдебните състави. 

Като проблем в работата на отделението може да се посочи и предоставената от Висшия съдебен съвет програма за случайното разпределение на делата. Програмата не позволява да бъде отчитани сложността и обемът на разпределяните на случаен принцип дела, респективно разпределянето на еднотипни или сходни по предмет дела. 

 ТРЕТО ОТДЕЛЕНИЕ на Върховния административен съд 

През изминалата 2013 г. към отделението са правораздавали общо 15 съдии, формиращи четири постоянно действащи тричленни съдебни състава. В този период към състава на отделението се присъединиха съдиите Анелия Ананиева, Искра Александрова и Петър Стоянов. Анелия Ананиева участва в състава на отделението в периода от края на месец април до месец юни 2013 г., когато бе преразпределена към V отделение на ВАС, а считано от месец септември към състава на отделението бе разпределена Искра Александрова. Петър Стоянов е част от състава на отделението, считано от месец март 2013 г. 

През месец април досегашният председател на отделението - Бисерка Коцева, бе освободена поради пенсиониране, като за ръководител на отделението, считано от 19.04.2013 г., бе назначена Ваня Пунева. 

След установяването на постоянния състав на отделението към месец септември в същото се формираха и следните съдебни състави: 

1. Николай Урумов – председател, и членове: Панайот Генков и Албена Радославова;

2. Йорданка Костова – председател, и членове: Жанета Петрова и Искра Александрова;

3. Пенка Гетова – председател, и членове: Сребрина Христова и Петър Стоянов;

4. Галина Христова – председател, и членове: Таня Куцарова и Светлана Борисова. 

В отделението през 2013 г. са образувани общо 1624 нови дела, като от общо стоящите за разглеждане 2829 дела отделението успя да приключи 1937 дела, от които в срок 1789, или близо 90 % от свършените дела. Въпреки високата натовареност на съдиите в отделението през годината бе преодоляно натрупването на висящи дела от предходни години, като към 31.12.2013 г. висящите дела на отделението са намалени от 1205 на 892. 

Важно е да се отбележи, че разглеждането като първа инстанция на голяма част от делата (актове по ЗДС на Министерския съвет на Република България, АУПДВ от органи по чл. 132, ал. 2, т. 2 и т. 8 от АПК, заповеди на министъра на околната среда и водите по ЗБР и ЗВ, решения на ДКЕВР по ЗРВКУ и др.), предполагащо и установяване на спорна фактическа обстановка, е съществен фактор за отлагането на същите. Отлагането на делата по повод събиране на доказателства, заедно с високата обща натовареност на съставите, са двата определящи фактора, водещи до продължително съдебно производство по дела, разглеждани от отделението като първа инстанция, респ. превръщането на тези производства във висящи към края на 2013 г. 

Видно от приложената към доклада служебно изготвена статистика, през 2013 г. на всеки от съдиите в отделението са разпределени средно по над 150 новообразувани дела, а свършените такива за съдиите с пълна натовареност в системата за случаен избор е около 180 дела. Може да се даде като пример съдия Пенка Гетова, която като докладчик има образувани 154 дела, а свършените дела, докладвани от нея, са 193. Почти при еднакво натоварване са работили и съдиите Галина Христова и Николай Урумов – съответно за нея 153 образувани и 190 свършени, а за него – 158 образувани и 187 свършени. 

Забавянето при решаването на делата от съставите на отделението в срок от 1 до 3 месеца е под 10 % спрямо решените 1789 дела, като преобладаващата част от забавените дела се преодолява непосредствено след изтичането на срока по чл. 172 от АПК. 

Касационните производства, свързани с проверка на решения, разглеждащи законосъобразността на АУПДВ, продължават да формират и през 2013 г. най-висок дял от натовареността на отделението, като заедно с касационните производства, касаещи прилагането на ЗДС, ЗОС, ЗМСМА, ЗОДОВ и ЗУБ определят и преобладаващата (около 80%) обща материална натовареност на отделението през годината. Запазва се тенденцията исковите производства да заемат все по- важен дял от натовареността на отделението, за сметка на касационните спорове по ЗУБ, чийто брой има ясна насока към намаление. Производствата по ЗОДОВ се отличават като дела с висока правна и фактическа сложност, засягащи практически всяка една от областите на материалното административно право. Особено внимание изискват онези дела, по които искът за обезвреда е съединен от оспорване на актове, чийто контрол за законосъобразност иначе не е обхванат от материалната компетентност на отделението – например вреди от актове, уредени в Закона за здравето, Закона за устройство на територията, Закона за кадастъра и имотния регистър, Закона за защита от дискриминация, Закона за собствеността и ползването на земеделските земи и др. Дотук изложеното и фактът, че в исковите производства намират пряко приложение и процесуалните правила на ГПК, както и нестабилната практика, идваща от административните съдилища, са все фактори, изискващи сериозни професионални и времеви усилия за правилното решаване на споровете. Не може да бъде пропуснато, че решението за преразпределение на частните жалби на отделението към отделенията от Първа колегия продължава да има своя благоприятен ефект за общата натовареност на ІІІ отд., предпазвайки съставите му от свръхнатовареност. Натовареността на отделението за поредна година остава най–високата в съда на база брой разгледани по същество дела, което го поставя преди другите две най–натоварени отделения VІ и ІV, чиято натовареност, макар и като брой образувани дела да е превъзхождаща натовареността на ІІІ отд., е условна, доколкото е основана на множество образувани и впоследствие прекратени като недопустими дела (обезщетенията по ЗЗБ при VІ отд. и разделянето на решение Ц-33 на ДКЕВР при ІV отд. ) 

По силата на заповед № 1218/24.09.2013 г. на председателя на ВАС, считано от 01.10.2013 г., към компетентността на отделението бяха прибавени и делата по Закона за подпомагане на земеделските производители, чието разглеждане по същество предстои през 2014 г. 

През 2013 г. съдиите Галина Христова и Светлана Борисова бяха допълнително ангажирани с участието си в работна група по изготвянето на проект на ЗИД на ЗУБ, отразяващ необходимите изменения в националното ни законодателство, следващи се от задълженията ни на страна - член на ЕС, и промените в правото на ЕС. Също така съдия Ваня Пунева и съдия Таня Куцарова участваха като лектори в редица семинари, чийто предмет бе свързан с правоприлагането на ЗОДОВ, ЗДС, ЗОС и ЗМСМА. 

Следва да се отбележи, че успешната работа на съдиите в отделението бе ефективно подпомагана от съдебните помощници, разпределени към отделението, чрез изготвените от тях проекти на съдебни актове и доклади по поставени им за разрешаване въпроси. Също така следва да се отчете усърдната и професионално извършена работа от страна на секретарите и деловодителите от отделението, чиято дейност е основа за безпроблемното движение и решаване на делата. 

 Може да се обобщи, че основен проблем за решаване пред отделението е справянето с високата натовареност и своевременното решаване на делата в разумен срок. Може да се предположи, че при запазване на материалната компетентност на отделението и като се отчете, че в близко бъдеще се очаква запазване темпа на постъпления в съда на дела по ЗДС (отчуждителни производства) и ЗПЗП (уведомителни писма и АУПДВ), както и постепенно, но сигурно увеличаване на касационните производства по ЗОДОВ (трайна тенденция, свързана с повишената правна култура и знания на адресатите на административни актове) и ЗУБ (сирийската бежанска вълна и свързаните с нея административни спорове се очаква да се пренесат във ВАС от административните съдилища пред 2014 г.), то може да се приеме, че са налице предпоставки за съществено бъдещо увеличение на натовареността на съдебните състави в отделението. 

ЧЕТВЪРТО ОТДЕЛЕНИЕ на Върховния административен съд 
През 2013 г. четвърто отделение на Върховния административен съд е работило в състав от 13 съдии, разпределени в 4 съдебни състава. През отчетния период председател е била Мариника Чернева. Работата на отделението е организирана в четири постоянни състава, в които работят съдиите Нина Докторова, Аделина Ковачева, Галина Матейска, Диана Гърбатова, Татяна Хинова, Марио Димитров, Добринка Андреева, Кремена Хараланова, Тодор Петков, Бисерка Цанева и Красимир Кънчев. Командирован за работа в отделението е съдията Светослав Славов. През отчетния период не са направени кадрови промени в отделението и промени в съдебните състави. Към отделението работят петима съдебни помощници - Цветанка Паунова, Мария Данкова, Мартин Зарков, Росен Лумбарски и Асен Мингов. Отделението през 2013 г. е работило с четирима съдебни секретари и петима съдебни деловодители, разпределени по състави. 

Към 01.01.2013 г. в отделението е имало 683 бр. висящи дела, в сравнение с 673 бр. висящи дела за 2012 г. 

От справката за дейността на ВАС през 2013 г. е видно, че през отчетната година новообразувани в отделението са 2194 дела, сравнено с 2012 г. - 2057 дела, 2652 дела за 2011 г.; 2195 дела за 2010 г.; 2854 дела за 2009 г. и 2442 дела за 2008 г. 

По брой на новопостъпили и свършени дела през 2013 г. четвърто отделение се нарежда на второ място във Върховния административен съд след шесто отделение, като следва да се отбележи, че е на първо място по брой на свършените дела в открито заседание – 1586 бр., сравнени с 1297 бр. за предходната 2012 година. 

Следва да се има предвид, че отделението разглежда предимно първоинстанционни дела, като за повечето от тях /ЗОП и ИК/ са регламентирани изключително кратки срокове за разглеждане. 

През 2013 г. общо делата за разглеждане са 2877 бр., за 2012 г. са били 2730 бр. От тях в открити заседания 1586 бр. дела, 728 бр. в закрити заседания и висящи дела са останали 563 бр., за 2012 г. са били 683 бр. дела. 

За 2013 г. съдиите от IV отд. на ВАС са свършили общо 230 дела на петчленен състав и 6 дела на седемчленен състав. Образувани са две класифицирани дела на 3-чл. състав, 7 административнонаказателни преписки и дела на смесени състави между Върховния касационен и Върховния административен съд. 

От горните данни и справката за предишните години може да се направи извод, че е налице постоянна тенденция за увеличение броя на постъпилите, разгледаните и свършените през последните години дела. Годишната натовареност по брой свършени дела на съдия от отделението през годината възлиза на около 190 дела. 

През отчетния период съдиите от четвърто отделение са изготвили съдебните си актове в срок до един месец – 2222 бр., 91 бр. са били изготвени до 3 месеца и само 1 акт е извън тримесечния срок. 

Свършените дела по съдии от четвърто отделение на ВАС могат да се видят от справката за дейността на ВАС. Видно е, че най-голям е броят на делата, решени от Татяна Хинова – 214 бр., Нина Докторова – 206 бр., Светослав Славов – 205 бр., по 204 бр. дела са решили Бисерка Цанева и Красимир Кънчев, Тодор Петков – 202 бр., Диана Гърбатова – 199 бр., Марио Димитров – 198 бр., Добринка Андреева – 192 бр., Кремена Хараланова – 189 бр., Аделина Ковачева – 184 бр. и Галина Матейска - 181 бр. По брой на свършените дела през 2013 г. съдиите от отделението Татяна Хинова, Нина Докторова, Светослав Славов, Бисерка Цанева, Красимир Кънчев и Тодор Петков се нареждат измежду първите 20 съдии с най-голям брой решени дела във Върховния административен съд. 

През 2013 година в отделението са разглеждани основно дела по Закона за обществените поръчки, Закона за защита на конкуренцията; Закона за енергетиката; Закона за подпомагане на земеделските производители; Закона за концесиите, дела с материя реституция, търгове, дела за земеделски земи и планове за новообразувани имоти по ЗСПЗЗ и правилника за неговото приложение, дела по Изборния кодекс и др. 

През 2013 г. основно и водещо място в работата на отделението заемат делата по Закона за обществените поръчки – 544 бр., за 2012 г. са били 479 бр. Тези дела се характеризират с много голяма фактическа и правна сложност. Същевременно, съобразно специалните разпоредби на ЗОП срокът за разглеждане на тези дела пред ВАС е едномесечен. Следва да се отбележи, че в голямата си част процедурите, предмет на тези дела, са свързани с европейско финансиране по различни оперативни програми, с крайни срокове за усвояване на средствата, налагащи бързо и срочно приключване на делата. Поради големия икономически и обществен интерес и с оглед бързината на тези производства същите са насрочвани и разглеждани незабавно, като по-голямата част са приключвани в регламентирания срок, независимо от запълнения график на съдиите от отделението. 

Значителен дял от делата в отделението са образувани по Закона за енергетиката – 390 бр., за 2012 г. са били 324 бр., това са дела от фактическа и правна сложност, с голяма обществена значимост. 

На следващо място по брой дела за разглеждане са делата по ЗСПЗЗ и правилника за неговото приложение – 89 бр., където се наблюдава тенденция към намаляване във връзка с промяната на подсъдността, въведена със ЗИД на АПК. 

На следващо място в работата на отделението през 2013 г. заемат делата по Изборния кодекс. Изборните дела като цяло са свързани с голям обществен интерес. Специфичното за този вид производства са и изключително кратките срокове за разглеждане и приключване на делата – от 24 часа по регистрациите, 3-дневни за съставите на общинските избирателни комисии до 14-дневни срокове за провеждане на касационно производство. Това сочи за голямото напрежение, с което се работи по тези дела както от съдиите в отделението, така и от съдебните служители. Но въпреки това не са констатирани забавяния при разглеждането на тези производства, което говори за добър синхрон в работата на съдебната администрация и експедитивност и висок професионализъм от страна на съдиите въпреки натоварения им график. 

На следващо място като обем и брой следват делата по Закона за защита на конкуренцията, търговете, делата за концесии. 

Следва да се подчертае сравнително малкият брой отложени дела в отделението. Основната причина за отложените дела, когато има такива, е нередовната процедура по призоваването, както и с оглед предимно първоинстанционните съдебни производства за събиране на доказателства, назначаване на експертизи и т. н. В касационното производство отлагането на делата е много рядко явление. До голяма степен това се дължи на добрата предварителна подготовка по делата от страна на съдиите докладчици и на председателите на съдебните състави преди съдебното заседание. 

Стремежът е срокът за приключване на едно първоинстанционно дело в отделението средно да е 3 до 5 месеца от образуването му, а делата, които съдът разглежда като касационна инстанция - около до 3 месеца, считано от датата на образуването им. Макар с оглед увеличение броя на делата, както и кратките срокове, определени от законодателя по ЗОП и ИК, се забелязва тенденция за насрочването на част от делата в по-дълги срокове, което съответно оказва значение и за крайните срокове за приключване на съдебните производства. 

Характерно за работата в отделението е, че наред с голямото постъпление дела по-голямата част от тях са първоинстанционни, с голям обществен интерес, бързи - с оглед спецификата на производствата, с характерна фактическа и правна сложност. Отделно от това трябва да се обърне внимание на изключително сложната материя, разпределена в отделението, а именно делата по ЗЗК, ЗЕ, ЗОП, както и големия обем нормативни актове, с които борави отделението, което налага по-дълго време за проучване на делото, произнасяне и изготвяне на съдебния акт. Съдиите работят под голямо напрежение, притиснати от срокове и голям обем работа. Благодарение на техния професионализъм и експедитивност по-голямата част от делата са разгледани и приключили в предвидените срокове. 

Следва да се обърне внимание на дейността на съдебните помощници в отделението. На същите им е възлагано изготвянето на голямо количество проекти на съдебни актове (решения и определения) по делата, предмет на разглеждане в отделението. 

ОСМО ОТДЕЛЕНИЕ на Върховния административен съд 

 Персоналният състав на осмо отделение към настоящия момент се състои от девет съдии, а именно: Мирослав Мирчев; Теодора Николова; Донка Чакърова; Емилия Миткова; Мира Райчева; Свилена Проданова; Димитър Първанов; Василка Шаламанова (командирована), Весела Павлова (командирована). 

Със заповед № 1242/02.10.2013 г. на председателя на ВАС Василка Шаламанова – съдия в Административен съд Благоевград, е командирована във ВАС, считано от 07.10.2013 година. 

Със заповед № 199/26.02.2014 г. на председателя на ВАС е прекратено командироването за участие в съдебни заседания в този съд на съдия Калин Куманов, считано от 04.03.2014 година. 

Със заповед № 214/04.03.2014 г. на председателя на ВАС съдия Весела Павлова от Административен съд – София-град е командирована във ВАС. 

С решение на ВСС от заседанието, проведено на 06.02.2014 г., е освободена съдия Цветанка Табанджова на основание чл. 165, ал. 1, т. 1 ЗСВ от заеманата длъжност „съдия“ във ВАС, считано от 11.02.2014 година. 

На основание заповед № 352/06.03.2012 г. на председателя на ВАС в осмо отделение са разглеждани през 2013 г. предимно дела по Закона за данък върху добавената стойност, Закона за корпоративното подоходно облагане, Закона за митниците, Закона за акцизите и данъчните складове, Закона за данък върху доходите на физическите лица, Закона за кредитните институции и други, посочени в заповедта. Съдиите от осмо отделение са разглеждали като първа инстанция оспорвания на нормативни актове, участвали са в петчленни и в седемчленни състави, действащи като касация или като отменителни състави, а така също в смесени състави със съдии от Върховния касационен съд. 

На основание разпореждане на председателя на осмо отделение от 10.10.2013 г., утвърдено от председателя на ВАС, в отделението са формирани следните постоянно действащи съдебни състави:

I състав: Донка Чакърова, Мира Райчева, Калин Куманов;

II състав: Мирослав Мирчев, Свилена Проданова, Василка Шаламанова (командирована);

III състав: Теодора Николова, Емилия Миткова, Димитър Първанов;

С разпореждане от 05.03.2014 г. на председателя на осмо отделение е формиран следният постоянно действащ състав в отделението: 

I състав: Донка Чакърова, Мира Райчева, Весела Павлова (командирована);

В съдебните заседания е участвал и председателят на Първа колегия във ВАС – съдия Румяна Монова, като докладчик по разпределени дела и на основание заповед № 699/06.06.2012 г. на председателя на ВАС, отнасяща се до спорове с предмет нормативни актове. 

През 2013 година в осмо отделение са били образувани общо 1869 дела, включващи: 1700 дела на 3–чл. състави; 152 дела на 5-чл. състави; 5 дела на 7-чл. състави; 1 административнонаказателна преписка и 11 дела на смесени състави. 

През 2013 г. в осмо отделение са свършени общо 1776 дела, от които: 1612 дела на 3–чл. състави; 147 дела на 5-чл. състави; 5 дела на 7-чл. състави; 2 класифицирани дела; 1 административнонаказателна преписка, 9 дела на смесени състави. 

Съпоставката с делата през 2012 г. показва, че през 2013 г. са образувани повече 348 дела и са свършени 202 дела повече от предходната година, което е ясен показател за натовареността на отделението. 

Анализът за ненаписаните съдебни актове към 01.02.2014 г. установява следното:

Съдии от осмо отделение имат ненаписани общо за периода над 1 месец 99 съдебни актове, от които:

Мирослав Мирчев - 5 съдебни акта; Цветанка Табанджова - 51 съдебни акта; Теодора Николова - 2 съдебни акта; Eмилия Миткова - 4 съдебни акта; Мира Райчева - 6 съдебни акта; Свилена Проданова - 2 съдебни акта; Димитър Първанов - 28 съдебни акта; Калин Куманов - 1 съдебен акт. Следва да се отчете, че по–големият брой ненаписани актове за съдиите Първанов и Табанджова се дължи на продължителен болничен отпуск. В осмо отделение няма ненаписани съдебни актове на тричленни състави за срок над 3 месеца. 

Съдия Мирослав Мирчев има ненаписани 3 съдебни акта на 5-чл. състав за срок над 1 месец; съдия Донка Чакърова има ненаписани 2 съдебни акта на 5-чл. състави за срок над 1 месец; съдия Емилия Миткова има ненаписани 4 съдебни акта на 5-чл. състави за срок над 1 месец; съдия Мира Райчева има ненаписани 2 съдебни акта на 5-чл. състави за срок над 1 месец; съдия Калин Куманов има ненаписани 3 съдебни акта на 5-чл. състави за срок над 1 месец. Съдиите от осмо отделение нямат ненаписани съдебни актове на 5-членни състави за срок над 3 месеца, както и на 7-членни състави. 

Законово предвиденият едномесечен срок за постановяване на съдебни дела не съобразява фактическата и правната сложност на данъчните и митническите дела, които често са твърде обемни. Налага се съдиите да прилагат общностното право, което потвърждава извода за необходимостта от по–дълъг и разумен срок за постановяване на съдебни актове по такива спорове. Друга причина, оказала съществено влияние върху срочността на написване на съдебните актове, е много голямото текучество на съдии в отделението, необходимостта от командироване на съдии, честото преформатиране на съдебните състави. 

Съдиите от осмо отделение са разглеждали класифицирани дела и частни жалби, свързани с приложението на други закони извън областта на данъчните и митническите закони. През 2013 г. съдиите са се произнесли в закрити заседания по 465 дела, което е в повече със 146 дела от 2012 година. 

Участието на съдии от осмо отделение в касационни и отменителни производства изисква познания в областта на конкурентното право, свързани с ДКЕВР, нормативни актове, свързани с ОВОС, Закона за културното наследство и други. Текущият доклад на съдиите от осмо отделение включва произнасяния по искания за преюдициални запитвания, спирания изпълнението на ревизионните актове и други подобни. 

Натовареността на съдиите от осмо отделение по отношение на свършените дела през 2013 година е следната:

Румяна Монова – общо 106 дела, от които в осмо отделение 30 дела;

Мирослав Мирчев – общо 154 дела, включително 1 дело от първо А отделение;

Цветанка Табанджова – общо 110 дела;

Теодора Николова – общо 204 дела;

Донка Чакърова – общо 206 дела;

Емилия Миткова – общо 217 дела;

Мира Райчева – общо 212 дела;

Свилена Проданова – общо 208 дела, включително 1 дело от първо А отделение;

Димитър Първанов – общо 187 дела;

Калин Куманов – общо 208 дела;

Василка Шаламанова – общо 53 дела;

През 2013 г. съдии от осмо отделение са свършили две дела, които са били на производство в предишното първо А отделение (съдия Мирчев и съдия Проданова - по едно дело). 

От висящите към 31.12.2013 г. дела 817 са били насрочени, а само 2 дела не са насрочени. Видно е, че насрочените дела са с 94 в повече от предишната година, а ненасрочените са със седем дела по–малко от 2012 година. 

За да бъдат постановени правилни, обосновани съдебни актове в законоустановените срокове, съдиите от осмо отделение са изградили помежду си взаимоотношения на коректност и колегиалност. Принципните въпроси и становища, произтичащи от тълкувания на норми на вътрешното ни право и на общностното право се обсъждат на съвместни срещи с всички съдии от осмо отделение, като целта е уеднаквяване на съдебната практика. 

Съществен принос за положителните резултати в дейността на отделението има дейността на секретар–протоколистите, куриерите и правните помощници, разпределени в осмо отделение. 

През 2013 г. съдиите са спазвали графика на съдебните заседания, няма безпричинно отлагане на дела, като при нужда председателят на отделението е издавал своевременно разпореждания за заместване на съответните съдии. За подпомагане работата на съдиите от осмо отделение се налага увеличаване броя на правните помощници. Положителен ефект също така би имала и евентуална законодателна промяна, която да редуцира броя на делата, които са на производство във ВАС. 

ВТОРА КОЛЕГИЯ НА ВЪРХОВНИЯ АДМИНИСТРАТИВЕН СЪД 

През изминалата 2013 г. дейността на Втора колегия се ръководи от председателя на колегията и заместник-председател на Върховния административен съд съдия Боян Магдалинчев. 

През отчетния период във Втора колегия на Върховния административен съд са работили 41 съдии, разпределени в четири специализирани отделения – второ, пето, шесто и седмо. 

През отчетния период в посочената по-горе численост като командирован съдия в колегията е работила Анелия Ананиева /шесто отделение/, която след издържан конкурс е съдия от състава на Върховния административен съд. 

През изминалата година поради нарастване броя на постъпилите дела и насрочването им напред във времето, със заповед на председателя на Върховния административен съд, при спазване принципа за приблизително равномерна натовареност на съдиите в отделенията и спазване на изискването за разумни процесуални срокове при насрочване и разглеждане на делата, от пето в седмо отделение са преразпределени споровете по Закона за предотвратяване и установяване конфликт на интереси и Закона за достъп до обществена информация. 

В началото на отчетния период - към 01.01.2013 г., броят на висящите дела във Втора колегия на Върховния административен съд, в това число делата на второ, пето, шесто и седмо отделение, на петчленен и седемчленен състав на Втора колегия, на класифицираните дела и смесените 5-членни състави на Върховния касационен и Върховния административен съд, е възлизал общо на 1459 дела. Към края на предходната 2012 година - 31 декември, техният брой е бил 2177 дела, т. е. през отчетната 2013 година е налице намаление на висящите дела със 718 дела. 

Новообразуваните дела в колегията през 2013 година възлизат на 9079 дела, докато през 2012 г. техният брой е бил 7567 дела. Налице е увеличение на новообразуваните дела през 2013 г. с 1512 дела. 

Следва да се подчертае, че индивидуалните жалби срещу направената от Междуведомствената комисия оценка на обезщетенията за претърпените щети от земетресението в Перник доведоха до значително увеличение на броя постъпили дела в съда. Благодарение на усилията на магистратите във Втора колегия посоченото обстоятелство не даде отражение нито върху качеството, нито върху бързината на правораздаването, като крайният извод от съпоставката както на постъпленията през годината, така и на броя висящи дела в края на периода, съпоставен с предходния отчетен период, показва повишена ефикасност и организация на правораздаването. 

Общо разгледани в колегията през отчетната година са били 10 494 дела, като през 2012 г. техният брой е възлизал на 9773 дела, т. е. през 2013 г. са разгледани 721 дела повече от предишната година. 

От общо разгледаните в колегията през 2013 г. 10 494 дела свършени със съдебен акт са 8818 дела, докато през 2012 г. техният брой е бил 8358 дела, т. е. през отчетната година са разгледани 460 дела повече. От всички свършени през 2013 г. 8818 бр. дела в открито заседание са приключили 4853, а в закрито 3965. За 2012 г. в открито съдебно заседание са приключени 5490 дела, а в закрито заседание 2868 дела. Най-много са новообразуваните дела в шесто отделение – 2478 броя, следвани от второ отделение – 2411 дела, седмо отделение – 1795 дела, и пето отделение – 1300 дела. 

Новообразуваните дела на петчленен състав на Втора колегия за 2013 г. са 952 бр., при 1059 бр. за 2012 г., а на седемчленен състав 80 бр. при 65 бр. за 2012 г. 

От свършените през 2013 г. в колегията 8818 бр. дела по 7827 дела съдебните актове са постановени в срок до един месец, което прави 88,76 % от общия брой свършени дела, 800 бр. в срок от един до три месеца, което прави 9 % от общия брой свършени дела и само 191 бр., или 2 % от общия брой постановени съдебни актове над три месеца. Изготвените в едномесечния срок съдебни актове за 2012 г. са били 6865 бр., 1357 бр. в срок от 1 до 3 месеца, и 136 бр. дела, постановени над 3 месеца. Видно от класацията за дейността на съдиите от Втора колегия за 2012 г., средната годишна натовареност на съдия от колегията, при средна численост на същата през годината от 41 съдии, възлиза на 203. 85 бр. дела. 

По отделения дейността на съдиите от Втора колегия на Върховния административен съд за 2013 г. е следната:

ВТОРО ОТДЕЛЕНИЕ на Върховния административен съд 

През целия отчетен период в отделението са работили 12 съдии, от които Надежда Джелепова, Светлана Йонкова, Славка Найденова, Ангел Калинов, Галя Костова, Таня Радкова, Галина Солакова, Джузепе Роджери, Севдалина Червенкова, Любомира Мотова и Емилия Кабурова през цялата година. До месец юни 2013 година включително в отделението е работила и Дима Йорданова, която от 1 юли 2013 г. е пенсионирана. До 1 юли 2013 г. председател на отделението е била Надежда Джелепова, като след тази дата със заповед № 776 от 1.07.2013 г. на председателя на Върховния административен съд за председател на отделението е назначен Георги Чолаков. 

През изминалата година отделението е разглеждало дела по Закона за устройство на територията, Закона за териториално и селищно устройство (отм.), Закона за кадастъра и имотния регистър, Закона за посевния и посадъчния материал, Закона за камарата на архитектите и инженерите в инвестиционното проектиране, както и по издадените въз основа на тези закони наредби. 


Към 31 декември 2012 година в отделението е имало висящи 99 бр. дела. Образуваните дела през годината са 2411, или общо делата за разглеждане са 2510 бр. Налице е незначително намаление в броя на разгледаните и приключили през годината дела (за сравнение разгледаните през 2012 година дела са били общо 2513 дела). Това намаление се дължи на изменението на Закона за устройство на територията, предвиждащо необжалваемост на голяма част от постановените първоинстанционни решения. За преодоляване на това намаление на постъпленията, със заповед на председателя на Върховния административен съд от 6 март 2012 година за разглеждане в отделението са разпределени и делата по Закона за камарата на архитектите и инженерите в инвестиционното проектиране. 

През 2013 година съдиите в отделението са свършили общо 2239 дела, а 271 дела са останали висящи в края на отчетния период. 

При анализ на посочените данни се налага изводът, че и през изминалата година, въпреки констатираното незначително намаление на постъплението, съдиите в отделението са работили при голяма натовареност. Средният брой на свършените дела на съдия от отделението е 217 дела (включително делата, разгледани от петчленен и седемчленен състав), който е един от най-високия среден брой свършени дела в съда. С най-много свършени дела са съдиите Славка Найденова – 235 дела; Севдалина Червенкова – 232 дела; Таня Радкова – 231 дела; Ангел Калинов – 229 дела; Емилия Кабурова – 226 дела; Любомира Мотова – 225 и Галина Солакова – 220 дела, които се нареждат и сред първите места на съдиите с най-голям брой свършени дела общо във Върховния административен съд. Изложените по-горе цифри недвусмислено говорят за много големия обем работа, който е бил свършен от отделението през изминалата година и изготвените в срок съдебни актове. 

Съдиите във второ отделение работят разделени на четири постоянни състава. Към всеки съдебен състав, както и към председателя на отделението, има разпределен съдебен помощник, подпомагащ работата им. Следва да се отбележи добрата работа на всички съдебни помощници, които полагат сериозни усилия при усвояване на материята, с която второ отделение работи. За извършената от тях работа съдебните помощници изготвят ежеседмични отчети, които се съхраняват при председателя на отделението. 

ПЕТО ОТДЕЛЕНИЕ на Върховния административен съд

В пето отделение на Върховния административен съд през периода 01.01.2013 – 31.12.2013 г. работиха следните съдии - Анна Димитрова, Андрей Икономов, Марина Михайлова - от 01. 05. 2013 г. до 31. 12. 2013 г., Диана Добрева, Илияна Дойчева, Виолета Главинова, Мариета Милева, Еманоил Митев, Илиана Славовска, Анелия Ананиева – командирован съдия от Административен съд – София-област на мястото на съдия Марина Михайлова през периода от 01.01.2013 г. до 30.04.2013 г., когато титулярят ползваше дългосрочен отпуск. През цялата година отделението работеше в състав от 9 съдии и три постоянни тричленни състава. Отделението се ръководи от председателя Анна Димитрова. 

През 2013 г. отделението разглежда дела по Закона за Министерство на вътрешните работи, Закона за отбраната и въоръжените сили на Република България, Закона за ДАНС, Закона за защита на личните данни, Закона за държавния служител, Закона за управление на отпадъците, Закона за опазване на околната среда, Закона за подземните богатства, Закона за горите, Закона за юридическите лица с нестопанска дейност, Закона за защита на животните, Закона за хазарта, Закона за физическото възпитание и спорта, Закона за предотвратяване и установяване на конфликт на интереси, Закона за достъп до обществена информация /по последните два закона дела се образуваха до 13.03.2013 г., след която дата този вид дела се разглеждат в седмо отделение/ и други нормативни актове, разпределени съгласно заповедите на председателя на ВАС. 

През годината в отделението заседаваха три тричленни състава:


- първи състав: Анна Димитрова, Виолета Главинова, Еманоил Митев; 


- втори състав: Андрей Икономов, Диана Добрева, Илиана Славовска;


- трети състав: Марина Михайлова /след 01.05.2013 г./, замествана преди това от Анелия Ананиева; Илияна Дойчева, която беше председател на състава до завръщането на М. Михайлова и Мариета Милева. 

Към 01.01.2013 г. в отделението е имало 648 висящи дела, при 845 дела към 01.01.2012 г., 797 дела към 01.01.2011 г., 662 бр. висящи дела за 2010 г., 324 бр. висящи дела за 2009 г. и 204 бр. за 2008 г. Следователно за пръв път в началото на отчетния период е налице намаляване на висящите дела спрямо предходната година, като преди това е наблюдавана трайна многогодишна тенденция за повишаване броя на висящите дела. Тази тенденция през предходните години е обяснима с непрекъснатото увеличение на броя на споровете по ЗМВР и ЗДСл., както с факта, че отделението разглежда значителен дял първоинстанционни дела, много от които се отлагат в няколко съдебни заседания за събиране на доказателства. Това наложи след извършения анализ на причините за високата висящност делата по ЗДОИ и ЗПУКИ да бъдат разпределени за разглеждане в друго отделение на съда. Тази изключително навременна мярка доведе до затвърждаване на положителната тенденция за намаляване на висящността – а именно към 31.12.2013 г. същата беше по–ниска от тази в началото на отчетния период – а именно 584 дела. 

През 2013 г. в отделението са образувани 1300 дела – налице е леко занижение спрямо броя от общо 1342 образувани дела за 2012 г., но завареният все още голям брой висящи дела в началото на отчетния период не позволява скорошно насрочване на делата, въпреки че броят на свършените дела е по-голям от този на образуваните. 

Броят на свършените дела през годината е, както следва: 1364 дела, от които в открито заседание са свършени 1114, а в закрито са свършени 250 – тоест относителният дял на частните производства е много нисък /намалял и спрямо предходната година/ за сметка на значително по-големия брой актове по същество на спора, чието изготвяне изисква повече време и усилия от съдиите. По–големият брой свършени дела спрямо образуваните за втори последователен път през последните шест години даде възможност в края на отчетния период броят на висящите дела да е по–малък от този в началото му, но все още е значителен спрямо броя на съдиите в отделението и препятства скорошното насрочване на новообразуваните дела. 

Анализът на статистическите данни налага извода, че преобладаващата част от съдебните актове са написани в рамките на период до един месец – 1182 бр., изготвените в рамките над един до три месеца са 158 броя, а изготвените над тримесечен срок са 24 броя, тоест преобладаващият брой актове са изготвени в законовия и в разумния срок. 

Общият брой на свършени дела от отделението е 1599 броя, като от тях 1297 бр. на тричленни състави плюс 63 класифицирани дела на тричленни състави; на петчленен състав 203 бр. плюс 5 бр. класифицирани дела, 19 бр. на седемчленни състави плюс 3 броя квалифицирани дела на седемчленни състави, 5 дела на смесени състави – ВКС и ВАС и 4 административнонаказателни преписки. С най-много свършени дела са съдиите Виолета Главинова – 199 бр., Андрей Икономов и Илиана Славовска – двамата с по 196 бр. Лекото занижение на броя на свършените дела спрямо предходната година се дължи както на регламентирането от страна на председателя на ВАС на броя на заседателните дни през отделните месеци и броя на насрочваните дела, така и на заниженото постъпление на частни производства в отделението. 

Характерно за работата в отделението, както и през предходните години, е разглеждането на първоинстанционни дела. Това от своя страна поражда специфики и затруднения в работата - съдебните заседания продължават с часове предвид необходимостта от разпит на свидетели и вещи лица; делата често се отлагат и се насрочват за след немалък период от време, поради което за новото заседание е необходимо ново проучване, което води до загуба на време. Обемът от нормативни актове, с които работи отделението, е твърде голям, между тях няма много общи моменти, което поставя необходимостта от повече време за подготовка на делото за произнасяне и изписване на решение. Големият брой първоинстанционни дела поставя проблеми и с тяхното насрочване във времето, тъй като невинаги предварително може да бъде преценено дали едно такова дело ще се реши в първото по делото заседание. 

За някои от касационните дела естеството на спора -тези по ЗДСл., ЗМВР, ЗОВСРБ, ЗДАНС, води до необходимостта от тяхното насрочване в кратки срокове, което също поражда проблеми предвид натовареността на съдиите. За решаване на този проблем бяха взети мерки с преразпределянето на материя към друго отделение. Налице е положителна тенденция от взетите мерки за намаляване на висящността, но тя все още е значителна и е необходим по-дълъг период, през който постъпленията да бъдат по–малък брой от свършените дела, за да стане възможно бързото насрочване на този вид дела. 

Към всеки съдебен състав, както и към председателя на пето отделение има разпределен съдебен помощник, подпомагащ работата им. Следва да се отбележи добрата работа на всички съдебни помощници към отделението, които полагат сериозни усилия при усвояване на материята, с която отделението работи. За извършената от тях работа съдебните помощници изготвят ежеседмични отчети, които се съхраняват при председателя на отделението и председателя на колегията. 

 В деловодството на отделението работят двама съдебни деловодители, трима съдебни секретари и един вътрешен куриер, които със своята прецизност допринасят за качеството на съдийския труд. 
 
В заключение следва да се отбележи, че съдиите, съдебните служители и съдебните помощници в отделението работиха съвестно и качествено през отчетната година. 
ШЕСТО ОТДЕЛЕНИЕ на Върховния административен съд

 През изминалата 2013 г. в шесто отделение на ВАС работеха съдиите Милка Панчева - председател на отделението, Александър Еленков, Наталия Марчева, Румяна Папазова, Атанаска Дишева, Георги Георгиев, Тодор Тодоров, Николай Гунчев и Георги Чолаков до 30.06.2013 г., който със заповед № 776/01.07.2013 г. на председателя на ВАС бе назначен за председател на второ отделение. Със заповед № 1092/19.08.2013 г. към отделението бе разпределена съдия Анелия Ананиева, спечелила конкурс за постоянно назначение. Съдиите бяха разпределени в три тричленни състава: І състав – Милка Панчева, Румяна Папазова и Николай Гунчев; ІІ състав – Александър Еленков, Георги Георгиев и Георги Чолаков, а от м. септември Анелия Ананиева; ІІІ състав – Наталия Марчева, Атанаска Дишева и Тодор Тодоров. 
При определеното в съда разпределение на материята отделението е специализирано за решаване на административни дела по възникнали спорове във връзка с държавното обществено осигуряване, здравното осигуряване, социалното подпомагане, актове на Висшия съдебен съвет, закрила на децата и хората с увреждания, актове на Инспекцията по труда и други спорове, отнасящи се до здравни и социални проблеми на гражданите. 

Преобладаващ дял от разглежданите в отделението дела са по образувани касационни производства срещу обжалвани първоинстанционни решения и определения на административните съдилища, постановени във връзка с нормите на:

- Кодекса за социално осигуряване (КСО), Регламент (ЕО) № 1408/1971, Регламент (ЕО) № 574/1972 и Регламент № 883/2004, възникнали между осигурители и осигурени лица, по решения на районните управления „Социално осигуряване" при отпускане и изменение на всички видове пенсии и добавки към тях, обезщетения за безработица, обезщетения за временна неработоспособност и майчинство, трудови злополуки, разпореждания за възстановяване на недобросъвестно получени осигурителни плащания;

- Закона за здравно осигуряване (330) по спорове, възникнали във връзка с изпълнението на сключени индивидуални договори между НЗОК и изпълнители на медицинска и стоматологична помощ, както и откази от сключването на договори; наложени санкции на аптеки за нарушения на ИД, възстановяване на неоснователно получени суми от изпълнителите на медицински дейности на здравната каса; заплащане и осигуряване на болните здравноосигурени лица скъпоструващи лекарства за лечение на онкологични и други тежки заболявания;

- Данъчно-осигурителния процесуален кодекс (ДОПК) - оспорени ревизионни актове на органите на НАП за събиране на дължими осигурителни и здравни вноски;

- Закон за съдебната власт (ЗСВ) – спорове във връзка с правилата и класирането при проведени конкурси за назначения в съдебната система, по наложени дисциплинарни наказания на магистрати;

- Закона за здравето (ЗЗдр. ) - оспорени експертни решения на органите на медицинската експертиза по обжалвани болнични листове, по определяне степента на намалена работоспособност и срока на инвалидност;

- Закона за закрила на детето (ЗЗД) и Конвенциите за закрила на детето и за международните осиновявания - разгледаните спорове са във връзка със закрилата на децата, искания за включване в списъка на кандидат-осиновители за осиновяване на деца от български произход;

- Закона за социално подпомагане (ЗСП), Закона за интеграция на хората с увреждания (ЗИХУ), Закона за семейни помощи за деца (ЗСПД) - отпускане на всички видове социални помощи и интеграционни добавки и възстановяване на недобросъвестно получени суми и други категории дела, които по характера на споровете изискват максимална бързина и задълбочени познания в специфичната материя както на българското, така и на европейското законодателство. 

- Кодекса на труда; обявяване на трудови договори от Инспекцията по труда;

- Закона за гарантирани вземания на работниците при неплатежоспособност на работодателя (ЗГВРНР) и др. 

През 2013 г. в отделението постъпиха голям брой дела, свързани с последиците от земетресението в района на гр. Перник и околните села на 22.05.2012 г. Пострадалите от природното бедствие претендираха заплащане на суми като обезщетение за настъпили щети по недвижимите им имоти. В повечето от случаите се касаеше за искания за обезщетение на единствено жилище на лицата, които настояваха пред Междуведомствената комисия за възстановяване и подпомагане при Министерския съвет изплащане на по-големи суми от определените им или оспорваха постановен от органа цялостен отказ. Съобразявайки чл. 132, ал. 2 АПК, съдиите от отделението стигнаха до извода, че ВАС не е компетентен да разгледа тези спорове като първа съдебна инстанция и същите бяха пренасочени с изрично постановени определения по всяко от делата за разглеждане от Административен съд гр. Перник. 

В производството по дела на петчленния състав съдиите от отделението разглеждаха касационни жалби срещу съдебни актове на тричленните състави на ВАС, Втора колегия, молби за отмяна на влезлите в сила съдебни актове, частни производство и други. Съществена е и съдебната дейност във връзка с разглеждане на спорове по законосъобразността на подзаконови нормативни актове, които се разпределят в колегията на случаен принцип. 

На 01.01.2013 г. отделението е започнало с 416 висящи дела, при 574 висящи дела към 01.01.2012 г., 595 висящи дела към 01.01.2011 г.; 279 висящи дела към 01.01.2010 г. Завишеният брой на висящите дела през последните три години се дължи на увеличения брой първоинстанционни жалби срещу решения на ВСС, откази на министъра на здравеопазването за отпускане финансиране за тежко болни лица и др., производството по които преминава обичайно през две открити съдебни заседания. В някои от случаите има искания за спиране допуснато от административния орган /или от закона/ предварително изпълнение на актовете, а постановените определения се обжалват пред 5-членен състав, с което производството пред тричленния състав се удължава във времето. 

През 2013 г. в отделението са образувани общо 2478 дела, при образувани през 2012 година 1548 дела, 1452 за 2011 г.; 1619 дела през 2010 г. Разгледаните през 2013 г. дела в отделението са общо 2894, при разгледани 2122 дела през 2012 г., 2047 дела през 2011 г., 1898 дела през 2010 г. Видно е, че има тенденция към непрекъснато увеличаване, което се дължи предимно на завишения брой първоинстанционни жалби, и за конкретната година – и споровете във връзка със земетресението около гр. Перник. 

От общия брой на разгледаните дела през отчетната 2013 година са свършени 2513 дела, през 2012 година са свършени 1706, през 2011 г. са свършени 1473 дела. Съпоставянето на броя на свършените през отчетния период дела с този на предходните години също показва ръст на увеличение. От посочения брой свършени дела през годината по 1083 са постановени актове в открити заседания и по 1430 - в закрити заседания. 

По показателя бързина при разглеждането и решаването на делата отделението отчита подобряване на резултатите в сравнение с предишни години. От свършените през 2013 г. общо 2513 дела преобладаващата част са приключили в срок до един месец - 2309 дела. Съдебни актове по дела в срок от 1 до 3 месеца са постановени по 189 дела, а само по 15 дела - над 3 месеца. Просрочията при изготвяне на съдебните актове над 1 месец в по-голямата си част са в рамките на разумните срокове и с неголямо закъснение, предимно по по-сложни дела, изискващи повече време за проучване на събраните доказателства, излагане на по-пространни мотиви и запознаване на състава с акта. Забавянето над 3 месеца на постановените съдебни актове е под 1 % (по 15 дела), в сравнение с общия брой актове (по 2513 дела). 

Съдиите от шесто отделение на ВАС са магистрати с доказано чувство за отговорност и висок професионализъм. Похвално е старанието и усилията на всички съдии да приключат с постановени съдебни актове всички обявени за решаване от открити съдебни заседания производства, както и разпределените до края на 2013 г. частни производства, като бързината при изготвянето на съдебните актове не се отразява на качеството на работата. Решенията и определенията са с подробно изложени мотиви, обосновани правни доводи, анализ на доказателствата по делата и практиката на съда. По инициатива на съдиите и председателя на отделението се провеждат работни съвещания за обсъждане и вземане на решения по спорни принципни въпроси, с цел недопускане на противоречива съдебна практика. Похвална е активността на всички членове на отделението при общото анализиране на проблемите по спорните въпроси, които се съобщават няколко дни преди датата на съвещанието. Това предполага предварителна подготовка и излагането на обосновани правни аргументи по време на обсъжданията, което създава творческа атмосфера за работа и добър микроклимат в колектива. 

През 2013 г. съдиите от шесто отделение са с най-много свършени дела във ВАС през годината. От отделните съдии постановените актове са, както следва: Румяна Папазова – 343 дела; Николай Гунчев – 330 дела; Наталия Марчева – 325 дела; Тодор Тодоров - 324 дела; Александър Еленков – 321 дела; Атанаска Дишева 309 дела; Георги Георгиев – 299 дела; Георги Чолаков – 180 дела, Анелия Ананиева – 168 дела. председателят на отделението Милка Панчева, ведно с ежедневната административна работа със служителите, както и по образуване и компютърно разпределение на делата, е постановила съдебни актове по 146 дела. 

През 2013 г. съдиите Милка Панчева и Атанаска Дишева, наред с пряката съдийска работа, взеха участие като лектори на семинари, организирани по програмата на НИП и на Асоциацията на българските административни съдии, с административни съдии от страната по въпроси на държавното обществено осигуряване, задължителното здравно осигуряване, социалното подпомагане и др. правни теми, свързани с разглежданата от отделението материя. 

Съдебните служители спазват добри служебни отношения със съдиите от отделението и помежду си. При необходимост от заместване на отсъстващ служител или извънредно дежурство работата се поема при условия на взаимозаменяемост от определен служител, без да възниква проблем или несъгласие. 

 Въпреки големия обем и спецификата на работа служителите се отнасят с нужното внимание към гражданите, изискващи справки по телефона и на место. Срещу отделението не са постъпвали писмени или устни оплаквания и жалби от действия на съдебен секретар или деловодител, разпределен за работа в отделението. 

 Резултатите от правораздавателната дейност на шесто отделение при ВАС показват, че през отчетната 2013 година съдиите и служителите са проявили висок професионализъм, което определя и отличното справяне със служебните задължения, културата и доброто поведение на работното място. Съдиите и служителите от шесто отделение при ВАС влагат много усилия и желание за издигане престижа на съда и подобаваща оценка за работата на българския съдия. 

СЕДМО ОТДЕЛЕНИЕ на Върховния административен съд
През 2013 г. седмо отделение на Върховния административен съд е работило в постоянен числен състав от девет съдии - Веселина Тенева - председател, Йовка Дражева, Ваня Анчева, Таня Вачева, Иван Раденков, Соня Янкулова, Павлина Найденова, Лозан Панов и Даниела Мавродиева. Отделението заседава два пъти седмично в постоянни съдебни състави, формирани от по четирима съдии. В единият от тях участва и председателят на отделението. 

На седмо отделение са разпределени делата по приложението на 36 (тридесет и шест) материални закона от националното право, уреждащи широк и твърде разнообразен спектър от обществени отношения. От разглежданите първоинстанционни и касационни дела следва да се споменат споровете по приложението на Закона за електронните съобщения, Закона за радиото и телевизията, Закона за авторското право и сродните му права, Закона за марките и географските означения, Закона за патентите и регистрацията на полезните модели, Закона за промишления дизайн, Закона за защита от дискриминация, Закона за защита на потребителите, конкурси, лицензии, Закона за развитие на академичния състав в Република България, Закона за признаване на професионалните квалификации, Закона за публичното предлагане на ценни книжа, Закона за Комисията за финансов надзор, Закона за местните данъци и такси, Закон за чужденците в Република България, Закона за висшето образование, Закона за народната просвета, Закона за движението по пътищата, Закона за защитените територии, Закона за огнестрелните оръжия, боеприпасите, взривните вещества и пиротехническите изделия, Закона за туризма, Закона за храните, Закона за пътищата, Закона за частната охранителна дейност, Закона за техническите изисквания към продуктите, Закона за пощенските услуги, Закона за БАН, Закона за автомобилните превози, Закона за малките и средните предприятия, Закона за гражданското въздухоплаване, Кодекса на търговското мореплаване, Закона за Сметната палата и др. 

През изминалата година, от 12.03.2013 г., поради нарастване броя на постъпилите дела и насрочването им напред във времето, със заповед на председателя на ВАС, при спазване принципа за приблизително равномерна натовареност на съдиите в отделенията и спазване на изискването за разумни процесуални срокове при насрочване и разглеждане на делата, от пето в седмо отделение са преразпределени споровете по Закона за предотвратяване и установяване конфликт на интереси и Закона за достъп до обществена информация, делата по които са с висока степен на обществен интерес. Практически може да се заключи, че отделението е натоварено със съдебен контрол върху актовете, действията и бездействията на преобладаващия брой регулаторни органи в съответните области на държавното управление. 

Изхождайки от факта, че възложените нормативни актове уреждат материи, попадащи както в изключителната, така и в поделената и допълваща компетентност на Европейския съюз (ЕС), съгласно разпоредбите на дял I от Договора за функциониране на Европейския съюз, на преобладаващата част от гореизброените национални закони съответства и регламентация във вторичното право на ЕС. От значение е обстоятелството, че в значителна част от гореописаните материи ЕС упражнява компетенция, насочена към подкрепа, координиране или допълване на действията на държавите членки (чл. 6 ДФЕС). Това от своя страна налага пълноценно познаване както на съюзното законодателство, така и на практиката на Съда на ЕС и първоинстанционния съд. Специфичното задължение за всяка държава членка на ЕС да гарантира пълния ефект, който правото на ЕС предоставя на частноправните субекти, налага задължението съдиите от седмо отделение да анализират и преценяват както действието на съответния акт от вторичното общностно право, така и степента на съответствие на националния закон със съюзната регламентация, а не на последно място - и принципното значение, което нормата от правото на ЕС разкрива. Това от своя страна изисква сериозен правен анализ, допълнителни проучвания и специална подготовка по този вид казуси. 

С оглед спецификите на отделните производства, образувани и приключени в седмо отделение, следва да се отбележат още делата по Закона за чужденците в Република България с оглед кратките срокове, разписани в закона, изискващи бързина при решаването им, познаване и прилагане практиката на СЕС и ЕСПЧ, с което съдиите се съобразяват. На следващо място споровете по Закона за електронните съобщения и Закона за радиото и телевизията са със значителна сложност, тъй като предмет на съдебен контрол са разрешителни и лицензионни режими, конкурси и други процедури от обществен интерес, като се касае за нормативната уредба и фактически основания - специфични и трудни за анализ само на основа на правни познания. Обичайно жалбите срещу решенията на двата регулаторни органа са съпроводени с искане за спиране изпълнението на актовете и за допускане и назначаване на експертизи – единични и разширени, поради което в повечето случаи е невъзможно приключването на делата в едно съдебно заседание, а след провеждането на няколко такива, поради събирането на обемен и сложен доказателствен материал. 

По отношение на производствата по Закона за предотвратяване и установяване на конфликт на интереси, респ. контрола за законосъобразност върху актовете и действията на Комисията за предотвратяване и установяване на конфликт на интереси, както и по Закона за достъп до обществена информация, имащи за цел да обезпечат прозрачността и обективността в сферата на държавното и местното управление, съдиите от седмо отделение с повишено внимание акцентират върху тяхната обществена значимост, често съпътствана с висок медиен интерес. По образуваните спорове по приложението на Закона за местните данъци и такси приложимият процесуален закон е ДОПК, което извън точното прилагане на административното законодателство предполага и експертност на магистратите в областта на данъчното процесуално право. 

На практика съдиите в седмо отделение прилагат 36 материални закона, правото на ЕС и 3 процесуални кодекса, което е обстоятелство с важно значение. Фактът, че при оспорване на административните актове или при касационно обжалване на решенията на административните съдилища жалбоподателите не винаги използват адвокатска защита, задължава съда в по-голяма степен да прилага принципа на служебното начало и да дава указания на страните. Това е една от съществените разлики с гражданското съдопроизводство, където служебното начало в процеса е застъпено в значително по-малка степен. В този смисъл отговорността към социалната роля и същност на правораздавателната дейността на съдиите е за сметка на бързината на процеса, поради което понякога удължените срокове за приключване на делата от датата на образуването им до постановяване на съдебния акт не следва да се приема за забавяне на производството, а за гарантиране на неговата ефикасност. Изключително редки (епизодични) са случаите, в които страните по конкретно дело са депозирали жалба за бавност във връзка с хода му. 

Високият брой първоинстанционни дела, регламентирани като подсъдност пред Върховния административен съд, практически намира своето отражение в дейността на седмо отделение. От една страна - в процесуалните действия по установяване на фактическата обстановка в открито съдебно заседание, събиране на доказателства, при необходимост назначаване на експертизи, което предполага по-продължителен процес, за разлика от производството по касационните дела. От друга страна, това обуславя и необходимостта от по-голяма предварителна подготовка на същите дела преди разглеждането им в открито съдебно заседание, като определянето от съда на заинтересуваните страни по делото, своевременно произнасяне по направени процесуални искания, включително и по молби за спиране на допуснато предварително изпълнение или допускане на предварително изпълнение на оспорените административни актове. 

Тези действия на съдиите, съпътствани от сложността и многообразието на казусите, както и постановяването на определения за спиране или за отказ за спиране на предварителното изпълнение на оспорените актове, при липсата на методика за отчитането им, са извън предмета на годишната справка за дейността на съдиите във ВАС. Посочените определения за спиране в някои случаи са с по-голяма сложност от постановените крайни актове, с които е приключило производството по делото и които са включени в системата за отчитане на свършените дела. Това дава основание да се отбележи, че системата за отчитане на свършените дела не държи сметка за сложността на делата и времето за подготовката, проучването и изготвянето на съдебните актове. 

По-конкретно, в голям брой дела, предимно по жалби срещу актове на регулаторните органи, заедно с жалбата се прави и искане за спиране изпълнението на административния акт, което налага постановяване на самостоятелен съдебен акт в закрито заседание (по реда на чл. 166, ал. 3 АПК), който акт е извън статистическия отчет на постановените актове по свършените дела. Произнасянето по искането за спиране на изпълнението изисква самостоятелна проверка по чл. 166, ал. 2 АПК или чл. 60, ал. 4 АПК. При съдебния контрол по искане за спиране на допуснатото предварително изпълнение съдебният състав следва да анализира както характера и същността на акта, така и правните му последици на плоскостта на засегнатия с него интерес, което по същество представлява преценка и анализ на релевантните за спора обстоятелства. Практически е налице паралелен спорен предмет, имащ спецификите на отделно производство, завършващо с отделен акт. В тези случаи, когато искането за спиране е направено по първоинстанционно дело, разглеждано от ВАС, определението по спирането не се отчита като постановен акт по отчетната система на ВАС, а като такъв по хода на делото, с което общият брой на постановени съдебни актове не се отчита реално като дейност на съдиите от отделението, което в пълна сила важи за всички съдии от Върховния административен съд. 
От изготвената справка за дейността на ВАС през 2013 г. се установява, че в седмо отделение има свършени 1597 дела, от които 869 – в открито, и 728 – в закрито съдебно заседание. 

Към 31.12.2012 г. броят на висящите дела е 157. Образуваните дела през 2013 г. в VІІ отделение са 1795, или общо броят на делата за разглеждане през годината е 1952, от които свършени 1597, от тях в открито съдебно заседание 869, а в закрито – 728, като към 31.12.2013 г. са останали 355 висящи дела, от тях - насрочени 307 и ненасрочени 48 бр. От общия брой образувани 1795, класифицираните са 17 бр. От образуваните дела по жалби срещу подзаконови нормативни актове са 10 броя. 

В контекста на изложеното дотук следва да се има предвид, че отчитането на работата на съдиите в седмо отделение на ВАС по приетата отчетна форма - по критерий брой на свършените дела и написването им в срок, не отразява реалната им натовареност. 

Натовареността на съдиите в отделението за 2013 г. предвид свършените за периода дела е, както следва:

Съдии
 3-чл. 5-чл. 
7-чл. 
 кл. д. 
 см. с-в
 общо 

	Веселина Тенева
	67
	27
	
	1
	
	101

	Ваня Анчева
	181
	23
	3
	4
	1
	212

	Даниела Мавродиева
	191
	21
	2
	1
	2
	217

	Иван Раденков
	185
	27
	
	3
	
	215

	Йовка Дражева
	170
	23
	2
	3
	1
	199

	Лозан Панов
	184
	25
	3
	2
	1
	215

	Павлина Найденова
	193
	26
	1
	1
	2
	223

	Соня Янкулова
	200
	24
	1
	1
	1
	227

	Таня Вачева
	196
	25
	1
	1
	1
	225


По отношение на критерия срочност при постановяване на съдебни актове с минимален брой просрочени дела могат да се посочат съдиите Ваня Анчева – с решени 212 бр. дела, при нито едно просрочено дело, Даниела Мавродиева – с решени 217 дела, при просрочени 2 бр. над един месец и нито едно над три месеца, Павлина Найденова – с 223 бр. решени дела, при просрочени 4 бр. над един месец и нито едно над три месеца, Лозан Панов – с решени 215 бр. дела, при просрочени 7 бр. над един месец и нито едно над три месеца. 

Прави впечатление и по-големият брой на делата, които са решени на петчленни състави в отделението - 221 броя. Това обстоятелство също е показателно за натовареността и професионализма при решаването на този вид дела, които обхващат материята на цялата Втора колегия, а не само тази на отделението. 

Анализът на общия брой и характерът на постъпващите дела в отделението, съпоставими с постъпващите дела в съда, разкриват изключително високата натовареност на седмо отделение. Обективната преценка налага отчитане броя съдии и състави в отделението, между които се разпределя общият брой дела, като тази съпоставка с общата база в съда показва извънредната индивидуална натовареност на съдиите в отделението. По този критерий същата е сравнима само с индивидуалната натовареност на отделни съдии от другите отделения, но е далеч над средната за съда. Това обстоятелство следва да се анализира и с оглед фактическата и правната сложност на разглежданите дела, както и предвид безспорния факт, че сред постъпващите в седмо отделение дела не са налице идентични такива (т. нар. серийни), респ. всяко постъпващо дело е както от значение за развитието на правото, така и от значение за унифициране на правоприлагането. Наред с това, съотношението между постъпили и приключили дела през годината налага извода, че въпреки своята голяма натовареност съдиите от седмо отделение показват изключително висока ефикасност в работата си. 

За съпоставка - през 2012 г. в отделението са образувани 1216 бр. дела, докато през 2013 г. техният брой е нараснал с почти една трета на 1795 бр. 

Поради това и като обобщение може да се изведе належащата необходимост от преразпределение на материи в отделенията с цел постигане на балансирана натовареност на магистратите, което от своя страна ще позволи на съдиите в седмо отделение да поддържат нивото на висока процесуална ефикасност и качествено правораздаване. 

През отчетната година всеки съдебен състав в съда разполага с правен помощник. В отделението работиха съдебните помощници Ивета Стефанова, Младен Семов, Владислава Йорданова и Мария Желязкова. И четиримата се отличават със задълбочени правни познания, подчертано трудолюбие, амбиция за усъвършенстване, проявяват старание, отговорност и усърдие при изпълнение на възложените им конкретни задачи, с което реално подпомагат работата на съдиите в отделението. Следва да бъде изрично изведен фактът, че Младен Семов осъществява процесуалното представителство на съда, както и че много често е ангажиран от съдии извън отделението с конкретни задачи във връзка с изследване практиката на СЕС и първоинстанционния съд и изготвяне на становища относно тълкуване и прилагане правото на ЕС. Това не му пречи да се справя качествено и в изключително кратки срокове с възложената му работа в отделението. 

През отчетния период в отделението са работили един куриер, трима съдебни секретари и трима деловодители, които са значително натоварени предвид обема и организацията на работа. Те изпълняват съвестно задълженията си и не са допускали пропуски или конфликти с граждани и съдии. 

Постигнатите много добри резултати и професионално реализираните отговорности са естественият извод от дейността на съдиите и служителите от седмо отделение през изминалата 2013 г. 

Освен изложеното по-горе за конкретната правораздавателна дейност на Втора колегия на Върховния административен съд през 2013 г. следва ясно да бъдат дефинирани, отчетени и анализирани и някои други проблемни, но същевременно приоритетни за дейността на съда въпроси, а именно:

1. Оптимизиране на правораздаването 

На първо място е спазването на процесуалните срокове въпреки изключителната натовареност, на която са подложени съдиите, без аналог в рамките на Европейския съюз. И по официални данни – една от най-високите в световен мащаб. 

Данните от изминалата година показват категорично, че броят на написаните в едномесечен срок дела е 89% от общия брой постъпили дела през 2013 г., показващ повишаване ефективността със 7% за сравнение от предходната 2012 г. Допълнителен аргумент в подкрепа на изложеното е намалелият брой на изготвените в срок от един до три месеца съдебни актове, а именно от 17% за 2012 г. до 9% през 2013 г. Въпреки това високата натовареност на магистратите, конкретни данни за която са изложени в следващата част на настоящия отчетен доклад, представлява реален проблем пред ефикасното правораздаване и пряко рефлектира върху втория съществен, конституционно регламентиран аспект от дейността на ВАС, а именно развитието на тълкувателната дейност с цел унифициране на административното правораздаване по нормативни актове с висока степен на обществена чувствителност. 

От образуваните и разпределени на доклад на съдиите от Втора колегия тълкувателни дела през изминалата 2013 г. широк отзвук и обществено одобрение срещна произнасянето по направеното от министъра на правосъдието искане за тълкуване на чл. 189, ал. 4 от Закона за движението по пътищата (ЗДвП) относно възможността техническото средство, установяващо и заснемащо нарушение, да бъде монтирано само стационарно, или и мобилно. Докладчик по делото бе съдия Лозан Панов от седмо отделение, а резултатът от тълкувателното решение придоби широка обществена популярност. Успоредно с това, по искане на председателя на Върховния административен съд, бе образувано и приключи делото за тълкуване на разпоредбата на чл. 192а ЗМВР относно възможността за съдебен контрол върху заповедта на министъра на вътрешните работи за преместване на държавен служител при служебна необходимост или при изменение на оперативната обстановка за срок до една година в същото или в друго населено място. По делото докладчик е съдия Соня Янкулова от седмо отделение. 

Третият аспект от оптимизиране на правораздаването е дейността между двете върховни съдилища по приемането на съвместни тълкувателни актове. По инициатива на председателя на Втора колегия на ВАС, съвместно с председателите на гражданска и наказателна колегия от Върховния касационен съд, бе създадена смесена работна група за подготовка и анализ на съдебната практика относно приемане на съвместни тълкувателни постановления във връзка с противоречивото приложение на ЗАНН от гражданските и административните съдилища, както и във връзка с наличието на противоречива практика на смесените състави по чл. 135 ал. 4 от Административнопроцесуалния кодекс. 

Към настоящия етап, извън Закона за административните нарушения и наказания, се среща противоречиво прилагане на разпоредбите на Закона за отговорността на държавата и общините за вреди във връзка с искове за вреди от административнонаказателна дейност, Закона за общинската собственост, Закона за защита от дискриминация, искове за вреди от противоправни без/действия на правоохранителни и правозащитни органи, искове за вреди, свързани с трудовоправни спорове, незаконосъобразни вписвания в търговския регистър, искове за вреди във връзка с одобряване на проекти или отказ за одобряване на инвестиционен проект в делбеното производство /чл. 203 ЗУТ/, вреди от незаконосъобразни действия и актове по приложението на Закона за собствеността и ползуването на земеделските земи, и прочее. Значителният обем работа предполага и по-продължителен период на анализ и подготовка, като дейността на работната група се очаква да завърши през настоящата 2014 г. 

 Четвъртият аспект от дейността за оптимизиране на правораздаването е необходимостта от спазване на препоръките и изискванията на Европейската комисия по механизма за сътрудничество и проверка за подкрепа в съдебната реформа. 

На 21.01.2014 г. Европейската комисия публикува своя доклад за напредъка на България по механизма за сътрудничество и проверка за подкрепа в съдебната реформа. В него е отчетена повишената ефикасност в административното правораздаване. Съдебният контрол върху решенията на Висшия съдебен съвет /попадащ в материята на Втора колегия, шесто отделение/, представляващ съществен аспект от дейността на Върховния административен съд, намира своето одобрение в така изготвения доклад като правораздаване, отразяващо категорично и отчитащо недостатъците на сега съществуващата система на атестиране, повишаване и налагане на дисциплинарни наказания. Изводът от направения доклад в тази му част е, че Върховният административен съд се стреми да преодолява недостатъците чрез съществуващите в националното и международното законодателство критерии за законосъобразност /в т. ч. Закона за съдебната власт, Международните етични правила на съдиите, т. нар. Бангалорски правила, практиката на ЕСПЧ и др/. 

В допълнение на тази част от отчетния доклад следва да се отбележи, че отправените препоръки за изготвяне и изпълнение на стратегия за оптимизиране на човешките ресурси в съдебната система с оглед нуждите и натовареността относно дейността на ВАС, в работата на Втора колегия е налице балансираност, относително равномерно разпределение и максимална оптимизация на наличния професионален, експертен и административен потенциал. Като краен резултат от всичко това следва да се отчете, че съдебните актове и специално мотивите към тях, представляващи особен акцент в доклада на ЕК, се изготвят качествено и в срок. С оглед хармонизираното прилагане на правото на ЕС и през 2013 г. съдиите от Втора колегия са продължили аналитичното и ефикасно приложение на механизма на преюдициалното запитване до СЕС. В тази насока произнасяне се очаква по запитването, отправено от съдията във Втора колегия на съда Атанаска Дишева. 

2. Създаване на ефикасни механизми за правоприлагането от ВАС и административните съдилища и подобряване организацията на администрацията 

В тази насока в началните месеци на 2013 г. председателят на Втора колегия на ВАС и председателите на отделения от колегията извършиха редица посещения в регионалните административни съдилища във връзка с изготвянето и приемането на отчетните доклади за дейността им. При посещенията бяха посочени някои основни моменти пред правораздаването и правноорганизационната дейност на административните съдилища, свързани с натовареността и сроковете за разглеждане на делата, и на тази база анализ на обемите на работа и натовареност на Върховния административен съд и административните съдилища в страната с оглед обществената необходимост от създаването на Централен административен съд. 


Все в тази насока следва да се посочи, че през месец септември 2013 г. работна група, назначена със заповед на председателя на Върховния административен съд, под ръководството на председателя на Втора колегия приключи дейността си за анализ на процесуалните аспекти в административното правораздаване и необходимостта от оптимизиране на процесуалната организация на административното правосъдие в страната. Предвид обществените очаквания за реформа в административното правораздаване тук е моментът да се отбележат някои от най-съществените проблеми в дейността на ВАС по сега действащата нормативна уредба и предложенията за тяхната промяна и усъвършенстване. 

В съответствие с чл. 125 ал. 1 от Конституцията основната и водеща функция на Върховния административен съд се изразява в надзор за точното и еднакво прилагане на законите в административното правораздаване. Нормата е императивна и не позволява нито разширително, нито диспозитивно тълкуване, т. е. основното задължение и правомощия на съда са съсредоточени в унифициране на правоприлагането в системата на административното правораздаване, чийто основен инструмент в дейността на ВАС е приемането на тълкувателни решения със задължителна за останалите административни съдилища сила. 

На второ място, съгласно чл. 125, ал. 2, предложение първо от Конституцията Върховният административен съд е компетентен да се произнася по спорове за законност на актове на Министерския съвет и на министрите. Целта на нормата е обусловена от значимостта на обществените отношения, регулирани от актовете на най-висшите органи на изпълнителната власт и възможността действията и актовете им да бъдат контролирани от съответстващ им йерархически висш орган в съдебната власт, какъвто е Върховният административен съд. 


На трето място, чл. 125, ал. 2, предложение второ от КРБ предвижда възможността ВАС да действа като първа инстанция по спорове за законност на други актове, посочени в закон. Тази конституционна разпоредба създава възможност за допълнително законово делегиране на правораздавателни компетенции в дейността на ВАС. От духа, систематичния анализ, и най-вече от целта на основния закон следва, че такива допълнителни компетенции имат характер на изключение и следва да бъдат подчинени на еквивалентно или аналогично изискване за значимост на обществените отношения и йерархия на административния орган в системата на изпълнителната власт, каквото несъмнено следва от дейността на органите по чл. 125, ал. 1 КРБ. 

Към настоящия момент обаче се наблюдават изключително голям брой материални закони, уреждащи подсъдността на споровете по приложението им пред ВАС. Конкретни статистически данни свидетелстват, че на ВАС са подсъдни производствата по над 130 материални закона. Така през 2013 г. натовареността на съдия във Върховния административен съд възлиза на над 200, а в някои случаи и много повече постъпили и разпределени на докладчик дела. Едва 40% от тези дела са следствие от спорове, възникнали в резултат на осъществяваните от висшите органи на изпълнителната власт действия и правомощия /чл. 125, ал. 1, предл. първо от КРБ/. 

 
Изводите от дейността на нарочно създадената работна група за изменение в АПК и ЗСВ група показват категоричната необходимост от промяна на сега действащите нормативни актове. На първо място, обосновано и обществено необходимо е изменение на сега действащия Закон за съдебната власт с цел създаването и функционирането на Централен административен съд и регламентиране на неговия статут. Паралелно с това се налага изменение и в редакцията на текста на чл. 132 АПК чрез въвеждането на нова ал. 3, която да регламентира компетентността на Централен административен съд, комуто да бъдат подсъдни: 1. оспорванията срещу актовете на председателите на държавните агенции и техните заместници, на председателите на държавните комисии, на изпълнителните директори на изпълнителните агенции и на ръководителите на държавни институции, създадени със закон или с постановление на Министерския съвет; 2. оспорванията срещу актове на органите на Българска народна банка; 3. касационни жалби и протести срещу първоинстанционни съдебни решения на административните съдилища, в предвидените в закон случаи; 4. касационни жалби и протести срещу първоинстанционни съдебни решения на административните съдилища по глава единадесета; 5. частни жалби срещу определения и разпореждания на административните съдилища, в предвидените в закон случаи; 6. оспорванията срещу други актове, посочени в закон. 

Следва във връзка с това да бъдат посочени максимално широк кръг от сега действащите административни органи, съответстващи на дефиницията на новопредложената разпоредба на чл. 132, ал. 3 АПК, а именно - Агенция Митници, Агенцията по безопасно ползване на ядрената енергия, Държавна комисия по сигурността на информацията, Изпълнителна агенция по безопасност на храните, Изпълнителна агенция по лозата и виното, Изпълнителна агенция по акредитация и оценяване на висшите училища, Изпълнителна агенция по горите, Комисия за финансов надзор, Комисията за установяване принадлежност към органите на Държавна сигурност и разузнавателните служби на българската армия, Съвет за електронни медии, Държавна агенция Национална сигурност, Държавна комисия за енергийно и водно регулиране, Национална компания стратегически инфраструктури, Комисия за установяване и предотвратяване конфликт на интереси, Национална агенция по рибарство и аквакултури, Държавна комисия по стоковите борси и тържищата, Държавна агенция за метеорологичен и технически надзор, Национална агенция по трансплантация, Изпълнителна агенция „Национален филмов център“, Държавна комисия по хазарта, Изпълнителна агенция „Морска администрация“, Агенция за устойчиво енергийно развитие, Изпълнителна агенция „Железопътна администрация“, Държавна агенция Държавен резерв и военновременни запаси, Държавна агенция за закрила на детето, Комисия за защита на конкуренцията, Комисия за защита от дискриминация, Комисия за защита на потребителите, Агенция по геодезия, картография и кадастър, Изпълнителна агенция по лекарствата, Патентното ведомство, Изпълнителна агенция Българска служба по акредитация, Изпълнителна агенция „Автомобилна администрация“, председател на Националната агенция по професионално образование и обучение, както и браншови представителни организации като Нотариалната камара, Камарата на частните съдебни изпълнители, съсловните организации на ветеринарните лекари, магистър-фармацевтите и прочее, редица административни органи с компетенции по приложението на Закона за чужденците и Закона за убежището и бежанците. Голямата част от актовете на прецитираните административни органи прилагат закони, рефлектиращи върху натовареността на целия Върховен административен съд. Нещо повече – голяма част от актовете, издавани от гореописаните административни органи, по силата на съответните специални закони, са подсъдни на ВАС като първа инстанция. 

Така изключението по чл. 125, ал. 2, предл. второ КРБ практически се е превърнало в основно правило и източник на работата на Върховния административен съд днес. В заключение трябва да се подчертае, че както йерархичното положение на съответните административни органи, така и осъществяваните от тях дейности и значимостта на регулираните от тях обществени отношения налага необходимостта от създаването на съответстващ им на централно ниво административен съд, какъвто към настоящия момент липсва. Успоредно с това не бива да се допуска, и е неоправдано, значимостта на регулираните от тях обществени отношения да дерогира и ограничи възможността на ВАС да осъществява основните си конституционни правомощия и задължения по унифициране на съдебната практика. 

 
В редица държави - членки на Европейския съюз, инстанционната компетентност в административното правораздаване е организирана на базата на критерия финансов размер на жалбата или иска. Предвид факта, че голямата част от административните актове нямат точно изчислимо финансово измерение, то все пак някои от тях – ревизионните актове по реда на ДОПК, с конкретно материално изражение, позволяват да бъде обмислен и обсъден подобен подход, насочен към промяна подсъдността на споровете по обжалване на такива актове в зависимост от стойността им. По този начин чрез инстанционно преразпределение на постъпващите дела, посредством обективните критерии – значимост, материален интерес и йерархично положение на органа, издал акта, ще се създаде възможност за постигане балансирано натоварване на органите в съдебната система, така че всяка юрисдикция да може в максимална степен да се съсредоточи върху изпълнение на основните си правомощия. Административните и Централният административен съд – като чисто правораздавателни инстанции, Върховният административен съд – предимно като касационна инстанция и като юрисдикция, осъществяваща надзор за точното и еднакво прилагане на законите. Така ще се отвори пътят към реализация на заложените още през 2006 г. цели пред административното правораздаване и високите обществени очаквания, като: 

1. значително опростяване откъм юридическа сложност на постъпващите дела;

 2. яснота и категоричност в редица обществени отношения;

 3. отпадане необходимостта от съдебен контрол по приложението на значителен брой материални закони. 

Като краен резултат - намаляване на необходимостта от администрация, намаляване необходимостта от бюджетни разходи. 

Разбира се, за да бъде нормативно издържано и в съответствие с Конституцията, подобно законодателно изменение следва да съдържа в себе си и допълнителна категорична регламентация на сегашната уредба на касационното производство пред ВАС. 

Удачен в този контекст е примерът, който се възпроизведе с изменението на ГПК относно касационното производство, където основание за допустимостта на касационното производство е ограничено само в хипотезите на: противоречиво решаван от съдилищата въпрос; въпрос, решен в противоречие с практиката на ВКС; въпрос от значение за точното прилагане на закона, както и за развитието на правото. 

По силата на чл. 124 КРБ Върховният касационен съд има същата роля и функция в системата на гражданското правораздаване, каквато ВАС следва да упражнява в административното. За да бъде постигнат обаче същият процесуален ефект, следва да бъде дадена възможността ВАС да извърви конституционно начертания път по унифициране на съдебната практика в приложението на максимален брой материални закони. С отпадане на обществената необходимост от касационен контрол ще бъде оправдано и въвеждането на подобни ограничителни изисквания за допустимостта на касационния контрол по съществото на спора. 

Именно поради това е възможно да се обсъди възможността от въвеждането на аналогични изисквания към формата и съдържанието на касационната жалба. В тази връзка и без излишни референции ще посочим най-съществените моменти, разкриващи несъвършенството на сега действащата уредба. 

На първо място, необходимо е да се въведе изискване за приподписване на касационната жалба от адвокат или юрисконсулт, освен когато жалбоподателят или неговият представител има юридическа правоспособност, със задължението към жалбата да се прилага пълномощно за приподписването или удостоверение за юридическа правоспособност. Тази разпоредба изцяло възпроизвежда разпоредбата на чл. 284, ал. 2 от ГПК. Тя е наложителна и с оглед характера на касационното производство, в което съдът по касационното оспорване се произнася единствено по посочените в жалбата или протеста касационни основания. Предмет на проверка в това производство е правилността на съдебния акт. Това от своя страна налага формулиране на конкретното касационно отменително основание от квалифицирано лице, каквото може да бъде адвокатът, или от лице, притежаващо юридическо образование. Понастоящем касационният съд, предвид разпоредбата на действащия чл. 218, ал. 2 от АПК, за да извърши в пълнота служебната проверка, без да е сезиран конкретно, следва да преповтори всички действия на първоинстанционния съд. Практически тази редакция превръща касационния съд в първоинстанционен, което е в противоречие както с духа и целите на АПК, така и с конституционната регламентация на компетенции на ВАС. 

На второ място, посоченото по-горе от своя страна налага регламентация и на последващите процесуални действия - отговор на касационната жалба и оставянето на жалбата и протеста без движение. 

В съответствие с разрешението, възприето с ТР № 4 по т. д. № 9/2010 г. на ОСК от ВАС, първоинстанционният съд притежава правомощия единствено по администриране на касационната жалба, в т. ч. изпращане препис от жалбата на другите страни и определяне срок за отговор, като след изтичане на срока за отговор изпраща жалбата и протеста на касационния съд. Последният извършва проверка относно формата и съдържанието на жалбата и ако те не отговарят на законовите изисквания, предвидени в цитираните разпоредби, жалбата се оставя без движение, като следва в тази връзка да се предвиди еднолична компетентност на председателя на съда по касационното оспорване или неговите заместници, респективно председателя на отделението, при наличието на такова, с нарочен акт, какъвто в тази фаза на процеса е разпореждането като акт на едноличен орган, да даде указания за отстраняване на констатираните от него недостатъци на касационната жалба или протеста. Ако в определения срок указанията не бъдат изпълнени, касационната жалба или протестът се оставя без разглеждане с разпореждане на посочените еднолични органи, а касационната жалба ведно с приложенията към нея да се връща на подателя й. Разпореждането следва да подлежи на съдебно оспорване пред тричленен състав на касационния съд. По същия начин трябва да се процедира, ако недостатъците са констатирани в съдебното производство, като актът, с който се прекратява производството, вече е определение. По този начин се избягва образуването на съдебно производство по нередовна жалба, а администрирането е облекчено като процедура. 

В случаите, при които касационната жалба или протест се оставя без разглеждане, поради липсата на процесуалноправни предпоставки, които да поставят началото на едно касационно производство, следва да се предвиди ново основание за оставяне на касационната жалба или протест без разглеждане и прекратяване на касационното производство, когато същите са подадени срещу касационно решение. Практиката показва, че в много случаи се подават касационни жалби срещу решения или определения на касационната инстанция при изчерпан процесуален ред за инстанционен съдебен контрол. При това положение съдът в лицето на администриращия орган - председател на съд, колегия или отделение, следва да може в закрито заседание с разпореждане да прекрати производството по делото, без да е необходимо насрочването му в открито заседание, което е свързано с насрочване на делото, призоваване на страните, проточване във времето, ангажиране на магистратски и административен ресурс, чийто акт да може да подлежи на съдебен контрол. 

С цел пълнота, издържаност и нормативна последователност на промените същият правен режим следва да се приложи, като се уеднаквят условията за валидност, редовност и допустимост на частните жаби с този на касационните жалби. 

В тази насока, в рамките на отчета за дейността на колегията следва да се отбележи, че в дейността на Втора колегия, и в целия съд като цяло, се наблюдава изключително висок брой образувани дела по искане за отмяна на влязъл в сила съдебен акт, който не подлежи на отмяна. Такива са случаите с искания за отмяна на съдебен акт, постановен в производство по отмяна, за отмяната на съдебен акт, постановен от седемчленен състав, който не подлежи на отмяна, за повторната отмяна на същото правно основание на съдебен акт, постановен в производство по отмяна и др. Често недоволните от съдебния акт страни виждат в производство по отмяна възможност за съдебен контрол върху неподлежащ на последващ съдебен контрол акт. По силата на действащата разпоредба на чл. 243 АПК искането за отмяна се разглежда в открито съдебно заседание, което означава образуване на дело, разпределението му, формиране на състав, провеждане на открито съдебно заседание с изслушване на страните и прочее. Практически посредством максималното и често превратно експлоатиране на права страните търсят третоинстанционен съдебен контрол в рамките на това производство, което влиза в пряка колизия с принципа на двуинстанционност на административния съдебен процес по чл. 131 АПК. В тази връзка следва да се подчертае, че единични са случаите, в които страната, искаща отмяна на влязъл в сила съдебен акт, действително установява предпоставки за това. 

Все в тази насока, за оптимизиране и ускоряване на административното правосъдие е уместно и в производството по отмяна, както и при касационното обжалване, да се предвиди приподписване на молбата за отмяна от адвокат или юрисконсулт, освен когато жалбоподателят или неговият представител има юридическа правоспособност чрез прилагането на пълномощно за приподписването или удостоверение за юридическа правоспособност и да се приложат всички писмени доказателства, на които молителят основава искането си. 

Конкретни изменения следва да настъпят и в редакцията на чл. 143 от АПК относно съдебния състав, който се произнася по искането за отмяна на влезлите в сила съдебни актове. Обосновано е да се предвиди, че влезлите в сила съдебни актове, постановени от петчленен състав на Върховния административен съд, подлежат на отмяна от друг петчленен състав на същия съд, с изключение на решенията, постановени по оспорване на подзаконов нормативен акт, като по този начин се премахват 7-членните състави, действащи до момента. По този начин ще се освободи ресурс от съдии, които да се произнасят по исканията за отмяна, особено в случаите, когато се е стигало до разглеждането на няколко искания за отмяна на съдебни актове на 5-членни състави. 

Освен това не следва да подлежат на отмяна влезлите в сила съдебни актове, постановени от тричленен и петчленен състав на Върховния административен съд в производство по отмяна. Практиката сочи, че към настоящия момент една голяма част от производствата за отмяна са образувани срещу съдебни актове, постановени в производство по отмяна, което е недопустимо, тъй като на отмяна подлежат само онези съдебни актове, с които спорът е разрешен по същество. В производството по отмяна съдът не разрешава правния спор по същество. И понеже искането за отмяна задължително се разглежда в открито съдебно заседание, то е свързано с призоваването на страните по делото, а в немалка част и с отлагане на същото поради нередовна процедура по призоваването, като във всички случаи съдебното производство приключва със съдебен акт, при което молбата за отмяна се оставя без разглеждане. Тази регламентация позволява още при администриране на делото председателят на съда или неговите заместници, респективно председателят на отделението, в закрито заседание с разпореждане да остави без разглеждане искането за отмяна и да прекрати производството по делото, при което се спестява един ненужен и безпредметен съдебен процес, в който са ангажирани 5-има върховни съдии. 

В тази част от доклада бяха изведени най-належащите законодателни промени, пряко свързани с необходимостта от оптимизиране на административното правораздаване и разкриващи аспекти на сега действаща нормативна уредба, създаващи предпоставки за изключително висока магистратска натовареност, на която не съответства никакъв реален обществен интерес. 

3. Повишаване експертността и административния капацитет на служителите във Върховния административен съд 

В тази насока на първо място е необходимо осигуряване и създаване на възможности за повишаване квалификацията на съдебните служители, особено необходимо предвид големия брой международни актове, по които България е страна, в това число конвенциите на ООН, ЕКПЧ, и постоянно развиващото се право на ЕС. Форми за това са участие в обучителни програми или проекти, в това число и квалификационни курсове и семинари за повишаване компетентността на служителите от администрацията на съда. Специализираните курсове по голяма част от обученията се водят от специалисти на правото на ЕС от водещи европейски университети, магистрати от Съда на ЕС и върховните съдилища на държавите членки. Част от придобитите знания вече дават категоричен резултат в дейността на съда. 

На следващо място, необходимо е доразвиване института на съдебния помощник. През изтеклата 2013 г. бе реализирана заложената в стратегията на председателя на ВАС цел - към всеки съдебен състав на ВАС да работи по един постоянен съдебен помощник. На помощниците във ВАС се обръща специално внимание във връзка с гарантирането на пълния ефект от правото на Европейския съюз и очакванията към тях за повишено изучаване и опознаване на интеграционния правопорядък. За в бъдеще е необходимо организирането на профилирано обучение с цел запознаването на част от помощниците в детайли със спецификите на дейността и практиката на Съда на Европейския съюз, ползата от което следва да намери своето категорично приложение както в пълноценно съдействие на съдиите във връзка с отправяните от тях преюдициални запитвания, така и с оглед точното спазване на практиката на СЕС при решаване на делата във ВАС. 

През отчетната година се доразви институтът на процесуалното представителство на Върховния административен съд във връзка с реализиране отговорността на държавата за вреди от правораздавателна, административна и законодателна дейност, в рамките на производство пред национален съд. За процесуален представител на съда във връзка с горните дела със заповед на председателя на Върховния административен съд бе определен съдебният помощник от Втора колегия Младен Семов. През изминалата 2013 г. бе заведено и понастоящем е във фазата на въззивното обжалване първото дело срещу български съд за вреди от нарушение на правото на ЕС, произтичащи от влязъл в сила съдебен акт. Впоследствие в рамките на календарната година бяха заведени и други подобни дела, в голямата си част предявени като искове, в условията на солидарност – срещу Върховния административен съд и други държавни институции - Народното събрание и Националната агенция за приходите. Особеното в тези случаи е, че понастоящем сезираните с подобен иск юрисдикции нямат отправна нормативна точка относно приложимия процесуален ред за разглеждане на подобен род искове, което неминуемо ще доведе до последващи проблеми във връзка със законосъобразността на съдебните им актове, което налага законодателни промени в националното законодателство в тази насока. 

НОРМАТИВНИ АКТОВЕ

2013 година

ПЪРВА КОЛЕГИЯ

 ПЪРВО ОТДЕЛЕНИЕ

 С Определение №8622/14.06.2013 г., постановено по адм.дело №7964/2013 г., образувано по жалба на Красимир Димитров Канев против разпоредбата на чл. 28, ал. 2 от Правилника за организацията на учебната дейност в Бургаския свободен университет.

 ПРЕКРАТЯВА съдебното производство по делото.

 С Решение №10993/19.07.2013 г., постановено по адм.дело №3327/2012 г.,образувано по жалба на „Софиягаз”ЕАД срещу чл.6, т.2 от Тарифа за таксите, които се събират от Държавната комисия за енергийно регулиране по Закона за енергетиката, приета с ПМС №266 от 04.10.2004 г.
 ОТМЕНЯ чл.6, т.2 от Тарифа за таксите, които се събират от Държавната комисия за енергийно регулиране по Закона за енергетиката, одобрена с Постановление на Министерски съвет № 266 от 4 октомври 2004 година

 С Решение №10580/12.07.2013 г., постановено по адм.дело №1856/2013 г., образувано по жалба на д-р Рали Петров Димитров, действащ като ЕТ”Д-р Рали Димитров – Амбулатория за индивидуална практика за извънболнична специализирана психиатрична помощ” – гр.София и д-р Гергана Костадинова Прокопиева, действаща като ЕТ”Хела – Д-р Гергана Прокопиева – АИИСПП” – гр.София срещу : 

1. Наредба № 39 от 16.11.2004 г. на министъра на здравеопазването за профилактичните прегледи и диспансеризацията, обн., ДВ, бр.106 от 2004 г., изменена с §13,т.1 от ПЗР на Наредба за изменение и допълнение на Наредба № 40 от 2004 г. на министъра на здравеопазването за определяне на основния пакет на здравни дейности, гарантирани от бюджета на НЗОК, ДВ, бр.100/15.12.2012 г. в частта на разпоредбата на чл.2,ал.5 – нова, обн.,ДВ бр.100 от 2012 г., в сила от 01.01.2013 г. и 

2. Наредба № 40 от 24.11.2004 г. на министъра на здравеопазването, за определяне на основния пакет на здравни дейности, гарантирани от бюджета на НЗОК,обн., ДВ, бр.112/2004 г. в частта : на т.5 от Приложение № 8а към разпоредбата на член единствен /Нова, приета с §8 на Наредба за изменение и допълнение на Наредба № 40 от 2004 г. на министъра на здравеопазването за определяне на основния пакет на здравни дейности, гарантирани от бюджета на НЗОК, ДВ, бр.99/2012 г., в сила от 01.01.2013 г. и в частта на точка 5 от Приложение № 9а/нова, приета с § 10 на Наредба за изменение и допълнение на Наредба № 40 от 2004 г. на министъра на здравеопазването за определяне на основния пакет на здравни дейности, гарантирани от бюджета на НЗОК, ДВ, бр.99/2012 г., в сила от 01.01.2013 г.
ОТМЕНЯ чл.2,ал.5 – нова, обн.,ДВ бр.100 от 2012 г., в сила от 01.01.2013г от Наредба № 39 от 16.11.2004 г. на министъра на здравеопазването за профилактичните прегледи и диспансеризацията, обн., ДВ, бр.106 от 2004 г., изменена с §13,т.1 от ПЗР на Наредба за изменение и допълнение на Наредба № 40 от 2004 г. на министъра на здравеопазването за определяне на основния пакет на здравни дейности, гарантирани от бюджета на НЗОК, ДВ, бр.100/15.12.2012 г. и Наредба № 40 от 24.11.2004 г. на министъра на здравеопазването, за определяне на основния пакет на здравни дейности, гарантирани от бюджета на НЗОК,обн., ДВ, бр.112/2004 г. в частта : на т.5 от Приложение № 8а към разпоредбата на член единствен /Нова, приета с §8 на Наредба за изменение и допълнение на Наредба № 40 от 2004 г. на министъра на здравеопазването за определяне на основния пакет на здравни дейности, гарантирани от бюджета на НЗОК, ДВ, бр.99/2012 г., в сила от 01.01.2013 г. и в частта на точка 5 от Приложение № 9а/нова, приета с § 10 на Наредба за изменение и допълнение на Наредба № 40 от 2004 г. на министъра на здравеопазването за определяне на основния пакет на здравни дейности, гарантирани от бюджета на НЗОК, ДВ, бр.99/2012 г., в сила от 01.01.2013 г.
С Решение №15622/26.11.2013 г., постановено по адм.дело №6981/2013 г., образувано по жалба на „ТЮФ инженеринг”ЕООД против чл. 9, ал. 4, чл. 11, ал. 5, чл. 12, ал. 5 чл. 18, ал. 1, т. 6, т. 7 и т. 10, чл. 50, ал. 4 и част II, раздел I, т. 1.1.2 от методиката от Наредба №Н-32 от 16 декември 2011 г. за периодичните прегледи за проверка на техническата изправност на пътните превозни средства, с твърдения, че текстовете противоречат съответно на: чл. 5, чл. 23, ал. 1 и 2 и чл.43 ал.1 от Закона за измерванията; чл. 5, ал. 1 и 3 от Закона за националната стандартизация; чл. 111, чл. 121, ал. 1 и чл.242 от Кодекса на труда и чл. 4, ал. 1 и 2 и чл. 6, ал. 2 от Закона за защита от дискриминация; чл. 177, ал. 3 от ЗУТ; т.1.2.2 от приложение ІІ към Директива 2010/48/ЕС на Комисията за привеждане в съответствие с техническия прогрес на Директива 2009/40/ЕО на Европейския парламент и на Съвета от 6 май 2009 г. относно прегледите за проверка на техническата изправност на моторните превозни средства и техните ремаркета и §6 т.35 от Закона за движението по пътищата. Подробни съображения излага в жалбата и в писмени бележки. Моли оспорените разпоредби от наредбата да бъдат отменени като незаконосъобразни.

 ОТХВЪРЛЯ оспорването от „Тюф инженеринг” ЕООД, против чл. 9, ал. 4, чл. 11, ал. 5, чл. 12, ал. 5 чл. 18, ал. 1, т. 6, т. 7 и т. 10, чл. 50, ал. 4 и част II, раздел I, т. 1.1.2 от методиката към Наредба №Н-32 от 16 декември 2011 г. за периодичните прегледи за проверка на техническата изправност на пътните превозни средства.

С Решение №458/14.01.2014 г., постановено по адм.дело №6860/2013 г., образувано по жалба на Тодор Димитров Кочев и „Актив Глобъл Консулт” ЕООД, против разпоредбите на чл. 20, т. 2, б. „б”, чл. 21, ал. 4, т. 6 , чл. 123, ал. 1 от Наредба № 1 от 14.02.2007 г. за водене, съхраняване и достъп до търговския регистър, а с втората жалба се оспорва цялата Наредба № 1 от 14.02.2007 г. за водене, съхраняване и достъп до търговския регистър, издадена от министъра на правосъдието.

ОТХВЪРЛЯ оспорването от Тодор Димитров Кочев на чл. 123, ал. 1 (Нов - ДВ, бр. 6 от 2009 г., в сила от 23.01.2009 г.) от Наредба № 1 от 14.02.2007 г. за водене, съхраняване и достъп до търговския регистър, издадена от министъра на правосъдието.

ОТХВЪРЛЯ оспорването от „Актив Глобъл Консулт” ЕООД на цялата Наредба № 1 от 14.02.2007 г. за водене, съхраняване и достъп до търговския регистър, издадена от министъра на правосъдието.

 ОСТАВЯ БЕЗ РАЗГЛЕЖДАНЕ жалбата на Тодор Димитров Кочев в частта й, в която са оспорени разпоредбите на чл. 20, т. 2, б. „б” и чл. 21, ал. 4, т. 6 /изм. ДВ, бр. 6 от 2009 г., в сила от 23.01.2009 г., и доп. ДВ, бр. 101 от 2011 г., в сила от 01.01.2012 г./.

 ПРЕКРАТЯВА производството по адм.д. № 6860/2012 г. по описа на Върховния административен съд, първо отделение, в посочената част.

 С Решение №5079/10.04.2012 г., постановено по адм.дело №9787/2013 г., образувано по три жалби на: първата на „Зфон Импекс” ЕООД – Варна, „Барон” ООД – Хасково, „Белин” ЕООД – София, „Браян Комерс” ООД – Бургас, „В.М.В. Деневи” ЕООД – София, „Вендинг Уизардс” ЕООД – София, ЕТ „Картен – Огнян Аврамов” – София, ЕТ „Петков – ГВ – Генчо Василев” – София, „ИГА Груп” ООД – Пловдив, „Империум 2000” ЕООД – Пловдив, „Ифо Геймс” ООД – Бургас, „М.К. – КО” ООД – София, „Мега Фън” ООД – София, „Микроинтелект” ООД – София, „Нова Венд” ООД – Русе, „Прекс” ООД – София, „Реал Билярд” ЕООД – София, „Такт Зона” ЕООД – София, „Фреспо” ЕООД – София, „Химера” ЕООД – Харманли и „Хрисимир Попов Ко” ЕООД – Плевен, подадена чрез процесуалния им представител адв. Валя Георгиева Крумова–Кючукова, съдебен адрес : гр. София, ул. „Казбек” № 51; втората на „ММ Кафее Клуб” ЕООД – Добрич, ЕТ „Гиби-Станислав Станков” – Варна, „Централ МГ” ООД – гр. Генерал Тошево, „Вендинг Сървис” ЕООД - Варна, „Рейн 2006” ООД – Варна, „Йо-Ко Вендинг” ЕООД – Варна, „Вили Вендинг Експрес” ЕООД – Варна, ЕТ „Рони-97-Божидар Божилов” – гр. Долни чифлик, „Георгиев Груп” ЕООД – Варна, подадена чрез процесуалния им представител адв. Донка Иванова Асенова с адрес: гр. Варна, ул. „Ангел Кънчев” № 13, и третата на Българска Вендинг Асоциация – Сдружение с нестопанска цел със седалище и адрес на управление: гр. Пловдив, бул. „Марица” № 52, подадена чрез представляващия го Тодор Крумов Каназирев, срещу всички текстове от §1 до §18 /вкл./ от Наредба за изменение и допълнение на Наредба № Н – 18 от 2006 г. за регистриране и отчитане на продажби в търговските обекти чрез фискални устройства, обн., ДВ, бр. 54 от 17 юли 2012 г., и съответно изменените и допълнени с нея текстове на чл. 2, ал. 2, т. 4, чл. 3, ал. 5 и 6, чл. 10, ал. 1, т. 4 и ал. 8, т. 2а, чл. 18, ал. 3, чл. 20, ал. 2, чл. 25, ал. 3, чл. 31, ал. 5, чл. 33, ал. 3, чл. 36, ал. 1, чл. 38, ал. 3, чл. 39, ал. 1 и ал. 5, чл. 41, ал. 3, чл. 42, ал. 4, т. 10 и т. 11 от § 1 от допълнителните разпоредби /ДР/, Приложение 1, 2, 17, 20 и 21 от Наредба № Н – 18 от 13 декември 2006 г. за регистриране и отчитане на продажби в търговските обекти чрез фискални устройства /ДВ, бр. 106 от 2006 г/.

 В жалбите се излагат доводи за незаконосъобразност на оспорените текстове, съставляващи основания за оспорване по чл. 146, т. 1, т. 3, т. 4 и т. 5 вр. чл. 196 от АПК поради: 1. съществени нарушения на съдопроизводствените правила и по-конкретно – несъответствие на мотивите към проекта с изискването на чл. 28, ал. 2 от Закона за нормативните актове /ЗНА/; 2. нищожност поради липса на материална компетентност на органа, който е издал оспорената наредба за изменение и допълнение и по-конкретно: въвеждането на ново фискално устройство, което не е посочено в закона, допускане неиздаването на фискална касова бележка на хартиен носител; автоматите на самообслужване сами по себе си не представляват търговски обекти и е възможно да не бъдат поставени в търговски обекти, а на обществени места; 3. нарушаване на принципа на съразмерност, регламентиран в чл. 6, ал. 2 и ал. 3 от АПК, тъй като не е съобразено, че са налице технически възможности за отчитане на продажбите без конструктивно изменение на автоматите; 4. противоречие с чл. 19 от Конституцията на Република България, тъй като разпоредбите ограничават стопанската инициатива, предвиждайки блокиране на автомата; 5. противоречие със законови правни норми: 

-Закон за защита на потребителите, тъй като вграждането на ФУВАК /фискално устройство, вградено в автомат на самообслужване/ в корпуса на автомата води до отпадане на търговската гаранция, издадена от производителя, и до невъзможност за предявяване на рекламации;

-чл. 2, пар. 2.2. от Споразумение за техническите пречки пред търговията, тъй като въведеното изискване за монтиране на ФУВАК се явява пречка и ограничава свободната търговия;

-нормативните актове, свързани с техническата безопасност на развлекателните машини и съоръжения /Закон за техническите изисквания към продуктите; Закон за защита на потребителите; Закон за измерванията; Директива 2006/42/ЕО на Европейския парламент и на Съвета от 17 май 2006 г./, тъй като липсва утвърден стандарт и методика за изпитване на устройството; монтирането изисква нарушаване целостта на автомата, с което се нарушават авторските права на производителя; променят се функционалните и конструктивни характеристики на машината;

-чл. 3, ал. 5 от Наредба Н-18 противоречи на чл. 118 и чл. 25, ал. 3, т. 5 от ЗДДС, тъй като при продажбите чрез жетони ще се наложи двойно отчитане – веднъж чрез ФУВАК и втори път – чрез ЕКАФП;

-чл. 10, ал. 1, т. 4 и ал. 8, т. 2а противоречат на чл. 6, пар. 1 и чл. 13 от Директива 2006/42/ЕО на Европейския парламент и на Съвета от 17 май 2006 г.; чл. 8, ал. 1 от Закона за техническите изисквания към продуктите, чл. 2 и чл. 5, пар. 1 от Споразумение за техническите пречки пред търговията, тъй като липсва предварително изработена методика;

-чл. 25, ал. 3, изр. 2 от Наредба Н-18 нарушава чл. 7, пар. 2 от Директива 2006/42/ЕО на Европейския парламент и на Съвета от 17 май 2006 г., чл. 23 от Закона за техническите изисквания към продуктите, тъй като изисква нарушаване целостта на автомата.

-чл. 31, ал. 5, която не допуска сторно операции, противоречи на чл. 118, ал. 1 от ЗДДС; на чл. 19, ал. 2 от Конституцията на Република България, чл. 1, ал. 1 и 2 от Закона за защита на конкуренцията, чл. 123, ал. 1 и чл. 124, ал. 2 от Закона за защита на потребителите, тъй като води до отказ да бъдат приемани рекламации и до ощетяване на крайния потребител;

-чл. 33, ал. 3 противоречи на чл. 25, ал. 3, т. 5 от ЗДДС;

-чл. 36, ал. 1, изр. второ е дискриминационен по смисъла на чл. 19, ал. 2 от Конституцията на Република България; чл. 1, ал. 1 и 2 от Закона за защита на конкуренцията и е в разрез с техническите изисквания за безопасност по смисъла на чл. 1, пар. 3, чл. 7, пар. 1 от Директива 98/34/ЕО от 22 юни 1998 г.; нарушава чл. 4, ал. 3 от Закона за защита от дискриминация, тъй като предвижда блокиране на автомата; 

-чл. 39, ал. 1 и ал. 5 и чл. 41, ал. 3 е в разрез с чл. 6 от Закона за счетоводството.

ОСТАВЯ БЕЗ РАЗГЛЕЖДАНЕ подадената от „Микроинтелект” ООД, „Нова Венд” ООД, „Браян Комерс” ООД, „Империум 2000” ЕООД, „Хрисимир Попов – КО” ЕООД, „Барон” ООД, „В.М.В. Деневи” ЕООД, „Ифо Геймс” ООД, „Зфон Импекс” ЕООД, „Белин” ЕООД, „Вендинг Уизардс” ЕООД, „Ига Груп” ООД, „Прекс” ООД и „Химера” ЕООД чрез процесуалния им представител адв. Валя Георгиева Крумова–Кючукова, съдебен адрес : гр. София, ул. „Казбек” № 51, срещу § 2, §3, §6, §7, §8, §9, §11, §12, §14, §15, §16, т. 2, §17, т. 3 и §18 от Наредба за изменение и допълнение на Наредба № Н – 18 от 2006 г. за регистриране и отчитане на продажби в търговските обекти чрез фискални устройства, обн., ДВ, бр. 54 от 17 юли 2012 г., и съответно изменените и допълнени с нея текстове на чл. 3, ал. 5 , чл. 10, ал. 1, т. 4 и ал. 8, т. 2а, чл. 25, ал. 3, чл. 31, ал. 5, чл. 33, ал. 3, чл. 36, ал. 1, чл. 39, ал. 1 и ал. 5, чл. 41, ал. 3, чл. 42, ал. 4, т. 10 и т. 11 от § 1 от ДР, Приложение 1, раздел ІІ, т. 3, раздел ІІІа, т. 2, раздел VІ, приложение 2, VІІ, приложение 17, 20 и 21 от Наредба № Н – 18 от 13 декември 2006 г. за регистриране и отчитане на продажби в търговските обекти чрез фискални устройства /ДВ, бр. 106 от 2006 г./

ОБЯВЯВА НИЩОЖНОСТТА на § 1, §2, §3, §4, §5, §6, §7, §8, §9, §10, §11, §12, §13, §14, §15, §16, §17 и §18 от Наредба за изменение и допълнение на Наредба № Н – 18 от 2006 г. за регистриране и отчитане на продажби в търговските обекти чрез фискални устройства, обн., ДВ, бр. 54 от 17 юли 2012 г. и съответно изменените и допълнени с нея текстове на чл. 2, ал. 2, т. 4, чл. 3, ал. 5 и 6, чл. 10, ал. 1, т. 4 и ал. 8, т. 2а, чл. 18, ал. 3, чл. 20, ал. 2, чл. 25, ал. 3, чл. 31, ал. 5, чл. 33, ал. 3, чл. 36, ал. 1, чл. 38, ал. 3, чл. 39, ал. 1 и ал. 5, чл. 41, ал. 3, чл. 42, ал. 4, т. 10 и т. 11 от § 1 от ДР, Приложение 1, 2, 17, 20 и 21 от Наредба № Н – 18 от 13 декември 2006 г. за регистриране и отчитане на продажби в търговските обекти чрез фискални устройства /ДВ, бр. 106 от 2006 г./

С Определение №3443/12.03.2013 г., постановено по адм.дело №1911/2013 г., образувано по жалба на Иво Лазаров Кунчев и Елена Иванова Кунчева срещу отделни разпоредби на ППЗСПЗЗ.

 ПРЕКРАТЯВА производството по адм. дело № 1911/2013 г. по описа на Върховния административен съд, І отделение.

С Решение №10995/19.07.2013 г., постановено по адм.дело №5964/2013 г., образувано по жалба на "Лукойл-България"ЕООД срещу 

чл.35а (нов-ДВ, бр.76 от 05.10.2012 г., в сила от 31.03.2013 г.) от Наредба № 3 от 19.02.2010 г. за специфичните изисквания и контрола, осъществяван от митническите органи върху средствата за измерване на акцизни стоки, издадена от министъра на финансите, обн., ДВ, бр. 15 от 23.02.2010 г., в сила от 26.03.2010 г.
ОТХВЪРЛЯ като неоснователно оспорването по жалба на "Лукойл-България"ЕООД, на чл.35а (нов-ДВ, бр.76 от 05.10.2012 г., в сила от 31.03.2013 г.) от Наредба № 3 от 19.02.2010 г. за специфичните изисквания и контрола, осъществяван от митническите органи върху средствата за измерване на акцизни стоки, издадена от министъра на финансите, обн., ДВ, бр. 15 от 23.02.2010 г., в сила от 26.03.2010 г. 

 ТРЕТО ОТДЕЛЕНИЕ

С Решение №15612/26.11.2013 г., постановено по адм.дело №12716/2013 г., образувано по жалба на Сдружение "Български лекари за европейски стандарт на специализация", представлявано от председателя на Управителния съвет - Даниела Петрова, с която се оспорва Наредба № 34 от 29.12.2006 г. за придобиване на специалност в системата на здравеопазването в частта й по чл. 3, в частта му „и ежегодно определя броя на местата за специализанти”, чл. 11а, чл. 18г, ал. 5, чл. 20 и чл. 20а . 
ОБЯВЯВА ЗА НИЩОЖЕН чл. 3, в частта му „и ежегодно определя броя на местата за специализанти”, и чл. 18г, ал. 5 от Наредба № 34 от 29.12.2006 г. за придобиване на специалност в системата на здравеопазването, издадена от министъра на здравеопазването.

ОТМЕНЯ чл.20 и чл. 20а от Наредба № 34 от 29.12.2006 г. за придобиване на специалност в системата на здравеопазването, издадена от министъра на здравеопазването.

ОТХВЪРЛЯ, като неоснователно, оспорването по жалба на сдружение „Български лекари за европейски стандарт на специализация” на чл. 11а от Наредба № 34 от 29.12.2006 г. за придобиване на специалност в системата на здравеопазването, издадена от министъра на здравеопазването. 

С Определение №6480/13.05.2013 г., постановено по адм.дело №5533/2013 г.,образувано по жалба на Сдружение "Асоциация на европейските журналисти - България " представлявано от председателя на сдружението Кристина Христова, против Постановление №72/21.03.2013 г. на МС. 

Жалбата е оставена без движение като нередовна поради невнасяне на ДТ и такса за обнародване в ДВ. Указанията за внасяне на същата са изпратени с обратна разписка и получени от Христова като пълномощник на отразената дата 09.04.2013 г.,видно от отбелязването срещу подпис на обратната разписка. 

ПРЕКРАТЯВА производството по адм.д. №5533/2013 година по описа на Върховния административен съд,трето отделение.

С Решение №2610/25.02.20123 г., постановено по адм.дело №1162/2012 г., образувано по жалба на Иван Тодоров Груйкин, действащ лично за себе си и в качеството си на Председател на УС на Сдружение с нестопанска цел "Гражданска инициатива "Справедливост", със седалище и адрес на управление в гр. София, срещу чл. 32, т. 1, т. 2 и т. 3; чл. 35, т. 1, т. 2, т. 4, т. 5, т. 7, т. 8, т. 9, т. 10 и т. 11; чл. 39, т. 1 и т. 2 от Тарифа № 4 за таксите, които се събират в системата на Министерството на вътрешните работи по Закона за държавните такси, приета с ПМС № 53 от 26.02.1998 г. (обн. ДВ, бр.27 от 1998 г., изм. и доп. ДВ, бр. 18 от 05.03.2010 г.). 

ОТМЕНЯ, по жалбата на Иван Тодоров Груйкин и на Юлиан Атанасов Чолаков чл. 32, т. 1, т. 2 и т. 3; чл. 35, т. 1, т. 2, т. 4, т. 5, т. 7, т. 8, т. 9, т. 10 и т. 11; чл. 39, т. 1 и т. 2 от Тарифа № 4 за таксите, които се събират в системата на Министерството на вътрешните работи по Закона за държавните такси, приета с ПМС № 53 от 26.02.1998 г. (обн. ДВ, бр.27 от 1998 г., изм. и доп. ДВ, бр. 18 от 05.03.2010 г.).

С Определение №6558/14.05.2013 г., постановено по адм. дело №1821/2013 г., образувано по жалба на Калин Атанасов Гавраков от гр. Пловдив против Наредба № 3 от 01 април 2004 г. за класификация на отпадъците, издадена от Министерството на околната среда и водите и Министерството на здравеопазването (обн. ДВ, бр. 44 от 25.05-2004 г., изм. и доп. ДВ. бр. 23 от 20.03.2012 г.).

ОСТАВЯ БЕЗ РАЗГЛЕЖДАНЕ жалбата на Калин Атанасов Гавраков от гр. Пловдив против Наредба № 3 от 01 април 2004 г. за класификация на отпадъците, издадена от Министерството на околната среда и водите и Министерството на здравеопазването (обн. ДВ, бр. 44 от 25.05-2004 г., изм. и доп. ДВ. бр. 23 от 20.03.2012 г.) и

ПРЕКРАТЯВА производството по адм. дело № 1821/2013 г. по описа на Върховния административен съд, трето отделение.

С Определение №1998/12.02.2013 г., постановено по адм.дело №15442/2012 г., образувано по жалба на дружеството "Клаас - 2006 " ООД със седалище и адрес на управление село Братаница, община Пазарджик, срещу разпоредбата на чл.2, предл.2 от Устройствения правилник на Държавен фонд "Земеделие", приет с Постановление на Министерския съвет № 151 от 16.07.2012 г., обнародван в Държавен вестник, брой 55 от 20 юли 2012 г. Направено е искане за обявяване на разпоредбата за нищожна или за отмяната й като незаконосъобразна.

ОСТАВЯ БЕЗ РАЗГЛЕЖДАНЕ жалбата на " Клаас - 2006 " ООД със седалище и адрес на управление село Братаница, община Пазарджик, срещу разпоредбата на чл.2, предл.2 от Устройствения правилник на Държавен фонд " Земеделие ", приет с Постановление на Министерския съвет № 151 от 16.07.2012 г., обнародван в Държавен вестник, брой 55 от 20 юли 2012 г.
ПРЕКРАТЯВА производството по делото.

 С Решение №1527/04.02.2014 г., постановено по адм.дело №1819/2013 г., образувано по жалба на Димитър Ставрев Ставрев, Данче Христова Димитрова и Иван Кузмов Иванов срещу параграф 9 от преходните и заключителни разпоредби на Наредбата за прилагане на Класификатора на длъжностите в администрацията, приета с Постановление № 129 от 26.06.2012 г. на Министерския съвет на Република България ( в сила от 1 юли 2012 г., обн. ДВ, бр.49 от 29 юни 2012 г., попр. ДВ, бр.75 от 2 октомври 2012 г., изм. и доп. ДВ, бр.80 от 19 октомври 2012 г., изм. и доп. ДВ. бр.103 от 28 декември 2012 г), както и срещу точка 297 от Класификатора на длъжностите в администрацията, приет с Постановление № 129 от 26.06.2012 г. на Министерския съвет на Република България ( в сила от 1 юли 2012 г., обн. ДВ, бр.49 от 29 юни 2012 г., доп. ДВ,. бр.80 от 19 октомври 2012 г.).

ОТХВЪРЛЯ жалбата на Димитър Ставрев Ставрев, Данче Христова Димитрова и Иван Кузмов Иванов срещу параграф 9 от преходните и заключителни разпоредби на Наредбата за прилагане на Класификатора на длъжностите в администрацията, приета с Постановление № 129 от 26.06.2012 г. на Министерския съвет на Република България ( в сила от 1 юли 2012 г., обн. ДВ, бр.49 от 29 юни 2012 г., попр. ДВ, бр.75 от 2 октомври 2012 г., изм. и доп. ДВ, бр.80 от 19 октомври 2012 г., изм. и доп. ДВ. бр.103 от 28 декември 2012 г), както и срещу точка 297 от Класификатора на длъжностите в администрацията, приет с Постановление № 129 от 26.06.2012 г. на Министерския съвет на Република България ( в сила от 1 юли 2012 г., обн. ДВ, бр.49 от 29 юни 2012 г., доп. ДВ, бр.80 от 19 октомври 2012 г.). 

С Решение №7357/30.05.2013 г., постановено по адм. дело №2445/2013 г., образувано по жалба на Българския лекарски съюз (БЛС), представляван от председателя на Управителния съвет - д-р Цветан Райчинов против Постановление № 5 на Министерския съвет от 10.01.2013 г. за приемане на обемите и цените на медицинската помощ по чл. 55, ал. 2, т. 2 от Закона за здравното осигуряване (ЗЗО) за 2013 г. (обн., ДВ, бр. 5 от 18.01.2013 година).

ОТМЕНЯ Постановление № 5 на Министерския съвет на Република България от 10.01.2013 г. за приемане на обемите и цените на медицинската помощ по чл. 55, ал. 2, т. 2 от Закона за здравното осигуряване за 2013 г. (обн., ДВ, бр. 5 от 18.01.2013 година).

С Определение №11822/18.09.2013 г., постановено по адм.дело №12298/2013 г., образувано по жалба на Алберто Стоицов Йорданов-изтърпяващ наказание "лишаване от свобода" в затвора гр. Пазарджик срещу чл. 82, ал. 1 и ал. 4 от Правилника за прилагане на Закона за изпълнение на наказанията и задържането под стража / обн. ДВ бр. 9 от 2010 г./.

ОСТАВЯ БЕЗ РАЗГЛЕЖДАНЕ жалбата на Алберто Стоицов Йорданов срещу чл. 82, ал. 1 и ал. 4 от Правилника за прилагане на Закона за изпълнение на наказанията и задържането под стража / обн. ДВ бр.9 от 2010 г./.

ПРЕКРАТЯВА производството по адм. дело № 12298/2013 г. по описа на Върховния административен съд.

С Решение №9814/28.06.2013 г., постановено по адм.дело №10117/2012 г., образувано по жалби на "Декс Ексчейндж" ООД - гр. София, представлявано от Мария Стефанова Александрова, и на "Интернешънъл Карънси Иксчейнч България" ЕООД - гр. София, представлявано от Мариян Маринов, с които се оспорва разпоредбата на чл. 4, изречение второ от Наредба № 4 от 08.08.2003 г. за условията и реда за вписване в регистъра и изискванията към дейността на обменните бюра, издадена от министъра на финансите, обн., ДВ, бр. 74 от 22.08.2003 година.

ОТХВЪРЛЯ жалбите на "Декс Ексчейндж" ООД със седалище и адрес на управление гр. София, бул. "Витоша" № 18, и на "Интернешънъл Карънси Иксчейнч България" ЕООД със седалище и адрес на управление гр. София, ул. "Царибродска" 70, ет. 2, офис 3, с които се оспорва изречение второ на чл. 4 от Наредба № 4 от 08.08.2003 г. за условията и реда за вписване в регистъра и изискванията към дейността на обменните бюра, издадена от министъра на финансите, обн., ДВ, бр. 74 от 22.08.2003 г., попр., бр. 86 от 30.09.2003 г., изм. и доп., бр. 115 от 30.12.2004 г., в сила от 1.02.2005 г., доп., бр. 57 от 12.07.2005 г., в сила от 16.07.2005 г., изм., бр. 29 от 18.03.2008 г., в сила от 1.04.2008 г., изм. и доп., бр. 48 от 26.06.2012 г., изм., бр. 59 от 3.08.2012 г.
 ЧЕТВЪРТО ОТДЕЛЕНИЕ

С Определение №14792/11.11.2013 г., постановено по адм.дело №13819/2013 г., образувано по жалба на Теменуга Янкова Стефанова против ПМС № 80 от 29.03.2013 година за изменение и допълнение на Наредбата за пенсиите и осигурителния стаж /НПОС/ в частта му по пар.33, т.1.

ОСТАВЯ БЕЗ РАЗГЛЕЖДАНЕ жалбата, подадена от Теменуга Янкова Стефанова против Постановление на Министерския съвет № 80 от 29.03.2013 година за изменение и допълнение на Наредбата за пенсиите и осигурителния стаж в частта му по пар.33, т.1.

ПРЕКРАТЯВА производството по адм.дело № 13819/2013 година на Върховния административен съд, четвърто отделение.

С Решение 0481/15.01.2014 г., постановено по адм.дело №2496/2013 г., образувано по жалба на "Ековалент"ЕООД с искане за отмяна на Наредба №2 от 22.01.2013година за реда и образците, по които се предоставя информация за дейностите по отпадъците, както и реда за водене на публични регистри, издадена от МОСВ , обнародвана в ДВ бр.10 /05.02.2013 г. в сила от същата дата. 

ОТМЕНЯ Наредба №2 от 22.01.2013година за реда и образците, по които се предоставя информация за дейностите по отпадъците, както и реда за водене на публични регистри, издадена от МОСВ , обнародвана в ДВ бр.10 /05.02.2013 г.
С Определение №516/15.01.2014 г., постановено по адм.дело №8557/2013 г., образувано по жалба на Пеню Иванов Пенев от гр.София, с която оспорва разпоредбите на Правилник за устройството и организацията на работа на органите на медицинската експертиза и на регионалните картотеки на медицинските експертизи, приет с постановление на Министерския съвет № 83 от 26.04.2010 г., обн. ДВ, бр.34 от 4 май 2010 г., с посочена в нея като последна редакция на ДВ, бр.5 от 14 януари 2011 г., като противоречащи на Конвенцията за защита на правата на човека и основните свободи, Конституция на Република България и Закон за защита от дискриминация.

ОСТАВЯ БЕЗ РАЗГЛЕЖДАНЕ жалбата на Пеню Иванов Пенев от гр.София против Правилник за устройството и организацията на работа на органите на медицинската експертиза и на регионалните картотеки на медицинските експертизи, приет с постановление на Министерския съвет № 83 от 26.04.2010 г.,обн. ДВ, бр.34 от 4 май 2010 г., изм. ДВ, бр.5 от 14 януари 2011 г., изм. ДВ, бр.41 от 31 май 2011 г.
 ПРЕКРАТЯВА производството по адм. д. № 8557 по описа за 2013 г. на Върховния административен съд, четвърто отделение.

С Определение №16125/04.12.2013 г., постановено по адм. дело №8555/2013 г., образувано по жалба на Галентин Пламенов Грозев от гр. София, срещу заповед № з-17003/28.12.2012 г. издадена от директора на СДВР.

ОСТАВЯ БЕЗ РАЗГЛЕЖДАНЕ жалбата, подадена от Галентин Пламенов Грозев.

 ПРЕКРАТЯВА производството по адм. дело № 8555/2013 г. на Върховния административен съд, четвърто отделение.

С Решение №3236/07.03.2013 г., постановено по адм. дело №10676/2012 г., образувано по жалба на “АЛФА РОМЕО”ООД, представлявано от управителя Ромео Димитров Ценков срещу Наредба № 34 от 6 декември 1999 г. за таксиметров превоз на пътници, издадената от министъра на транспорта и съобщенията ( ДВ, бр. 109 от 14.12.1999 г., в сила от 14.12.1999 г., изм. и доп., бр. 50 от 20.06.2000 г., бр. 95 от 21.11.2000 г., бр. 30 от 22.03.2002 г., в сила от 22.03.2002 г., изм., бр. 107 от 9.12.2003 г., изм. и доп., бр. 29 от 9.04.2004 г., в сила от 9.04.2004 г., изм., бр. 111 от 21.12.2004 г., бр. 23 от 18.03.2005 г.; изм. с Решение № 6388 от 6.07.2005 г. на ВАС на РБ - бр. 58 от 15.07.2005 г., в сила от 15.07.2005 г.; изм., бр. 46 от 6.06.2006 г., изм. и доп., бр. 99 от 8.12.2006 г., бр. 103 от 7.12.2007 г., бр. 73 от 20.09.2011 г., изм., бр. 13 от 14.02.2012 г., доп., бр. 69 от 11.09.2012 г., в сила от 12.12.2012 г.) с искане за отмяна на чл.21, ал.1 - "Лекият таксиметров автомобил трябва да отговаря на следните изисквания": в частта по т.3 - " да има най-малко 4 врати". 

ОТХВЪРЛЯ жалбата на “АЛФА РОМЕО”ООД, гр.София срещу Наредба № 34 от 6 декември 1999 г. за таксиметров превоз на пътници, издадената от министъра на транспорта и съобщенията, за отмяна на чл. 21, ал. 1 - "Лекият таксиметров автомобил трябва да отговаря на следните изисквания", в частта по т.3 - " да има най-малко 4 врати".

С Решение №7950/10.06.2013 г., постановено по адм. дело №8272/2012 г., образувано по жалба на Росен Николов Марков съдържаща искане за прогласяване нищожността на чл. 247а от Правилника за прилагане на Закона за Министерството на вътрешните работи /ППЗМВР/. 

ОТХВЪРЛЯ жалбата на Росен Николов Марков, против чл. 247а от Правилника за прилагане на Закона за Министерство на вътрешните работи, като неоснователна.

С Определение №3141/05.03.2013 г., постановено по адм. дело №1629/2013 г., образувано по жалба на „ВЕЦ СВОГЕ” АД, представлявано от Пламен Дилков Дилков, в качеството му на изпълнителен директор, против решение по протокол № 1 от 09.01.2013 г. на Министерски съвет (МС) в частта му по т. 38, с която е приет Национален план за действие за енергията от възобновяеми източници.

ОСТАВЯ БЕЗ РАЗГЛЕЖДАНЕ жалбата, подадена от „ВЕЦ СВОГЕ” АД, представлявано от Пламен Дилков Дилков, в качеството му на изпълнителен директор, против решение по протокол № 1 от 09.01.2013 г. на Министерски съвет (МС) в частта му по т. 38, с която е приет Национален план за действие за енергията от възобновяеми източници.

ПРЕКРАТЯВА производството по адм.дело № 1629/2013 г. на Върховния административен съд, Четвърто отделение.

С Определение №11716/17.09.203 г., постановено по адм. дело №12503/2013 г., образувано по жалба на ”Алфатекс – Л” ЕАД на разпоредбите на т.3.6, т.3.7 и т.4.12.1 от Приложение № 2 към чл. 23 от Наредба № 8 от 24.08.2004 г. за условията и изискванията за изграждане и експлоатация на депа и други съоръжения и инсталации за оползотворяване и обезвреждане на отпадъци, издадена от министъра на околната среда и водите.

ОСТАВЯ БЕЗ РАЗГЛЕЖДАНЕ оспорване от ”Алфатекс – Л” ЕАД на разпоредбите на т.3.6, т.3.7 и т.4.12.1 от Приложение № 2 към чл. 23 от наредба № 8 от 24.08.2004 г. за условията и изискванията за изграждане и експлоатация на депа и други съоръжения и инсталации за оползотворяване и обезвреждане на отпадъци, издадена от министъра на околната среда и водите.

ПРЕКРАТЯВА производството по адм.д.№ 12503/2013 г.
 ОСМО ОТДЕЛЕНИЕ

С Решение №7601/04.06.2013 г., постановено по адм.дело №13794/2012 г.,образувано е по жалба на Росен Боянов Атанасов, на разпоредбите на чл. 230, ал.2, т.4 от Правилник за прилагане на Закона за министерството на вътрешните работи /ППЗМВР/, приет с Постановление на МС на РБ, № 126 от 02.06.2006 г. /обн. ДВ. бр.47 от 9 юни 2006 г./.

ОТХВЪРЛЯ оспорването на Росен Боянов Атанасов, на разпоредбите на чл. 230 ал.2,т.4, от Правилник за прилагане на Закона за министерството на вътрешните работи /ППЗМВР/, приет с Постановление на МС на РБ, № 126 от 02.06.2006 г. обн. ДВ, бр.47 от 9 юни 2006 г.
С Решение №10965/18.07.2013 г., постановено по адм.дело №3598/2012 г., образувано по жалба на арх. Юлиян Димитров Македонски и на арх. Евгени Ивайлов Велев срещу подзаконов нормативен акт – разпоредбите на чл.62, ал.3, т.1, т.3 (частично) и т.4 от Наредба № 8 от 14.06.2001 г. за обема и съдържанието на устройствените схеми и планове, издадена от министъра на регионалното развитие и благоустройството. Към оспорването по реда на чл.189, ал.2 от Административнопроцесуалния кодекс са се присъединили мл.адв. Благой Христов Златанов от гр.Велико Търново, ул. "Христо Смирненски" №5; и Георги Владимиров Шумаков с адрес пощ.станция 1330, пощ.кутия 34.

ОТМЕНЯ частично чл.62, ал.3, т.3 от Наредба № 8 от 14.06.2001 г. за обема и съдържанието на устройствените схеми и планове, издадена от министъра на регионалното развитие и благоустройството, в частта относно думите "от всички страни".

ОТХВЪРЛЯ ЖАЛБАТА на арх. Юлиян Димитров Македонски и на арх. Евгени Ивайлов Велев на мл.адв. Благой Христов Златанов от гр.Велико Търново и на Георги Владимиров Шумаков с адрес пощ.станция 1330, пощ.кутия 34, в останалата й част, срещу чл.62, ал.3, т.1 и т.4 Наредба № 8 от 14.06.2001 г. за обема и съдържанието на устройствените схеми и планове, издадена от министъра на регионалното развитие и благоустройството.

Решението да бъде обнародвано в "Държавен вестник" след влизането му в сила.

С Определение №926/23.01.2014 г., постановено по адм.дело №4912/2013 г., образувано е по жалба на „Фармкомерс Ихтиман” ООД, гр. Ихтиман, представлявано от управителя Андон Дончев срещу чл. 15, ал. 3 и ал. 4, чл. 25, ал. 2 и чл. 15, ал. 2 от Приложение 3 /”Образец на типов договор”/ – неразделна част от Условия и ред за сключване на индивидуални договори за отпускане и заплащане на лекарствени продукти по чл. 262, ал. 5, т. 1 от Закона за лекарствените продукти в хуманната медицина, на медицински изделия и на диетични храни за специални медицински цели, съгласувани между Националната здравноосигурителна каса и Българският фармацевтичен съюз на основание чл. 45, ал. ал. 15 от Закона за здравното осигуряване.

ОСТАВЯ БЕЗ РАЗГЛЕЖДАНЕ оспорването на „Фармкомерс Ихтиман” ООД, гр. Ихтиман, представлявано от управителя Андон Дончев срещу чл. 15, ал. 3 и ал. 4, чл. 25, ал. 2 и чл. 15, ал. 2 от Приложение 3 /”Образец на типов договор”/ – неразделна част от Условия и ред за сключване на индивидуални договори за отпускане и заплащане на лекарствени продукти по чл. 262, ал. 5, т. 1 от Закона за лекарствените продукти в хуманната медицина, на медицински изделия и на диетични храни за специални медицински цели, съгласувани между Националната здравноосигурителна каса и Българският фармацевтичен съюз на основание чл. 45, ал. ал. 15 от Закона за здравното осигуряване.

 ПРЕКРАТЯВА производството по делото. 

 С Определение №10863/17.07.2013 г., постановено по адм. дело №4913/2013 г., образувано по жалба на Сдружение с нестопанска цел "Синдикална федерация на служителите в МВР" и от Илия Димитров Кузманов, срещу заповед ре г. № з-17 003/28.12.2012 г. на директора на СДВР. 
ОСТАВЯ БЕЗ РАЗГЛЕЖДАНЕ жалбата подадена от Сдружение с нестопанска цел "Синдикална федерация на служителите в МВР" и от Илия Димитров Кузманов, срещу заповед ре г. № з-17 003/28.12.2012 г. на директора на СДВР.

ПРЕКРАТЯВА производството по адм.д. № 4913/2013 г. на Върховния административен съд, осмо отделение.

 ВТОРА КОЛЕГИЯ

 ВТОРО ОТДЕЛЕНИЕ

С Решение №8844/18.06.2013 г., постановено по адм.дело №15320/2012 г.,образувано по жалба на „Финанс Инженеринг” АД със седалище и адрес на управление гр.Търговище, ул. „Никола Петков” № 6 и "ИЗИПЕЙ" АД срещу Наредбата за пенсиите и осигурителния стаж (НПОС) на Министерски съвет приета с ПМС № 30/2000 г. Претендира се нищожност на разпоредбите на чл. 57, 58, 59, 63, 92 и 93 НПОС и алтернативно незаконосъобразност на разпоредбите на чл. 50, 51, 52, 54, 55, 56, 57, 58, 59, 63, 66, 92 и 93 НПОС.

ОТХВЪРЛЯ оспорването по Финанс Инженеринг” АД и "Изипей" АД срещу Наредбата за пенсиите и осигурителния стаж на Министерски съвет приета с ПМС № 30/2000 г. в частта досежно отмяната на разпоредбите на чл. 57, 58, 59, 63, 92 , 93 като нищожни, както и в частта й досежно чл. 50,51,52, 54, 55,56, 57, чл. 58, чл. 59, 63, 66, 92 и 93 като незаконосъобразни.

С Решение №2480/20.02.2013 г., постановено по адм. дело №7784/2012 г.,образувано по две жалби от: 1/ Сдружение с нестопанска цел "Синдикална федерация на служителите в МВР", със седалище и адрес на управление - гр.София, представлявано от Илия Хрисимов и Илия Кузманов, зам.председатели на УС, чрез пълномощника му - адв.Дора Райчинова и 2/ Людмила Спасова Иванова, като служител на Граничен полицейски участък - гр. Трън при РДГП-Драгоман, чрез пълномощника й - адв.Юлия Благоева, и двете против ПМС №86/2010 г. за заплатите на военнослужещите и цивилните служители по ЗОВСРБ и на държавните служители и лицата, работещи по трудово правоотношение по ЗМВР /обн. ДВ, бр.36/2010 г., изм. и доп. бр.50,68 и 93/2011 г., изм. бр.27/03.04.2012 г., в сила от 01.01.2012 г./, в частта му, с която се определят размерите на месечните заплати като минимум и максимум за лица, работещи по трудово правоотношение в МВР и алтернативно по отношение разпоредбите на чл.2, ал.11 и т.12 от Приложение №12 към него, представляващо Таблица за размера на минималните и максималните основни месечни заплати на лицата, работещи по трудово правоотношение в МВР, както и чл.4, ал.2 от това Постановление.

 ОТМЕНЯ т.12, Раздел VІІ "Неквалифицирани работници; чистачи и пазачи" от Приложение №12 към чл.2, ал.11 от ПМС №86/2010 г. за заплатите на военнослужещите и цивилните служители по ЗОВСРБ и на държавните служители и лицата, работещи по трудово правоотношение по ЗМВР / изм.ДВ, бр.27/2012 г., в сила от 1.1.2012 г./, в частта на посочения размер минимална основна месечна заплата от 1.1.2012 г., от "281 лева" и от 1.05.2012 г. също такъв размер от "292 лева".

 ОТМЕНЯ разпоредбата на чл.4, ал.2 от ПМС №86/2010 г. за заплатите на военнослужещите и цивилните служители по ЗОВСРБ и на държавните служители и лицата, работещи по трудово правоотношение по ЗМВР /изм.ДВ, бр.27/2012 г., в сила от 1.1.2012 г./, в частта на израза " не може да бъде по-малка от 230 лева".

С Решение №7962/10.06.2013 г., постановено по адм.дело №1140/2013 г., образувано по жалба на Цветан Иванов Дичев, от гр.София, против разпоредбата на чл.11, ал.4 от Правилника за прилагане на Закона за уреждане правата на граждани с многогодишни жилищноспестовни влогове /ППЗУПГМЖСВ/ - изм. ДВ, бр.61/28.07.1994 г., приета с Постановление на Министерски съвет /ПМС/ №135/19.07.1994 г. за изменение и допълнение на ППЗУПГМЖСВ /обн. ДВ, бр.87/1992 г., изм.и доп., бр.102/1992 г., бр.5 и бр.10 от 1993 г./.

ОТХВЪРЛЯ оспорването на Цветан Иванов Дичев от гр.София, за обявяване нищожност и отмяна на разпоредбата на чл.11, ал.4 от Правилника за прилагане на Закона за уреждане правата на граждани с многогодишни жилищноспестовни влогове, приета с Постановление на Министерски съвет №135/19.07.1994 г. за изменение и допълнение на ППЗУПГМЖСВ /обн. ДВ, бр.87/1992 г., изм.и доп., бр.102/1992 г., бр.5 и бр.10 от 1993 г./, като постановена в нарушение на чл.16, ал.1 от ЗНА и в противоречие на чл.7, ал.4 от Закона за уреждане правата на граждани с многогодишни жилищноспестовни влогове /ДВ, бр.100/2008 г./

С Решение №9832/01.07.2013 г., постановено по адм.дело №2939/2013 г.,образувано е по жалба на Българския лекарски съюз (БЛС) на Постановление № 353 на МС от 27.12.2012 г. за приемане на методики за остойностяване и за заплащане на медицинската помощ по чл. 55, ал.2,т.2 от Закона за здравното осигуряване, обн. ДВ, бр. 2 от 08.01.2013 г., в сила от 01.01.2013 г.
ОТМЕНЯ Постановление № 353 на Министерския съвет на Република България от 27.12.2012 г. за приемане на методики за остойностяване и за заплащане на медицинската помощ по чл. 55, ал.2,т.2 от Закона за здравното осигуряване, Обн. ДВ, бр. 2 от 08.01.2013 г., в сила от 01.01.2013 г. 
С Решение №8660/17.06.2013 г., постановено по адм.дело №10332/2012 г., образувано по жалба Теодора Георгиева Георгиева - Дачева срещу разпоредбата на чл. 3, ал. 1, изречение последно от Наредбата за общественото осигуряване на самоосигуряващите се лица, българските граждани на работа в чужбина и морските лица (НООСЛБГРЧМЛ, наредбата) на Министерския съвет на Република България. 

ОБЯВЯВА за нищожна разпоредбата на чл. 3, ал. 1, изречение последно от Наредбата за общественото осигуряване на самоосигуряващите се лица, българските граждани на работа в чужбина и морските лица на Министерския съвет на Република България.

С Решение №1915/11.02.2013 г., постановено по адм. дело №12943/2012 г., образувано по жалба на Иван Господинов Иванов против чл.10, ал. 5 и чл.10, ал. 6, т. 2 от Наредба № Із -2815 от 7.11.2011 г. за реда за осъществяване на разрешителна и контролна дейност на търговци, извършващи дейности по пожарна безопасност в обекти и /или експлоатация на уреди и съоръжения, свързани с пожарната безопасност, издадена от министъра на вътрешните работи, обн., ДВ, бр. 91 от 18.11.2011 г., в сила от 18.11.2011 г., изм. и доп., бр.11 от 7.02.2012 г., в сила от 7.02.212 г.
ОТХВЪРЛЯ оспорването на Иван Господинов Иванов срещу чл.10, ал. 5 и чл.10 ал. 6, т. 2 от Наредба № Із - 2815 от 7.11.2011 г. за реда за осъществяване на разрешителна и контролна дейност на търговци, извършващи дейности по пожарна безопасност в обекти и /или експлоатация на уреди и съоръжения, свързани с пожарната безопасност, издадена от министъра на вътрешните работи, обн., ДВ, бр. 91 от 18.11.2011 г., в сила от 18.11.2011 г., изм. и доп., бр.11 от 7.02.2012 г., в сила от 7.02.2012 г.
С Решение №7431/31.05.2013 г., постановено по адм. дело №1668/2013 г., образувано по жалба на "Бурденис - 93" ООД, "Веникс - БГ" ЕООД, "Вланел" ЕООД, "Гала - М" ООД, ЕТ " Гетико" - Галин Вичев, "Гивис" ООД, ЕМ ВИ ЕМ - 3" ООД, "Екватор " ЕООД, "Нанюк Интернешенъл" ООД, "Прима Фуудс" АД, "Риал България "ООД, ЕТ "Слави Динев", "Танева " ЕООД", "Тони- Кас" ООД, "Търговско дружество Момчеви и сие" ООД, "Хелиос 2002" ООД, "Чикън Груп" ООД, "Щерн енд Ко и груп" ЕООД и Асоциация на месопреработвателите в България срещу Наредба за изменение и допълнение (обн., ДВ, бр.91 от 20.11.2012 г., в сила от 20.11.2012 г.) на Наредба №32 от 23.03.2006 г. за окачествяване, съхраняване и предлагане на пазара на месо и черен дроб от домашни птици ( обн., ДВ, бр.29 от 2006 г., попр., бр.30 от 2006 г., изм. и доп., бр.60 от 2010 г., бр.40 и бр.52 от 2011 г.).

ОТХВЪРЛЯ оспорването на "Бурденис - 93" ООД, "Веникс - БГ" ЕООД, "Вланел" ЕООД, "Гала- М" ООД, ЕТ "Гетико-Галин Вичев", "Гивис" ООД, Ем Ви Ем - З" ООД, "Екватор" ЕООД, "Нанюк Интернешенъл" ООД, "Прима Фуудс" АД, "Риал България " ООД, ЕТ "Слави Данев", "Танева ЕООД, "Тони - Кас" ООД, "Търговско дружество Момчеви и Сие" ООД, "Хелиос 2002" ООД, "Щерн енд Ко Груп" ЕООД, "Чикън Груп" ООД и Асоциация на месопреработвателите в България срещу Наредба за изменение и допълнение (обн.,ДВ, бр.91 от 20.11.2012 г., в сила от 20.11.2012 г.) на Наредба №32/23.03.2006 г. за окачествяване, съхраняване и предлагане на пазара на месо и черен дроб от домашни птици (обн.,ДВ,бр.29 от 2006, изм. и доп., бр.60 от 2010 ., изм. и доп. бр.40, бр.52 от 2011 г.).

С Решение №14576/06.11.2013 г., постановено по адм. дело №7810/2013 г., образувано по жалба на "Галина Агро" ЕООД, с искане за отмяна на чл. 3, ал. 1 от Наредба № 7 от 23.06.2011 г. за условията и реда за прилагане на извънредни мерки за подпомагане на пазара в сектора на зеленчуците /наричана по-долу наредбата/, обн., ДВ бр. 49 от 28.06.2011 г., в сила от същата дата, доп., бр. 78 от 07.10.2011. Жалбоподателят твърди, че оспореният подзаконов нормативен акт е незаконосъобразен като издаден в несъответствие на чл. 8, пар. 4 от РЕГЛАМЕНТ /ЕС/ № 585/2011 г. от 17.06.2011 г. за определяне временни извънредни мерки за подпомагане на сектора на плодове и зеленчуци, като се иска отмяна на наредбата в оспорената й част.

ОТМЕНЯ чл. 3, ал. 1 от Наредба № 7 от 23.06.2011 г. за условията и реда за прилагане на извънредни мерки за подпомагане на пазара в сектора на зеленчуците, обн., ДВ бр. 49 от 28.06.2011 г., в сила отсъщата дата, доп., бр. 78/07.10.2011, по жалба на "Галина Агро" ЕООД

На основание чл. 194 от АПК след влизане в сила на решението в сила, същото да се обнародва в Държавен вестник.

 ПЕТО ОТДЕЛЕНИЕ

С Решение №11225/01.08.2013 г., постановено по адм.дело №49/2013 г.,образувано е по жалба на „Витафарм Ихтиман” ЕООД, с искане за прогласяване нищожността в цялост на Условия и ред за сключване на индивидуални договори за отпускане и заплащане на лекарствени продукти по 262, ал. 5, т. 1 от Закона за лекарствените продукти в хуманната медицина /ЗЛПХМ/, на медицински изделия и на диетични храни за специални медицински цели, съгласувани между Националната здравноосигурителна каса /НЗОК/ и Българският фармацевтичен съюз /БФС/ на основание чл. 45, ал. ал. 15 от Закона за здравното осигуряване /ЗЗО/ - /по надолу „Условията”/. Алтернативно се иска отмяна, отнасяща се до чл. 15, ал. 3 и ал. 4, чл. 25, ал. 2 и чл. 15, ал. 2 от Приложение 3 /”Образец на типов договор”/, представляващ неразделна част от Условията.

ОБЯВЯВА НИЩОЖНОСТ на Условия и ред за сключване на индивидуални договори за отпускане и заплащане на лекарствени продукти по 262, ал. 5, т. 1 от Закона за лекарствените продукти в хуманната медицина, на медицински изделия и на диетични храни за специални медицински цели, съгласувани между Националната здравноосигурителна каса и Български фармацевтичен съюз на основание чл. 45, ал. 15 от Закона за здравното осигуряване.

 С Определение №11613/16.09.2013 г., постановено по адм.дело №1606/2013 г.,образувано е по жалба на Искра Георгиева Славова, подадена чрез процесуален представител адв. Георгиева, срещу Методика за оценяване на изпълнението на длъжността от държавните служители в Министерството на вътрешните работи (Методика/та) и заповед  № 1з-1831/10.10.2006 г. на министъра на вътрешните работи, с която е утвърдена Методиката.

ОСТАВЯ БЕЗ РАЗГЛЕЖДАНЕ жалбата на Искра Георгиева Славова против Методика за оценяване на изпълнението на длъжността от държавните служители в МВР и заповед за утвърждаването й.

ПРЕКРАТЯВА производството по адм. дело № 1606/2013 г. по описа на Върховния административен съд, Пето отделение.

С Решение №13636/21.10.2013 г., постановено по адм.дело №5822/2013 г., образувано е по жалба на Полина Златкова Златева-Хемпел, подадена чрез процесуален представител, против заповед № Із-455 от 01.03.2013 г. на министъра на вътрешните работи, с която са утвърдени Правила за изплащане на еднократно обезщетение на държавни служители в МВР за претърпяна телесна повреда и за загинали държавни служители при или по повод изпълнение на служебни задължения.

ОБЯВЯВА по жалбата на Полина Златкова Златева-Хемпел нищожността на заповед № Із-455 от 01.03.2013 г. на министъра на вътрешните работи и утвърдените с нея Правила за изплащане на еднократно обезщетение на държавни служители в МВР за претърпяна телесна повреда и за загинали държавни служители при или по повод изпълнение на служебни задължения.

С Решение №11014/22.07.2013 г., постановено по адм.дело №5218/2013 г.,образувано е по жалба на „Градев спортс”ЕООД от гр. София, с искане за прогласяване нищожността на целия Правилник за статута и трансферите на футболистите ; както и за материална незаконосъобразност на част от разпоредбите му, а именно: на чл. 16, ал.2 ;чл.27,ал.3; чл.19,ал.3;чл.21;чл.23-37 ;чл.38-40;чл.41-46 от Правилника за статута и трансферите на футболистите (наричан по-долу "Правилника"),приет от ИК на БФС на 21.05.2012 г. 

ОБЯВЯВА НИЩОЖНОСТ на Правилник за статута и трансферите на футболистите в системата на Българския футболен съюз за сезон 2012-2013 г., приет въз основа на решение по протокол № 2/21.05.2012 г. на БФС.

С Решение №4484/01.04.2013 г., постановено по адм.дело №12944/2012 г., образувано е по жалба на „Млечни продукти Тракия” ЕООД със седалище и адрес на управление гр. Хасково, представлявано от Господин Вакрилов Димитров, подадена чрез процесуален представител, и присъединените жалби на Сдружение „Национална асоциация на млекопреработвателите в България”, със седалище и адрес на управление гр.София, представлявано от Диляна Желязкова Славова, подадена чрез процесуален представител, на „Кодап” ЕООД, със седалище и адрес на управление гр.София, представлявано от управителя Георги Иванов Гановски, и на „Българско сирене” АД, със седалище и адрес на управление гр. Харманли, представлявано от Христо Василев Овчаров, против Наредбата за специфичните изисквания към млечните продукти, приета с ПМС № 119 от 19.06.2012 г., обн. в ДВ, бр. 48/2012 г. (Наредбата). 

ОТМЕНЯ Наредбата за специфичните изисквания към млечните продукти, приета с ПМС № 119 от 19.06.2012 г., обн. в ДВ, бр. 48/2012 г.
С Решение №17390/20.12.2013 г., постановено по адм.дело №11970/2013 г., образувано е по жалба на „Титаник Превентинг” ООД, със седалище и адрес на управление гр. Варна срещу чл. 5 от Наредба № 24 от 02.12.2002 г за условията и реда за обучение за оказване на първа долекарска помощ от водачи на моторни превозни средства (Наредбата).

ОТХВЪРЛЯ жалбата на „Титаник Превентинг” ООД, със седалище и адрес на управление гр. Варна срещу чл. 5 от Наредба № 24 от 02.12.2002 г. за условията и реда за обучение за оказване на първа долекарска помощ от водачи на моторни превозни средства, издадена от министъра на здравеопазването и министъра на образованието и науката, обн. ДВ, бр. 116 от 13.12.2002 г.
С Определение №17399/21.12.2013 г., постановено по адм.дело №16616/2013 г., образувано по жалба на Николай Йорданов Баташки против § 1, § 2, т. 1, § 3 и § 4 от Наредба за изменение и допълнение на Наредба № 1 от 2006 г. за условията и реда за провеждане на конкурс за частни съдебни изпълнители, против заповед № ЛС-И-800/ 02.11.2012 г. на министъра на правосъдието, с която са възложени правомощия по изпълнението на частни съдебни изпълнители в районите на Окръжен съд – Пазарджик, Окръжен съд – Смолян и Окръжен съд – Ловеч и против протокол № 10/05.10.2012 г. на комисията за провеждане на конкурса за частни съдебни изпълнители.

ОСТАВЯ БЕЗ РАЗГЛЕЖДАНЕ жалбата на Николай Йорданов Баташки против § 1, § 2, т. 1, § 3 и § 4 от Наредба за изменение и допълнение на Наредба № 1 от 2006 г. за условията и реда за провеждане на конкурс за частни съдебни изпълнители, против заповед № ЛС-И-800/ 02.11.2012 г. на министъра на правосъдието и против протокол № 10/05.10.2012 г. на комисията за провеждане на конкурс за частни съдебни изпълнители.

ПРЕКРАТЯВА производството по адм. дело № 16616 / 2013 г. по описа на Върховния административен съд. 

С Определение №8606/14.06.2013 г., постановено по адм.дело №2388/2013 г., образувано е по жалба на Калин Атанасов Гавраков от град Пловдив против Наредба №6 от 26 март 1999 г. на министъра на околната среда и водите за реда и начина на измерване на емисиите на вредни вещества, изпускани в атмосферния въздух от обекти с неподвижни източници /обн. ДВ бр.31/1999 г., изм. Дв бр. 52/2000 г. и ДВ бр. 93/2003 г./

ОСТАВЯ БЕЗ РАЗГЛЕЖДАНЕ жалбата на Калин Атанасов Гавраков от град Пловдив срещу Наредба №6 от 26 март 1999 г. на министъра на околната среда и водите за реда и начина на измерване на емисиите на вредни вещества, изпускани в атмосферния въздух от обекти с неподвижни източници /обн. ДВ бр.31/1999 г., изм. Дв бр. 52/2000 г. и ДВ бр. 93/2003 г./ 

ПРЕКРАТЯВА производството по адм.дело №2383/2013 г. по описа на Върховния административен съд.


 ШЕСТО ОТДЕЛЕНИЕ


С протокол но определение от 17.01.2013 г., постановено по адм.дело №13889/2012 г., образувано е по жалба на "Варимпекс" ООД срещу Решение № 775 на Министерския съвет от 01.08.1996 г.
ОСТАВЯ БЕЗ РАЗГЛЕЖДАНЕ жалбата на "Варимпекс" ООД, гр. Варна срещу Решение № 775 на Министерския съвет от 01.08.1996 г.
 ПРЕКРАТЯВА производството по адм. дело № 13889/2012 г. на Върховния административен съд, шесто отделение.

С Решение №8647/17.06.2013 г., постановено по адм.дело №4003/2013 г.,образувано е по жалба на "Марвена" ООД, гр. София срещу решение № РД-НС-04-108 от 21.11.2012 г. на Надзорния съвет на Националната здравноосигурителна каса (НЗОК), но с доводи за незаконосъобразност на чл. 7, т. 4 и на забележката към медицинско изделие "тест ленти за глюкомери" - пореден № 1 в спецификацията, приложение № 1 Б към Методиката за договаряне на стойността, до която се заплащат от НЗОК медицинските изделия в условията на болничната и извънболничната медицинска помощ, приета с това решение.

ОБЯВЯВА нищожността на чл. 7, т. 4 и на забележката към медицинско изделие "тест ленти за глюкомери" - пореден № 1 в спецификацията, приложение № 1 Б към Методиката за договаряне на стойността, до която се заплащат от НЗОК медицинските изделия в условията на болничната и извънболничната медицинска помощ, приета с решение № РД-НС-04-108 от 21.11.2012 г. на Надзорния съвет на Националната здравноосигурителна каса по предложение на управителя на Националната здравноосигурителна каса.

С Решение №16705/13.12.2013 г., постановено по адм.дело №12407/2013 г., образувано е по жалба на Страшимир Василев Козаров, военноинвалид от гр. София, срещу чл. 15, ал. 3 от Наредба № Н-9 от 18.03.2011 г. за военно - почивното дело (издадена от министъра на отбраната, обн., ДВ, бр. 29 от 08.04.2011 г., доп., бр. 45 от 15.06.2012 г.), според която ветераните от войните, пенсионираните военнослужещи, военноинвалидите и военнопострадалите, както и членовете на техните семейства ползват военно-почивните домове и хотели, управлявани от Изпълнителна агенция "Военни клубове и военно-почивно дело", в неактивния сезон според приложение № 1, т.е. от 11 септември до 19 юни за почивната база за летен отдих и от 01 април до 30 ноември за почивната база за зимен отдих.

ОТМЕНЯ чл. 15, ал. 3 от Наредба № Н-9 от 18.03.2011 г. за военно - почивното дело, издадена от министъра на отбраната (обн., ДВ, бр. 29 от 08.04.2011 г., доп., бр. 45 от 15.06.2012 г.), в частта, с която разпорежда, че лицата по чл. 3, т. 5 - военноинвалидите и военнопострадалите, както и членовете на техните семейства - ползват военно-почивните домове и хотели, управлявани от Изпълнителна агенция "Военни клубове и военно-почивно дело", в неактивния сезон според приложение № 1.

С Решение №340/13.01.2014 г., постановено по адм.дело №7954/2013 г., образувано по жалба на Хамди Керим Омер срещу чл. 21, ал.1, т.7 и т.8 от Наредба № 34/06.12.1999 г. за таксиметров превоз на пътници (Наредбата), издадена от министъра на транспорта (обн. в ДВ, бр. 109/14.12.1999 г., изм. ДВ. бр.50 от 20.06.2000 г., изм. ДВ. бр.95 от 21.11.2000 г., изм. ДВ. бр.30 от 22.03.2002 г., изм. ДВ. бр.107 от 9.12.2003 г., изм. ДВ. бр.29 от 9.04.2004 г., изм. ДВ. бр.111 от 21.12.2004 г., изм. ДВ. бр.23 от 18.03.2005 г., изм. ДВ. бр.58 от 15.07.2005 г., изм. ДВ. бр.46 от 6.06.2006 г., изм. ДВ. бр.99 от 8 .12.2006 г., изм. ДВ. бр.103 от 7.12.2007 г., изм. ДВ. бр.73 от 20.09. 2011 г., изм. ДВ. бр.13 от 14.02.2012 г., доп. ДВ. бр.69 от 11.09.2012 г.). Твърди се, че оспорените текстове противоречат на разпоредбата на чл.105 от Закона за движението по пътищата (ЗДвП).

ОТХВЪРЛЯ жалбата на Хамди Керим Омер срещу чл. 21, ал.1, т.7 и т.8 от Наредба № 34/06.12.1999 г. за таксиметров превоз на пътници.

С Определение №7864/07.06.2013 г., постановено по адм. дело №12384/2012 г., образувано по жалба на Български фармацевтичен съюз – гр. София, представляван от председателя на Управителния съвет Мирослав Йорданов Ненчев, против разпоредбата на чл. 5, ал. 4 от Наредбата за регулиране и регистриране на цените на лекарствените продукти, условията, правилата и критериите за включване, промени и/или изключване на лекарствени продукти от Позитивния лекарствен списък и условията и реда за работа на Комисията по цени и реимбурсиране /приета с ПМС № 340 от 14.12.2011 г., обн., ДВ, бр. 100 от 20.12.2011 г., в сила от 20.12.2011 г., изм., бр. 47 от 22.06.2012 г., изм. и доп., бр. 68 от 4.09.2012 г./.

ОСТАВЯ БЕЗ РАЗГЛЕЖДАНЕ оспорването от Български фармацевтичен съюз – гр. София, представляван от председателя на Управителния съвет Мирослав Йорданов Ненчев, против разпоредбата на чл. 5, ал. 4 от Наредбата за регулиране и регистриране на цените на лекарствените продукти, условията, правилата и критериите за включване, промени и/или изключване на лекарствени продукти от Позитивния лекарствен списък и условията и реда за работа на Комисията по цени и реимбурсиране /обн., ДВ, бр. 100 от 20.12.2011 г., отм. ДВ, бр. 40 от 30.04.2013 г., в сила от 30.04.2013 г./.

ПРЕКРАТЯВА производството по адм. дело № 12384/2012 г. по описа на Върховния административен съд, шесто отделение.

С Решение №1986/11.02.2013 г., постановено по адм. дело №13280/2012 г., образувано по жалба на Олга Жоревна Полищук, от гр. Варна, срещу чл. 12, ал. 2 от Тарифа № 4 за таксите, които се събират в системата на Министерството на вътрешните работи по Закона за държавните такси, в редакцията му, приета с Постановление № 67 на Министерския съвет от 29.03.2012 г., обн. в ДВ, бр. 27 от 03.04.2012 г., в сила от 03.04.2102 г. 

ОТХВЪРЛЯ оспорването на Олга Жоревна Полищук, от гр. Варна и на Сдружение за равни права на семействата между български и чуждестранни граждани, със седалище и адрес на управление в гр. София, срещу чл. 12, ал. 2 от Тарифа № 4 за таксите, които се събират в системата на Министерството на вътрешните работи по Закона за държавните такси, в редакцията му, приета с Постановление № 67 на Министерския съвет от 29.03.2012 г., обн. в ДВ, бр. 27 от 03.04.2012 г., в сила от 03.04.2102 г. 

С Решение №3901/20.03.2013 г., постановено по адм. дело №516/2013 г., образувано по жалба на Полина Златкова Златева – Хемпел,от гр. Варна с която се оспорва Инструкция № Із 1321 / 25.08.2006 г. на министъра на вътрешните работи за изплащане на еднократно обезщетение на държавни служители в МВР за претърпяна телесна повреда и за загинали държавни служители при или по повод изпълнение на служебни задължения, изменена с Инструкция № Із – 2809 / 24.11.2010 г. на министъра на вътрешните работи в частта за разпоредбите на чл.3 и чл.4, ал.1, т.3.

ОБЯВЯВА нищожността на Инструкция № Із 1321 / 25.08.2006 г. на министъра на вътрешните работи за изплащане на еднократно обезщетение на държавни служители в МВР за претърпяна телесна повреда и за загинали държавни служители при или по повод изпълнение на служебни задължения, изменена с Инструкция № Із – 2809 / 24.11.2010 г. на министъра на вътрешните работи в частта за разпоредбите на чл.3 и чл.4, ал.1, т.3.

 СЕДМО ОТДЕЛЕНИЕ
С Определение №440/11.01.2013 г., постановено по адм. дело №446/2013 г., образувано по жалба на "Българско сирене" АД, със седалище и адрес на управление в гр. Харманли, против Наредба за специфичните изисквания към млечните продукти, приета с ПМС № 119 от 19.06.2012 г. (Обн. ДВ, бр. 48/2012 г.).

ПРИСЪЕДИНЯВА адм. дело № 446/2013 г. към адм.дело № 12944/2012 г. - за съвместно разглеждане на постъпилите жалби против Наредба за специфичните изисквания към млечните продукти, приета с ПМС № 119 от 19.06.2012 г. (Обн. ДВ, бр. 48/2012 г.).

С Решение №8516/13.06.2013 г., постановено по адм. дело №12519/2012 г., образувано по жалба на Георги Веселинов Дяков против чл.13, ал. 7, т. 2 от Наредба №2 от 11.02.2010 г. за специалните изисквания за участие в схеми за национални доплащания и за специфично подпомагане за 2010 г. издадена от министъра на земеделието и храните, обн., ДВ, бр.14 от 19.02.2010 г., в сила от 19.02.2010 г., и чл. 16, ал. 6 от Наредба №2 от 21.02.2011 г. за специалните изисквания за участие в схеми за национални доплащания и за специфично подпомагане , издадена от министъра на земеделието и храните, обн., ДВ, бр.18 от 1.03.2011 г., в сила от 1.03.2011 г., издадена съгласно пар.4 от ДР на основание чл. 35, ал. 1 от Закона за подпомагане на земеделските производители.

ОТМЕНЯ чл. 13, ал. 7, т. 2 от Наредба №2 от 11.02.2010 г. за специалните изисквания за участие в схеми за национални доплащания и за специфично подпомагане за 2010 г., издадена от министъра на земеделието и храните, обн., ДВ, бр.14 от 19.02.2010 г., в сила от 19.02.2010 г.
ОТХВЪРЛЯ ЖАЛБАТА на Георги Веселинов Дяков против чл. 16, ал. 6 от Наредба №2 от 21.02.2011 г. за специалните изисквания за участие в схеми за национални доплащания и за специфично подпомагане , издадена от министъра на земеделието и храните, обн., ДВ, бр.18 от 1.03.2011 г., в сила от 1.03.2011 г.
ТЪЛКУВАТЕЛНА ДЕЙНОСТ НА ВАС ПРЕЗ 2013 ГОДИНА



През 2013 г. във Върховния административен съд са образувани седем дела по искания за тълкувателни решения – две по искане от председателя на ВАС, едно по искане на главния прокурор на Република България, едно по искане на министъра на правосъдието и три по искане на омбудсмана на Република България. 



Общото събрание на колегиите във ВАС се е произнесло с три тълкувателни решения и две определения.



1. Тълкувателно решение № 1 от 25.01.2013 г. по т.д. № 3/2011 г.


Омбудсманът на Република България е направил искане до Общото събрание на колегиите във ВАС за приемане на тълкувателно решение по приложимостта на чл. 34 от Закона за собствеността и ползването на земеделски земи (ЗСПЗЗ) спрямо възстановени по реда на ЗСПЗЗ имоти в урбанизирани територии.



Общото събрание на колегиите във ВАС реши:

 

Административното производство по чл. 34 от ЗСПЗЗ се прилага само в случаите, когато възстановените по реда на ЗСПЗЗ имоти представляват земеделска земя по смисъла на чл. 2 от ЗСПЗЗ.



2. Тълкувателно решение № 2 от 16.04.2013 г. по т.д. № 4/2011 г.


Главният прокурор на Република България е направил искане до Общото събрание на колегиите във ВАС за произнасяне с тълкувателно решение относно допустимостта на съдебен контрол на решенията на общинските съвети по чл. 21, ал. 1, т. 6 от Закона за местното самоуправление и местната администрация (ЗМСМА).



Общото събрание на колегиите реши:

 

Съдебен контрол на решенията на общинските съвети по чл. 21, ал. 1, т. 6 от ЗМСМА е допустим. 



3. Тълкувателно решение № 3 от 16.04.2013 година по т.д. № 1/2012 г.


Главният прокурор е направил искане до Общото събрание на колегиите във ВАС за произнасяне с тълкувателно решение по въпроса: „При оспорване на административни актове с обявяване на тяхната нищожност, към кой момент се преценява наличието на правен интерес за оспорващия – към момента на подаване на жалбата или към момента на издаване на оспорения акт?”



Общото събрание на колегиите реши:



При оспорване на административни актове с искане за обявяване на нищожност, правният интерес за оспорващия следва да се преценява към момента на подаване на жалбата.



С определение №1 от 25.03.2013 г. по т.д. № 2/2012 г. е прекратено производството по делото, образуване по искане от омбудсмана на Република България за приемане на тълкувателно решение относно характера на сроковете по чл. 34 от Закона за административните нарушения и наказания и прилагането на института на погасителната давност по отношение на наказателното преследване по аналогия за административните нарушения.



С определение № 2 от 02.12.2013 г. по т.д. № 7/2013 г. е прекратено производството по делото, образувано по искане от председателя на ВАС за приемане на тълкувателно решение по въпросите: 1. Може ли НЗОК да налага санкции на аптеките? 2. Какъв е редът за налагане на санкции на собственици на аптеки за нарушения на договори, сключени между тях и здравната каса за отпускане на лекарствени продукти, медицински изделия или диетични храни за специални медицински цели, заплащани напълно или частично от НЗОК?

 ИЗВОДИ
 От изложените по-горе цифри и данни и като цялостен анализ е видно, че съдиите и служителите са работили сериозно и отговорно през отчетната година, за което искам да изкажа благодарност на всички съдии и съдебни служители за извършената от тях работа през отчетната 2013 г. Осъществяването на качествено, бързо и достъпно административно правораздаване е основната цел в дейността на Върховния административен съд. Работата ни изцяло е подчинена на институционалното укрепване на съда като част от процеса за подобряване работата на съдебната система, повишаване на доверието в нея, гарантиране на правовия ред в страната и утвърждаване върховенството на закона. Статистическите данни от работата на съда през отчетната година, както и отчетът за цялостната му дейност са доказателство, че всички ние – съдии и служители, работим упорито, успешно и отговорно за постигане на поставените цели. Нека стремежът и усилията ни да бъдат съсредоточени към усъвършенстване на всички аспекти от дейността ни, с което да се гарантира, че ВАС ще продължи да изпълнява ефективно възложените му от закона функции и поставените ни цели и приоритети, като по този начин да отговорим на очакванията на обществото за срочно, справедливо, достъпно и прозрачно административно правосъдие. 

Административни съдилища

За да бъде дадена по-точна представа за действителната натовареност на административните съдии в отделните съдилища, ще посочим систематизираните от специалната комисия към Висшия съдебен съвет брой дела за разглеждане от един административен съдия месечно.
1. Административен съд Бургас – 40,01
2. Административен съд София-град – 58,03
3. Административен съд Хасково – 18,58
4. Административен съд Благоевград – 24,60
5. Административен съд Пловдив – 26,94
6. Административен съд Велико Търново – 23,27
7. Административен съд Враца – 14,17
8. Административен съд Перник – 38,46
9. Административен съд Кюстендил – 19,72
10. Административен съд Варна – 16,04
11. Административен съд Смолян – 10.27
12. Административен съд Русе – 17,48
13. Административен съд София-област – 20,03
14. Административен съд Шумен – 13,51
15. Административен съд Монтана – 13,92
16. Административен съд Плевен – 18,54
17. Административен съд Пазарджик – 17,82
18. Административен съд Стара Загора – 15,74
19. Административен съд Ловеч – 11,32
20. Административен съд Кърджали – 13,10
21. Административен съд Сливен – 8,31
22. Административен съд Ямбол – 7,96
23. Административен съд Видин – 11,99
24. Административен съд Добрич – 8,84
25. Административен съд Габрово-8,72
26. Административен съд Търговище – 11,17
27. Административен съд Силистра- 9,92
28. Административен съд Разград- 08,67

Дейност на административните съдилища през 2013 година

1. Административен съд Благоевград
През отчетната 2013 г. дейността на Административен съд - Благоевград беше подчинена на това да бъдат максимално усъвършенствани управлението и организацията на работа, да се осигури ефективност на работните процеси, повишаване квалификацията на съдии и съдебни служители с цел постигне на справедливо и предвидимо правораздаване, ефективна и прозрачна правораздавателна дейност. С решение по протокол №28/15.06.2006 г. на Висшия съдебен съвет е утвърдена общата щатна численост за магистрати и служители в Административен съд – Благоевград, съгласно която числеността на съдии и служители към 2007 г. е 42 щатни бройки, от които 11 магистрати - председател, двама заместник-председатели, шест съдии и двама младши съдии. След извършени от 2007 г. до 2012 г. промени в щатната численост на съда, включително намаляване на щата с една щатна бройка за съдия и трансформиране на щатните бройки за младши съдии в щат за съдия и за съдебен помощник, към 01.01.2013 г. одобреният щат за магистрати е от 9 щатни бройки, в това число председател, заместник-председател и 7 съдии. Незаета е една щатна бройка за съдия, т.е реално в началото на годината в съда правораздават 8 съдии. На 07.10.2013 г., въз основа на заповед  №1242/02.10.2013 г. на председателя на Върховния административен съд на Република България, председателят на Административен съд – Благоевград съдия Василка Шаламанова е командирована във Върховния административен съд и разпределена в VІІІ отделение на Първа колегия, след което функциите на председател са възложени на заместник-председателя на съда Мария Тодорова.С решение по протокол №42/31.10.2013 г. на Висшия съдебен съвет председателят на съда Василка Шаламанова е освободена от длъжност и е разкрита 1 щ.бр. за съдия, считано от 01.11.2013 г. С решение на Висшия съдебен съвет от същата дата за изпълняващ функциите административен ръководител – председател на Административен съд – Благоевград е определен заместник-председателят на съда Мария Тодорова. След описаните промени, към 31.12.2013 г. числеността на съда за магистрати включва 10 щата, като заети са 8 бр. - 1 заместник-председател, изпълняващ функциите на председател на съда и седем съдии. Свободни са щатните бройки за председател на съда и 1 щ.бр. за съдия, а реално в съда правораздават 7 съдии поради командироване на съдия Василка Шаламанова във Върховния административен съд. 
2.На 01.03.2007 г. Административен съд – Благоевград стартира дейността си с утвърденото щатно разписание за 31 съдебни служители. 

Към 01.01.2013 г., както и в края на отчетния период Административен съд – Благоевград разполага с 30 щатни бройки за съдебни служители, както следва:

През 2013 г. въз основа на решение по протокол №31/25.07.2013 г. на ВСС е увеличена щатната численост на съда с 1 щ.бр. за длъжността „съдебен помощник”, считано от 01.04.2014 г.
В началото на отчетната година в съда са заети 29 щатни бройки за съдебни служители, като незаета е 1 щ.бр. - за съдебен помощник. За да бъде подобрено качеството на правораздавателната дейност, съдиите и съдебните служители ежегодно повишават своята квалификация. Всяко полугодие се изготвя план-програма за повишаване квалификацията на съдии и съдебни служители чрез участието им в обучения, организирани от Националния институт на правосъдието. Като добра практика следва да бъде посочено организирането на ежегодни регионални семинари от Административен съд – Благоевград, Административен съд – Кюстендил, Административен съд – Перник и Административен съд – София област по предварително съгласувани актуални теми.
За постигане на по-добра професионална подготовка през 2013 г. съдиите от Административен съд - Благоевград участваха в обучения, организирани и финансирани от Националния институт на правосъдието, от Административен съд – Кюстендил, Административен съд – София област, Асоциацията на административните съдии, както и финансирани по проект ”Компетентна съдебна система и повишаване на капацитета и ефективността в правораздаването чрез обучение”. Част от съдиите взеха участие и в чуждоезиково обучение по английски език, организирано по проект: „Компетентна съдебна система и повишаване на капацитета и ефективността в правораздаването чрез обучение” финансиран по Оперативна програма „Административен капацитет”, съфинансирана от Европейския съюз чрез Европейския социален фонд. 

Административен съд – Благоевград е пети по численост в страната сред всички 28 административни и след Административен съд – София град, Административен съд – Варна, Административен съд - Пловдив и Административен съд – Бургас.

Според данните, публикувани от ВСС в обобщените статистически таблици за дейността на административните съдилища, Административен съд – Благоевград е сред най-натоварените съдилища в страната, като натовареността се увеличава с всяка изминала година. 
През отчетната 2013 г. натовареността на съда по щат е 19.07 към всичко дела за разглеждане и 16.51 към всичко свършени дела. В сравнение с предходните три години, налице е увеличение на натовареността по щат, която за 2010 г. е 15.50 към всичко дела за разглеждане и 13.16 към всичко свършени дела, за 2011 г. натовареността по щат е 16.18 към всичко дела за разглеждане и 14.14 към всичко свършени дела и за 2012 г. – 17.83 към всичко дела за разглеждане и 15.53 към всичко свършени дела.


С оглед на обстоятелството, че през отчетния период, както и през предходните три години Административен съд – Благоевград почти през цялото време е осъществявал дейността си при непълен съдийски състав, действителната натовареност е далеч по-висока от натовареността по щат. 


За сравнение с останалите административни съдилища в страната, Административен съд – Благоевград е четвърти по критерия действителна натовареност за 2010 г. след административните съдилища в Бургас, София-град и Хасково, на шесто място за 2011 г. след административните съдилища в Бургас, София-град, Хасково, Велико Търново и Перник, на пето място за 2012 г. след административните съдилища София-град, Бургас, Велико Търново и Пловдив. 

През отчетната година (от 01.01.2013 г. до 06.10.2013 г.) на съдия Василка Шаламанова са разпределени общо 122 дела и са останали висящи от 2012 година 23 бр. или общо за разглеждане - 145 бр. дела, от които 57 първоинстанционни и 88 касационни. От тях разгледани и приключени са всички 145 дела. От свършените с акт по същество са приключили 128 бр. дела, а прекратени с определение са 17 бр. дела. 

На съдия Мария Тодорова през 2013 г. са разпределени общо 283 дела и са останали висящи от 2012 година 30 бр. или общо за разглеждане - 313 дела, от които 166 първоинстанционни и 147 касационни. От тях разгледани и приключени са 279 дела, от които 143 първоинстанционни дела и 136 касационни дела. От свършените с акт по същество са приключили 214 дела, а прекратени с определение са 65 дела. Висящи в края на отчетната 2013 година са 34 дела.

На съдия Серафимка Мадолева през 2013 г. са разпределени общо 266 дела и са останали висящи от 2012 година 31 бр. или общо за разглеждане - 297 бр. дела, от които 161 първоинстанционни и 136 касационни. От тях разгледани и приключени са 252 дела, от които 133 първоинстанционни дела и 119 касационни дела. От свършените с акт по същество са приключили 206 дела, а прекратени с определение са 46 дела. Висящи в края на отчетната 2013 година са 45 дела.

На съдия Илонка Рашкова през 2013 г. са разпределени общо 270 дела и са останали висящи от 2012 година 28 бр. или общо за разглеждане – 298 бр. дела, от които 163 първоинстанционни и 135 касационни. От тях разгледани и приключени са 258 дела, от които 136 първоинстанционни дела и 122 касационни дела. От свършените с акт по същество са приключили 203 дела, а прекратени с определение са 55 дела. Висящи в края на отчетната 2013 година са 40 дела.

На съдия Стоянка Пишиева-Сахатчива през 2013 г. са разпределени общо 277 дела и са останали висящи от 2012 г. 35 бр. или общо за разглеждане - 312 дела, от които 166 първоинстанционни и 146 касационни. От тях разгледани и приключени са 263 дела, от които 136 първоинстанционни дела и 127 касационни дела. От свършените с акт по същество са приключили 208 дела, а прекратени са 55 дела. Висящи в края на отчетната 2013 година са 49 дела.

На съдия Иван Шекерлийски през 2013 г. са разпределени общо 272 дела и са останали висящи от 2012 година 32 бр. или общо за разглеждане - 304 бр. дела, от които 162 първоинстанционни и 142 касационни. От тях разгледани и приключени са 259 дела, от които 136 първоинстанционни дела и 123 касационни дела. От свършените с акт по същество са приключили 211 дела, а прекратени с определение са 48 дела. Висящи в края на отчетната 2013 година са 45 дела.

На съдия Марияна Мицева през 2013 г. са разпределени общо 275 дела и са останали висящи от 2012 година 35 бр. или общо за разглеждане - 310 бр. дела, от които 170 първоинстанционни и 140 касационни. От тях разгледани и приключени са 264 дела, от които 136 първоинстанционни дела и 128 касационни дела. От свършените с акт по същество са приключили 208 дела, а прекратени с определение са 56 дела. Висящи в края на отчетната 2013 година са 46 дела.

На съдия Ваня Вълкадинова през 2013 г. са разпределени общо 274 дела и са останали висящи от 2012 година 35 бр. или общо за разглеждане – 309 бр. дела, от които 161 първоинстанционни и 148 касационни. От тях разгледани и приключени са 261 дела, от които 133 първоинстанционни дела и 128 касационни дела. От свършените с акт по същество са приключили 218 дела, а прекратени с определение са 43 дела. Висящи в края на отчетната 2013 година са 48 дела.

Изложеното показва, че през отчетния период е постигнато равномерно разпределение на делата и равномерна натовареност между съдиите, като разликата в натовареността се дължи на обособените 18 групи за разпределение на делата, както и на различния брой останали несвършени дела от предходната година.

Програмата за разпределение на делата обаче не отчита тежестта на отделните видове дела, който проблем се надявам да се разреши след провеждане на емпиричното изследване за определяне на тежестта на отделните видове дела съгласно одобрената от ВСС методология и въвеждане на показатели за тежест на делата. Прилаганата към настоящия момент обвързаност между броя на делата за разглеждане, свършените дела и натовареността на магистратите, работещи в тях, е показател за статистически цели и не може да бъде използван като единствен източник на информация за действителната натовареност на съдилищата, респ. на съдиите. Следва при определяне натовареността на съдилищата, респ. магистратите, да се отчита не само броят на делата за разглеждане или свършените дела, а и тяхната правна и фактическа сложност. Равномерната натовареност на магистратите с отчетена сложност на делата е задача, която следва да стои пред ръководството на съда като един от приоритетите в съдебната дейност. 

Отделно от изложеното намирам, че следва да бъдат актуализирани групите дела, по които се извършва разпределение на постъпилите в съда дела. Това се отнася най-вече до т.нар. група „други административни дела”, по която за 2010 г. в съда са образувани 202 дела, през 2011 г. – 210 дела, през 2012 г. – 162 дела, а през отчетната 2013 г. – 197 дела. В този смисъл следва да се извърши анализ на видовете дела, образувани и разпределяни в тази група, като се обособят нови групи дела по законите, по които са налице най-много образувани дела. 

Анализ на кадровата обезпеченост и предложения за промени в щата 
Най-същественият критерий за изследване на необходимостта от промени в щатното разписание за съдии и служители е обемът на правораздавателната дейност в съда. 

Съгласно Анализ на Висшия съдебен съвет по апелативни райони за съдебната администрация и оптимизиране на щатовете в съдилищата, натовареността по щат в Административен съд - Благоевград за 2012 г. е над средната - 17.83, при средна натовареност по щат за страната – 14.47. Действителната натовареност (месечно на 1 съдия) за 2012 г. е 20.06 при средна действителна натовареност за страната – 17.05, т.е. отново над средната за страната. 

Отчетената висока натовареност и през 2013 г., очакваното увеличение на натовареността през 2014 г. с оглед изменението на местната подсъдност по чл.133 от АПК, в сила от 04.01.2014 г., както и невъзможността за образуване на три пълни касационни състава води до извод за необходимост от попълване на незаетите 2 щ.бр. за магистрати в съда. За една от щатните бройки от страна на Висшия съдебен съвет през 2013 г. бе обявен конкурс, който приключи през януари 2014 г., поради което очакваме назначаване и встъпване на класирания на първо място колега, както и провеждане на конкурс за попълване на втората свободна щатна бройка за съдия. Считам, че след като всички щатове на съда бъдат заети, натовареността на магистратите ще бъде регулирана и до извършване на следващ анализ с оглед изменението на местната подсъдност по АПК щатната численост не следва да се увеличава. 

Одобрената щатна численост към 01.12.2013 г. за съдебни служители е 30 щатни бройки, а съотношението служители/магистрати е 3.00, което е под средното за страната от 3.47. С оглед увеличената натовареност на съда, през 2013 г. е увеличена и натовареността на съдебните служители. През отчетния период не са установени пропуски в дейността на съда, породени от недостиг на кадри или неправилно разпределение на функциите на съдебните служители, но с оглед нарастващото постъпление на дела, следва да се направи нов анализ на необходимостта от разкриване на нови щатни бройки или промяна в структурата на съда чрез вътрешно трансформиране на длъжности. В началото на 2013 г. в Административен съд – Благоевград са останали несвършени общо 249 дела, от които 163 първоинстанционни и 86 касационни дела. В сравнение с предходните три години налице е ежегодно намаляване на несвършените административни дела в началото на периода. През 2010 г. несвършените първоинстанционни дела са 240 бр., през 2011 г. – 223 бр., през 2012 г. – 166 бр. Несвършените касационни дела в началото на 2013 г. са 86 бр., при 63 бр. за 2010 г., 58 бр. за 2011 г. и 79 бр. за 2012 г. Общо несвършените дела в началото на отчетния период са 249, т.е. само с четири дела повече от началото на 2012 г., с 32 дела по-малко от 2011 г. и с 54 дела по-малко от началото на 2010 г. 

Изложеното показва положителна тенденция на намаляване общия брой на стоящите за разглеждане дела в съда, дължаща се на по-бързото разглеждане и приключване на постъпилите в съда дела през предходната година, независимо от нарастване броя на делата през 2013 г. През отчетната 2013 г. в Административен съд – Благоевград са постъпили общо 2039 броя дела, което е с 358 броя повече от постъпилите през 2012 г., 378 броя дела повече от 2011 г. и с 482 дела повече от постъпилите през 2010 г. В процентно съотношение увеличението на делата през 2013 г. е със 21.30% в сравнение с 2012 г., 22.76% в сравнение с 2011 г. и 30.96% увеличение спрямо 2010 г. Средномесечното постъпление на дела през отчетния период в съда е 170 бр. дела при 140 бр. през 2012 г., 138 през 2011 г. и 130 през 2010 г. 
Данните показват запазваща се през последните четири години тенденция за увеличение на общия брой на постъпващите в съда дела – първоинстанционни и административни. През 2013 г. в Административен съд – Благоевград са постъпили общо 1043 първоинстанционни административни дела. За сравнение, през преходната 2012 г. в съда са постъпили 889 дела или през отчетната 2013 г. година увеличението на първоинстанционните дела е със 154 броя. През 2011 г. образуваните дела са били 988, или с 55 дела по-малко от 2013 г., а през 2010 г. постъпилите първоинстанционни дела са били с 28 броя повече от 2013 г. Данните за периода 2010 г. – 2013 г. показват различни тенденции относно броя на постъпващите в съда административни дела. Докато през 2010 г., 2011 г. и 2012 г. се наблюдава намаляване броя на постъпилите първоинстанционни административни дела в сравнение с предходните години, през отчетната 2013 година първоинстанционните дела са със 17.32% повече от образуваните през 2012 година

В процентно съотношение през отчетната 2013 г. в Административен съд – Благоевград са образувани 25.76% повече касационни дела в сравнение с 2012 г., 47.99% в сравнение с 2011 г. и с 104.94% повече от образуваните през 2010 г. Увеличението е значително както при касационните дела с наказателно-административен характер, така и при касационните административни дела. Отчетената висока натовареност на Административен съд – Благоевград през 2013 г. не се отразява на ефективността на правораздавателната дейност. 
В подкрепа на този извод са данните, че през 2010 г. свършените дела са 84.9% от стоящите за разглеждане през годината. През 2011 г. и 2012 г. в съда са свършени съответно 87.4% и 87.1% от първоинстанционните и касационните дела, а през отчетната 2013 г. въпреки значителното увеличение на делата свършените дела възлизат на 86.6% от общия брой стоящи за разглеждане дела.

 През 2013 година в Административен съд - Благоевград са свършени общо 1981 дела, от които 1010 първоинстанционни и 971 касационни дела.
Продължителността на разглеждане на първоинстанционните и касационните дела през 2013 г. – от постъпването им до постановяване на съдебния акт е отразена в следващата таблица: От общо свършените през 2013 г. 971 касационни дела, в срок до три месеца от постъпването им в съда са свършени 913 дела, представляващи 94.0 % от делата, като само 58 дела са решени в срок над три месеца. За сравнение, през 2012 г. 95.2% от касационните дела са приключили до три месеца от образуването им, през 2011 г. – 95.4% , а през 2010 година – 93.5%. Анализът на данните показва, че трайната тенденция за приключване на голяма част от касационните дела в срок до три месеца от постъпването им в съда се запазва, като увеличението на касационните дела не се отразява на срока.
От свършените през 2013 г. 919 броя касационни дела от наказателно-административен характер в срок до три месеца са приключили съдебните производства по 864 дела, като само 55 дела са свършени в срок над три месеца. През отчетния период са свършени 52 касационни административни дела, от които 49 дела са приключили със съдебен акт в срок до три месеца от образуването им, а само 3 дела са свършени в срок над три месеца.

Основната причина за приключване на по-голяма част от касационните дела в тримесечен срок, в сравнение с първоинстанционните се състои в това, че в повечето случаи касационното производство приключва в едно съдебно заседание с оглед ограничените доказателства, които се допускат в касационното производство и забраната за нови фактически установявания. Като основни причини за неприключване на малката част от касационните дела в тримесечен срок могат да се идентифицират случаи на нередовно призоваване на страните и постъпване на молби за отлагане на съдебното заседание. С оглед свеждане до минимум на касационните дела свършени в срок над три месеца следва да се продължи възприетата практика за насрочване на делата в кратки срокове. 

За постигане на оптимална бързина на съдебното производство се прилагат различни механизми, сред които осъществяване на електронен достъп до Национална база данни „Население” с цел получаване на информация за родствени връзки, постоянен и настоящ адрес на страни по образуваните в съда дела за изпращане на призовки и съобщения. Информация за вписаните в Търговския регистър обстоятелства относно еднолични търговци и юридически лица се черпи от електронните услуги, предоставяни от Агенцията по вписванията. Справките в Имотния регистър ИКАР също позволяват да се повиши бързината по движение на делата.

През 2013 г. инстанционен контрол е осъществен върху 373 съдебни актове – 189 решения и 184 определения. От всички 373 съдебни актове 273 са потвърдени от касационната инстанция, 92 акта са отменени и 8 са частично отменени.

Оставени в сила през 2013 г. са общо 143 броя решения или 75.7% от проверените 189 решения. През 2012 г. потвърдени са били 191 броя съдебни решения от проверените 240 бр. решения или 79% от решенията, върху които е осъществен инстанционен контрол. През 2011 г. потвърдените решения са 243 от проверените 304 съдебни решения, а през 2010 г. са потвърдени 207 от проверените 279 съдебни решения – 74% от всички проверени решения. 

Следователно през отчетния период процентът на потвърдените съдебни решения е по-малък от този през предходните два периода и по-голям в сравнение с 2010 г. 
Отменените през 2013 г. решения са 34 броя, от които 17 са отменени и делото е върнато за ново разглеждане от друг състав на съда, а 17 решения са отменени и спорът е решен по същество от касационната инстанция. Обезсилени са решенията по 4 дела, от които едно решение е обезсилено поради оттегляне на жалбата пред касационната инстанция. Осем са решенията, които са частично отменени от ВАС. 
От проверените 184 броя определения, през 2013 г. оставени в сила са 130 бр. или 70.7% от всички проверени определения, а 54 са отменените изцяло определения. През 2012 г. оставените в сила определения са били 74.3% , през 2011 г. - 70.7%, а през 2010 г. – 72.5% от проверените актове. Т.е. през отчетния период се наблюдава намаляване на потвърдените от ВАС определения, в сравнение с 2012 г. и запазване броя на потвърдените актове в сравнение с 2011 г. 

Следва да се отчете и обстоятелството, че от общо отменените 54 определения 11 бр. са постановени по искания за спиране изпълнението на оспорения акт или по искания за спиране на производството по делото, т.е. определения, с които не се слага край на съдебното производство; 7 определения са постановени в съответствие с мотиви на смесен петчленен състав по чл.135, ал.4 от АПК и впоследствие са отменени от касационната инстанция, а 4 от определенията са отменени от ВАС поради представяне на нови доказателства пред касационната инстанция, които не са били представени по първоинстанционното дело. 
Резултатите от касационната проверка на съдебните актове, постановени от Административен съд - Благоевград, върнати през 2013 г., следва да се отчетат като добри с оглед високата натовареност на съдиите и намаления състав, в който осъществяват дейността си през цялата година. Въпреки натовареността, през отчетната година е запазен значителният брой на делата с потвърдени съдебни актове
 От анализа на съдебната дейност в Административен съд – Благоевград през 2013 г. и предходните три години могат да се направят следните изводи :


По отношение на касационните дела от 2010 г. до 2013 г. се наблюдава трайна тенденция за увеличаване броя на постъпилите в съда касационни дела – 486 дела през 2010 г., 673 дела през 2011 г., 792 дела през 2012 г. и 996 дела през отчетната 2013 година. Или в процентно съотношение, през отчетната 2013 г. в Административен съд – Благоевград са образувани 25.76% повече касационни дела в сравнение с 2012 г., 47.99% повече в сравнение с 2011 г. и с 104.94% повече от образуваните през 2010 г.
С оглед завишеното постъпление на административни и касационни дела и непълния съдийски състав, през 2013 г. магистратите от Административен съд – Благоевград са осъществявали дейността си при висока действителна натовареност, каквато не е отчитана от създаването на съда – 24.60 дела за разглеждане месечно на един съдия, от които 21.30 дела месечно са свършени. Независимо от значителното увеличаване на натовареността през 2013 г. е запазена трайната положителна тенденция за приключване на голяма част от делата в срок до три месеца от постъпването им в съда до постановяване на съдебния акт. Като висока оценка за работата на съдиите следва да се отчете високият процент на свършените в тримесечен срок дела, а именно: 86% от общо свършените в съда дела. По този показател добрите резултати през 2012 г. са запазени, като е налице подобрение в сравнение 2010 г. и 2011 г. Увеличеното постъпление на делата през този отчетен период, както и по-големият брой разгледани и свършени дела през периода не се е отразило на срочността при постановяване на съдебните актове. Напротив, през 2013 г. е постигната максимална срочност при постановяване на съдебните актове, като всички 1981 акта са постановени в законоустановения едномесечен срок. 100% постановяване на съдебните актове в едномесечен срок не е отчитано до 2013 г. в дейността на Административен съд - Благоевград. Постигнатият резултат е значителен и отразява стремежа на всички магистрати за постигане на така необходимата за страните по административни дела бързина на правораздаване. Качеството на работата през отчетния период може да се оцени като много добро предвид високия процент на потвърдените съдебни актове, като се отчете, че потвърдените решения през 2013 г. са 75.7% от всички проверени от касационната инстанция актове по същество. Значителният брой разгледани и свършени през отчетния период дела, отчетената бързина на съдебните производства и доброто качество на постановените съдебни актове водят до извод, че магистратите от Административен съд – Благоевград разпределят прецизно и ефективно времето за подготовка, разглеждане и постановяване на съдебните актове по делата въпреки разнородния им характер. Постигнатите резултати водят до извод за добра професионална подготовка, мотивираност и отговорност. Тези резултати несъмнено не биха били постигнати без добре организираната административна и деловодна дейност, компетентността и стриктното изпълнение на задълженията от страна на съдебните служители. Анализирайки статистическите данни, може да се направи извод, че през отчетната 2013 година е постигната оптимална бързина за насрочване, разглеждане и приключване на първоинстанционни и касационни дела в Административен съд-Благоевград. 
Относно бързината и качеството на съдебното производство следва да продължи практиката съобразно статистическите данни да се извършва проверка за срочното администриране, движение и приключване на делата в разумни срокове, спазване на законоустановените срокове за насрочване на делата и постановяване на съдебните актове. За положителен намирам контрола по отношение на всички ненасрочени, спрени, оставени без движение дела и дела с отменен ход по същество чрез извършване на проверки и доклад. Считам за полезно да се въведе мониторинг на причините, водещи до отлагане на делата, като при необходимост се предприемат мерки за преодоляването им. За подобряване качеството на съдебните актове следва да продължат усилията за усъвършенстване професионалната квалификация на съдиите чрез организиране и участие в обучения по теми, приложими за административното правораздаване.
Административен съд – Благоевград функционира в съответствие с разпоредбата на §4, ал.3 от ПЗР на АПК, считано от 01.03.2007 г., като от същата година до настоящия момент съдът осъществява дейността си на трети етаж от сграда, находяща се в гр. Благоевград, ул.”Тодор Александров “ № 47 вх.А. Имотът е предоставен на съда за временно и безвъзмездно ползване със заповед на областния управител на Област Благоевград. Сградата е многофункционална – състои се от жилищна част, банкови и други административни офиси, магазини, туристически обекти. Административният съд заема помещения на трети етаж от сградата, с обща площ 673 кв.м. Обособени са две съдебни зали, помещения за регистратура, деловодство и архив, две помещения за съдебните секретари, помещение за счетоводство, помещение за системния администратор, помещение за секретно деловодство, помещение за съдебния администратор, кабинет за председателя на съда и 4 кабинета за съдии. Горните помещения не отговарят на нуждите на съда, същите не са в състояние да задоволят нарастващите потребности на съдии, служители и страни по административни дела. Както бе посочено по-горе, в края на 2013 г. щатната численост на Административен съд – Благоевград включва 10 щатни бройки за съдии, в това число председател на съда, като за 9 от съдиите са осигурени 4 помещения. Към настоящия момент в съда са назначени 30 служители, които изпълняват функциите си в 7 помещения. Нито едно от помещенията, в които работят служителите, няма пряка слънчева светлина, което е предпоставка за намаляване на качеството на работа. Такова помещение е и деловодството на съда, в което се обслужват гражданите и юридическите лица – страни по административни дела. В съда са назначени двама съдебни помощници, които осъществяват дейността си в помещенията, в които са настанени съдебните секретари, като в едно от помещенията работят един съдебен помощник и петима съдебни секретари, а в другото – един съдебен помощник и трима съдебни секретари. С Решение на Висшия съдебен съвет по протокол №31/25.07.2013 г. е увеличена щатната численост на Административен съд – Благоевград с 1 щ.бр. за съдебен служител за длъжността „съдебен помощник”, считано от 01.04.2014 г., за който служител също няма възможност да се обособи самостоятелно работно място. От изложената по-горе информация се налага изводът, че предоставените на Административен съд - Благоевград помещения не отговарят на нуждите на съда, недостатъчно са както по брой, така и по площ. Местоположението и вътрешното им разпределение също не съответства на нуждите на съда, респективно на нуждите на страните по административни дела. Ефективното разрешаването на битовия проблем на съда стартира през 2012 г. след проведени съвместни срещи между кмета на Община Благоевград, ректора на ЮЗУ „Неофит Рилски” – Благоевград и ръководството на Административен съд – Благоевград, на които се постигна споразумение на Административен съд – Благоевград да бъдат предоставени 4 етажа (партер и три надземни етажа) от сграда публична общинска собственост, намираща се срещу Съдебната палата в Благоевград и ползвани понастоящем от Стопанския факултет на ЮЗУ „Неофит Рилски” – Благоевград. Считам, че през следващата година следва да се положат максимални усилия за популяризиране сред гражданите и административните органи на възможността за електронно призоваване и изпращане на книжа по дела, с което ще се създаде по-добра организация по движение на делата и бързина на съдебното производство. 
Проблемите в материално-техническо отношение са свързани с необходимостта от подмяна на използвания в съда сървър, който не отговаря на нарастващите нужди в съда, същия е хардуерно остарял и при възникване на повреда не могат да се намерят резервни части за ремонтирането му. Това създава несигурност и затруднения при ежедневната работа в съда и обуславя нуждата от подмяната му. За проблема е уведомена Комисията по „Професионална квалификация, информационни технологии и статистика” и Комисията по “Бюджет и финанси” към ВСС, като през месец октомври 2013 г., както и през месец януари 2014 г. Висшият съдебен съвет е сезиран и с необходимостта от средства за поетапна подмяна на работните станции на служителите в съда, които се използват повече от шест години, а слабият хардуер на компютрите не позволява максимално ефективна и бърза работа. От 2007 г. до 2013 г. в Административен съд - Благоевград са обособени три постоянни тричленни състава, заседаващи като касационни състави по ЗАНН, ЗСПЗЗ и ЗВГЗГФ, както и като първоинстанционни състави по делата, образувани по оспорване на подзаконови нормативни актове и други случаи, предвидени в закон. Касационните състави се председателстват от председателя на съда, заместник-председателя и най-старшия измежду съдиите. С оглед разнородния характер на оспорванията и през 2013 г. в съда не се създадоха отделения, като разпределението на делата се осъществяваше между всички съдии. През този отчетен период не е допускано отлагане и отсрочване на съдебни заседания поради отсъствие на съдия, поради болест или друга причина. Всички съдии проявяваха изключителна отговорност и готовност за заместване на отсъстващ съдия и бяха разпределяни за участие в съдебно заседание на отсъстващ колега.

И през 2013 г. образуваните дела се разпределяха на принципа на случайния подбор чрез програмата Law Сhois, предоставена от Висшия съдебен съвет. Спазваше се въведеният в чл.9 от ЗСВ и чл.157, ал.2 от АПК принцип на случайния подбор чрез електронно разпределение на делата съобразно поредността им на постъпване, като стриктно се определяха категориите дела и статистическите шифри при образуването им. Правилата, по които се извършва дейността по разпределението на делата, са утвърдени от председателя на съда и са публикувани на интернет страницата на съда. С правилата са определени статистическите шифри на делата, индивидуално определеният процент на натовареност на всеки съдия. В изпълнение правилата на ВСС за постигане на максимална прозрачност при разпределение на делата към всяко дело се прилага протокол за разпределението му, съдържащо разпределящия, дата и час на разпределение на делото, номер и тип на делото, измежду кои съдии се разпределя, определения съдия-докладчик и др. Оправомощеното да разпределя делата лице ежедневно разпечатва на хартиен носител натрупаната информация за разпределението на делата за деня, за което съставя протокол, който се подписва и се съхранява при съдебния администратор. В първия работен ден на всяка седмица се извършва архивиране на електронен носител на натрупаната информация за разпределението на делата от предходната седмица. Изминалата 2013 г. е седма година от създаването и функционирането на административните съдилища като първите специализирани съдилища в Република България. В заключение следва да се обобщи, че независимо от високата натовареност през 2013 г. и проблемите от битов характер, в съда е постигнато срочно, качествено и достъпно административно правораздаване. За тези резултати всеки един съдия и съдебен служител заслужава признание за проявената отговорност и стремеж за утвърждаване на институцията като прозрачна, ефективна, отговаряща на очакванията и потребностите на обществото. 

2. Административен съд – Варна 
През отчетния период Административен съд Варна осъществяваше своята дейност при численост на работещите в него по щат към края на годината 119 работни места, от които по щат 32-ма съдии, в това число 1 административен ръководител - председател и 2-ма заместници на административния ръководител – заместник-председатели, и 87 съдебни служители. Реално в съда обаче през отчетния период са работили по–малко съдии, а именно: считано от 02.09.2013 г. до 01.03.2014 г. - един съдия е командирован в съда на Европейския съюз в Люксембург; в периода 02.05.2012 г. – 16.08.2013 г. един съдия е командирован във Върховния административен съд, като считано от 16.08.2013 г. същият е напуснал и назначен във ВАС; считано от 17.06.2013 г. един съдия е напуснал и встъпил в длъжност „съдия” в Административен съд – София-град; през цялата 2013 г. един съдия е отсъствал поради ползване на отпуск за отглеждане на дете; в периода 09.07.2013 г. – 31.12.2013 г. един съдия е отсъствал поради ползване на продължителен отпуск за временна неработоспособност. С решение на Общо събрание на съдиите от Административен съд Варна от 25.03.2011 г., считано от 01.04.2011 г. в съда са обособени две отделения.

Първо отделение, в което работят 20 съдии, разглежда данъчни и други административни дела и дела от касационен характер. 

Във второ отделение работят 12 съдии, които разглеждат дела по ЗУТ и ЗКИР, други административни дела и касационни дела. 

В съда са обособени и 10 касационни състава.

През отчетния период в съда са работили и двама съдебни помощници. Съгласно заповед на председателя на съда същите са били разпределени по график в съответните отделения да подпомагат съдиите при изпълнение на техните функции. Същите са изпълнявали и други задачи, възложени им от председателя на съда и зам.-председателите. 


В началото на отчетния период в Административен съд Варна са останали несвършени общо 1338 броя дела, като през 2012 г. броят на несвършените дела е бил 1083. Останали несвършени са 1119 първоинстанционни, 209 касационни и 10 частни административни дела.

През отчетния период в съда са постъпили общо 4549 броя дела, които са с 480 броя по-малко от постъпилите през 2012 г. - 5029 бр. дела или 9,5% по-малко от 2012 г. и със 127 броя по-малко от постъпилите през 2011 г. - 4676 броя дела или с близо 3% по-малко от 2011 г. В сравнение с предходните отчетни периоди броят на постъпващите в съда дела е намалял. 

Постъпилите първоинстанционни дела са 2666 броя, а постъпилите касационни дела - 1883 броя. В сравнение с отчетен период 2012 г. в съда са постъпили 545 броя първоинстанционни дела по-малко и 65 броя касационни дела повече /през 2012 г. - 3211 бр. първоинстанционни и 1818 касационни дела/. В сравнение с отчетен период 2011 г. в съда са постъпили 412 бр. по-малко първоинстанционни дела /през 2011 г. този брой е 3078/ и 285 бр. повече касационни дела /през 2011 г. същите са 1598 бр./. 

В първо отделение са постъпили общо 2861 бр. дела или в отделението са постъпили 63% от общо постъпилите дела в съда. Постъпилите първоинстанционни дела са 1706 бр. Постъпилите касационни дела са 1155 броя.

Във второ отделение са постъпили общо 1688 дела, което представлява 37% от общо постъпилите в съда дела. Постъпилите първоинстанционни дела са 960 бр., а постъпилите касационни дела са 728 броя.

Разликата в броя на постъпилите дела по отделения се дължи на разликата в броя на съдиите в двете отделения, тъй като в първо отделение работят 20 съдии, а във второ 12 съдии. 

Постъпилите в първо отделение частни административни дела са 379 броя. Във второ отделение техният брой е 160. 

 Разгледани през отчетния период са общо 5887 броя дела, които са с 225 броя по-малко от разгледаните през 2012 г. - 6112 дела и с 27 бр. по-малко от разгледаните през 2011 г. - 5914 бр. дела. През 2013 г. са разгледани с 3% по-малко дела от 2012 г. и с 0,5% по-малко от 2011 г. Разгледаните първоинстанционни дела са 3795 бр., които са с 259 броя по-малко от разгледаните през 2012 г. - 4054 първоинстанционни дела. Разгледаните 2092 броя касационни дела са с 34 броя повече от разгледаните 2058 броя касационни дела през 2012 г.
 В първо отделение съдиите са разгледали общо 3630 бр. дела или 62% от общо разгледаните в съда дела. От тях 1962 бр. са първоинстанционни и 1279 бр. касационни. Разгледани са и 389 бр. частни дела. 

 Във второ отделение са разгледани общо 2257 броя дела или 38% от общо разгледаните в съда дела за 2013 г. От разгледаните през настоящия отчетен период дела 1284 броя са първоинстанционни, 813 броя са касационни, от които 765 са НАХД, и 160 броя частни дела. 
От разгледаните през периода 5887 броя дела са свършени общо 4872 броя дела или близо 83% от делата, който показател е основание да се направи много добра оценка за работата на съда през отчетния период по отношение броя на свършените дела.

Свършените през отчетния период 4872 дела в Административен съд Варна са с 98 бр. повече от свършените през 2012 г. – 4774 броя, или около 2% повече свършени дела. От тях свършени са 3035 бр. първоинстанционни дела, които са със 110 бр. повече от свършените през 2012 г. - 2925 първоинстанционни дела и 1837 броя касационни дела, които са с 12 по-малко от свършените през 2012 г. - 1849 касационни дела. В сравнение с отчетен период 2011 г. (4831 броя свършени дела), броят на свършените дела е увеличен с 41 дела или с близо 1% повече от 2011 г.
 За отчетния период в съда са решени по същество общо 3942 броя дела, което представлява 81% от свършените 4872 дела, който показател е еднакъв в сравнение с отчетен период 2012 г., когато са решени по същество 3874 броя дела, което представлява също 81% от общо свършените през периода дела и е подобрен в сравнение с отчетен период 2011 г., когато решени по същество са 3822 дела, или 79% от общо свършените през периода дела.


Решени по същество са 1644 броя първоинстанционни дела, 1793 касационни дела и 505 частни административни дела.


От първоинстанционните дела най-голям е броят на решените по същество данъчни дела - 800 броя, след това на делата по ЗУТ и ЗКИР - 511 броя и други административни дела - 123 броя. От делата по ЗСПЗЗ, ЗВГЗГФ решени по същество са 6 броя; делата по искови производства по АПК - 56 броя; делата по ЗДС, ЗОС, ЗМСМА и ЗАДм. - 33 броя; делата по ЗДСл., ЗМВР и др. са 56 броя; делата по КСО и ЗСП са 28 броя; делата по чл.304 АПК са 26 броя; 2 дела по Изборен кодекс и жалби срещу подзак. норм. актове 3 броя.


Следва да се обърне внимание, че от свършените общо 927 бр. дела по ДОПК и ЗМ, решени по същество са 800 бр. или 86% от делата, като останалата част - 127 бр. са прекратени. 


От свършените общо 784 бр. дела по ЗУТ и ЗКИР решени по същество са 511 бр. или 65% от делата, като останалите 273 бр. са прекратени. 


От общо свършените за периода други административни дела - 304 броя решени по същество са 123 дела, което представлява 40,5% от общо свършените други административни дела, като останалата част - 181 броя са прекратени.


От общо свършените дела по ЗДСл., ЗМВР и др. 77 бр., решени по същество са 56 броя, което представлява близо 73% от общо свършените дела. 21 броя са прекратени. 


От общо свършените дела по КСО и ЗСП – 41 броя, 28 са решени по същество или 68% и 13 броя са прекратени.


100% са решените по същество дела по чл.304 АПК.


Голям брой решени по същество са и частните административни дела - 505 бр. от свършените общо 541 броя или 93% от частните дела. 


През отчетния период най-голям брой са решените по същество касационни дела - 1793 дела от общо свършените 1837 броя касационни дела, което представлява 97,5% от общо свършените касационни дела. 

От разгледаните в съда през отчетния период 5887 дела в края на периода са останали несвършени 1015 дела, което представлява 17% от общо разгледаните дела. В сравнение с отчетен период 2012 г. процентът на останалите несвършени дела в края на периода е намалял с 5%. През 2012 г. от разгледаните в съда 6112 дела в края на периода са останали несвършени 1338 дела или 22% от общо разгледаните дела.


Несвършените първоинстанционни дела в края на периода са 760, а касационните дела 255 бр. През 2012 г. несвършените първоинстанционни дела са били 1129, а касационните 209 бр. дела.


Най-голям е броят на несвършените дела по ДОПК и ЗМ - 450 бр. дела, които представляват 44% от общо несвършените в съда дела. Следват касационните дела - 255 броя несвършени дела или 25% от общо несвършените дела през периода. Високият процент на несвършените касационни дела се дължи на обстоятелството, че в края на отчетния период през м.ноември и м.декември 2013 г. са постъпили голям брой касационни дела, които са насрочени за разглеждане през следващия отчетен период през м.януари и февруари 2014 г. в рамките на двумесечен срок. 


Следващите по брой несвършени дела са по ЗУТ и ЗКИР – 129 броя, или 13% от делата. 

Останалите несвършени други административни дела са 67 бр., или 7% от делата. Делата по искове по АПК са 41 броя. Делата по ЗДСл. и ЗМВР са 28 бр. Делата по ЗДС, ЗОС, ЗМСМА и ЗАдм са 22 броя. Делата по КСО, ЗСП са 8 бр. Частните административни дела са също 8 броя. Останалите несвършени дела по жалби срещу подзак. нормативни актове са 7 броя.


Несвършените дела в края на периода в първо отделение са общо 717 броя, което представлява близо 71% от общо несвършените в съда дела, като най-голям е броят на несвършените данъчни дела - 450 броя, което представлява близо 63% от общо несвършените в отделението дела. Останалите несвършени касационни дела са 155 броя.


Във второ отделение останали несвършени в края на периода са общо 298 броя дела, или 29% от общо несвършените в съда дела. Несвършените първоинстанционни дела в отделението са 198 броя. Несвършените касационни дела са 100 броя.
Общо за отчетния период броят на върнатите обжалвани дела в съда, по които е било постановено решение, са 973 броя, като през 2012 г. същите са били 1158 бр. 


От тях изцяло оставени в сила са общо 696 броя решения, или 71,5% от всички проверени решения. През 2012 г. потвърдени са били 817 броя съдебни решения, или 70,5% от всички проверени такива. През този отчетен период процентът на потвърдените съдебни решения е по-голям от този през предходния период, което е основание да се даде много добра оценка за качеството на работа на съдиите за постановените от тях съдебни актове. Отменените решения поради наличие на касационните основания по чл. 209, т.3 от АПК са общо 137 броя, частично отменени и обезсилени решения в същата хипотеза са общо 117 решения. Отменени изцяло на основания извън тези по чл. 209, т.3 АПК са 8 бр. решения. Обезсилените решения по чл. 221, ал.3 АПК са 12 бр., а 2 броя решения са частично отменени на основания извън тези по чл.209, т.3 АПК. Едно решение е обезсилено поради оттегляне на жалбата.

Общо за отчетния период броят на върнатите обжалвани дела в съда, по които е било постановено определение, са 379 броя при 468 бр. през 2012 г. От тях изцяло оставени в сила са общо 280 броя определения, или близо 74% от всички върнати определения. В сравнение с отчетен период 2012 г. процентът на потвърдените определения е намалял с 1%, тъй като през 2012 г. са били потвърдени 351 определения, или 75 % от всички върнати дела. Отменени изцяло поради наличие на касационните основания по чл. 209, т.3 от АПК са общо 81 определения, или 21% от всички върнати обжалвани определения. Обезсилени са 5 броя определения. 11 бр. определения са отменени частично. Отменени изцяло на основания извън тези по чл. 209, т. 3 АПК са 2 бр. определения.


В първо отделение потвърдени изцяло са 449 броя съдебни решения от общо 696 броя потвърдени решения за съда или 64,5% от общо потвърдените решения и 66% от общо върнатите 674 броя обжалвани решения в отделението.

Във второ отделение изцяло потвърдени са 247 броя решения или 35,5% от общо потвърдените решения в съда и 82% от общо върнатите 299 броя обжалвани решения в отделението.


През 2013 г. решени по същество са 3942 дела. От тях изготвени в 1 м. срок са 3580 съдебни акта, или 91% от всички. Съдебните актове, написани в срок от 1 до 3 месеца, са 315 – 8% и в срок над 3 м. – 47 или 1%.

 През периода от зам.-председателите са извършвани ежемесечни проверки относно срочността на изготвяне на съдебните актове от съдиите, резултатите от които са докладвани на председателя на съда и при констатирано просрочие на съдиите са издавани индивидуални заповеди с указания за изготвяне на съдебните актове в определен срок. 
 Помещенията в стопанисваната от Административен съд Варна сграда са разположени на три етажа. Съдът разполага с 4 заседателни зали, регистратура и деловодство, служба за връчване на призовки и съдебни книжа, адвокатска стая, съдебни секретари, архив, регистратура за класифицирана информация. Обособени са 18 съдийски кабинета, 7 помещения за общата администрация на съда, в това число и за съдебния администратор и административния секретар. 

Въпреки че сградният фонд позволява нормалното функциониране на съда, добри условия на труд и извършването на качествено и ефективно обслужване на гражданите, има и редица проблеми, а именно: 

Административен съд Варна разполага с две помещения за архив на влезлите в законна сила дела с обща площ 36,13 кв.м. За периода 2007 г. – 2013 г. са архивирани 15 904 броя дела, като през годините се наблюдава трайна тенденция за увеличаване на броя им (през 2007 г. са архивирани 788 дела, докато през 2013 г. – 2805 броя дела). 

Капацитетът на помещението на служба „Архив” в Административен съд Варна е запълнен и това поражда необходимостта от вземане на мерки за създаване на условия за нормална и ефективна работа на службата. Всички варианти за използване на алтернативни помещения в съда са изчерпани и няма други възможности за съхранение на тези дела в сградата на съда.

С оглед осигуряване съхраняването на всички архивни дела, деловодни книги и документи в служба „Архив” на Административен съд Варна и протичането на нормален работен процес, ръководството на съда потърси съдействие от община Варна за предоставяне за безвъзмездно ползване на подходящ общински имот с площ 30-40 кв.м. Разрешение на въпроса очакваме в средата на 2014 г. 

Три от заседателните зали са твърде малки като площ и препятстват нормалното провеждане на откритите съдебни заседания; служба „Деловодство и регистратура” се помещава в помещение, в което работят 30 съдебни служители; служителите от служба „Съдебни секретари” работят в две помещения – без пряк достъп на естествена светлина и приток на свеж въздух; в по– голямата част от съдийските кабинети, които са малки, работят по двама съдии, в някои и трима, което затруднява работата им; част от служителите от общата администрация се помещават в кабинети без прозорци. 
В тази връзка Административен съд Варна се включи в учредения през 2013 г. Обществен съвет в подкрепа на изграждането на Съдебна палата в гр. Варна. 
Намаленото постъпление на делата през този отчетен период и в частност на тези по ЗУТ се дължи на извършените промени в структурите на органите на местната власт в гр. Варна и проведените през 2013 г. местни избори за кмет, които от своя страна доведоха до постъпване на значително по-малък брой дела по ЗУТ.

През отчетния период съдиите при Административен съд гр. Варна са работили с нормална натовареност. Натовареността по щат е 15,33 дела за разглеждане от един съдия месечно, а действителната натовареност с оглед отработените човекомесеци е 16,04 дела за разглеждане от един съдия месечно. По отношение на свършените дела тази натовареност е 12,69 бр. дела месечно при щат 32 съдии, а действителната натовареност е 13,28 свършени дела месечно, съобразно отработените човекомесеци. Качеството на работата през отчетния период може да се оцени като много добро предвид високия процент на потвърдените съдебни решения на съдиите - общо 71,5% за периода, както и потвърдените определения 74%, като се има предвид противоречивата съдебна практика на Върховния административен съд по делата по ДОПК и ЗМ, ЗУТ и други специални закони.

Като висока оценка за работата на съдиите следва да се отчете и високият процент на свършените в тримесечен срок дела, а именно: 72% от общо свършените дела.

Следва да се отбележи, че делата са проучвани задълбочено и старателно, а съдебните актове - постановени при спазване изискванията на процесуалния и материалния закон.

За постигане на бързина в административното производство през 2013 г. в съда продължиха ефективно да се прилагат следните механизми:

1. Електронно призоваване на страните, в това число по всички дела със страна директора на дирекция “ОДОП” Варна при ЦУ на НАП.

2. Действия за своевременно изпращане от административния орган на административните преписки и представяне на списък на заинтересованите лица с посочване на адресите им за призоваване.

3. Осъществяване на електронен достъп до НБД “Население” с цел получаване на информация за лица, страни по делата /постоянен и настоящ адрес и наследници/ за изпращане на съобщения и призовки. Създаден е регистър. 

През този отчетен период ръководството на съда не е допуснало отлагане и отсрочване на съдебни заседания поради отсъствие на съдия поради болест или друга причина. Всички съдии проявяваха изключителна отговорност и готовност за заместване на отсъстващ съдия, като със заповеди на председателя бяха разпределяни за участие в съдебно заседание на отсъстващ колега.

В заключение искам да обобщя, че в резултат на високата професионална квалификация на съдии и съдебни служители в Административен съд Варна, стриктно изпълнение на служебните задължения и взетите мерки от ръководството на Административен съд Варна за подобряване качеството на правораздавателната дейност в съда и административно обслужване на гражданите, съдът е гарантирал върховенството на закона и е достигнал европейски стандарти за независимост, ефективност и прозрачност на административното правораздаване. 
Изказвам своята благодарност на всички съдии и съдебни служители за показания висок професионализъм, непрекъснат стремеж за подобряване на квалификацията и уменията си, довели до постигнатите през 2013 г. много добри резултати. 
 3.Административен съд – Бургас
Щатната численост на магистратите в Административен съд – Бургас за 2013 г. включва административен ръководител-председател, заместник на административния ръководител - заместник-председател – 1 щатна бройка и съдии – 13 щатни бройки, от които ефективно заети към края на 2013 г. и понастоящем са 8 бройки.

През 2012 г. и 2013 г. е сезиран ВСС за обявяване на конкурси и заемане на свободните бройки за длъжност „съдия”. С решение на ВСС по протокол № 36/19.09.2013 г. са обявени за заемане 4 свободни длъжности за съдия, от които 3 щ.бр. след провеждане конкурс за повишаване в длъжност и преместване и 1 щ.бр. след провеждане на конкурс за първоначално назначаване. Предстои приключване на конкурсните процедури и заемане на четирите свободни длъжности.

През първите шест месеца на 2013 г. реалната заетост на магистратите в Административен съд - Бургас е 10, в т.ч. административен ръководител - председател, заместник-председател и 8 съдии.

През месеците юли и август правораздават 9 магистрати. Едната щатна бройка за съдия е временно незаета за периода от 16.07.2013 г. до 16.07.2014 г., тъй като с решение на Висшия съдебен съвет по протокол № 27 от 11.07.2013 г. съдия Чавдар Димитров е командирован за изпълнение на задълженията му като национален експерт в Генерална дирекция „Мобилност и транспорт” на Европейската комисия в гр. Брюксел, Кралство Белгия.

От 04.09.2013 г. до края на годината ефективно изпълняват функциите си 8 магистрати поради ползване на дългосрочен отпуск за временна неработоспособност от заместник-председателя на съда.
Съгласно утвърденото длъжностно щатно разписание в Административен съд – Бургас са заети 32 щатни бройки за съдебни служители.
Делата за разглеждане от Административен съд – Бургас през 2013 г. са 4401 броя, от които първоинстанционни 2170 и касационни 2231 дела. 

За 2012 г. общият брой на делата за разглеждане е бил 4253 при 3998 броя дела за 2011 г. 
През 2013 г. броят на делата за разглеждане е нараснал с 148 спрямо 2012 г. и с 403 спрямо 2011 г. 

Новообразуваните дела през отчетната 2013 г. са 3080. От тях 1470 първоинстанционни дела и 1610 са касационни.

За 2012 г. новообразуваните дела са били 2693, от които първоинстанционни 1383 и касационни 1310. 
За 2011 г. новообразуваните са били 2772 броя дела, от които 1547 първоинстанционни и 1225 бр. касационни дела.

Броят на новообразуваните дела за 2013 г. е нараснал с 14 % (387бр.) спрямо 2012 г. Спрямо 2011 г. новообразуваните през 2013 г. дела са с 308 броя повече. 

Видно е увеличение на броя на новообразуваните дела за 2013 г. при следните категории дела: касационни дела; ЗДСл, ЗМВР, ЗОВС и ЗСВ; други административни и ЗДС, ЗОБС, ЗМСМА и ЗАдм. 

Общият брой на решените административни дела с акт по същество за 2013 г. е 2638, като за 2012 г. броят е 2591, а за 2011 г. - 2123. 

В процентно съотношение нарастването на решените по същество дела е следното: 2013 г. – около 2 % повече спрямо 2012 г. и 24 % повече спрямо 2011 г.
 През 2013 г. броят на решените по същество дела е 86% от общо свършените дела, при 88 % за 2012 г. От тук следва изводът, че процентът на решените по същество дела спрямо общо свършените дела се запазва в близки стойности. 

От общо решени по същество 2638 дела за 2013 г. уважените изцяло жалби са 1015 бр., уважените частично - 141 бр., отхвърлените - 1476 бр., 6 акта са обявени за нищожни. 

През предходния годишен отчетен период решените по същество дела са 2591, като от тях изцяло уважени жалби са 924 бр., уважените частично - 198 бр., а отхвърлените - 1462 бр. и 7 оспорени акта са обявени за нищожни. 

За 2011 г. решените по същество дела са 2123, от тях изцяло уважени жалби са 820 бр., уважени частично – 135 бр., а отхвърлените 1159 бр. и 9 оспорени акта са обявени за нищожни. 

Свършените дела за 2013 г. в срок до 1 месец, начиная от датата на разпореждането за насрочване на делото в първо заседание до постановяването на съдебния акт са 512 броя, или 17 % от общия брой на свършените дела за отчетния период. 

За 2012 г. свършените в едномесечен срок дела са 430 или 15 %, а за 2011 г. свършените в срок до 1 месец дела са 507 бр., които са 20 % от общия им брой. 
Изготвените съдебни актове през 2013 г. в срок до 1 месец, считано от датата, на която делото е обявено за решаване до постановяване на съдебния акт, са 2602 броя или 85 % от общо 3069 изготвени съдебни акта. 

За 2012 г. изготвените в едномесечен срок съдебни актове са 2257 или 76 %, а за 2011 г. изготвените в срок до 1 месец съдебни актове са 2954 бр., които са 78 % от общия им брой.

През отчетния период постановените в срок от 1 до 3 месеца съдебни актове са 365 или 12 % , а изготвените в срок над 3 месеца са 102 съдебни акта или 3 % .
Сравнявайки данните за трите отчетни периода, се наблюдава тенденция за запазване броя на изготвените съдебни актове в едномесечен срок независимо от нарасналия брой на делата за разглеждане.

Броят на несвършените дела в края на отчетния период е 1332, от които: 663 броя първоинстанционни и 669 броя касационни.

Общият брой на обжалваните съдебни дела през 2013 г. е 747, като през 2012 г. е бил 671, а през 2011 г. - 654 дела. 

Сравнявайки данните за трите отчетни периода, през 2013 г. броят на обжалваните дела е нараснал спрямо 2011 и 2012 г. средно с 12 %. 

През отчетния период най-голям е броят на касационните жалби по ДОПК и ЗМ; ЗУТ и ЗКИР. 

През 2013 г. върнатите с резултат от Върховен административен съд съдебни дела са 674, като през 2012 г. техният брой е 600, а през 2011 г. – 722. 

Общият брой на потвърдените от Върховен административен съд съдебни актове за 2013 г. е 524, при 463 за 2012 г. и 579 броя за 2011 г.
Процентът на потвърдените съдебни актове за трите отчетни години е около 80.

През отчетния период с резултат от Върховен административен съд са върнати 537 решения. От тях са потвърдени 391 бр., 94 решения са отменени изцяло, 1 бр. обезсилено по чл.221, ал.3 от АПК и 51 решения са отменени частично.


През 2013 г. 73 % от съдебните решения, постановени от Административен съд – Бургас, са потвърдени от Върховен административен съд. Тази стойност е показателна за високото качество на постановените съдебни актове от магистратите в Административен съд – Бургас. Основна причина за отмяна на съдебните актове е неправилно приложен материален закон, но в това отношение трябва да се отчете противоречивата практика на различните състави от ВАС по идентични или сходни казуси. Единични са случаите на отменени решения поради нарушения на процесуалните правила. Рядко се среща отмяна на съдебни актове поради представяне на нови доказателства пред касационната инстанция. 

Действителната натовареност на Административен съд - Бургас за първото шестмесечие на 2013 г. е 50,40 към всички дела за разглеждане и 29,83 към общо свършените дела, която е една от най-високите за страната спрямо останалите административни съдилища. 

За 2013 г. действителната натовареност на магистратите в Административен съд – Бургас към всички дела за разглеждане е 40,01 и 27,90 към свършените дела. Щатната натовареност на съда за 2013 г. към всички дела за разглеждане е 24,45 и 17,05 към свършените дела. През отчетните периоди високата натовареност на съда към всички дела за разглеждане и към свършените дела се запазва
Административен съд – Бургас се помещава в Съдебна палата – Бургас, в която се намират Районен, Окръжен и Апелативен съд. Съдът осъществява дейността си в помещения, пригодени и оборудвани за нормална работа на магистрати и съдебни служители. Съдиите в Административен съд – Бургас заседават в две съдебни зали. При необходимост се ползват и други съдебни зали, предоставени от Окръжен съд – Бургас и Районен съд – Бургас.

Направеният анализ на дейността на Административен съд – Бургас за 2013 г. налага извода, че въпреки утвърдилата се тенденция за нарастване броя на делата за разглеждане и прекомерната индивидуална натовареност на магистратите, качеството на правораздаване е на високо ниво.

 4.Административен съд – Велико Търново
За 2013 г. по щат в Административен съд – В. Търново работят 9 съдии, след като с решение по протокол №36 от заседание от 19.09.2013 г. ВСС разкрива на основание чл. 30, ал.1, т. 3 от ЗСВ една щатна длъжност «съдия» в АС – В. Търново, считано от датата на вземане на решението. Длъжността не беше заета до края на 2013 г., като в момента тече открита конкурсна процедура за заемането й. 

По отношение на съдебните служители и през 2013 г. Административен съд В. Търново е работил с незаети щатни бройки. Към 01.01.2013 г. са работили 24 служители, като е имало 4 незаети щатни бройки за служители, чиито функции са се съвместявали от други служители

Като препоръки следва да се набележат попълване на щатната численост на съдебните служители, което обаче е целесъобразно да се осъществи при подобряване на битовите условия за работа /увеличаване на работната площ/. При увеличение на щатната численост на съдиите да се увеличи съответно и числеността на служителите.
През 2013 г. в АС – В. Търново са постъпили общо 1656 бр. дела, от които 1133 бр. първоинстанционни и 523 бр. касационни дела по ЗАНН и ЗСПЗЗ. Несвършени дела/висящи/ от други отчетни периоди в началото на периода са били общо 520 бр., от които 473 бр. първоинстанционни и 47 бр. касационни. За предходните отчетни периоди тези показатели са, както следва: през 2012 г. в АС – В. Търново са постъпили общо 1821 бр. дела, от които 1260 бр. първоинстанционни и 561 бр. касационни дела; през 2011 г. в АС – В. Търново са постъпили общо 1677 бр. дела, от които 1264 бр. първоинстанционни и 413 бр. касационни дела. Прави впечатление намалението на броя на постъпилите дела през разглеждания период 2013 г. в сравнение с предходния период 2012 г., което се дължи на намаление на броя на постъпилите първоинстанционни дела и което намаление се отчита за първи път от функционирането на съда след 2007 г. Това намаление рязко контрастира на увеличението на броя на делата, което ясно се забелязва при съпоставка на постъпилите такива през 2012 г. в сравнение с 2011 г. и което беше израз на една трайна тенденция към покачването на броя на административните дела в национален мащаб. Доколкото липсата на увеличение на броя дела през разглеждания отчетен период спрямо предходния в случая може да се отдаде на разликата през 2012 г. спрямо предходната 2011 г. на дела по ИК и на колебливата тенденция в броя на определени видове първоинстанционни дела, то обратната тенденция през 2013 г. може най-общо да се обоснове с напрегнатата политическа ситуация в страната през 2013 г., както и отражението, което политическите процеси неизменно налагат върху работата на администрацията, която работа винаги е пряко обусловена от политическото ръководство в централните ведомства. По отношение на броя на касационните дела следва да се посочи, че се наблюдава рязко увеличение на броя на тези дела, особено на делата по ЗАНН, като тази тенденция контрастира с отчетената такава в намаление на броя на тези дела в предходни периоди. Понеже се проявява през пореден отчетен период, може да се каже, че се забелязва нова тенденция към увеличаване на този брой дела, която тенденция отново се наблюдава във всички административни съдилища. Така през 2011 г. техният брой е бил 413, увеличен съответно на 561 бр. през отчетната 2012 г. и 523 бр. през 2013 г. Като увеличението на касационните дела по ЗСПЗЗ се дължи на изменението на законодателната уредба с приемането на § 19 от ПЗР на ЗИДАПК, обн. ДВ, бр. 39/2011 г., който промени подсъдността по тези дела. По-конкретно сред касационните дела най-голям обем заемат делата с предмет обжалвани наказателни постановления по ЗАНН, следвани от други касационни дела. 

По отношение на разглеждането и приключването на делата през 2013 г. са приключени 1759 бр. дела, докато през 2012 г. са приключени общо 1733 бр. дела, докато през 2011 г. техният брой е бил 1628 бр. дела. От тях приключени са 1242 бр. първоинстанционни дела, докато през 2012 г. техният брой е бил 1178, а през 2011 г. броят е бил съответно 1220. За касационните дела тези цифри са съответно 517 бр. за 2013 г., 555 бр. приключени дела през 2012 г. и 408 бр. през 2011 г. Както е видно, увеличеният брой на делата, постъпили и неприключени през началото на периода, води и съответно до увеличение на броя на разгледаните и приключени дела. През разглеждания отчетен период има леко увеличение на броя на приключилите първоинстанционни дела, както и колеблива тенденция в броя на приключилите касационни дела. Тази тенденция се дължи на по-големия брой образувани първоинстанционни дела през предходни отчетни периоди, които приключват със съдебен акт през отчетната 2013 г. Такива са преди всичко делата с шифър «ДОПК и ЗМ», при които се налага събиране на по-голям обем доказателства, извършване на множество процесуални действия, както и при делата с шифър «ЗУТ и ЗКИР», при които призоваването на голям брой заинтересовани страни става причина за отлагане на делата. 

От приключените съдебни дела броят на решените/приключили със съдебен акт по същество/ са 1033 бр. първоинстанционни дела, като техният брой през 2012 г. е бил 951 бр. първоинстанционни дела, а през 2011 г. броят е бил съответно 948. За касационните дела тези цифри са съответно 515 бр. през 2013 г., 551 бр. приключени дела през 2012 г. и 404 бр. през 2011 г. За 2013 г. са били прекратени 209 бр. първоинстанционни дела, през 2012 г. са били прекратени първоинстанционни дела общо 227 бр. дела, докато през 2011 г. техният брой е бил 272. Цифрите показват, че увеличението, респ. намалението на броя на делата съответно довежда и до увеличение/намаление на броя на решените и прекратени дела, като съотношението между тях се запазва същото. По отношение на прекратените касационни дела броят е малък, като за 2013 г. броят на тези дела е 2, през 2012 г. е 4 бр., съответно за 2011 г. броят им е също 4.

Сроковете за приключване на делата са съответно: от общо приключени 1759 бр. дела през отчетния период в месечен срок са приключили 708 бр. дела, в тримесечен срок от образуването им са приключили 542 бр. и приключени дела в срок над 3 месеца 509 бр. В сравнение с предходните години тези показатели са: през 2012 г. в месечен срок са приключили 612 бр. дела, в тримесечен срок от образуването им са приключили 542 бр. и приключени дела в срок над 3 месеца 579 бр., през 2011 г. приключени в месечен срок са 669 бр., в тримесечен срок 486 бр. и в срок над три месеца 473 бр. Тенденцията за увеличение на броя на делата, приключили в срок над три месеца, се дължи основно на причините, посочени по-горе по отношение на броя на разгледаните и приключили първоинстанционни дела, т.е. това са основно делата с шифър «ДОПК и ЗМ» и част от тези с шифър «ЗУТ и ЗКИР». 

От приключените първоинстанционни дела през 2013 г. общо 1242 бр. в месечен срок са приключили 533 бр., в тримесечен срок 212 бр. и в срок над 3 месеца 497 бр. В сравнение с предходните години тези показатели са: дела през 2012 г. общо 1178 бр. в месечен срок са приключили 482 бр., в тримесечен срок 208 бр. и в срок над 3 месеца 488 бр., а през 2011 г. от приключени 1220 бр. дела приключени в месечен срок са 532 бр., в тримесечен срок 250 бр. и в срок над три месеца 438 бр.От приключените касационни дела през 2013 г. общо 517 бр. в месечен срок са приключили 175 бр., в тримесечен срок 330 бр. и в срок над 3 месеца 12 бр. В сравнение с предходните години тези показатели са: през 2012 г. общо 555 бр. в месечен срок са приключили 130 бр., в тримесечен срок 334 бр. и в срок над 3 месеца 91 бр., а през 2011 г. от приключени 408 бр. дела приключени в месечен срок са 137 бр., в тримесечен срок 236 бр. и в срок над три месеца 35 бр. Прави впечатление увеличеният брой дела, приключили в срок до 3 месеца през 2013 г., съотнесено с периодите 2012 г. и 2011 г., което се дължи както на по-добрата организация на работата по делата от всички съдии, така и на увеличението на броя на магистратите, работили през 2013 г. в сравнение с тези, работили през 2012 г. от 6 на 8. Съотношението на приключили през 2013 г. в тримесечен срок спрямо общо приключили е 71,06%, като за първоинстанционните дела това съотношение е 59,98%, а за касационните дела е 97,68%.

Висящите дела в края на отчетния период са 417 бр., който брой бележи намаление спрямо 2012 г., когато техният брой е бил 520 и през 2011 г., когато броят на несвършените дела е бил 432. Увеличението на броя на приключилите дела и свързаното с това намаление на броя на висящите дела се дължи на посочените по-горе причини.

Висящите дела в края на отчетния период са 417 бр., който брой бележи намаление спрямо 2012 г., когато техният брой е бил 520 и през 2011 г., когато броят на несвършените дела е бил 432. Увеличението на броя на приключилите дела и свързаното с това намаление на броя на висящите дела се дължи на посочените по-горе причини.

По отношение на срочността за изготвянето на съдебните актове от общо 1759 бр. съдебни акта за 2013 г. в месечния срок по чл. 172, ал. 1 от АПК са постановени 1675 бр., в тримесечен срок от обявяване на делото за решаване 47 бр. и в срок от над 3 месеца са постановени 37 бр. съдебни акта. В сравнение с предходните периоди тези показатели са съответно: за 2012 г. в месечния срок по чл. 172, ал. 1 от АПК са постановени 1647 бр., в тримесечен срок от обявяване на делото за решаване 58 бр. и в срок от над 3 месеца са постановени 28 бр. съдебни акта; за 2011 г. съдебни актове в срока по чл. 172, ал. 1 от АПК са постановени 1500 бр., в тримесечен срок 58 бр. и в срок над 3 месеца 70 бр. Очевидна тук е тенденцията към намаляване на броя на делата, съдебните актове по които не се постановяват в срок. Отново като причини за подобряване на работата по този показател е стремежът на магистратите към процесуална дисциплина, независимо от тежестта на делата, както и увеличеният брой на магистратите. 

Анализът на сроковете за приключване на делата и постановяване на актовете сочи, че съдиите работят много по-бързо в касационните състави, където делата явно не се отличават с голяма фактическа и правна сложност, за разлика от първоинстанционните такива. В момента работещите съдии не са специализирани по материя, като по отношение на производствата, по които Административен съд – В. Търново е касационна инстанция, функционират два постоянни касационни състава, които през 2013 г. са били от по 4 съдии. Съществуващата практика на заседаващи постоянни касационни състави дава възможност да се формира постоянна съдебна практика по идентични и сходни казуси, като следва да се има предвид, че основният отправян упрек към административните съдилища е именно заради противоречивата практика. Посоченият въпрос е от особено значение и тук следва да се отбележи заслугата на всички магистрати, които полагат усилия да следят практиката на ВАС, на другите административни съдилища и на Съда на Европейския съюз, като информират за нея колегите си. Следва да се отбележи като добра практика и провежданите обсъждания между съдиите на дела, по които има идентични казуси, или такива с фактическа и правна сложност, като явен израз на стремежа да се избягва постановяване на противоречиви съдебни актове по сходни дела от един съд. 

По отношение на качеството на постановените съдебни актове, като резултат от тяхното обжалване, пред касационната инстанция за 2013 г. са били обжалвани общо 547 бр. съдебни актове /решения и определения/, от върнатите от ВАС дела през отчетния период са били потвърдени 384 бр., изцяло отменени 94 бр. и частично отменени/изменени 73 бр. В сравнение с други години тези цифри са съответно: за 2012 г. са били обжалвани общо 546 бр. съдебни актове, от върнатите от ВАС дела са били потвърдени 328 бр., изцяло отменени 83 бр. и частично отменени/изменени 35 бр., а през 2011 г. обжалвани 475 бр. съдебни актове, потвърдени 336 бр., изцяло отменени 76 бр. и изменени 43 бр. В процентно съотношение броят на потвърдените съдебни актове спрямо общия брой на върнатите от ВАС през отчетния период е 69,69%, броят на изцяло или частично отменените спрямо общия брой на върнатите от ВАС през отчетния период е 30,31%.По отношение на видовете дела при разпределението на броя на обжалваните и съответно потвърдени и отменени съдебни актове, най-голям брой обжалвани през периода са актовете по делата по ДОПК и ЗМ – общо 370 бр., като съответно потвърдени са 226 съдебни акта, отменени изцяло 63 бр. и изменени 69 бр., като съотношението на броя на потвърдените съдебни актове спрямо общия брой на върнати от ВАС през отчетния период е 63,13%.

По отношение на делата по ЗУТ и ЗКИР са обжалвани 45 бр., потвърдени 36 бр., изцяло отменени 4 бр. и частично отменени 3 бр. При делата по КСО и ЗСП има обжалвани 25 бр., потвърдени 13 бр., отменени изцяло 3 и изменени 1. При делата, отчитани с шифър „други административни дела” има обжалвани 71 бр., потвърдени изцяло са 83 бр. съдебни актове, изцяло отменени са 11 бр. и частично отменени няма. При делата с шифър «искове по АПК» има обжалвани 17 бр., потвърдени 6 бр. и отменени 3. Анализът на броя на отменените съдебни актове по видове дела налага извода, че следва да се наблегне на работата на магистратите и повишаване на тяхната квалификация по отношение на работата с материалните данъчни закони, както и отделните видове производства по АПК. Както и през предишни отчетни периоди, тук отново следва да се посочи, че по голяма част от спорните проблеми все още не съществува достатъчна съдебна практика или съществува противоречива такава. Отделно следва да се отчита и фактическата и правна сложност на делата с предмет данъчно облагане и митнически сборове, както и динамиката на тези обществени отношения, свързана с непрестанните промени в законодателството, както и с усвояване на европейското законодателство и съобразяване на нашите съдилища с практиката на СЕС. 

Основният неразрешен проблем за Административен съд-Велико Търново от гледна точка на материалната и техническа обезпеченост и през 2013 г. остана осигуряването на подходяща сграда за нуждите на съда, което претърпя развитие. След като беше закупена с нотариален акт №104 от 20.12.2012 г., том ІV, ре г. №4940, дело №508/2012 г. на нотариус с район на действие ВТРС, сграда за нуждите от АСВТ от Министерството на правосъдието, същата беше приета с протокол от януари 2013 г. и актувана за държавна собственост с АДС № 4292/07.11.2013 година. Оттук нататък остава задачата сградата да се преустрои основно и да се ремонтира така, че да се приспособи за нуждите на съда. За съжаление това е процес, който отнема немалко време и често е съпроводен със значителни трудности, не само от финансово естество и който не можа да намери положително развитие през 2013 г. Ръководството на съда не успя да убеди МП, че ремонтът и реконструкцията на новата сграда следва да залегнат сред приоритетите, с оглед лошите условия на труд, при които работят съдиите и служителите от АСВТ, обслужващи ежедневно голям брой граждани. Донякъде това отново може да се отдаде на сложната политическа обстановка в страната през 2013 г. и смяната на ръководните органи в МП, както и необходимостта на управляващите да се запознаят подробно с обстановката, но усилията да бъдат обявени и проведени необходимите обществени поръчки за изграждане на новата сграда на съда следва да бъдат приоритет на ръководството през новия отчетен период. Дотогава обаче АС – В. Търново ще продължава да работи при същите лоши битови условия, при които се работи в момента. 

В заключение следва да се подчертае, че въпреки неприемливите материални условия за работа и значителното натоварване статистическите данни, но и отзивите на гражданите, процесуалните им представители и администрацията категорично показват, че често с цената на извънредни усилия, а както се знае задължителна работа и в извънработно време, резултатите са много добри, за което искам да благодаря на всички колеги и служители. 
5. Административен съд – Видин
 Одобреният щат на Административен съд - Видин включва шестима магистрати - един председател, един заместник-председател, четирима съдии и 21 служители към края на отчетния период. През 2013 г. в съда са работили шестима съдии, с изключение на периода от 01.01.2013 г. до 28.02.2013 г., през който съдия Панталеева е била в платен годишен отпуск.
От началото на 2013 г. до 25.07.2013 г. съдебните служители по щат са 22-ма, от които една е незаета бройка за съдебен помощник. С решение на ВСС на 25.07.2013 г. щатната численост е намалена с тази незаета бройка.

 За периода от 01.01.2013 г. до 31.12.2013 г. в съда са постъпили и са образувани 792 дела. Висящите, неприключили дела към 01.01.2013 г. са 76 броя, или общият брой на делата за разглеждане през 2013 година възлиза на 868 броя. За сравнение: през 2011 година са постъпили общо 660 бр. или 90% от делата за разглеждане, а висящите в началото на годината са 73 бр. или 10 %. През 2012 г. постъпилите дела са общо 776 бр (90%), а висящите са 87 бр. (10%).

· първоинстанционни дела - 232 броя и

· касационни дела - 636 броя.

През 2013 г. първоинстанционните административни дела за разглеждане са общо 232, от които 203 - новообразувани и 29 - останали висящи от предходната година. Наблюдава се намаление на броя на образуваните първоинстанционни дела в сравнение с предходната 2012 година със 129 броя или 39 % и намаление със 153 бр. (43%) на образуваните първоинстанционни дела спрямо 2011 г. По-задълбоченият анализ на промените в броя на постъпилите първоинстанционни дела в сравнение с предходните две години показва, че налице е сериозно намаление в броя на постъпващите първоинстанционни дела от всякакъв вид. Намалението в броя на постъпилите дела през 2013 година се дължи най-вече на намалението в броя на постъпилите дела по Изборния кодекс. Логичното обяснение е, че през 2012 и 2013 година не са провеждани местни избори, каквито бяха проведени в края на 2011 година; намалява значително броят и на отчетените по статистика „дела по ЗУТ и ЗКИР", „дела по КСО и ЗСП", „дела по ЗДС, ЗОбС, ЗМСМА и ЗАдм", където намалението е почти 50%; намаляват значително и като абсолютен брой и „други административни дела", както и „частни административни дела по ДОПК и др."; в сравнение с предходните години относително постоянен остава броят на постъпилите искове по АПК и дела по 304 от АПК. Анализът на постъпленията на административните първоинстанционни дела показва тенденция на намаление, което считаме, че се дължи от една страна на социално-икономическото състояние на областта - една от най-бедните в Европейския съюз по статистически данни и значителния демографски срив. От друга страна, значение оказват и извършените през последните 3-4 години промени в структурата на органите на държавната администрация в региона и установяването на административни структури в други административни райони, които не попадат в съдебния район на Административен съд - Видин /управлението на РДНСК в гр.Враца, управлението на митниците в Лом за по- голямата част от отчетния период и др./. Средногодишното постъпление на първоинстанционни административни дела на един съдия е 33,83 броя, за сравнение през 2012 този показател е 55,33 броя.

Всички свършени дела през отчетния период са 791, от тях 576 касационни и 215 - първоинстанционни. За сравнение с 2012 година свършените дела са 787 (с 4 по-малко), от тях 433 касационни и 354 първоинстанционни. През 2011 година свършените дела са 647 бр. (със 144 по-малко), от тях 353 бр. първоинстанционни и 291 бр. - касационни дела. Средната натовареност на един съдия по щат е 10,99 броя спрямо свършените дела. Действителната натовареност, на база отработено време, обаче е 11,30 броя свършени дела. Съпоставката на средната натовареност при постъпилите дела на един съдия за месец (12,06 бр.), средната натовареност при свършилите дела на един съдия за месец (10,99 бр.) и действителната натовареност на база отработено време (12,40 бр.) показва, че съдиите са работили при добра интензивност и бързина като цяло. Съотношението между свършените и останалите висящи дела е 91% към 9%. За сравнение през 2011 това отношение е 88% към 12%, докато в края на 2012 година това отношение е 91% към 9%.

       От свършените общо 791 броя дела през годината, 704 са решени по същество и 87 броя са прекратени. В сравнение с предходната 2012 година броят на решените дела през 2013 година се е увеличил с 50, а броят на прекратените е намалял с 46 бр. Ако през 2012 година 83% от делата са решени по същество, а 18% - са прекратени, то през 2013 година 89% от делата са приключили с постановяването на решение, а само 11% от производствата са прекратени. Забелязва се една тенденция към намаление на прекратените производства и увеличение на делата решени по същество.

Продължава практиката съдебните решения да се изготвят в законоустановения едномесечен срок за произнасяне, считано от датата на обявяване на делото за решаване. И през 2013 г. няма съдебен акт, изготвен след посочения срок, което е още един атестат за прецизността на съдиите при изпълнение на служебните им задължения. Своевременно след постановяването им съдебните актове се публикуват на електронната страница на съда при спазване изискванията на ЗЗЛД и ЗЗКИ. Както през предходните години, така и през изминалата 2013 г. в Административен съд - Видин няма дела за бавност. И през този отчетен период се наблюдават обичайните проблеми при разглеждането на делата. Известна част от подадените жалби до съда са нередовни, което налага даването на указания от съдията докладчик за отстраняване на нередовностите. Често оспорващите не посочват в жалбата всички доказателства, които искат да бъдат събрани, а органът, чийто акт се оспорва, не представя писмен отговор в срока по чл.163, ал.2 от АПК. Последното налага съдът да дава указания на страните за събирането или не на допълнителни доказателства, при спазване на разпоредбата на чл.171, ал.4 от АПК. Цялата допълнителна дейност на съда във връзка с отстраняване на нередовностите, даването на указания и събирането на допълнителни доказателства води до удължаване на сроковете за разглеждане на делата. Продължават да се срещат и случаи, при които част от жалбите срещу индивидуални административни актове се подават директно до съда, без да се спазва изискването на чл.152, ал.1 от АПК. При получаването на такива жалби на административния орган се изпращат преписи от тях и се изискват липсващите административни преписки съгласно разпоредбата на чл.152, ал.2 и 3 от АПК, като след изпълнение на указанията делата се насрочват за първо заседание от съдията докладчик. Това също е една от причините за удължаване на срока за разглеждане на делата и съответно несвършването им в 3-месечния инструктивен срок. Следва да се посочи, че в голямата си част административните органи са дисциплинирани и рядко като трудност при разглеждането на делата се срещат проблеми при окомплектоването на административните преписки и изпълнението от страна на административните органи на изискванията на чл.152 от АПК. Независимо от горното, при необходимост нуждата от съвместни срещи и обучения с представителите на административните органи за изясняване на проблемите във връзка с изпълнение на изискванията, визирани в АПК, и синхронизиране на дейността им с изискванията на съда, ще продължава да е актуална. Назначаването на експертизи и съответно даването на експертни заключения е другият по-съществен проблем при разглеждането на делата, от една страна поради липсата на вещи лица, които да дадат компетентно заключение - липса на интерес от страна на специалисти за вписване в списъка на вещите лица за Видинския съдебен район, и от друга страна, нежеланието на голямата част от вписаните като вещи лица - специалисти, да участват в съдебните производства. Като вероятни причини за горното отново могат да се посочат ниските тарифи на възнагражденията при изготвянето на експертни заключения по съдебни експертизи и нежеланието на вещите лица да се конфронтират с административните органи, които ги контролират и от които са зависими по един или друг начин. Следва обаче да се отчете, че определянето на прекалено високи депозити за вещи лица, съпоставено със социалното положение на голяма част от жалбоподателите и заинтересованите лица, при настоящото тежко икономическо състояние на областта, занапред би ограничило последните при използването на такива доказателствени средства.

В обобщение на идентифицираните причини, довели до свършване на част от административните дела извън тримесечния срок през 2013 г., следва да се посочи, че забавянето на делата е незначително и е от обективен характер. Относно касационните дела се отчита фактът, че разглеждането на същите приключва в едно съдебно заседание, като в касационното производство е недопустимо събирането на доказателства, чрез които се цели установяването на факти, различни от установените в производството пред районния съд. Като основни причини за несвършване на малка част от касационните дела в тримесечен срок и през отчетната 2013 г. следва да се отбележи постъпването им по време на съдебната ваканция и през м.декември - в края на отчетния период. От изложеното може да се направи категоричният извод, че през 2013 година Административен съд - Видин е постигнал много добри резултати по отношение срочността при разглеждането на делата и бързината в правораздаването.

През 2013 г. от общо свършените 215 бр. административни дела са обжалвани 80 бр. Факт е, че близо 37% от съдебните актове по административните първоинстанционни дела, постановени през отчетния период, не са обжалвани. От върнатите след касационната проверка актове /решения и определения/ на брой 95, от тях 67 са потвърдени от ВАС, което е 70 %, а 28 са отменени /изцяло или частично/, което е 30 %. Трябва да се посочи, че част от върнатите от ВАС дела са били разглеждани от Административен съд - Видин в предходни отчетни периоди. В тази връзка не следва да се пренебрегва и фактът, че самият ВАС има противоречива практика по редица дела, израз на което е и засилената му тълкувателна дейност през последните четири години. Редно е да се отбележи, че в съда няма обособени отделения и специализирани състави, което предполага, от една страна, полагането на големи усилия от магистратите за задълбочено познаване и прилагане на често променящите се и разнородни по степен административноправни норми, а от друга - задълбочен и критичен анализ на съдебната практика в съответната материя. Добрите резултати, които отчитаме, се дължат на обстоятелството, че в съда работят съдии с висока професионална подготовка и с амбиции за непрекъснато обогатяване на теоретичните си познания. Най-често актовете на Административен съд - Видин са отменяни като неправилни поради нарушения на материалния закон. Сравнително малък е броят на отменените решения и върнати за ново разглеждане дела поради допуснати от съда съществени процесуални нарушения или пък на обезсилените такива. И занапред усилията на ръководството на съда ще се съсредоточат към повишаване професионалната подготовка на съдиите - ежемесечни срещи за анализиране на практиката на ВАС и промените в нормативната база, участие на всички съдии в обучения, организирани от НИП, ВАС, АБАС, административни съдилища и международни организации. Отчитайки бързината за разглеждане на делата и качеството на съдебните актове, може да се направи извод, че правораздавателната дейност в Административен съд - Видин е на нужното ниво.

И през 2013 г. Административен съд - Видин продължи да осъществява дейността си в 7 стаи в сградата на Съдебната палата, с обща площ около 120 кв.м - 4 /четири/ стаи, предоставени за временно ползване от Районен съд - Видин, съгласно заповед № ЛС-И- 164 от 08.02.2007 г. на министъра на правосъдието и 3 стаи, предоставени за временно ползване от Окръжен съд - Видин, съгласно заповед № ЛС-04-796 от 23.10.2007 г. на министъра на правосъдието, една от които бе приспособена за съдебна зала. Министерството на правосъдието е закупило административна сграда за нуждите на съда, за която има разработен, изготвен и приет инвестиционен проект във фаза „работен проект" и издадено надлежно разрешение за строеж, но за поредна година не се стигна до започването на отдавна планирания ремонт.

В заключение може да се обобщи, че за поредна година Административен съд- Видин постигна изключително добри резултати - реализирани благодарение на потенциала, желанието и отговорността, с които съдиите и съдебните служители изпълняваха служебните си задължения. Положените през изминалите години усилия пък са предпоставка за бъдещ успех в осъществяване на целите пред съдебната система - отстояване на нейната независимост, качествено правораздаване и постигане на по-висока правна сигурност и доверие.

6. Административен съд – Враца
Съгласно утвърденото длъжностно щатно разписание на Административен съд - Враца общият брой на съдиите е шест, от които – председател, зам.-председател и четирима съдии. 
През отчетния период Административен съд - Враца работи в намален съдийски състав. От 29.10.2012 г. и към настоящия момент съдия Татяна Михайлова Тодорова е командирована в Административен съд - София–област, за неопределено време, съгласно заповед №1663/24.10.2012 г. на председателя на Върховния административен съд. Съдийският състав не е променян през годините. До края на месец октомври 2012 г. в АС – Враца бяха утвърдени два постоянни тройни състава, разглеждащи касационни дела, председателствани от председателя и зам.-председателя на съда.
Към началото на отчетния период заетите щатни бройки за съдебните служители са двадесет и две. Незаета е щатната бройка на един съдебен секретар, с когото трудовото правоотношение е прекратено със заповед №5-2-149/27.08.2012 г., на основание чл.325, ал.1, т.1 от КТ. С оглед натовареността на съда и политиката на ВСС не е искано разрешение за провеждане на конкурс. С решение на ВСС, взето по протокол №31/25.07.2013 г., щатната численост на АС – Враца е намалена с тази свободна щатна бройка.

И през изминалата година служителите продължават да изпълняват възложените им допълнителни функции съобразно нуждите, личностните и професионални възможности на всеки от тях, след направен анализ на натовареността им и с цел уплътняване на работното време, а именно: административният секретар изпълнява и функциите на „служител по сигурността на информацията” и на „съдебен статистик”. Оправомощен е да вписва в трудовите книжки на съдиите и съдебните служители от АС – Враца необходимите данни при постъпване, прекратяване и настъпили изменения в трудовото правоотношение при предоставянето им от лицата, както и подписва същите в качеството си на упълномощено от работодателя лице и представлява АС – Враца като длъжностно лице пред контролните органи на Инспекцията по труда; един съдебен секретар изпълнява функциите на „деловодител – класифицирана информация”, предвид обособяването на регистратура за дела, съдържащи класифицирана информация. Един съдебен секретар изпълнява и функциите на „касиер”; на двама деловодители е предоставено право на достъп до Национална база данни „Население”; служителят, заемащ длъжността „работник, поддръжка сгради” изпълнява и функциите на „огняр” и „ел. техник”; един от служителите, заемащ длъжността „призовкар”, изпълнява допълнителни функции на „огняр” през отоплителния сезон, с цел ефективно, целодневно отопляване на сградата на съда, както и на „ел. техник”.; един от служителите, заемащи длъжността „чистач”, изпълнява функциите на „домакин”, с цел спазване правилата на Закона за счетоводството и СФУК; шофьорът е и „снабдител”, отново с цел спазване правилата на Закона за счетоводството и СФУК. Съдебните секретари сканират постъпилите в АС – Враца преписки и документи, както и решенията на ВАС по обжалвани дела, с цел създаване на пълна електронна папка на делата в деловодната програма, и обезличават подлежащите за публикуване на интернет страницата на съда постановени крайни съдебни актове. В АС – Враца продължава да работи изградената система за взаимозаменяемост между съдебните служители с цел осигуряване непрекъснатост на процесите при отсъствие на титуляря на длъжността. По този начин се постига по-широка специализация, извън тази на заеманата конкретна длъжност. Рискът от допускане на грешки при заместване е намален до минимум.

През 2013 г. общият брой на новообразуваните дела е 742. Останали висящи към началото на периода са 108 дела, или общият брой на дела за разглеждане през 2013 г. е 850. От тях първоинстанционните дела са 445, а касационните 405.

Всичко свършените дела през отчетния период са 731 дела, от които:

- 380 дела по АПК и 

- 351 касационни дела.

Общият брой на висящи към 31.12.2013 г. дела е 119 дела, от които:

- 65 дела по АПК и

- 54 касационни дела.

През 2013 г. общият брой на разглежданите дела е 850, от които свършени 731 дела /86%/ и останали висящи 119 дела /14%/.
Със съдебен акт по същество са приключили 531 дела, прекратените производства са по 200 дела. Проведени са общо 100 съдебни заседания. Постъпилите в АС – Враца дела се образуват същия или най-късно следващия ден от председателя на съда или оправомощен с изрична заповед от него друг съдия, съгласно приети на Общо събрание на съдиите и утвърдени правила за случайното разпределение на делата. От началото на 2010 г. и към настоящия момент пароли за достъп в програмата имат всички съдии от АС – Враца, които ежедневно могат да проверяват натовареността си. Контрол по спазване на утвърдените правила се осъществява от назначена постоянна комисия от трима съдии, които извършват ежемесечна проверка и изготвят протокол за констатациите си. През отчетния период няма констатирани грешки и пропуски от разпределящия, повлияли върху принципа на случайно разпределение на делата. Делата се насрочват от съдията докладчик в първо заседание в срок, не по-дълъг от два месеца, съгласно изискванията на чл.157, ал.1 от АПК. 
Ще продължат усилията за още по-бързо разглеждане и приключване на делата, по-високо качество на крайните съдебни актове за постигне на резултати, целящи максимално доближаване до изискванията на реформата в съдебната система и покриване критериите на ЕС за дейността й. В тази връзка продължава практиката ежемесечно да се провеждат общи събрания, на които се представят справки и доклади относно разгледаните и приключили през предходния месец административни дела, като се обсъждат причините, довели до отлагането на делата. След анализ и обсъждане се вземат адекватни мерки за отстраняването им. Продължава въведената практика да се изготвят доклади от всеки съдия за отменените от ВАС съдебни актове, които да се обсъждат на общите събрания на съдиите.

През отчетния период в Административен съд - Враца са постъпили за разглеждане 742 дела, спрямо образуваните пред 2012 г. – 678 дела, спрямо образувани през 2011 г. - 744 дела, спрямо 2010 г.- 975 дела.

 Това показва, че за изследвания период делата, постъпили в АС – Враца, бележат повишение спрямо образуваните през 2012 г.
Относно общия брой на делата за разглеждане в АС - Враца през 2013 г. е налице повишение спрямо 2012 г. - с 64 дела повече. През отчетния период са разгледани 850 дела, за 2012 г. - 747, за 2011 г. - 886 дела, за 2010 г. - 1105 бр. дела.

Броят на общо свършените дела през 2013 г. е 731, от които свършени в срок до 3 месеца са 652 дела, над 3 месеца са 79 дела. През 2012 г. общо свършените дела са 639, от които свършени в срок до 3 месеца са 560 дела, а над 3 месеца са 79 бр. дела. Общо свършените дела през 2011 г. са 817, през 2010 г. – 963 дела.

Към края на отчетния период са останали висящи 119 дела. Увеличен е броят на висящите дела спрямо останалите висящи за 2013 и 2012 г., а е намален спрямо останалите висящи дела за 2011 и за 2010 г. Увеличаването на висящите дела за 2013 г. се дължи на това, че през месец декември новообразуваните дела са 55. Образуваните първоинстанционни дела за 2013 г. са 393, за 2012 г. са 396, за 2011 г. са 439 бр., спрямо 682 бр. дела за 2010 г. Образуваните касационни дела за 2013 г. са 349, за 2012 г. са 282, за 2011 г. са 305 дела, за 2010 г. са 342 дела. Това говори, че е налице увеличение на касационните производства с 67. 

Продължава да е нисък броят на отменените съдебни актове от Върховния административен съд. През 2013 г. обжалвани и протестирани са 148 съдебни акта, отменени изцяло са 22 съдебни акта, от които 12 решения и 10 определения. През 2012 г. – обжалвани и протестирани са 124 съдебни акта, отменени са 23, от които 18 отменени изцяло и 5 частично отменени, през 2011 г. – обжалвани и протестирани са 161 съдебни акта, отменени са 33, от които 31 – изцяло и 2 частично, а през 2010 г. обжалвани и протестирани са 185 съдебни акта, отменени са 28, от които 26 – изцяло и 2 частично. Обобщавайки тези данни за целия период от 4 години, се стига до извода, че от общо обжалваните 622 съдебни акта отменени от ВАС са 106, което е 17,04 %, а потвърдени от ВАС са 500 съдебни акта. Това говори за високия професионализъм на съдиите от АС - Враца. През 2013 г. действителната натовареност по щат е 14,17 към всички дела за разглеждане и 12,18 към свършените дела. През 2012 г. действителната натовареност по щат е 10,67 към всички дела за разглеждане и 9,13 към свършените дела, през 2011 г. - 14,52 към 13,39, а през 2010 г. – 18,11 към 15,79.

 Материалната обезпеченост на АС – Враца към настоящия момент е много добра. От началото на 2010 г. съдът се помещава в ремонтирана административна сграда, собственост на Министерството на правосъдието, предоставена за ползване със заповед № ЛС-04-107/26.01.2010 г. на министъра на правосъдието. Със същата заповед част от четвъртия етаж е предоставена на Окръжна прокуратура - Враца. По този начин в АС – Враца има двама прокурори, които се явяват по делата. 
7. Административен съд – Габрово
През 2013 г. в Административен съд - Габрово са постъпили общо 552 дела, което с 9 по–малко от постъпилите през 2012 г. Заедно с останалите висящи от 2012 г. – 60 дела, за разглеждане и решаване са стояли 612 дела. От тях свършени са 506, а към 31.12.2013 г. са останали висящи 106 дела. В тримесечен срок са свършени 451 дела, което представлява 89,13 % от свършените. 

 
Макар нерешените в тримесечен срок дела да представляват сравнително малък процент (10,87 %), следва да се отбележат причините за това, а именно – образуваните през месец юни дела, заради съдебната ваканция, се насрочват в съдебно заседание едва през септември. Съвсем епизодично е налице и отлагане на дела поради служебна ангажираност на процесуалните представители на страните. 
 
Следва да бъде обяснена и причината, поради която останалите висящи в края на 2013 г. дела (106), са значително повече от тези останали нерешени от 2012 г. (60). Това се дължи на факта, че след образуването на тълкувателно дело № 1/2013 г. бяха спрени производствата по 14 касационни дела, до приключване с окончателен съдебен акт на посоченото тълкувателно дело с цел съобразяване с решението и избягване на разнопосочна практика, в сравнение с другите административни съдилища. Друга причина за големия брой останали несвършени в края на отчетния период дела е, че постъпилите в последните два месеца на 2013 година дела са с 32 броя повече от постъпилите в същия период на 2012 година. Тези дела практически не могат да бъдат свършени до края на календарната година. Ако изключим така посочените дела, в края на годината са останали висящи 60 дела, което количество е равно на заварените от 2012 г. На всеки съдия от Административен съд – Габрово са разпределени от новопостъпилите дела, както следва: на съдия Рачев - 63 дела, на съдия Цонков - 124, на съдия Косев - 121, на съдия Кирова-Тодорова – 121 и на съдия Гишина – 123 дела. Средномесечната натовареност по щат на база всички дела, стояли за разглеждане, е 10,20 и 8,43 на база свършени. Като се съобрази обстоятелството, че 89,13 % от решените дела са приключили в тримесечен срок, е видно, че в съда е създадена много добра организация по насрочването и движението на делата от страна на съдиите докладчици.

 През 2013 г. са постъпили 221 първоинстанционни дела и са останали висящи от 2012 г. 33 първоинстанционни дела. За сравнение, през 2012 г. са постъпили 284 дела, или през 2013 г. делата са с 63 по-малко от 2012 г. От стоящите за разглеждане през 2013 г. общо 254 дела са свършени 213 дела и към края на годината са останали висящи 41. От свършените дела 213, или 81,22 %, са приключили в тримесечен срок. Обжалвани пред ВАС са 107 първоинстанционни дела, 13 граждански дела и 2 второинстанционни дела. През 2013 г. общо от ВАС са се върнали 77 дела, като в това число са и обжалвани дела по описа за 2008 г., 2011 г., 2012 г. и 2013 г. От тях потвърдените актове на Административен съд – Габрово са 61, което представлява 79,22 % и отменените са 16 – 20,78 %. Ако бъдат сравнени тези показатели в годините на съществуване на съда, резултатът е следният: през отчетния период в Административен съд – Габрово са постъпили 331 касационни дела. От тях наказателни от административен характер дела са 327, а по Закона за собствеността и ползването на земеделските земи и Закона за възстановяване на собствеността върху горите и земите от горския фонд – 4 дела. За сравнение – през 2012 г. са постъпили 277 касационни дела, или с 54 по-малко от отчетната 2013 г., през 2011 г. - 221 касационни дела, през 2010 г. - 229 касационни дела, през 2009 г. - 192 касационни дела, а през 2008 г. са постъпили 174 касационни дела. Освен постъпилите 331 касационни дела предмет на разглеждане са били и останалите несвършени от 2012 г. - 27 дела, или общо за разглеждане 358. От тях общо 293 дела са свършени, като 281 са завършили с решение, а по 12 дела производството е прекратено, към края на годината са останали висящи 65 дела. Приключили в тримесечен срок са 278, което представлява 94,9%.От делата, по които Административен съд – Габрово се е произнесъл с решение, потвърдени актове на районните съдилища са 217– 77.2 %, частично отменени 3 – 1,07 % и отменени изцяло 61 – 21.7 %. 

 Административен съд – Габрово осъществява своята дейност в недвижим имот частна общинска собственост, представляващ втори и трети етаж от сградата на ул. „Райчо Каролев“ № 4, със застроена площ 402 кв.м за всеки от етажите, върху който имот Община Габрово учреди безвъзмездно право на ползване на Министерството на правосъдието за нуждите на Административен съд – Габрово за срок 10 години. Срокът изтича в края на 2017 година.
8. Административен съд – Добрич
Към 01. 01. 2013 г. по щат в Административен съд - Добрич са работили 10 съдии - председател, двама зам.-председатели и 7 съдии. В началото на годината щатът е попълнен изцяло. През отчетния период съдия Светлана Борисова е командирована, считано от 26. 11. 2012 г. до 16. 08. 2013 г., във Върховeн административен съд. Съгласно решение по протокол № 32/ 26. 07. 2013 г. на Висш съдебен съвет Светлана Борисова – административен ръководител на съда, е повишена в длъжност "съдия" във Върховен административен съд, считано от 16.08.2013 г. Със заповед  № РД – 12 - 40/ 23. 11. 2012 г. на председателя Светлана Борисова за изпълняващ функциите председател, считано от 26.11.2012 г. и за времето на нейното командироване, бе определена съдия Красимира Иванова - зам.-председател. Съгласно решение по протокол № 37/ 26. 09. 2013 г. на Висш съдебен съвет след повишаването в длъжност на съдия Борисова и назначаването й за съдия във Върховен административен съд съдия Красимира Иванова бе назначена за изпълняващ функциите административен ръководител – председател на Административен съд Добрич, считано от 26.09.2013 г. С решение по протокол № 47/ 28. 11. 2013 г. на Висш съдебен съвет, считано от 20. 12. 2013 г., Красимира Керанова Иванова е назначена на длъжността “административен ръководител – председател” на Административен съд – Добрич. Съгласно решение по протокол № 20/ 23. 05. 2013 г. на Висш съдебен съвет, считано от 10. 06. 2013 г., съдия Галин Несторов е преместен на длъжност “съдия” в Административен съд София–град. В резултат на преместването на съдия Галин Несторов, с решение по протокол № 20/ 23. 05. 2013 г. на Висш съдебен съвет е намалена щатната численост на Административен съд – Добрич с 1 /една/ щатна бройка за длъжността “съдия”, считано от датата на решението. След описаните промени до края на отчетния период щатът на Административен съд – Добрич е 9 съдии, в това число председател, заместник-председател и 7 съдии, от които една незаета щатна бройка за заместник-председател. Наличният зает съдийски щат е достатъчен, за да осигури спокойно и бързо разглеждане на делата. 

При започване работата на съда през 2007 г. щатът бе от 37 служители. Към 01. 01. 2013 г. числеността на съдебните служители в Административен съд - Добрич е 23 служители - 18 заети и 5 незаети. С решение по протокол № 31/ 25. 07. 2013 г. на Висшия съдебен съвет щатната численост на служителите бе намалена с 5 /щатни бройки/, които бяха незаети.

Разгледаните дела през 2013 г. са 1094, от които са приключени със съдебен акт 980 дела. Общият брой на постъпилите дела през 2013 г. е 932, от които 342 първоинстанционни и 590 касационни дела. Сравнението показва намаляване броя на първоинстанционните дела – през 2012 година първоинстанционните са били 448 и същевременно повишаване броя на касационните дела, от 422 през 2012 г. на 590 през отчетната година. През четири поредни години има тенденция към трайно увеличаване на образуваните дела. 

Основният показател за качеството на работата ни са решените в 1-месечен срок дела – 196 и в 3-месечен срок – 608 дела, т. е. общо 804 дела от 980 са свършени в 3–месечния срок от образуването им, което прави 82 % от делата /при 82 % и за 2012 г./. При касационните дела от общо решените през годината 589 дела в 3-месечния срок са приключени 539 дела, което прави 91,5 % при (85 % за 2012 г.). По-дългите срокове за приключване на първоинстанционните дела са обясними със съответния процесуален ред за разглеждането им - от общо решени 391 дела са приключени в 3-месечен срок 265 дела, или 68 %, а 67 дела са останали висящи.
Броят на решените с акт по същество дела /административни и касационни/ в Административен съд - Добрич за 2013 г. е 829, при 726 за 2012, 691 за 2011 г., 756 за 2010 г. и 658 за 2009 г. Броят на решените с акт по същество касационни административнонаказателни дела за 2013 г. са 547, 2012 г. са 398, 2011 г. са 343, 2010 г. са 422, 2009 г. са 334 броя. Наблюдава се съществено увеличение на броя на решените с акт по същество дела в сравнение с предходните години. 

Броят на решените с акт по същество касационни административни граждански дела за 2013 са 27, 2012 г. са 19, 2011 г. са 36, 2010 г. са 6, 2009 г. са 16 броя.

 Постигнатата бързина и срочност при разглеждане на делата и при постановяване на съдебните актове не се отразява отрицателно на качеството на съдебните актове. През 2013 г. е нараснал броят на потвърдените от Върховния административен съд съдебни актове. През 2012 г. от общо обжалваните пред ВАС съдебни актове, постановени от Административен съд-Добрич, 70.33 % са потвърдени, а през 2013 г. процентът на потвърдените актове е 78.20 %. През 2013 г. касационни жалби са постъпили срещу актове по 120 административни дела. Обжалвани са 3 определения по касационни наказателно административен характер дела. В резултат на касационната проверка от 3 дела са потвърдени 3. От потвърдените съдебни актове 70 са съдебните решения и 34 са определения. Изцяло са отменени 28, от които 25 решения и 3 определения. Частично е отменен 1 съдебен акт – само 1 определение. 

 И през настоящата година Административен съд – Добрич ползва 10 стаи и една зала в Съдебната палата в гр. Добрич. На 18.05.2013 г. е сключен Договор № 93-00-17 с предмет: „Преустройство, пристрояване и надстрояване на съществуваща сграда за нуждите на Административен съд - гр. Добрич в УПИ ІV, кв. 816 по плана на гр. Добрич” с административен адрес: гр. Добрич, бул. „Трети март” № 5” между Министерството на правосъдието и "Промишлено и гражданско строителство" ООД, ул. "Радост" № 2 вх. Б ап.19, Р България 9000, Варна - изпълнител на ремонта. Предвиденият срок на ремонта е 16 месеца, като се очаква да приключи през есента на 2014 г. 

Към настоящия момент обаче работните и обслужващите помещения са малко на брой - общо 10, и в тях са канцеларии на съдии, служители, склад, съдебна зала и др. Това все още е проблем за съда и ще тежи на всички и през настоящата 2014 г., като се надяваме в края на годината съдът да се нанесе в сградата на бул. “Трети март” № 5, което ще допринесе за една по-спокойна атмосфера на работа, изпълнение на всички изисквания за работа с постъпващите и създавани в съда документи, съответно ще мотивира съдиите и съдебните служители.

 Въпреки описаните трудности следва да се отбележи, че в съда са създадени добри условия на работа, като всички работни места са оборудвани с компютърна техника. Помещенията са климатизирани, като през зимата се използва и газовото отопление на Съдебната палата. Осигуряват се необходимите материали и консумативи, за да е налице нормален работен процес. 

9. Административен съд – Кърджали

Общата щатна численост на съдиите в Кърджалийския административен съд е утвърдена с протокол №28 от заседание на Висшия съдебен съвет, проведено на 15 юни 2006 година за 5 /петима/ съдии и на този щат от 15.02.2007 г. бяха назначени 5 /петима/ съдии, както следва: Виктор Атанасов – председател, Дичо Дичев – заместник на председателя, Айгюл Шефки, Пенка Костова и Мария Божкова-Бояджиева - съдии. 
Със заповед №580 от 14.06.2011 г. на председателя на ВАС заместникът на председателя – Дичо Дичев, беше командирован за неопределено време на незаета бройка на съдия в Административен съд – Пловдив, считано от 18.07.2011 година. По време на командировката му Висшият съдебен съвет с решение по протокол №8 от заседание, проведено на 28.02.2013 г., назначи съдия Дичев на длъжността „заместник на административния ръководител - заместник-председател” на Административен съд - Пловдив, считано от датата на стъпване в длъжност. Със заповед №2/20.03.2013 г. на председателя на Административен съд – Кърджали, съдия Дичо Дичев беше освободен от изпълняваната длъжност „заместник на административния ръководител - заместник-председател” на Административен съд – Кърджали, считано от 21.03.2013 година. 

Три месеца по-късно с решение по протокол №20 от заседание, проведено на 23.05.2013 г., Висшият съдебен съвет на основание чл.30, ал.1, т.3 от ЗСВ съкрати щатната численост на Административен съд - Кърджали с 1/една/ незаета щатна бройка, за длъжността „заместник на административния ръководител”.

От този момент и понастоящем щатната численост на съдиите в Административен съд – Кърджали е за 4/четирима съдии/ - председател и трима съдии, като в края на отчетния период няма незаета щатна бройка за съдия. 
През отчетната 2013 г. няма образувани дисциплинарни производства, както няма и предложения за образуване на такива срещу съдиите, работещи в съда, поради което и оценката за работата на съдиите през отчетния период е много добра. 

Всички съдии в Административен съд - Кърджали притежават необходимите професионални и морални качества за изпълнение на заеманите длъжности. Всеки от тях разглежда и решава административни и касационни дела, като съдебните актове се изготвят в законоустановения месечен срок. Стриктно спазват сроковете при насрочване, разглеждане и решаване на делата. Проявяват усърдие при изпълнение на служебните си задължения, работят мотивирано и с чувство за отговорност. Справят се с възложените им допълнителни задачи бързо и компетентно. 
           През отчетния период обработването на делата, от тяхното постъпване до свършването им, се извършваше с помощта на Автоматизираната система за управление на делата, разработена от “Информационно обслужване” АД град Варна. Постъпилите дела в Административен съд - Кърджали се разпределяха при стриктно спазване на принципа за случайно разпределение. Случайното разпределение на делата се извършваше с помощта на електронна програма “Law Choice”, предоставена от Висшия съдебен съвет, като използването на същата осигурява освен спазването на принципа на случайност при определянето на съдията докладчик, така и еднаква натовареност, както като брой дела за всеки един от съдиите в Административен съд – Кърджали, така и като фактическа и правна сложност и материя на делата, които разглежда всеки един от съдиите. 
Подлежащите на разглеждане административни дела, КАНД и други касационни дела в Административен съд – Кърджали през 2013 г. са общо 629 броя, от които несвършени от предходен период /2012 г./ – 73 броя и новообразувани дела през 2013 г. – 556 броя, разпределени по видове и материя. Броят на постъпилите дела през трите отчетни периода е сравнително различен. Следва да се отбележи, че през отчетния период на 2013 г. е налице най-значително повишаване на броя на новообразуваните касационни дела – КАНД и други касационни дела, които са с 157 броя повече от постъпилите такива през 2011 г. и с 124 броя повече от постъпилите такива през предходната 2012 година. 

 През отчетния период в Административен съд - Кърджали са разгледани 199 броя административни дела и 430 броя КАНД и други касационни дела или общо 629 дела, от които висящи в края на 2012 г. – 73 броя. Действителната натовареност за разгледаните дела от един съдия по щат на база 12 месеца и разгледаните такива по действително отработени човекомесеци.
През разглеждания период броят на съдиите е бил постоянен – четирима, и не е имало случаи на продължителен отпуск по болест, майчинство или командироване в друг орган на съдебната власт.
Постъпилите през отчетният период в Административен съд – Кърджали жалби, искови молби, касационни жалби и други, са били образувани в съответен вид дела - административни и касационни административнонаказателни дела /КАНД/. Същите са били насрочвани едновременно с образуването им в установените в АПК срокове. 

Показатели, по които може да се съди за работата на съда, са съотношението на отложените /след първото по делото заседание/ дела спрямо насрочените за разглеждане такива; сроковете за свършване разглеждането на делата; сроковете за изготвяне на съдебните актове, както и качеството на постановените от съдиите съдебни актове. Показател за това е и броят на оставените в сила решения и определения на съда, след извършена по тях касационна проверка от Върховния административен съд. Статистиката сочи, че през отчетния период от Административен съд - Кърджали са изпратени 90 броя дела с касационни жалби до Върховния административен съд. Същевременно през този период са върнати от ВАС 172 дела, от които са оставени в сила като правилни и законосъобразни 149 съдебни акта, отменени са изцяло 19 съдебни акта, от тях – 16 решения и 3 определения, както и 4 съдебни акта са отменени или обезсилени частично.

От отменените изцяло 16 съдебни решения - 6 са отменени и делата са върнати за ново разглеждане от друг състав на съда, а останалите 10 са отменени и делата са решени по същество от ВАС. През отчетния период са налице 3 отменени прекратителни определения, 2 от които постановени по административни дела, а 1– по КАНД, като с отменителните определения на ВАС и трите дела са върнати за продължаване на съдопроизводствените действия. Производствата и по трите дела са приключени с постановени съдебни решения през изминалата 2013 г., като едното от тези производства – КАНД, е приключило с постановено окончателно съдебно решение, по друго от тези производства постановеното съдебно решение не е било обжалвано и е влязло в законна сила, а постановеното решение по третото дело е обжалвано с касационна жалба пред ВАС, но към края на отчетния период не е налице произнасяне от касационната инстанция. 

Разгледани по материя, от тези 16 отменени изцяло решения, 5 са по приложението на Кодекса за социално осигуряване/КСО/, 4 са по приложението на Закона за устройство на територията/ЗУТ/, 2 са по приложението на Закона за Министерство на вътрешните работи/ЗМВР/, 1 е по приложението на Кодекса на труда, 1 е по приложението на Данъчно-осигурителния процесуален кодекс/ДОПК, във връзка със Закона за пътищата/ЗП/, 1 е по приложението на Закона за отговорността на държавата и общините за вреди/ЗОДОВ/, 1 е по приложението на Закона за здравното осигуряване/ЗЗО/ и 1 е по приложението на Закона за общинската собственост. От частично отменените решения 2 са по приложението на Кодекса за социално осигуряване/КСО/, 1 е по приложението на Закона за лова и опазване на дивеча/ЗЛОД/ и правилника за приложението му/ППЗЛОД/, а частично обезсиленото решение е по приложението на Закона за Министерство на вътрешните работи/ЗМВР/. Следва да се посочи, че относително по-големият брой отменени решения по приложението на КСО и ЗУТ се дължи основно на по-големия брой постъпили и съответно разглеждани такива административни дела в съда през предходния отчетен период – 2012 г., а и през изминалия отчетен период на 2013 година.

Причините за отлагане на делата в съда са предимно обективни. Отлагането на делата се дължи най-вече на затруднения в призоваването на страните по делата и вещите лица, както и във връчването на съдебни книжа, дължащи се на обстоятелството, че миграционните процеси в региона и конкретно в Кърджалийска област са силно изразени – пътувания на множество лица във вътрешността на страната за търсене на временна или сезонна работа, пътувания извън страната /предимно в Република Турция/, несвоевременното и незаконосъобразно връчване на призовки и съобщения на участващите в процеса страни и оформянето и връщането им в съда от кметове на населени места и много рядко от длъжностни лица при съдилищата – връчители на призовки, съобщения и съдебни книжа. 

Не може да се отминат и случаите, при които делата се отлагат по обективни уважителни причини – напр. внезапно заболяване на страни, на техни процесуални представители или на вещи лица, вкл. и невъзможността на упълномощени процесуални представители да участват в съдебното заседание поради служебна ангажираност по дела в други съдилища, командировки и т.н. Не са единични и случаите, в които назначените по делата вещи лица впоследствие отказват да извършват възложените им съдебни експертизи, било то поради некомпетентност, било поради заболяване или служебна ангажираност, като конкретно за съдебния окръг на Административен съд - Кърджали следва да се отчете, че списъкът на вещите лица в областите, в които най-често се налага да бъдат назначавани такива от съда /геодезия и кадастър, градоустройство и архитектура/, не е особено голям, като продължават да липсват и кандидати с такива специалности за включване в списъка на вещите лица. Така за пример може да се посочи обстоятелството, че в списъка на вещите лица за Кърджалийския съдебен окръг към края на 2013 г. има включени само две лице – правоспособни архитекти, които много често са ангажирани за явяване в съдебни заседания по дела и в общите съдилища, а и в съдилища от други съдебни райони и окръзи. Следва да се отбележи обаче, че продължава да има множество случаи на неизпълнение на задълженията по чл.152, ал.2 и чл.152, ал.3 от АПК, от страна на административния орган, чийто акт се оспорва, което води до забавяне на насрочването на делото, като дори в немалко случаи се е налагало председателят на съда или определеният съдия-докладчик да постановяват изрични писмени разпореждания, с които да изискват изпращането на подадената жалба и на окомплектованата административна преписка по издаването на акта в съда, както и на списък на заинтересованите лица.

 Добрата организация и работа в съда е обусловена и от дейността на служителите на съда. 

За Административен съд – Кърджали са били утвърдени 18 щатни бройки за съдебни служители, съгласно първоначално утвърдената обща щатна численост за съдебни служители в административните съдилища, по протокол №28 от 15 юни 2006 г. от заседанието на Висшия съдебен съвет, както следва – съдебен администратор – 1 бр.; административен секретар – 1бр.; главен счетоводител – 1 бр.; съдебни секретари – 5 бр.; съдебни деловодители – 5 бр.; съдебен архивар – 1 бр.; призовкар – 1 бр.; шофьор – 1 бр.; пазач - работник по поддръжката – 1 бр.; куриер - прислужник – 1 бр. Предвид обстоятелството, че с горепосочения протокол за Административен съд - Кърджали е била утвърдена само една щатна бройка за длъжността „призовкар”, още през 2009 г. едната незаета щатна бройка за длъжността „съдебен деловодител” беше трансформирана в длъжността „призовкар”.

С решение по протокол №21/03.06.2010 г. ВСС намали щатната численост на съда с незаетата 1 свободна щатна бройка, която беше трансформирана със заповед №РД-11-10/17.03.2010 г. на председателя на съда, от „съдебен секретар-протоколист” на „системен администратор”. След две години с решение по протокол №32/26.07.2012 г. ВСС даде съгласието си за назначаване на съдебен служител на длъжността „системен администратор - І степен”, считано от 01.01.2013 г., но с решение по протокол №10/14.03.2013 г., Висшият съдебен съвет НАМАЛИ щатната численост на Административен съд – Кърджали с 1/една/ щ.бр. за длъжност „системен администратор I степен”, считано от 01.04.2013 г., с мотиви, че натовареността на съда е под средната за административните съдилища в страната.
С решение по протокол №31/25.07.2013 г. Висшият съдебен съвет отново намали щатната численост на Административен съд – Кърджали с 3 заети щатни бройки за съдебни служители, съответно на длъжност „административен секретар”, на длъжност „съдебен деловодител” и на длъжност „съдебен секретар”, отново с мотивите, че натовареността на съда е под средната за административните съдилища в страната. Това наложи през месец октомври 2013 г. да бъдат прекратени трудовите правоотношения с трима съдебни служители от специализираната администрация, които вече имаха натрупан опит и нужното ниво на подготвеност за работа в органа на съдебната власт.

През цялата изминала 2013 г. Административен съд – Кърджали работеше в състав от 4 съдии, в т.ч. и председателят на съда, като всъщност, считано от 23.05.2013 г., това е и утвърдената от ВСС обща численост на съдиите в Административен съд – Кърджали. Като се има предвид общият брой на новопостъпилите и образувани в съда дела през изминалата 2013 г. – 556 броя и съответно действителната натовареност на съдиите за миналата година, към броя дела за разглеждане, а именно – 13.10 дела на съдия, както и средномесечният брой свършени дела от един съдия – 11.04 броя, считам, че през следващата 2014 г., съдът може да осъществява нормалната си правораздавателна дейност и в този числен състав от 4 съдии и не е налице належаща нужда от още един постоянно работещ съдия в Административен съд – Кърджали. Следва да се посочи, че известно затруднение в работата на съда в организационен и административен аспект създава липсата на заместник на административния ръководител - заместник-председател, което налага почти във всички случаи председателят на съда да се занимава с възникнали проблеми и въпроси от административно-организационен характер в дейността на съда. С оглед на това намирам, че следва през настоящата 2014 година да се направи мотивирано предложение до ВСС за трансформиране на една заета щатна длъжност за „съдия” в такава за „заместник на административния ръководител - заместник-председател”, като на същата да бъде предложен и преназначен един от останалите трима съдии в Административен съд – Кърджали, като при възможност и положително решение от страна на ВСС това следва да стане най-късно от 01.01.2015 година. 
По отношение на това направление - кадровата обезпеченост на Административен съд – Кърджали, обаче считам, че е налице още една възможност, по която трябва да се работи, а именно - за разкриването на една щатна бройка за „съдебен помощник”. В тази връзка намирам за нужно да се отбележи, че в утвърдената с протокол №28 от заседание на Висшия съдебен съвет, проведено на 15 юни 2006 година, обща щатна численост на съдиите в Административен съд - Кърджали имаше предвидена 1 щатна бройка за длъжността „младши съдия”. През 2010 година обаче, с решение по протокол №25/01.07.2010 г., Висшият съдебен съвет, на основание чл.30, ал.1, т.3 от ЗСВ, намали щатната численост на Административен съд – Кърджали с тази 1 свободна щатна бройка за длъжността „младши съдия”, с обосновка за по-ниска натовареност на съдиите, въпреки че към този момент съдът вече работеше в състав не от петима, а от четирима съдии. По този начин не ни беше дадена възможност да направим предложение до Висшия съдебен съвет тази незаета бройка за длъжността „младши съдия” да бъде трансформирана в длъжността „съдебен помощник”, макар че такива трансформации на тази длъжност бяха направени в редица други административни съдилища /например Административен съд - Шумен, Административен съд - Сливен и други/, в които действителната натовареност на един съдия не е по-висока, а в някои беше, а и понастоящем е по-ниска от тази на съдиите в Кърджалийския административен съд.

Изложеното по-горе и най-вече обстоятелството, че е налице тенденция през изминалите вече 7 години на увеличаване на броя на новообразуваните дела в съда, с изключение на 2012 г., както и обстоятелството, че съдът вече в продължение на четири години и половина – от месец август 2009 г., работи в намален състав, е наложително да се отстоява едно мотивирано искане до ВСС за разкриването на 1 щатна бройка за длъжността „съдебен помощник”, като считам, че дори и при четирима постоянно работещи съдии и един съдебен помощник ще бъдат постигнати още по-добри резултати, свързани с качественото и срочно решаване на постъпилите и образувани в Административен съд - Кърджали дела. 

През разглеждания отчетен период Административен съд – Кърджали отново нямаше щатна бройка за длъжността „системен администратор”. Без да е необходимо да се сочат убедителни аргументи се разбира, че функциите на системен администратор трябва да бъдат изпълнявани и осъществявани само от служител със специални знания и специално образование и никакво оптимизиране не може да замени такъв специалист. Нуждата от такъв служител става все по-належаща и с оглед увеличаващия се всяка година брой на постъпилите новообразувани дела, а оттам и по-големият брой постановявани съдебни актове, които следва ежедневно и задължително да се публикуват на интернет страницата на съда и ежедневно да се изпращат за публикуване в Централния уеб базиран интерфейс /ЦУБИПСА/, финансиран по ОПАК, по който ВСС е бенефициент. Такава беше и констатацията на Инспектората към ВСС, отразена в Акта за резултатите от извършената Планова проверка през месец април 2012 г., където се подчертава, че длъжността „системен администратор" не фигурира в щатното разписание на съда и в тази връзка липсата на такъв специалист затруднява обслужването на информационните системи и обобщаване на данни за дейността на Административен съд - Кърджали, включително и обявяването на съдебните актове на интернет страницата на съда.

В тази връзка категорично може да се отбележи, и то за пореден път, че отново Административен съд - Кърджали е единственият административен съд в страната, а вероятно и въобще единственият измежду съдилищата в страната, който няма назначен системен администратор, по изложените по-горе причини. 

 От месец март 2010 година Административен съд – Кърджали осъществява дейността си в нова съдебна сграда, отговаряща на всички изисквания за такава и подходяща за нормалната работа и дейност на един съд. На съдиите и съдебните служители са осигурени изключително благоприятни условия за работа, в сравнение с предишните такива.

10. Административен съд – Кюстендил
Съобразно щатното разписание на съда, одобрено с решение на ВСС по протокол №28/15.07.2006 г., общата численост по щат възлиза на 29 броя, от които 7 съдии, вкл. 1 младши съдия и 22-ма съдебни служители. С решение по протокол №30 от 26.09.2007 г. на ВСС е предоставена една щатна бройка за длъжността „системен администратор”, която е заета след проведен конкурс по реда на КТ. С решение по протокол №53 от 17.12.2009 г. на ВСС е намалена щатната численост на съда с две щатни бройки, а с решение по протокол  №21/16.06.2011 г. е намалена щатната численост на съда с една щатна бройки, вследствие на което съотношението съдебни служители – магистрати възлиза на 2,83 на база фактически зает щат, при средно съотношение от 3,11 за административните съдилища. С решение на ВСС по протокол №33 от заседание на 16.09.2010 г., щатната бройка за младши съдия бе трансформирана в щатна бройка за длъжност “съдебен помощник”. 

Със заповед № РД-12-167/21.11.2011 г. на председателя на Административен съд гр.Кюстендил бе извършена трансформация на щатни бройки, както следва: 1 щатна бройка “работник по поддръжката” в “главен специалист – домакин/снабдител”; 1 щатна бройка “призовкар” в “огняр” и 1 щатна бройка “шофьор” в “призовкар”, за което Висшият съдебен съвет бе уведомен своевременно. 

С решение по протокол № 41/07.12.2011 г. ВСС даде съгласие за назначаване на съдебни служители – 1 щ. бр. на длъжност “съдебен деловодител” и 1 щ. бр. на длъжност “призовкар”, като след провеждането на конкурс по реда на КТ същите са заети от м. август 2012 г. 

През отчетния период, считано от 01.01.2013 г. до 31.12.2013 г., в Административен съд - Кюстендил са образувани общо 992 дела, от които административните дела са 387 броя, а касационните дела – 605 броя. От предходния период са останали висящи общо 191 дела, съответно административни - 116 броя и касационни - 75 броя. Общият брой дела за разглеждане през 2013 година е 1183 дела, от които административните дела са 503 броя и касационните дела са 680 броя.  За сравнение през предходните периоди показателите са следните: през отчетната 2011 г. са образувани общо 852 дела, от които 453 административни и 399 касационни, а през отчетната 2012 г. са образувани общо 889 дела, от които 363 административни и 526 касационни. Средномесечното постъпление на дела през отчетния период в съда е 83 броя дела, при 74 през 2012 г. и 71 през 2011 г. На един съдия са разпределени средно 198 броя дела, а за един месец - средно по 16,5 бр. дела. Анализът на статистическите данни сочи на увеличаване както на общия брой дела за разглеждане, така и на общия брой образувани дела в сравнение с предходната година. Касае се за увеличение от 104 дела, като общ брой разгледани през отчетния период спрямо 2012 г. и съотв. от 103 дела като общ брой образувани през отчетния период спрямо 2012 г. 

Констатира се растеж на постъпленията, който утвърждава тенденцията от предходните периоди за сериозна натовареност на административния съд и е показателeн за ползата от специализираното административно правораздаване на регионално ниво. Практическият резултат от дейността на съда е осигуряването на ефективна защита на правата и законните интереси на гражданите и юридическите лица като субекти на административните правоотношения чрез упражняване на контрол върху дейността на териториалните административни структури на законодателната и изпълнителната власт. 

Детайлната преценка на статистическите данни по категории дела от компетентността на административния съд обосновава следните изводи: 
За втора поредна година от създаването на съдебната институция през м. март 2007 г. приоритетно място в количествено отношение заемат касационните дела и по-конкретно касационните административнонаказателни дела. През предходните години, с изключение на 2012 г., административните дела, разглеждани от съда като първа инстанция, бяха преобладаващият брой дела, като надвишаваха с около 10% касационните дела. През отчетния период се запази установената през 2012 г. обратна тенденция – от общо разгледани 1183 дела 680 са касационните, от които 641 дела са административнонаказателни. Обяснението следва да се търси в няколко аспекта: от една страна, в разширяването на обхвата и засилването на функциите на контролните органи в национален и регионален мащаб с цел установяване и санкциониране на административните нарушения, както и постигането на превантивен ефект спрямо потенциални бъдещи нарушители на реда на държавно управление; от друга страна, в ограничаването на административните производства, инициирани от гражданите и юридическите лица вследствие на намалели финансови възможности, както и на административните производства, провеждани служебно от административните органи поради редуцираните им бюджети. Касае се за обективни обществено-икономически, социални и политически процеси, които влияят върху дейността на съдебните органи и конкретно върху вида и характера на разглежданите спорове. В този аспект не следва да се подценяват като съществен фактор и промените в специализираната администрация в област Кюстендил, довели до закриване на редица регионалните структури. Негативният ефект от съкращаването на администрацията по места се очаква да бъде преодолян чрез изменението на разпоредбата на чл.133, ал.1 от АПК, в сила от 04.01.2014 г., относно подсъдността на административните спорове по седалището на териториалната структура на администрацията на органа, издал оспорения акт, в чийто район се намира постоянният или настоящият адрес или седалището на жалбоподателя. Макар частично и ограничено в приложното си поле, посоченото изменение има за цел постигане на равномерно разпределение на административните дела между отделните съдилища и ще се отрази на количеството и характера на разглежданите от съда административни спорове. 

 По отношение на несвършените дела се констатира запазване на относителния им дял спрямо общия брой дела за разглеждане, установен от предходните години. В началото на отчетния период в Административен съд - Кюстендил са останали несвършени общо 191 броя дела, от които 116 административни дела и 75 касационни дела. За сравнение през 2012 г. - броят на несвършените дела е бил 190 дела, съотв. 128 административни и 62 касационни дела, а през 2011 г. - броят на несвършените дела е бил 146 дела – 100 административни и 46 касационни. Установява се нарастване на несвършените дела спрямо 2011 г., което макар и негативен показател, е незначително и се дължи на увеличените постъпления на касационните административнонаказателни дела, както и на значителната фактическа и правна сложност на част от административните дела, изискваща събирането на голям обем писмени доказателства и назначаването на съдебни експертизи. 
          Ефективността на правораздаването се определя съобразно броя на свършените през съответния период дела спрямо общия броя дела за разглеждане, сроковете за приключване на съдебните производства, сроковете за изготвяне на съдебните актове, както и качеството на съдебните актове като резултат от упражнен инстанционен контрол. 
В този аспект показателите за съда са следните: от общия брой дела за разглеждане – 1183, са свършени 992 броя или 84%, съотв. в 3-месечен срок са свършени 739 дела или 74%; със съдебен акт по същество са приключили 836 дела или 84% и 156 дела са прекратени; от общия брой административни дела за разглеждане - 503, към края на отчетния период са свършени 406 броя, което в проценти се равнява на 81%, съответно в рамките на 3-месечния срок са свършени 254 броя дела или 63%, като със съдебен акт по същество са приключили 277 броя или 68% и 129 броя са прекратени; за касационните дела показателите са: от общия брой дела за разглеждане - 680, са свършени 586 дела или 86%, съотв. в рамките на 3-месечния срок са свършени 485 броя или 83%, като със съдебен акт по същество са приключили 559 броя или 95% и 27 броя са прекратени. 
 За сравнение през предходните периоди посочените показатели са следните: през 2011 г. - от разгледани общо 998 дела са свършени 808 дела или 81 %, съотв. в рамките на 3-месечния срок са свършени 625 дела или 77%; през 2012 г. от разгледани общо 1079 бр. дела са свършени 888 или 82%, съотв. в рамките на 3-месечния срок са свършени 696 дела или 78 %. 

           По видове дела посочените показателите през предходните периоди са следните: през 2011 г. - от административните дела, които са общо 553 броя, към края на периода са свършени 425 дела или 77 %, като в 3-месечен срок приключилите производства са 297 или 70%; от касационните дела – общо 445 броя, към 31.12.2011 г. са свършени 383 дела или 86 %, като в 3-месечен срок са приключили 328 броя или 74%; за 2012 г. - от административните дела, които са общо 491, към края на периода са свършени 375 дела или 76%, като в 3 –месечен срок са приключили производствата по 248 дела или 66%; от касационните дела, които са общо 588, към края на 2012 г. са приключили 513 дела или 87%, като в 3-месечен срок са приключили 448 дела или 87%.

  През отчетния период съдебните актове по 740 броя дела са изготвени в 1-месечния срок по чл.172 ал.1 АПК или в проценти горният показател възлиза на 88%. В срок от 1 до 3 месеца са изготвени съдебните актове по 93 броя дела, което се равнява на 11%. През отчетния период има 3 бр. административни дела, по които съдебните актове са изготвени в срок над 3 месеца. Съобразно разграничението по видове дела в 1-месечен срок са изготвени съдебните актове по 213 административни дела, което е 77%; в срок от 1 до 3 месеца - съдебните актове по 61 административни дела, което е 22%; по касационните дела - в 1-месечен срок са изготвени съдебните актове по 527 дела, което е 95%, а в срок от 1 до 3 месеца – съдебните актове по 32 дела, което е 5%.

За сравнение през 2011 г. - в 1-месечния срок по чл.172 ал.1 АПК са изготвени съдебните актове по 634 броя дела или 91%; в срок от 1 до 3 месеца са изготвени съдебните актове по 64 броя дела, което се равнява на 9%. По видове дела показателите за 2011 г. са следните: в 1-месечен срок са изготвени съдебните актове по 297 административни дела, което се равнява на 89%; по касационните дела в 1-месечен срок са изготвени съдебните актове по 337 дела или 92% . През предходната 2012 г. в 1-месечния срок по чл.172 ал.1 АПК са изготвени съдебните актове по 713 или 96 %, в срок от 1 до 3 месеца са изготвени съдебните актове по 30, което се равнява на 4%. По видове дела показателите за 2012 г. са следните: в 1-месечен срок са изготвени съдебните актове по 216 административни дела, което е 91%; по касационните дела - в 1-месечен срок са изготвени съдебните актове по 497 дела, което е 99%. 

  Изводите, които се обосновават при извършения сравнителен анализ на визираните данни за предходните и отчетния период, са за запазване и леко увеличение на процента приключили съдебни производства / 84% за 2013 г. спрямо 82% за 2012 г. и 81% за 2011 г./, което е позитивна тенденция предвид нарасналия брой на постъпленията и на общия брой разгледани дела.

  По отношение на срочността на приключване на производствата се констатира обратната тенденция, а именно намаляване на броя свършени дела в 3-месечен срок. Както се посочи, за 2013 г. свършените в 3-месечен срок дела възлизат на 74 %, при 78% - за 2012 г. и 77% - за 2011 г. С оглед характера на съдебното производство значително по-бързо се разглеждат и решават касационните дела, като в процентно съотношение се явява разлика от около 20% спрямо административните дела. Касае се за показател за дейността на съда, който е съществен в аспекта на изискванията за бързо и срочно правораздаване, поради което следва да се предприемат действия за преодоляване на установеното, макар и минимално като процент, забавяне през отчетния период.

    Върху бързината на съдопроизводството, освен общия брой на оспорванията, отражение оказват процесуалните пропуски на страните, недостатъчната активност и недобрата организираност на дейността на съда. От първата категория основания за удължаване на срока на съдебно разглеждане и решаване на правните спорове са: нередовностите на жалбите; липса на приложена в цялост административна преписка; непосочване на всички заинтересовани лица и адресите за призоваването им от административния орган в изпълнение на задължението му по чл.152 ал.3 АПК; неоснователно задържане на жалбите след срока по чл.152 ал.2 от АПК; нередовно призоваване на страните в производството; искания за отлагане на делата при усл. на чл.139 ал.1 АПК; призоваване на страни чрез „Държавен вестник”; несвоевременно посочване на доказателствени искания; неизпълнение на назначени съдебни експертизи в указаните процесуални срокове. От втората категория причина за несвоевременно решаване на делата са служебното възобновяване на съдебното дирене при необходимост от назначаване на вещи лица или за представяне на писмени доказателства; неизпълнение на задължението от съдията-докладчик по чл.171 ал.5 предл.1 от АПК за произнасяне по исканията за доказателства в закрито заседание; допускане на доказателства, които са неотносими за спора; неизготвяне на съдебните актове в 1-месечен срок по чл.172 ал.1 АПК. Не на последно място върху броя висящи дела се отразява промяната, въведена с решение на ВСС от м. юли 2008 г., уреждащо по нов начин отчитането на свършените дела с включване и на срока за изготвяне на съдебен акт. Конкретно за отчетния период, върху срочността на приключване на съдебните производства е повлияло и редуцирането на съдийския състав предвид командироването, а впоследствие и назначаването на един съдия от КАС във Върховния административен съд. Горната промяна в съчетание с увеличения брой дела за разглеждане през 2013 г. е довела до констатираното забавяне в правораздавателната дейност. 

Анализът на изложените показатели в общ план обосновава изводи за ефективност и срочност в работата на съда, като установените пропуски от обективен и субективен характер са преодолими. В тази насока е необходимо да се въведе по-голяма процесуална дисциплина за администрацията, за страните и за съда като гаранция за бързина и качество на правораздаването. По отношение дисциплинирането на административните органи следва да се прилагат административнонаказателните санкции по глава ХVІІІ от АПК и съотв. по чл.405 от ЗСВ. По отношение на процесуалното поведение на страните е необходимо последователно прилагане разпоредбата на чл.150 ал.2 от АПК и сроковете по чл.152 от АПК. По отношение работата на съдиите следва да се изисква спазване на срока за насрочване на делото по чл.157 ал.2 АПК; изпълнение на задълженията по чл.171 ал.4 и 5 от АПК и съотв. прецизност при преценката на исканията за отлагане на делата и за допускане на доказателствата; задълбочено познаване на делото, което да изключи нуждата от възобновяване на съдебното дирене в срока за произнасяне; постановяване на съдебните актове в срока по чл.172 ал.1 АПК. Следва да се посочи, че при отлагане на делата насрочването на следващо съдебно заседание става в рамките на 30-40 дни, което е обичайна практика в съда. Изключение са случаите на спорове с фактическа сложност, които изискват назначаване на експертизи, при много на брой страни, за призоваването на които се изисква време, както и през периода на съдебната ваканция. Преобладаващият брой свършени дела са решени по същество, т.е. постановеният съдебен акт е решение. От общо 992 броя свършени дела със съдебен акт по същество са приключили 836 дела или 84% и 156 дела са прекратени; съотв. от общо 406 свършени административни дела със съдебен акт по същество са приключили 277 броя или 68% и 129 броя са прекратени; от общо свършени 586 касационни дела със съдебен акт по същество са приключили 559 броя или 95% и 27 броя са прекратени. В процентно съотношение и в абсолютни стойности прекратените административни дела значително надхвърлят прекратените касационни дела, което е резонно. Разпоредбите на чл.158 ал.1 и чл.159 от АПК предвиждат задължителна служебна проверка за допустимост на оспорванията и при констатиране на законовите основания същите се оставят без разглеждане. Най-честите причини за прекратяване на съдебните производства са просрочване на жалбата, липса на правен интерес и неотстраняване на нередовности на жалбата. Налице са и единични случаи на оттегляне или отказ от оспорването и оттегляне на административния акт. 
По отношение на показателя за срочност на изготвяне на съдебните актове в преобладаващата част от делата се установява спазване на едномесечния срок по чл.172 ал.1 от АПК. Касае се за 740 броя дела или за 88% от свършените дела. В срок от 1 до 3 месеца са изготвени съдебните актове по 93 броя дела, което се равнява на 11%. През отчетния период по 3 административни дела решенията са постановени в срок над 3 месеца, което е прецедент в работата на съда. Съобразно разграничението по видове дела в 1-месечен срок са изготвени съдебните актове по 213 административни дела, което е 77%, а в срок от 1 до 3 месеца - съдебните актове по 61 административни дела, което е 22%; по касационните дела - в 1-месечен срок са изготвени съдебните актове по 527 дела, което е 95%, а в срок от 1 до 3 месеца – съдебните актове по 32 дела, което е 5%.

      При сравнителен анализ по този показател с предходни години се установява негативна тенденция към увеличаване на изготвените след едномесечния срок съдебни актове. През отчетния период същите възлизат на 12% от общия брой свършени дела, при 4 % за 2012 г. и 9% за 2011 г. Причините са от обективен и от субективен характер. Увеличеният брой дела през 2013 г. и намаленият брой съдии са обективните причини, а субективните са недобрата организация на работата на отделните съдии. Вследствие на неравномерно насрочване в съдебни заседания на разпределените дела от съдиите-докладчици настъпват периоди на значително натрупване на обявените за решаване спорове, което води до забавяне при изготвяне на съдебните актове. При наличието на три съдебни зали, които обезпечават оптималната работа на отделните съдебни състави, проблемът очевидно е субективен и преодолим. С оглед дисциплиниране на съдебната дейност ежемесечно на ръководството на съда се представят справки поотделно за всеки съдия с данни за движението и приключването на делата. По този начин е осигурена възможност за периодичен контрол, както и за предприемане на адекватни мерки при констатирани сериозни закъснения. В този аспект е необходима по-активна позиция от ръководството на съда, включително с прилагане на механизмите, предвидени в ЗСВ. 
По отношение на качеството на съдебните актове като показател за ефективната работа на съда, конкретните данни и изводите, които същите обосновават, се съдържат в последващото изложение на настоящия отчет. 
Конкретното разделение по видове дела съобразно предмета на оспорване в рамките на посоченото по-горе разпределение е следното: 

От общия брой административни дела, които съдът разглежда като първа инстанция - 503, най-много дела са образувани по жалби по ЗУТ и ЗКИР – 88 броя и заедно с останалите висящи от предходен период 46 броя; общо разгледаните са 134 дела, от които свършените дела са 102 и остават висящи 32; със съдебен акт по същество са приключили 79 дела и са прекратени 23 броя; 

- на второ място са исковите производства по АПК – общо 75 броя, от които новообразувани са 68 броя и 7 броя са останали от предходен период, като свършени от тях са 58 дела и остават висящи 77 дела, съотв. решени по същество са 30 дела и 28 дела са прекратени; 

- на трето място са делата по жалби по КСО и ЗСП – 54 броя, от които новообразувани са 39 дела и останали от предходен период са 15 броя, като 43 дела са приключили и висящи са 11 дела; съдебен акт по същество е постановен по 36 дела и 7 броя са прекратени; 

- на четвърто място са делата по жалби по ЗДС, ЗОбС, ЗМСМА и ЗАдм. – 44 броя, от които новообразувани са 25 и останали от предходен период - 19 броя, като 38 дела са приключили и висящи са 6 дела; съдебен акт по същество е постановен по 18 дела и 20 са прекратени; 

- на пето място са делата по жалби по ЗДСл, ЗМВР, ЗОВС и ЗСВ – общо 22 броя, от които новообразувани са 18 броя и 4 бр. са от предходен период; свършени са 18 броя и остават висящи 4 броя; съдебен акт по същество е постановен по 15 дела и 3 дела са прекратени; 

- на шесто място са делата по жалби по ЗСПЗЗ, ЗВСГЗГФ, ЗОСОИ, ЗВСВНОИ по ЗТСУ и др. – 18 броя, от които новообразувани са 17 броя и 1 брой е от предходен период, като 14 дела са свършени и остават висящи 4 броя; решени по същество са 2 дела и 12 броя са прекратени;

- на седмо място са делата по жалби по чл.304 от АПК и по жалби срещу подзаконови нормативни актове – по 3 броя. От делата по чл.304 от АПК - новообразувани са 2 броя и 1 брой е от предходен период; свършени са всички 3 броя дела; съдебен акт по същество е постановен по 2 дела и 1 дело е прекратено. От делата по жалби срещу подзаконови нормативни актове - новообразуваните дела са 2 броя, а 1 дело е останало от предходния период; свършени са 2 броя и е останало 1 висящо дело; съдебен акт по същество е постановен по 2 бр. дела;

- на осмо място са делата по жалби по ДОПК и ЗМ – едно дело, което е образувано през отчетения период и е прекратено;

Извън описаните съдебни производства по отделните материални закони, в общия брой административни дела се включват и такива, образувани по жалби по нормативни актове, непосочени по-горе - т. нар. "други административни дела” в таблицата към статистическите отчети, които възлизат общо на 121 броя, като новообразувани са 99 дела и висящи от предходен период са 22 дела; от тях са свършени 99 дела и 22 дела са останали висящи, съотв. решени по същество са 66 дела и са прекратени 33 дела. 

В категорията административни дела се включват и образуваните дела по частни жалби и искания, т. нар. “частни административни дела”, съответно по искания за спиране или допускане на предварително изпълнение на административен акт, както и тези с правно основание чл.75 от ДОПК. Общият брой на визираните дела е 28 и към края на отчетния период всички са свършени, съотв. със съдебен акт по същество - 27 броя дела и 1 дело е прекратено.

 Втората основна група дела, разглеждани от съда, са касационните дела, които са разделени на касационни административнонаказателни дела, касационни административни дела и частни касационни производства - образувани по частни жалби срещу определения на районните съдилища. От общия брой касационни дела - 680, административнонаказателните възлизат на 641 броя, а касационните административни дела са 39 броя.

 За сравнение през предходните периоди разгледаните касационни дела са: 445 броя през 2011 г. и 588 броя през 2012 г., съотв. административнонаказателните дела са 418 броя през 2011 г. и 542 броя за 2012 г., а административните дела са 27 броя през 2011 г. и 46 броя през 2012 г.
          Касационни жалби и протести са постъпили срещу постановените съдебни актове - решения и определения, по 157 административни дела, като касационните жалби са 121 броя и частните касационни жалби са 70 броя. Пред ВАС са обжалвани и определения за прекратяване на касационни административни и касационни административнонаказателни производства по 2 бр. дела. Към края на периода  ВАС се е произнесъл по 162 касационни жалби и протести, съотв. 96 дела са по касационни жалби срещу решения и 66 дела са по частни касационни жалби. Потвърдени са съдебните актове общо по 129 дела, което в проценти възлиза на 78%, от които потвърдени са решенията по 77 дела или 80% и определенията по 52 дела или 79%. Отмени са изцяло или частично решенията по 18 дела или 19 % и определенията по 11 дела или 17%. Обезсилено е решението по 1 бр. дело и определенията по 3 бр. дела. През отчетния период са депозирани 8 молби за отмяна по реда на глава ХІV от АПК, като е налице произнасяне по всички тях, както следва: отхвърлени са молбите по 7 дела и е уважена молбата по 1 дело. По 3 броя дела оспорванията са изпратени по подсъдност на други административни съдилища. 

  Общите изводи, които се основават на изложените данни относно резултатите от касационното обжалване, са за много добро качество на съдебните актове със запазване на процентно съотношение на потвърдените решения и определения спрямо общия брой оспорени съдебни актове. Съдиите са извършвали проверка за законосъобразност предвид критериите по чл.146 от АПК и въз основа на събрания доказателствен материал, в резултат на която постановените съдебни актове в преобладаващата част са преценени като обосновани и правилни. Основанията за частична и цялостна отмяна на оспорените по касационен ред решения и определения са поради допуснато нарушение на материалния закон и на процесуалните правила в хипотезата на чл.209 т.3 от АПК. Причините за отмяната са често извън процесуалното поведение на съда и са следствие на представени от страните нови доказателства в производството пред касационната инстанция. В този аспект е необходимо да се предприемат действия за дисциплиниране на страните, вкл. с прилагане на санкции за несвоевременно депозирани доказателствени искания. От съдиите следва да се прилага задължително разпоредбата на чл.163 ал.3 и на чл.171 ал.4 от АПК, както и да се прецизират правните съображения по съществото на спора съобразно приложимите материалноправни норми. С цел преодоляване на проблемите в качеството на съдебните актове и намаляване на отменените при касационната проверка, се провеждат периодични срещи на съдиите от Административния съд с обсъждане на установената съдебна практика по материалните закони, респ. на констатираните противоречия. Дискусиите, които се пораждат при визираните срещи, са особено ползотворни и дават конкретни практически резултати. В максимална степен се използват и възможностите на провежданите в НИП обучения, вкл. дистанционните и регионални формати. За преодоляване на противоречива съдебна практика на съда по касационните дела се провеждат съвместни анализи и обсъждания, които имат безспорна ефективност. 
Обобщаването на данните сочи на средна натовареност за съдебния район в размер на 16.53 броя дела за всеки съдия. 

Съпоставката с предходните периоди на 2011 г. и 2012 г. спрямо разгледаните дела, когато показателят е съотв. в размер на 15,84 броя дела и на 16,10 броя дела и спрямо свършените дела, когато показателят е съотв. 12.83 броя дела и 13.25 броя дела, сочи на увеличаване на средната натовареност на съдебния район. Обективните основания са активизиране на административните органи с изпълнение на законовите им правомощия в конкретната сфера на държавното управление; разширяване на кръга правни субекти, които предприемат съдебно оспорване на актовете, действията и бездействията на администрацията, засягащи техни права и законни интереси, както и предявяване на искове за обезщетения по ЗОДОВ за вреди при и по повод на незаконосъобразна административна дейност. 
През отчетния период се констатира известна промяна в съотношението между отделните видове дела. Анализът показва увеличаване на съдебните производства, образувани по касационни жалби и основно по касационни жалби на осн. чл.63 от ЗАНН, както и на съдебните производства по жалби по КСО, ЗОбС, ЗДСоб., ЗМСМА и ЗА, както и на исковите производства за сметка на намаляване на процента дела по жалби по ЗДСл, ЗМВР, ДОПК и ЗМ. Сред административните дела, в количествено отношение преобладават тези, образувани по жалби по ЗУТ и ЗКИР, което се очертава като тенденция в работата на съда. 

  През отчетния период за времето от 01.01.2013 г. до 31.12.2013 г. в съда работиха 5-ма съдии. Предвид числеността на съдиите и разнородния характер на оспорванията, в съда не са създадени специализирани по материя отделения, като депозираните жалби и искания се разпределят на принципа на случайния подбор чрез електронно разпределение съобразно поредността на постъпването им. Всеки от съдиите разглежда и решава административни, касационни административнонаказателни дела, касационни административни дела, както и частни административни и касационни производства. Не са създадени постоянни касационни състави, а съобразно утвърдения график на съдебните заседания председателят на съда определя касационните състави, заседаващи на съответната дата. Показателите за преценка на натовареността и срочността в работата на съдиите са броят на образуваните и свършени дела през отчетния период, вкл. сроковете, в които са приключени производствата. Показателите за преценка на качеството на работа са броят на потвърдените, съотв. на отменените, обезсилени или обявени за нищожни съдебни актове спрямо общия брой на оспорените съдебни актове. През изминалата 2013 г. Административен съд – Кюстендил продължи да провежда активна и последователна политика на прозрачност, откритост и публичност на дейността. Реализираните мерки във връзка с медийната политика са съобразени с правилата в Единната медийна стратегия на съдебната власт, приета от ВСС, с използване на всички подходящи форми за публичност и разпространение на информация – прессъобщение, информация по предварително зададени въпроси от журналисти, присъствие на медии в съдебни заседания по преценка на съдията-докладчик или председателя на съдебния състав. Предвижда се определяне на магистрат, който да осъществява връзки с обществеността – лице с диалогично поведение, с добър изказ и способност за кратко и ясно оповестяване на значимите факти. Към настоящия момент, информация по делата се предоставя от съдията-докладчик или от председателя на съда. Съдът следва утвърдената през периода на функционирането си практика на активно взаимодействие с регионалните и националните средства за масова информация с цел пълното и обективно отразяване на дейността в условията на динамично променящата се законова база. През отчетната година съдът продължи да обновява и поддържа ежедневно актуалното състояние на своята интернет страница: www.admcourt-kn.org. Освен богатата справочна информация, съгласно изискванията на Закона за съдебната власт в нея се публикуват отчетните доклади за работата на съда, влезлите в сила съдебни актове, декларациите по чл.12 от ЗПУКИ, Вътрешните правила, както и графика на съдебните заседания. През отчетния период прессъобщението се утвърди като основна форма за професионално представяне на информация по дела със значим обществен интерес.

       В изпълнение на Годишната програма на Висшия съдебен съвет за повишаване правната култура на гражданите и запознаване на обществеността с дейността на органите на съдебната власт, на 01.03.2013 г. в Административен съд – Кюстендил се проведе „Ден на отворените врати”. В рамките на инициативата председателят и зам.- председателят на съда се срещнаха с ученици и граждани на гр. Кюстендил, представители на местните и националните медии. Административният ръководител разясни функциите и структурата на съдебния орган, видовете разглеждани дела, натовареността на съда според статистически данни, процесуалните срокове за постановяване на съдебните актове. В „Деня на отворените врати“ взеха участие над 80 ученици от различни техникуми и гимназии в гр. Кюстендил. Ученици от Икономическия техникум “Йордан Захариев”-Кюстендил присъстваха на открито съдебно заседание със съдия-докладчик Галина Стойчева. След края на съдебното заседание учениците се запознаха със съдиите, служители от общата и специализирана администрация, разбраха повече за създаването, структурата и функциите на Административен съд – Кюстендил. Ученици от ПМГ “Проф. Емануил Йорданов” - Кюстендил взеха участие в симулативно съдебно заседание със съдия-докладчик Галина Стойчева.

Анализът сочи на добра организация на работата по образуване, разпределение, движението и решаване на делата, като резултат от усилията на целия съдебен състав и на съдебните служители. Необходими са допълнителни мерки за ограничаване на случаите на неоснователно отлагане на съдебните заседания и на възобновяване на съдебното следствие в аспекта на срочното приключване на производствата по делата, както и за недопускане на просрочия при изготвяне на съдебните актове. 

В изпълнение на принципите за електронно управление и в частност за електронно правосъдие се предвижда въвеждане на електронен обмен на документи със страните в съдебните производства, както и с другите органи на съдебната власт; разширяване и популяризиране на въведената в съда практика за призоваване на страните на електронен адрес, като за изготвените и утвърдени Вътрешни правила се уведомят първоначално административните органи и поетапно всички юридически и физически лица - страни в производствата, които разполагат с необходимия технически ресурс за това.

С цел осигуряване на условия за достъп до съд на правните субекти, както и на обективно и справедливо правораздаване, е необходимо оптимално използване на капацитета на административните съдилища за сметка на облекчаване работата на ВАС. В този аспект следва да бъдат насочени действията на законодателната и съдебната власт в провежданата политика на съдебни реформи и тяхното практическо реализиране. 

За предотвратяване на неточно изнасяне на факти, некоректна и погрешна интерпретация на съдебните актове и процесуалните действия на съда, следва да се утвърди прессъобщението като основна форма за професионално представяне на информация по дела със значим обществен интерес. По този начин би се осуетила възможността за дискредитиране на съдебната институция чрез внушения за липса на обективност и за наличие на корупционни схеми. 
В заключение следва да се подчертае, че съдиите и съдебните служители от Административен съд - Кюстендил притежават необходимите качества и потенциал да се справят успешно с професионалните си задължения, отговаряйки на динамиката в законодателството и на европейските стандарти за ефективност, качество и бързина на административното правораздаване като основен фактор за гарантиране на баланса между властите, върховенството на закона и защитата на гражданските права.

11. Административен съд – Ловеч

През отчетния период Административен съд - Ловеч осъществяваше своята дейност при пълен щат от шестима съдии: Габриела Христова – председател, Любомира Кръстева – заместник- председател, Йонита Цанкова, Мирослав Вълков, Димитрина Павлова и Дианка Дабкова.

И шестимата съдии са с придобит статут на несменяемост, като през 2013 г. няма промени в придобитите от тях рангове

Съгласно утвърденото длъжностно щатно разписание на съда към 01.01.2013 г. общият брой на съдебните служители в АС Ловеч беше 19, като всички щатни бройки бяха заети. През отчетния период двама служители напуснаха, като с решение на ВСС от 19.12.2013 г. щатната численост на съда беше намалена с освободените длъжности „Архивар” и „Съдебен секретар” и съответно беше увеличена с една длъжност „Началник-отдел” с цел оптимизиране на съдебната администрация.
 Към 31.12.2013 г. общият брой на съдебните служители в АС Ловеч по щатно разписание е 18, от които са заети 17 щатни бройки.

          В Административен съд - Ловеч са обособени шест еднолични административни състава, които разглеждат административни дела. Шестимата съдии са разпределени в два тричленни касационни състава за разглеждане на касационните дела, които заседават във вторник и сряда следобед, съответно в два други тричленни състава за разглеждане на оспорвания на подзаконови нормативни актове и един тричленен касационен състав за разглеждане на разпореждания на председателя, постановени по чл.306, ал.2 във връзка с чл.304 от АПК

През 2013 г. в Административен съд - Ловеч са постъпили и образувани общо 684 дела, от които 336 административни и 348 касационни дела. В началото на периода са били висящи общо 131 дела, от които 94 административни и 37 касационни дела. Така общият брой на разгледаните дела за 2013 г. е 815, от тях 430 административни и 385 касационни дела. Структурният анализ на постъпленията на делата по видове показва, че за 2013 г. се наблюдава увеличаване на първоинстанционните дела по КСО и ЗСП, делата по чл.304 от АПК и исковете по АПК. Устойчивост и постоянство в постъпленията се наблюдава при делата по ДОПК и ЗМ, ЗУТ и ЗКИР, ЗДС, ЗОбС, ЗМСМА и ЗАдм. Намаляло е постъплението на дела по ЗДСл, ЗМВР, ЗОВС и ЗСВ, както и на други административни дела. Липсват постъпили дела по жалби срещу подзаконови НА, по ИК (предвид липсата на местни избори през 2013 г.) и по ЗСПЗЗ, ЗВСГЗГФ, ЗОСОИ (в голяма степен предвид промяната на подсъдността на първа инстанция на делата по ЗСПЗЗ). Значително е увеличено и постъплението на касационни дела по ЗАНН. Тъй като изменението в броя на касационните административнонаказателни дела през годините е функция от активността на административните органи при упражняването на контрол по прилагането на съответното административно законодателство, то засиленото упражняване на тази дейност е осезаемо в сравнение с предходните години.

Средното месечно статистическо натоварване спрямо разгледаните дела е 11,32 за отчетната 2013 г., което съвпада и с действителното месечно натоварване, тъй като през периода не е имало магистрати в продължително отсъствие. От разгледаните общо 815 дела за 2013 г. са свършени 692 дела, от тях 347 административни като първа инстанция и 345 касационни дела. В диаграмата по-долу е направена съпоставка на свършените дела за 2013 г. От тези данни е видно, че се запазва тенденцията голям брой от разгледаните дела да бъдат приключени в кратки срокове със съдебен акт.

Средната продължителност на разглеждане на делата през 2013 г., е както следва: от общо свършени 692 броя дела, от които 347 броя административни и 345 броя касационни дела, в срок до 3 месеца са свършени общо 567 броя дела, от които 248 броя административни и 319 броя касационни дела.

 През отчетния период са образувани общо 348 броя касационни дела, като несвършените от предходен период са 37 броя или общо през отчетния период са разглеждани 385 броя касационни дела. От тях свършени са 345 броя, от които 89 броя са решени в едномесечен срок от образуването им (26 %) и 230 броя са решени в срок от 1 до 3 месеца (67 %). От всичко свършените дела в тримесечен срок са приключили 319 бр. или 93 %. От приключените касационни дела прекратените са само 6 броя. Останалите несвършени касационни дела в края на отчетния период са 40 броя. 

 През 2013 г. пред Върховния административен съд са обжалвани 139 съдебни акта на магистратите от Административен съд - Ловеч от общо свършените 692 дела.

 След касационна проверка за същия период са се върнали 211 броя дела, от които 209 първоинстанционни и 2 касационни дела. 188 съдебни акта са потвърдени, 22 броя са отменени изцяло, а 1 брой е отменен частично. От атакуваните пред горната инстанция съдебни актове 163 решения са потвърдени и 12 са отменени изцяло; 25 определения са потвърдени, 10 са отменени изцяло и 1 е отменено частично.

  От началото на месец септември 2012 г. Административен съд - Ловеч функционира в нова сграда, в която са създадени всички удобства за бърза и качествена работа на магистратите и съдебните служители, и за по-ефикасно, своевременно и качествено обслужване на гражданите. 

           12. Административен съд – Монтана

Съгласно утвърденото длъжностно щатно разписание на Административен съд – Монтана, към началото на отчетния период общият брой на магистратите е 5, от които – председател, заместник-председател и трима съдии. През отчетния период Административен съд - Монтана е работил в пълен съдийски щат. С решение от 09.02.2012 г. на ВСС за председател на Административен съд – Монтана е избран съдия Огнян Евгениев, който заема длъжността от встъпването му на 15.02.2012 и към момента. С решение от 15.03.2012 г. на ВСС за заместник- председател на Административен съд – Монтана е избрана съдия Мария Ницова, която заема длъжността от встъпването си на 19.03.2012 г. и към момента. През 2013 г. не са утвърдени постоянни тройни състави за разглеждане на касационните дела предвид броя на съдиите в съда, като заседанията са водени от председателя, заместник-председателя или най-старшия съдия. През 2013 г. съдиите разглеждаха административните, касационните административни и административнонаказателни, искови дела, както и дела, по които съдебният акт се постановяват в закрито заседание. Във всички случай постъпилите дела са разпределяни при стриктно спазване на случайния принцип на разпределение на делата при непосредствено присъствие на съдебен деловодител. Съдиите прилагат правилно и законосъобразно процесуалните норми на АПК, както и приложимите материални закони в тяхната цялост и пълнота. В по-голяма част от решените дела не са налице съществени и драстични разминавания с практиката на ВАС по определена материя дела. Инцидентно срещани са съществени нарушения на съдопроизводствените правила, които ограничават правото на защита на страните, като в тази насока следва съдиите да бъдат мотивирани към стриктно спазване принципите, разписани в АПК. 

  През 2013 г. броят на новообразуваните дела е 778 (през годините постъплението е, както следва: 2012 г. - 669, 2011 г. – 703, 2010 г. - 700, 2009 г. - 822, 2008 г. – 880, 2007 г. - 700). Налице е тенденция на увеличаване на броя на постъплението на делата, като тенденцията най-вероятно ще се запази и през 2014 г. предвид променените правила за подсъдност на делата, образувани и разглеждани по реда на АПК. Останали висящи към началото на периода са 57 бр. дела или общият брой на дела за разглеждане през 2013 г. е 835 в сравнение с 751 разгледани дела през 2012 г. От тях първоинстанционните дела са 344, а касационните 491. Тенденцията от 2012 г. разгледаните касационни дела да са по-голям брой от разгледаните първоинстанционни дела се запази, както бе предвидено в отчетния доклад за 2012 г., като през 2014 г. очакванията са за относително еднакъв дял и на двата типа дела, с лек превес на касационните производства.


Изводите от тези данни са, че трайната тенденция за намаление на броя на делата с предмет ЗУТ и ЗКИР се запазва, като най-вероятно тази тенденция ще се промени едва с промяна на обществено-икономическите условия, позволяващи приемането на нови кадастрални карти и издаването на по-голям брой строителни разрешения. Най-вероятно през следващата година общинските органи, овластени с компетентност по реда на ЗУТ, ще започнат надлежно да упражняват разписаните им в ЗУТ правомощия, което предполага увеличаване на броя дела от тази материя през следващата отчетна година. Следва да се посочи запазване на относително високия дял на делата с предмет ЗОбщС и ЗМСМА, които са инициирани с протести на прокурора или оспорвания на областния управител на Област Монтана, като тенденцията най-вероятно е трайна и може да се обясни със засилените контролни функции, упражнявани от прокуратурата и областния управител по отношение на актове на кметовете на общини и общински съвети на територията на Област Монтана. Следва да се посочи, че през годината са оспорени 15 подзаконови нормативни ака, като основен принос в покачването на броя на тези дела е надлежният контрол за законосъобразност, упражняван от Районна прокуратура - Лом. Запази се тенденцията за трайно намаляване на делата с предмет ЗСПЗЗ, което се дължи на обстоятелството, че със законодателна промяна бе променена подсъдността, като Административен съд -  Монтана вече се явява касационна, а не първа инстанция по тези спорове. За разлика от предходните години не са налице дела от дадена материя, които да са преобладаващи. С променената местна подсъдност през 2014 г. би следвало да се очаква увеличаване с до 15-20 % на броя на административните дела, като с цел избягване на прекомерна натовареност от 01.01.2014 г. абсолютно всички магистрати са със зададено еднакво постъпление на разглежданите административни дела. 

Запазва се тенденцията за константност на постъплението на дела с предмет КСО и ЗСП, което се обуславя от относително големия брой на гражданите, пенсионери и социално слаби лица, получаващи права и имащи задължения по реда на тези закони. Тенденцията за намаляване броя на оспорени административни актове, издавани от кметовете на общини в съдебния район като органи на местно самоуправление, се запази и през 2013 г., като най-вероятно тази тенденция е трайна предвид намаляващия брой на населението в областта, респективно намаляване броя на урежданите обществени отношения. Запазва се сравнително високият дял, който имат частните административни производства, което е отражение на добрата работа на органите на прокуратурата, досъдебното производство и данъчната администрация. Тази тенденция е твърде вероятно да се запази и през следващата година, като делата от този тип ще запазят константната си бройка. Броят на исковите производства е с относително нисък дял и през 2013 г., което може да се обясни, от една страна, с непознаването на възможностите, които предоставя АПК, а от друга страна, с въпроса доколко следваше тези производства да се разглеждат от административните съдилища, а не от общите съдилища, които традиционно са разпознаваеми от обществото в случаите на разглеждане на искови спорове.

         Трайната тенденция от миналите години да преобладават КНАХ с предмет Закон за движението по пътищата се запазва, което е обяснимо с оглед урежданите обществени отношения от този закон и засилените контролни функции, упражнявани от овластените с правомощия контролни органи. Тук е мястото да се отбележи, че още в средата на 2012 г. Административен съд - Монтана, бе един от административните съдилища, които възприеха изцяло нова съдебна практика към обявяване на незаконосъобразност на административните наказания, налагани при установяване на административни нарушения по реда на ЗДвП, чрез мобилни камери, като поддържаната практика е поддържана неизменно и е в унисон с тълкуването на съдиите от ВАС. Отново относително висок дял през годината имат делата, свързани с нарушения на трудовото законодателство, като тенденцията най-вероятно ще се запази. Наблюдава се значително завишаване на броя на КНАХ делата, образувани във връзка с дейността на контролните органи по Закона за горите, като тенденцията най-вероятна е за нарастване броя на тези дела. Значително увеличаване има броят на делата, образувани във връзка с дейността на контролните органи от системата на ИАРА, като тенденцията най-вероятно е трайна. Традиционно висок бе броят на КНАХ делата, образувани по повод проверки на органите, упражняващи финансов контрол – АДФИ и Сметна палата.

През отчетния период наложеният през 2012 г. модел да се провеждат периодични общи събрания и да се групират и отбелязват при постъпването и разпределянето на делата, от председателя или заместник-председателя на съда, на еднакви и сходни по предмет и фактически състав дела се утвърди. Вследствие на добрата практика постигнатото през 2012 г. поддържане на константни практики по всички еднотипни видове КНАХ дела се запази изцяло и през 2013 г. Следва да се отбележи, че и през този отчетен период практиката на Административен съд - Монтана по всички касационни дела с еднакъв предмет е изцяло последователна, което повишава доверието в съда като предвидима съдебна инстанция, действаща и правораздаваща само и единствено на база приложимия закон.

Като цяло се запазва трайната тенденция КНАХ делата да увеличават своя брой от общия дял разглеждани дела. През 2013 г. са образувани 464 КНАХ дела, през 2012 г. са образувани 324 КНАХ дела, през 2011 г. са образувани 279 КНАХ дела, през 2010 г. са образувани 245 бр. КНАХ дела, през 2009 г. са образувани 243 бр. КНАХ дела, през 2008 г. са образувани 197 бр. КНАХ дела, а през 2007 г. са образувани 145 бр. КНАХ дела. Тези данни говорят, че неизменно делът на КНАХ делата бележи ръст през годините. Най-вероятно през 2014 г. увеличението на броя би следвало да забави ръст, а не би било изключено и леко намаляване на общия им дял, тъй като в края на 2013 г. е налице тенденция за намаляване на общото постъпление на този вид дела.

 Всичко свършените дела през отчетния период са 761 броя, от които 312 по АПК и 449 касационни дела. За втора поредна година броят на свършените дела, които Административен съд - Монтана е приключил като касационна инстанция, надвишава броя на първоинстанционните дела. Общо висящи към 31.12.2013 г. – 74 бр. дела, от които 32 бр. дела по АПК и 42 бр. касационни дела. 

 През 2013 г. общият брой на разглежданите дела е 835 броя, което е увеличение с 11,19% в сравнение с 2012 г., когато общият брой на разглежданите дела е 751 броя. От разгледаните 835 броя дела са свършени 761 и висящи 74 броя в сравнение със свършени 694 и 57 висящи през 2012 г. Действителната натовареност е 13,92 дела месечно в сравнение с 12,52 дела месечно през 2012 г., като е налице тенденция за постепенно увеличаване на натовареността. Административен съд - Монтана продължава да е около и малко над средно натоварен в сравнение с другите административни съдилища, като тази тенденция най-вероятно ще се запази и в бъдеще с евентуално увеличаване на натовареността до не повече от 17 дела месечно през 2014 г. Законодателната промяна, свързана с промяна на местната подсъдност, ще доведе до промяна в натовареността по отношение на административните дела, разглеждани по реда на АПК, като тенденцията е увеличението на постъплението да не е особено чувствително. По отношение на касационните дела се запази предвидената тенденция за увеличаване на постъплението им. Най-вероятно и през 2014 г. тези дела ще имат превес като номинален брой от постъпващите дела в Административен съд - Монтана, като е възможно задържане на бройката на постъпление и дори леко намаляване на постъплението им. Със съдебен акт по същество са приключили 580 броя дела, прекратените производства са 181 броя.
     През отчетния период са констатирани следните причини за забавяне на делата:

· Все по-рядко, но продължава практиката част от жалбите срещу индивидуални административни актове да се подават директно в съда, без да се спазва изискването на чл.152 ал.1 от АПК. Същите се изпращат на органа, издал оспорения акт за изпълнение процедурата по чл.152 ал.2 и 3 от АПК и след връщането им се образуват дела, които се разпределят между съдиите. 

· В някои от случаите пречка за бързото разглеждане е големият брой заинтересовани страни и проблемът с призоваването им. При такива дела органът, чийто акт се оспорва, често не посочва имената и адресите на всички заинтересовани страни, което налага същите да бъдат издирвани от съда. Проблемът с тези затруднения бе решен, след като през 2012 г. Административен съд - Монтана придоби достъп до Национална база данни „Население”, като по този начин загубата на време с изпращане на писма, запитвания и уточняване за страните и техните адреси бе решен в полза на бързото правораздаване по делата.

· Причина за забавяне на делата са и вещите лица, които с някои изключения през отчетния период са изготвяли заключенията си в изрично указания им от съда срок. За преодоляване на инцидентните проблеми в тази насока следва да се съобразява предметът на делото и при необходимост на вещите лица да се указва разумен срок в рамките на разписаните процесуални срокове, а при необходимост в краен случай да се налагат и глоби по реда на ГПК. Следва да се отчете, че списъкът на вещите лица в съдебния район е все по-ограничен откъм брой на работещите специалисти, необходими за изготвяне на експертизи по административни дела, като е налице реално затруднение при назначаване на експертизи по дела с по-специфични материи, а понякога при отводи на вещи лица и с традиционен за региона предмет.

И през 2013 г. се прилагаше успешно предприетият през 2012 г. изцяло нов подход по отношение на електронното призоваване на страните. Приетите правила, с които е предвидена възможност за призоваване чрез електронен адрес на административни органи и прокуратурата, както и на физически и юридически лица, подали съответното заявление по предвидения ред, се спазваха надлежно, което допринесе за подобряване бързината на призоваване. Електронното призоваване е със значителен ръст, но като всяка новост и то се посрещна скептично в началото, най-вече от административните органи, но през 2013 г. както магистратите, така и съдебните служители вече нямат колебания в използването на този способ за призоваване, което в близко бъдеще ще се наложи изцяло в съдебната система.

През 2013 г. за първи път се пристъпи към цялостно сканиране и запазване на делата на магнитен носител. Независимо от факта, че Административен съд - Монтана разполага с малък брой съдебни служители, чрез създаване на добре работеща вътрешна организация бе създаден необходимият модел, който в бъдеще ще помогне за безпроблемното включване в системата на електронно правосъдие, което е приоритет и на Върховния административен съд.

През 2013 г. за първи път бе създадена работеща вътрешна организация, чрез която протоколите от водените съдебни заседания бяха публикувани на сайта на Административен съд - Монтана, непосредствено след обработването и подписването им от магистратите. По този начин, от една страна, се предостави възможност на страните по делата да се ползват непосредствено от протоколите от съдебни заседания, без да е необходимо да посещават Административен съд - Монтана, а от друга страна, се облекчи работата на служба Деловодство, тъй като страните по делата черпят информация непосредствено от сайта на Административен съд - Монтана, без да посещават съда. 
Голям брой от делата приключват в едно съдебно заседание, тоест налице е бързина в процеса. Спазването на процесуалните закони е трайна тенденция, което улеснява страните по делата. Материалният закон в повечето случаи се спазва стриктно и правилно. Делата най-често се отлагат за следващо заседание, когато е необходимо назначаване на експертиза или събиране на нови доказателства. Следва да се използва възможността събирането на доказателствата по делото, когато това е възможно, да се извършва преди насрочване на делото, чрез даване на указания на страните и административните органи. Както и в предходната година е налице трайна тенденция оспорващите да не изпълняват задължението си по чл.150 ал.2 АПК и да не посочват в жалбата всички доказателства, които искат да бъдат събрани. 

През годината, с оглед подобряване работата по делата, са изпратени две разяснителни писма до всички административни органи на територията на съдебния окръг, в които изчерпателно са разяснени задълженията им по комплектоване и препращане на Административен съд - Монтана на постъпилите жалби срещу административни актове. Вследствие на това почти във всички случаи постъпилите дела са придружени със списък на доказателствата и списък на заинтересованите страни, което значително облекчи работата на магистратите и доведе до по-голяма бързина по насрочването на съдебните производства. Запазва се тенденцията органът, чийто акт се оспорва, да не представя писмен отговор в срока по чл.163 ал.2 АПК. Това налага съдът при спазване разпоредбата на чл.171 ал.4 АПК да указва, че за някои обстоятелства от значение за делото не сочат доказателства. Следва да се отбележи, че съдиите в Административен съд - Монтана стриктно са спазвали служебното начало и са съдействали на страните в съответствие с процесуалните правила, разписани в чл.171 ал.4 АПК.

           Постигнатата през 2012 г. оптимизация в организацията на работа в Административен съд - Монтана бе доразвита през 2013 г. с въвеждане действащи добри практики, прилагани традиционно в други органи на съдебната власт. През отчетния период магистратите и съдебните служители се стремяха да доразвият професионалните си умения. Решаването на делата неизменно бе в предвидените от закона срокове, което е характерно за дейността на Административен съд - Монтана от основаването му. През отчетния период за първи път се пристъпи към реални действия за реализиране на обществените функции, които Административен съд - Монтана следва да доразвива в бъдеще.

  Извършените през 2012 г. организационни промени в структурата и работата на Административен съд - Монтана през 2013 г. вече дават очакваните положителни резултати по отношение основната дейност на съда - правораздавателната. Следва магистратите и съдебните служители да бъдат мотивирани да се стремят да влагат допълнителни усилия за преодоляване на рутинното изпълнение на служебните си задължения. С оглед натовареността на Административен съд - Монтана са налице условия за по-обстойно и задълбочено проучване на делата, което да доведе до по-добре мотивирани съдебни актове. Следва всеки един магистрат по-последователно и задълбочено да следи актуалната практика на Върховния административен съд по материя. Следва да се подхожда по-задълбочено към делата, в които Административен съд - Монтана е единствена инстанция, като се избягват екзотични решения и съдебни актове, в които се излагат най-общи и бланкетни мотиви, които в някои случаи са юридически неиздържани и нямат общо с приложимия закон.

Налице е възможност, която през годините не е използвана пълноценно, за доразвиване на обществената функция на съда, чрез инициативи, свързани както с други органи на съдебната власт, така и с органи на изпълнителната власт и публичния сектор. 
13.  Административен съд – Пазарджик
През първите пет месеца от 2013 г. в Административен съд - Пазарджик правораздаваха шестима магистрати, от утвърдените и заети шест щатни бройки: Емилия Георгиева – административен ръководител - председател на съда, Стефка Кемалова и Десислава Кривиралчева - заместник-председатели на съда, и съдиите - Васко Нанев, Георги Видев и Александър Митрев.

С решение на Висшия съдебен съвет от 23.05.2013 г. беше намалена щатната численост на съда с 1 (една) заета щатна бройка за длъжността „съдия“. Длъжността е разкрита в Административен съд – Пловдив и считано от 03.06.2013 г. на нея е преназначен съдия Александър Митрев. Несвършените дела на съдия Александър Митрев бяха разпределени между останалите пет съдии на случаен принцип. Към 31.12.2013 г. утвърдената щатна численост за магистрати в Административен съд - Пазарджик е 5 (пет) бройки, а на съдебната администрацията е 20 бройки.

Утвърдената щатна численост на съдебните служители към 01.01.2013 г. е 25 бройки, като от тях незаети са 4 (четири) щатни бройки: 1 (една) щ. бр. за длъжността „съдебен помощник“; 1 (една) щ. бр. за длъжността „касиер“, която се съвместяваше от административния секретар с допълнително споразумение за вътрешно съвместителство; 1(една) щ. бр. за длъжността „съдебен деловодител“ и 1 (една) щ.бр. за длъжността „Съдебен секретар“.

За периода от 01.01.2013 г. до 31.12.2013 г. в Административен съд – Пазарджик са постъпили общо 1009 дела, от които 1002 новообразувани и 7 върнати за продължаване на съдопроизводствените действия. За сравнение през 2012 постъпилите дела са били 950, през 2011 г. - 1002, а през 2010 г. – 835. Данните за четирите анализирани периода показват относителен стабилитет на постъплението на дела в Административен съд – Пазарджик. През 2013 г. съотношението между първоинстанционните и касационни производства е 53,22% (614 дела) към 46,78% (524 дела). През 2012 г. съотношението е 53,16% към 46,84%. По-висок е делът на постъпилите първоинстанционни дела през 2011 г. и 2010 г., когато съотношението е било съответно за 2011 г. – 58,48% към 41,52% и 2010 г. – 57,72% към 42,28%. Данните очертават запазване на съотношението между двете групи дела от предходната 2012 година.

  През отчетната година в съда са разгледани общо 1138 дела, в който брой се включват и несвършените в края на 2012 г. – 129 дела.

Свършени са 993 дела, които представляват 87,26 % от общия брой дела за разглеждане.За сравнение през 2012 г. свършените дела са 87,99%, през 2011 г. са 89,15%, а през 2010 г. са съответно 84,92% . Висящи в края на 2013 г. са 145 дела (12,74%) като за сравнение в края на 2012 г. са 129 дела (12,01%), 2011 г. тези дела са 124 (10,85%), а през 2010 г. са били 141 (15,08%).

 Въпреки намалената щатна численост на магистратите през второто полугодие на 2013 г. с една заета бройка и увеличения брой на делата за разглеждане е изпълнена оперативната цел „Постигане на нисък процент на висящите дела в края на 2013 г. – не повече от 20% от делата за разглеждане“.

 От свършените през 2013 г. 993 дела - 808 са решени по същество (81,37%), а 185 са прекратени (18,63%). Съотношението между свършените по същество и прекратените дела през 2012 е (81,27%) към (18,73%), за 2011 г. е 78,90 % към 21,10 %, а през 2010 г. 76,95% към 23,05%. 

От изложените данни става ясно, че делът на свършените по същество дела през 2013 г. в сравнение с предходния отчетен период не се е променил, но е по-висок от дела им през 2011 г. и 2010 г. 

При свършените дела по същество се изразходва повече процесуално време за движението им, което обстоятелство не се е отразило върху показателя срочност за приключване на делата. Всичко това налага извода, че по-големият обем от работа и по-голямото натоварване – от обективна и субективна страна, не са повлияли нито на срочността, нито на качеството, който показател е проследен при всяка от групите дела в доклада. 

 И през 2013 г. с най-голям относителен дял от първоинстанционните дела за разглеждане са делата по Закона за устройство на територията (ЗУТ) и Закона за кадастъра и имотния регистър (ЗКИР), които съставляват 34,69 %. През 2012 г. те са били 31,61%. Приблизително същият е относителният дял на делата от тази група през 2010 г., докато през 2011 г. е бил по-малък - 23,33%

 През 2013 г. са обжалвани 58,59% от постановените през годината и подлежащи на обжалване актове, приключващи делата от тази група, което е показател за качествени мотиви на съдебния акт, които са убедили в справедливостта и законосъобразността си страните. Върнати от ВАС са 85 броя дела, от тях потвърдени са 63 акта, което е 74,12%, изцяло са отменени 17 броя - 20,00%, обезсилени са 2бр. – 2,35% и частично отменени са 3,53%. За сравнение през 2012 г. потвърдените от ВАС са 72,60%, а през 2011 г. и 2010 г. съответно 79,75% и 75,64%.

Обжалвани са 51,54% от постановените през 2013 г. и подлежащи на обжалване актове, приключващи делата от тази група. Върнати от касационна проверка актове са 68, от които 82,35% са потвърдени или това са 56 акта, 9 акта или 13.24% са отменени изцяло, 3 акта – 4.41% са отменени частично. По-нисък е процентът на потвърдените актове през предходните 2010 г. и 2011 г. Очертава се тенденция на запазване на високия процент потвърдени съдебни актове, като при сравнение на отчетната година с предходните години се наблюдава и повишаване на качеството.

През 2013 г. са постановени 1007 съдебни акта, приключващи делото, от които подлежащи на обжалване са 418. През отчетния период обжалвани са 271 акта, приключващи делото, в това число и 43 акта, постановени през предходната година, за които срокът за обжалване е изтекъл през отчетната 2013 г. Най-голям е броят на обжалваните актове, постановени по дела по ЗУТ и ЗКИР – 33,95 % , дела от групата на други административни дела – 26,94% и делата по КСО и ЗСП – 10,70 %.

След касационна проверка от ВАС в отчетния период са върнати 259 съдебни акта, от които потвърдени са 75,28% или 195 съдебни акта - 149 решения и 46 определения. Пред тричленен състав на Административен съд – Пазарджик са обжалвани три съдебни акта, които са оставени в сила. 

Отменени са изцяло 17,18% или 45 съдебни акта, от които 30 решения и 15 определения. Обезсилени са 1,53% или 4 съдебни решения, от които 1 акт е обезсилен поради оттегляне на касационната жалба пред Върховния административен съд, а частично отменени са 5,73% или 15 съдебни акта, от които 10 решения и 5 определения.

Основни причини за отмяна на съдебните решения са нарушения на съдопроизводствените правила и материалния закон.

Отменени изцяло поради допуснати съществени нарушения на съдопроизводствените правила са 13 съдебни решения и 4 частично отменени.

Поради нарушение на материалния закон са отменени изцяло 12 съдебни решения, частично отменени са 6 съдебни решения. Поради необоснованост са отменени изцяло 5 съдебни решения. 

Поради нарушение на закона са отменени изцяло 15 определения и 5 частично.

Няма съдебни актове, които да са били обявени за нищожни. 

През отчетната 2013 г. общият процент на потвърдените актове след касационна проверка е 75,57%, което надвишава заложената в оперативния план стойност по този показател от 73%. Този процент съставлява 198 броя дела от върнатите 262. След сравнение с данните от предходните периоди – за 2012 г. потвърдените актове са 76,64% , за 2011 г. - 80,74%, за 2010 г. – 74,79% може да се направи изводът, че се е запазило качеството на постановените съдебни актове. 

Наблюдава се стабилност в този показател, въпреки че са постъпили и разгледани по-голям брой дела и е налице по-голяма натовареност на магистратите. 


На всеки три месеца на Общо събрание на съдиите се прави анализ на причините за отмяна на съдебни актове, както и уеднаквяване на практиката и недопускане на противоречива практика. Като причина за промяна на процента потвърдени при инстанционен контрол актове, освен по-големият брой дела, е различното тълкуване и прилагане на закона от различни състави на Върховния административен съд.

За седма поредна година Административен съд – Пазарджик е изправен пред предизвикателството да осъществява дейността си при крайно неподходящи за една съдебна институция материално-битови условия. Съдът продължава да се помещава на петия етаж от осеметажна административна сграда съгласно договор за безвъзмездно предоставено право на управление на недвижим имот – публична държавна собственост, сключен между областния управител на Пазарджишка област и Министерство на правосъдието. Общата площ на етажа е 390 кв.м и включва 11 стаи, коридор и санитарен възел и е крайно недостатъчна за нормалната дейност на съда. Две от стаите, едната от които с изключително малка площ, са обособени за съдебни зали. Поради липсата на помещение архивът на съда е разположен в метални шкафове в коридорите на съда, което не отговаря на законовите изисквания за съхранение на архивни документи, както и на противопожарните изисквания. В съда не е създадена и Регистратура за класифицирана информация, каквито са изискванията на Закона за защита на класифицираната информация. 

Отчетната 2013 г. е последната година от периода на стратегията за развитие на Административен съд – Пазарджик 2011 г. – 2013 г. Резултатите от работата ни през 2013 г., както и предходните години от периода, показват постоянство в качеството и бързината на правораздавателната дейност на съда.

Административните дела се характеризират основно с това, че винаги на едната страна е държавен или общински административен орган, чийто акт съответният гражданин, юридическо лице или друга организация оспорва. Във времена, в които се гради доверието към съдебната система, ефективното и бързо правораздаване са с определящо значение. Работата  на Административен съд – Пазарджик през отчетния период показва високи резултати точно по тези показатели. Вярвам в независимостта и безпристрастността на магистратите от Административен съд – Пазарджик, както и в бързото, коректно и любезно отношение на съдебните служители към всички страни по съдебните дела.

14. Административен съд – Перник

През 2013 г. щатната численост на АС-Перник е 5 магистрати и 22 съдебни служители.Тъй като с решение на Висш съдебен съвет от 20.09.2012 г. съдия Гроздинска бе преместена в АССГ, през цялата 2013 г. правораздавателната дейност се осъществяваше от 4-ма съдии. За свободния щат за магистрат в Административен съд – Перник ВСС обяви конкурс, обнародван в ДВ на 27.09.2013 г., но до края на годината конкурсът не бе проведен.

Двама съдии през 2013 г.  участваха в конкурс за повишаване в длъжност и преместване в органите на съдебната власт.

През 2013 г. не са провеждани процедури по атестиране на магистратите.


При съдебните служители няма промени в щатния състав. Всички служители през 2013 г. проявиха старание, отговорност и дисциплинираност при изпълнение на служебните си задължения. Доброто взаимодействие между съдии и служители за поредна година позволи да се създаде добра организация в работата на съда, липса на напрежение и оплаквания от страна на гражданите, институции и адвокати, както и постигане на добри резултати в работата на съда като цяло. Петима служители бяха повишени в ранг поради получена трета поредна атестационна оценка много добър и/или отличен.

           През 2013 г. общият брой дела за разглеждане в съда е 1846 бр., от тях новообразувани са 1749 бр. и 97 бр. останали несвършени от 2012 г. В броя посочени дела са включени всички видове, подсъдни на Административен съд Перник – първоинстанционни, касационни, както и върнати дела за продължаване на съдопроизводствените действия.

 Средно месечното постъпление на новообразувани дела през 2013 г. е 154 бр. при 74 бр. за 2012 г. и 78 за 2011 г. 

Наблюдава се значително увеличение на постъпленията в сравнение с предходните години. Това се дължи на производствата по жалби против решения на Междуведомствената комисия за възстановяване и подпомагане при Министерски съвет, във връзка с възстановяване последици от природното бедствие от 22.05.2012 г. 

  През отчетния период в съда са постъпили за разглеждане общо 1475 бр. първоинстанционни административни дела, от които 62 бр. останали от предходен период, като 14 бр. от тях са върнати от Върховен административен съд за продължаване на съдопроизводствените действия. Анализът на постъплението по видове дела сочи, че най-голям относителен дал имат делата от категория други, включващи различни закони, общо 1185 бр., следвани от делата по ЗУТ и ЗКИР 85 бр. Останалите дела по различните материи са сравнително равномерно разпределени. 

Следва да се отбележи, че в по-голямата си част постъпващите в Административен съд Перник дела от категория други, макар и срещу един ответник, са сравнително трудоемки, като всеки казус изисква от съдиите задълбочена подготовка и внимание при решаване на спора. През годината видимо намаля броят на частните и бързо ликвидни производства по чл.75 от ДОПК, като за сметка на тях се е увеличил броят на същинските и по-трудоемки казуси, изискващи насрочване в открито съдебно заседание, изслушване на свидетели и експертизи, анализ на писмени доказателства. 
  През 2013 г. са разглеждани дела по обжалване на 2 бр. подзаконови нормативни актове, като едно от делата е останало от минал период.

  Не са постъпвали дела по жалби за бавност.

            Устойчивост и постоянство в постъпленията се наблюдава при делата по ЗУТ, ЗКИР, ЗДСл, ЗМВР, и исковете по АПК.

Следва да се отбележи, че администрацията при задължението за изясняване на обективната истина не реализира правото си да изслушва експертизи, свидетели или да събира писмени обяснения. Това от своя страна затруднява и забавя работата на съда, тъй като едва в съдебно заседание за първи път с посочените по-горе доказателства и доказателствени средства се събират относими към казуса факти. Нерядко административните органи не изпращат административната преписка в цялост, както и пълни списъци на заинтересованите лица. Това до голяма степен забавя процеса и води до отлагане на съдебни заседания. Тъй като изменението в броя на касационните административнонаказателни дела през годините е вследствие от активността на административните органи при упражняването на контрола по прилагането на съответното административно законодателство, то както през тази година, така и през последните три години е налице трайна устойчивост на броя постъпили касационно административнонаказателен характер дела. През последните години броят постъпления варира с разлика около 20-30 бр. дела. 

През отчетния период в съда са разглеждани общо 371 бр. касационни дела, включително 35 бр. останали от 2012 г. През 2012 г. касационните дела са били 401 бр., а през 2011 г. - 418 бр.
От общо разглежданите 371 бр. касационни дела 21 бр. попадат в графа други касационни, а именно такива по ЗСПЗЗ и ЗВГЗГФ. Останалите 350 бр. са административно наказателни дела по ЗАНН. През 2013 г. не са постъпвали касационни жалби по чл. 11 ал.4 от ППЗСПЗЗ срещу решения на районните съдилища. Към края на отчетния период са останали несвършени само 3 бр. касационни дела, от които 2 бр. насрочени и 1 бр. обявено за решаване.

През периода са решени по същество 340 бр. касационни дела. Прекратените дела са 28 бр., от които поради липса на възможност за сформиране на съдебен състав 7 бр. /изпратени са на ВАС за определяне на съседен съд/, поради просрочени касационни жалби 5 бр., препратени на друг съд по компетентност 14 бр. и поради оттегляне на касационна жалба 2 бр.

Спазвайки указанията на ВСС, отчитаме за свършено делото с предаване и вписване в деловодната система на съдебния акт. През годината 90% от делата са приключили в срок до три месеца с краен съдебен акт. Делата се образуват в деня на постъпването им или най-късно (в много редки случаи) на другия ден. През годината продължиха да действат въведените времеви стандарти. Резултатът спрямо предишната година се е запазил независимо от двойно повече разглежданите казуси, като броят на свършените дела в срок до един месец е 31%, свършените дела в тримесечен срок се увеличи в процентно съотношение спрямо миналата година, от 45% за 2012 г. през 2013 г. се увеличи на 59%.Това се дължи най-вече на факта , че много рядко постъпват окомплектовани дела с внесени държавни такси и се налага по-голямата част от първоинстанционните дела да бъдат оставяни без движение с указания за комплектоване и внасяне на такса. През отчетната година едва 10% от свършените дела надвишават тримесечния срок, като този процент през 2012 г. е бил 6%. Няма нито един съдебен акт, изготвен и обявен след едномесечния срок.

Анализът на промените в сроковете на свършените първоинстанционни дела през 2013 г. в сравнение с предходните 2012 и 2011 г. показва, че делът на свършените първоинстанционни дела е малък и не надвишава в процентно съотношение 10%. 
От общо подлежащите за разглеждане 1475 бр. първоинстанционни административни дела в края на годината са свършени 1176 бр., което съставлява 80%. Висящи в края на периода са останали общо 299 бр. дела. В сравнение с 2011 г. и 2012 г. броят на висящите дела в края на периода се е увеличил, но това се дължи на двойно по-голямото постъпление през 2013 г. Независимо от това, че броят на висящите дела в края на периода се е увеличил, не може да се направи извод, че дисциплината, както и бързината на правораздавателната дейност при Административен съд Перник се е понижила, поради факта, че се увеличи многократно броят на постъпилите и решените дела. 

Първоинстанционните административни дела са приключили преимуществено в едномесечен и тримесечен срок до обявяването в програмата на краен съдебен акт, като по този начин в едномесечен срок са приключили 386 бр., което е 33% от делата, а в тримесечен срок са приключили с краен съдебен акт 632 бр., което е 54%. Извън тези срокове са останали 158 бр., съставляващи едва 13% от делата, като това се дължи предимно на бавното окомплектоване на преписките от страна на административния орган, фактическата и правната сложност, голям обем от доказателства и проблеми с призоваването на лица от други региони на страната.

От общо постъпилите в съда дела за разглеждане 1846 бр. в края на годината са приключили със съдебен акт 1544 бр., което представлява 84% от делата. Този процент е намалял незначително от предходния отчетен период на фона на двойно постъпление и дава реална представа за бързината и ефективността на правораздавателната дейност. Намалението на процента решени дела според мен се дължи на двойно по-големия брой постъпили дела.

От общо свършените в съда 1544 бр. дела 90% са свършени в срок до три месеца - 1382 бр., 31% от тях са приключени в едномесечен срок - 472 бр., от един до три месеца са свършени 59% от делата – 910 бр. и едва 10% от решените дела надвишават тримесечния срок - 162 бр.
През годината в съда са проведени 1478 открити съдебни заседания и 480 закрити съдебни заседания, при решени общо 1544 бр. дела.

Всеки един от четиримата административни съдии, работили през годината в съда, е провел средно 360 броя открити съдебни заседания и 120 закрити съдебни заседания. Съотношението между откритите и закрити съдебни заседания е показател за добра предварителна подготовка по делата от съдиите, качествена предварителна проверка за редовност и допустимост на жалбите, правилна преценка за пълнотата на доказателствата и основателността на направените от страните доказателствени искания преди първото съдебно заседание. През годината независимо от драстичното увеличение на броя дела за разглеждане в сравнение с предходните 2012 и 2011 г. значително е намалял броят на отложените в съдебно заседание дела. 
Посочената по-горе статистика по съдии сочи за равномерна натовареност, както по брой дела, постъпили за разглеждане от един съдия, така и по сложност на решаваните казуси. Разликата в броя дела за разглеждане през годината при съдиите се дължи на различния брой дела, останал им за разглеждане от предишния отчетен период, както и разлика в периодите и броя дни, когато са излизали в платен годишен отпуск. Статистиката по отношение на проверените от касационната инстанция съдебни актове по съдии говори първо за добро качество на правораздаване и второ за отлично познаване на материалните и процесуални норми от всички магистрати, без някой съществено да се откроява от останалите по качество на постановените съдебни актове или бързината, с която се произнася. Статистиката по отношение на съотношението на броя проведени съдебни заседания и решените дела води до извод за все по-задълбочено познаване на материята и все по-добра предварителна подготовка на съдиите за зала. През отчетния период са обжалвани общо 143 бр. решения и определения по административни дела, разглеждани от Административен съд Перник. За сравнение - при 158 бр. за 2012 г. и 157 бр. за 2011 г.
С актове на ВАС са потвърдени 110 бр., от които 81 бр. решения и 29 бр. определения. При 106 бр. /69 бр. решения и 37 бр. определения/ за 2012 г. За 2011 г. са потвърдени 119 бр. /75 бр. решения и 44 бр. определения/. 

Отменени изцяло са 33 бр. съдебни акта /19 бр. решения и 14 бр. определения/, при 27 бр. съдебни акта, за 2012 г. /12 бр. решения и 15 бр. определения/, а за 2011 г. са отменени 36 бр. съдебни акта /19 бр. решения и 17 бр. определения/. 

Частично отменен за 2013 г. е 1 бр. съдебен акт /1 бр. решение/, при 11 бр. съдебни акта, за 2012 г. /7 бр. решения и 4 бр. определения/, а за 2011 г. частично са отменени 10 бр. съдебни акта /9 бр. решения и 1 бр. определение/.

Въпреки увеличения обем на постъпления от дела отчитаме добри показатели по качество и бързина на правораздаване в сравнение с минали години.

В заключение може да се обобщи, че за поредна година Административен съд-Перник постигна изключително добри резултати, реализирани благодарение на потенциала, желанието и отговорността, с които магистрати и съдебните служители изпълняваха служебните си задължения. Положените и през тази година усилия са предпоставка и за бъдещи добри резултати през следващата година. 

15.  Административен съд – Плевен
Съгласно утвърденото длъжностно щатно разписание на Административен съд гр. Плевен, през отчетната 2013 г. щатът на съдиите е бил 8 броя. През цялата година съдът е работил в намален състав от 6 съдии – 1 съдия е излязъл в отпуск за отглеждане на малко дете и в платен отпуск и 1 съдия е бил командирован във Върховен административен съд и след конкурс е встъпил в длъжност съдия във ВАС. Намаленият състав на съдиите мотивира колегите да полагат повече усилия за осъществяване на качествено и срочно правораздаване. Отчетните доклади на съда водят до извод, че оптимални резултати се постигат при работа на 8 съдии. Следва през настоящата година да се предприемат необходимите мерки от ръководството на съда за уведомяване на ВСС за свободната бройка и да се обоснове предложение за обявяване на конкурс за надлежното й заемане. Запълването на съдийския състав ще спомогне за по-спокойната и качествена работа на магистратите, ще осигури нормална натовареност и възможност за повишаване на квалификацията на съдиите чрез включването им в повече обучения и следдипломни квалификации. В тази връзка е необходимо да се отбележи, че е налице тенденция към увеличаване на постъпленията на дела и разнообразието от казуси по широк кръг закони, подготовката за които изисква повече време и внимание. Работата на съда при намален състав от 6 съдии се отразява неблагоприятно при организацията на работа на касационните състави. Работата на два постоянни касационни състава е поставена под риск при определени реално възможни обстоятелства, например: продължително отсъствие на съдия, отвод /на един или повече съдии/, второ разглеждане на делото по същество. Посоченото потвърждава извода за нуждата от попълване на съдийския състав възможно най-скоро.

 Административните дела през отчетния период са се разглеждали от всички съдии, без диференцирано обособяване по материя на съдебните състави.

 През отчетната година са действали два постоянни касационни състава, които са разглеждали постъпилите касационни дела. През отчетния период повишаването на квалификацията на съдиите от Административен съд гр. Плевен се осъществяваше както по програмите на Националният институт по правосъдието, така и с участие в организираните от административните съдилища регионални обучения, семинари и работни срещи, проекти по ОПАК. Повишаването на квалификацията на съдиите е основен приоритет в дейността на съда, осъществяването на който има пряко отношение към постигане на стратегическата цел на съда – качествено и бързо правораздаване, основано на върховенството на закона, при зачитане на правата и законните интереси на участниците в процеса. Дейността на Административен съд гр. Плевен се извършваше съгласно изискванията на Закона за съдебната власт /ЗСВ/, Правилника за администрацията в районните, окръжните, административните, военните и апелативните съдилища, Административнопроцесуалния кодекс /АПК/, както и изискванията на приложимите специални закони и решенията на ВСС и приетите вътрешни правила на съда.

През 2013 г. в Административен съд гр. Плевен са постъпили и образувани общо 1213 дела. Данните показват, че през 2013 г. за първи път е премината границата от 1200 дела годишно, както и че има ръст от 15 % спрямо предходната година в броя на новообразуваните дела (1213 броя дела през 2013 г. спрямо 1055 броя дела през 2012 г.). Образуваните през отчетния период първоинстанционни дела възлизат на 574 броя, а касационните такива на 639 броя. Данните сочат, че е имало превес на образуваните касационни дела спрямо първоинстанционните дела през годината.

Сравнителният анализ между отчетната 2013 г. и 2012 г. по показател брой образувани дела сочи, че през 2013 г. броят на образуваните първоинстанционни дела леко се е завишил (574 броя през 2013 г. спрямо 534 броя през 2012 г.), наблюдава се значителен ръст на образуваните касационни дела (639 броя през 2013 г. спрямо 521 броя през 2012 г.). Това прави увеличение с 22.7 % на годишна база на новообразуваните касационни дела. Увеличението се дължи на обстоятелствата, че Административен съд гр. Плевен като касационна инстанция разглежда делата на петте районни съдилища от съдебния район, засиления контрол на оправомощените проверяващи органи, както и отпадането на необжалваемите минимуми на глобите и санкциите в редица материални закони. Данните за образувани първоинстанционни и касационни дела през 2013 г. водят до извод за трайна тенденция за увеличение на постъпленията на касационните дела, като трета поредна година се отбелязва ръст на този тип дела. При касационните дела съществено е премината границата от 600 дела, като през 2013 г. са образувани 639, а общо за разглеждане са били 683 касационни дела. Тенденцията на постъпления на първоинстанционните дела за последните три години показва относително еднакво постъпление на този тип дела между 600 и 700 годишно. Към посочения общ брой образувани дела през 2013 г. се прибавят и висящите към началото на отчетния период дела от предходни периоди. Те възлизат на 122 броя, с което общият брой дела за разглеждане през 2013 г. е бил 1335 броя: от тях 652 броя първоинстанционни дела и 683 броя касационни дела.

От общия брой дела (1335 броя) за разглеждане през 2013 г. свършени са 1183 броя дела (от които общо решени по същество дела - 990 броя и общо прекратени дела - 193 броя). Това представлява 88.6 % от общия брой дела за разглеждане през 2013 г. Като се вземе предвид и обстоятелството, че през цялата 2013 г. съдът е работил с намален състав на съдиите, тези данни са добра илюстрация на бързата и ефективна работа на съдиите в Административен съд гр. Плевен, както и за добрата организация по подготовката и провеждането на съдебните заседания, за което заслуга имат и съдебните служители.

Сравнителният анализ между отчетната 2013 г. и предходните две години по показател  брой свършени дела сочи, че през 2012 г. процентът свършени дела е бил 89.9 %, а през 2011 г. е бил 88.8 %. Данните показват, че през годините се запазва почти еднакъв високият процент на броя свършени дела. Това от своя страна води до по-малък брой на останалите несвършени (висящи) дела за разглеждане през следващата година. Налице е трайна тенденция на запазване на добрата работа на съдиите и съдебните служители, илюстрирана от този показател за отчитане дейността на съда.
В края на отчетния период (31.12.2013 г.) са останали висящи 152 броя дела. Това представлява 11.4 % от общия брой дела за разглеждане през 2013 г. В сравнение със 122 броя висящи дела към 31.12.2012 г. (10.1 % от общия брой дела за разглеждане през 2012 г.) и 149 броя висящи дела към 31.12.2011 г. (11.2 % от общия брой дела за разглеждане през 2011 г.), посоченият по-горе извод се потвърждава. Анализът показва, че броят на висящите дела към края на всеки отчетен период е относително еднакъв, като зависи от общия брой дела за разглеждане и от отработените човекомесеци от всички съдии през съответната година. Тази положителна тенденция е трайна през годините и се дължи на професионализма и усилията на всички съдии и съдебни служители в Административен съд гр. Плевен.

Делото се счита за свършено с предаване и вписване на изготвения съдебен акт в деловодната система на съда. Съгласно чл.172, ал.1 от АПК съдът постановява решение в едномесечен срок от заседанието, в което е приключило разглеждането на делото.

Съдебните актове са постановени в срок до 1 месец по всички свършени дела през 2013 г. (1183 броя). Това представлява 100 % от свършените дела. Данните недвусмислено доказват, че отговорността за спазването на установените от закона срокове за постановяване на съдебния акт е основен приоритет в дейността на всички съдебни състави, който се постига и отстоява постоянно от всички съдии в Административен съд гр. Плевен.

Данните по показател свършени дела от датата на насрочване на първото съдебно заседание също са много добри. 89.4% от всички свършени дела през 2013 г. са приключили в срок до 3 месеца. Цифровите данни са, че 1058 дела от общо свършени 1183 дела през 2013 г. са разгледани и свършени в срок до 3 (три) месеца от датата на насрочване на първото по делото открито съдебно заседание. През 2012 г. 87.4% от делата са разгледани и свършени в срок до 3 (три) месеца от датата на насрочване на първото по делото открито съдебно заседание, а през 2011 г. този процент е бил 84 %. Налице е устойчив стремеж към непрекъснато подобрение на работа на съдиите и съдебните служители по този показател за дейността на съда.

Анализът на посочените по-горе данни сочи, че е налице още по-голяма бързина и срочност при разглеждането на делата през 2013 г. Това е една от основните цели при осъществяване на дейността на Административен съд гр. Плевен, която се постига все по-успешно. Бързото решаване на делата, при стриктно спазване на материалноправните и процесуалноправните разпоредби на нормативната уредба е една от характеристиките на доброто правосъдие, тъй като пряко засяга правата и законните интереси на заинтересованите лица. В това отношение следва да се отчита, че делата се насрочват в срока по чл. 157, ал.1 от АПК от постъпването на редовна жалба или от отстраняването на нередовностите по нея при необходимост. Има случаи на нередовни жалби/искови молби или такива с неясна обстоятелствена част и петитум /най-често при искови молби по ЗОДОВ, подадени от лица лишени от свобода/, където спазването на този срок е значително затруднено, поради бавното отстраняване на нередовностите или изясняване на претенцията, често след две или три определения на съда с конкретни указания до лицата.

Отношение към времевите изисквания за разглеждане на административните дела като първа инстанция има и назначаването и изготвянето на съдебни експертизи. Най-често последните се назначават при спорове по ЗУТ, ЗКИР, КСО, както и по повечето от специалните закони. Усеща се липса на добре подготвени вещи лица, които могат да участват в съдебното производство. Особено трудно е намирането на вещи лица със знания в специфични области, като фитоценологията, зоологията, фотограмерията и хидрологията. Вещи лица с такива специалности често няма включени в одобрените списъци или броят им е твърде малък. Случва се след намиране на нужния специалист  той да се откаже от участие в съдебното производство поради висока лична ангажираност и ниските възнаграждения за изготвяне на съдебна експертиза и защитаването й пред съда, което действа демотивиращо на високо квалифицираните специалисти със специфични специалности.

Дейността на Административен съд гр. Плевен често е затруднена и от работата на административните органи. Основният проблем, който се открива, е, че те не полагат достатъчно усилия за изясняване на всички значими за спора факти в административното производство по издаването на индивидуалните административни актове, чрез назначаването на експертизи, събирането на писмени обяснения от свидетели и други допустими от АПК доказателства. Едва при съдебното оспорване се осъществява събирането на такива доказателства за всеобхватно изясняване на спора, включително и по искане на административния орган.

Следва да се отбележи напредък в работата на административните органи, а именно че в съда постъпват по-малко непълни административни преписки или такива, които не са заверени надлежно, не са придружени с пълен и точен списък на заинтересованите страни. Административен съд гр. Плевен продължава да полага усилия за подобряване работата си за бързото приключване на делата в законоустановените срокове. Недостатъците при комплектоването на жалбите с административните преписки и списък на заинтересованите страни, още повече липсата на доказателства за всички значими факти по спора от административния орган, неминуемо води до удължаване на времето, необходимо на съда да приключи съдебната фаза на спора на първа инстанция.

Наблюдава се тенденция за запазване броя на образуваните дела по материя спрямо отчетната 2012 г., както следва:

- жалби срещу подзаконови нормативни актове (1 бр. дело през 2013 г. спрямо 2 бр. дела през 2012 г.);

- ЗУТ и ЗКИР (49 бр. дела през 2013 г. спрямо 50 бр. дела през 2012 г.);

- чл.304 от АПК (2 бр. дела през 2013 г. спрямо 1 бр. дело през 2012 г.).

Налице е увеличаване на броя на образуваните дела по:

- ДОПК и ЗМ (12 бр. дела през 2013 г. спрямо 4 бр. дела през 2012 г.);

- КСО и ЗСП (65 бр. дела през 2013 г. спрямо 49 бр. дела през 2012 г.);

- искове по АПК (86 бр. дела през 2013 г. спрямо 61 бр. дела през 2012 г.);

- частни административни дела (196 бр. дела през 2013 г. спрямо 127 бр. дела през 2012 г.).

Намаляване на броя на образуваните дела се регистрира по:

- ЗСПЗЗ, ЗВГЗГФ, ЗОСОИ, ЗВСВНОИ, ЗТСУ (3 бр. дела през 2013 г. спрямо 6 бр. дела през 2012 г.);

- ЗДСл, ЗМВР, ЗОВС и ЗСВ (24 бр. дела през 2013 г. спрямо 31 бр. дела през 2012 г.);

- ЗДС, ЗОбС, ЗМСМА и ЗАдм. (16 бр. дела през 2013 г. спрямо 25 бр. дела през 2012 г.);

- други административни дела (120 бр. дела през 2013 г. спрямо 176 бр. дела през 2012 г.).

Сравнителният анализ на образуваните първоинстанционни дела по приложим закон за последните три години води до извод за относително еднакви постъпления на административни дела по ЗУТ и ЗКИР между 40 и 50 броя годишно, по КСО и ЗСП между 50 и 60 броя, ЗДСл, ЗМВР, ЗОВС и ЗСВ между 20 и 30 броя, както и за значителен ръст при исковете по ЗОДОВ и частните административни дела.

Към образуваните 574 броя първоинстанционни дела през 2013 г. се добавят и останалите висящи дела в началото на отчетния период 78 броя, с което общият брой първоинстанционни дела за разглеждане през 2013 г. е бил 652 броя.

От общия брой административни дела за разглеждане – 652, свършени са 575 броя дела. От тях със съдебен акт по същество са свършени 405 броя дела и са прекратени 170 броя дела. Останали висящи първоинстанционни дела към 31.12.2013 г. – 77 броя.

Анализът води до извод, че над 70 % от свършените дела са разгледани по същество, което свидетелства за задълбочена и активна работа по делата, която изисква висока компетентност, знания и умения за работа с много и различна нормативна и поднормативна уредба, за логика и анализ на фактите и доказателствата по различните казуси, така че да се намери най-доброто законово решение за всеки случай. Основен приоритет в тази насока е утвърждаване на принципа на върховенството на закона при зачитане правата и законните интереси на всички участници в административния процес.

От 405 дела, свършени със съдебен акт по същество, за нищожни са обявени 5 броя административни актове, отменени са 235 броя административни актове, изменени със съдебното решение са 26 броя такива, а 139 броя жалби са отхвърлени. Може да се направи извод, че административните органи не полагат достатъчни усилия за утвърждаване принципа на върховенството на закона /чл.4 и чл.5 от АПК/ , истинността /чл.7 от АПК/ и служебното начало /чл.9 от АПК/ в работата си, предвид че повече от половината от оспорените индивидуални административни актове са отменени, обявени за нищожни или изменени при осъществения съдебен контрол за законосъобразност.

Основните причини за прекратяване производството по делата през 2013 г. са неотстраняване на нередовностите по жалбата или исковата молба, след дадени указания за това от съда и определен срок /чл.158, ал.3 от АПК/. Немалко дела се прекратяват поради неподсъдност на административните съдилища или неподведомственост на съдилищата въобще, както и на основание чл.159, т.1 от АПК – актът не подлежи на оспорване или има липса на годен за оспорване акт и поради просрочие на жалбата /чл.159, т.5 от АПК/. 

 През 2013 г. в Административен съд гр. Плевен са образувани 639 броя касационни дела, от които 601 броя с административнонаказателен характер, останалите са по специални закони, които възлагат касационния контрол по споровете на административните съдилища. Заедно с висящите в началото на периода касационни дела (44 броя), общо за разглеждане през годината са били 683 броя касационни дела. 
В сравнение с 2012 г. (общо 598 броя касационни дела за разглеждане) се установява увеличаване с над 14 % на броя касационни дела за разглеждане през 2013 г.
От общо касационните дела за разглеждане през 2013 г. (683 броя), свършени са 608 броя. Това представлява 89 % от всички касационни дела за разглеждане през годината. За сравнение през 2012 г. този процент е бил 92.7 %, а през 2011 г. - 86.9 % свършени касационни дела. Наблюдава се тенденция за запазване в процентно съотношение на значителния брой свършени касационни дела през 2013 г. спрямо предходните години. Тенденцията свидетелства за високия професионализъм, знания и умения на екипа. Полагат се непрестанни усилия да не се допуска противоречива практика на действащите касационни състави в Административен съд гр. Плевен.

По всичките 608 броя свършени общо касационни дела през 2013 г. съдебните актове са постановени в срок до 1 месец от обявяване на делото за решаване. Това е трайна практика на съда предвид обстоятелството, че и през предходните години крайните съдебни актове по касационните дела са били постановявани в посочения едномесечен срок без изключение.

Най-значително е постъплението на касационни дела от Районен съд гр. Плевен, който е най-големият районен съд в съдебния район. За отчетния период от него в Административен съд гр. Плевен са постъпили за касационна проверка 477 броя дела, от които от административно наказателен характер са 463 броя, а по друга материя, предимно ЗСПЗЗ -14 броя дела. Административен съд гр. Плевен се е произнесъл по 453 дела от постъпилите от РС Плевен 477 дела, което представлява 95 % от постъпилите дела. Оставени в сила са съдебните актове на РС Плевен по 273 дела, което представлява 60.3 %, частично са оставени в сила още 37 съдебни акта. Отменени са решенията и определенията по 134 дела на РС Плевен след осъществената касационна проверка. Прекратено е касационното производство по 9 броя дела. Относително големият брой отменени съдебни актове по постъпилите от РС Плевен дела обосновава необходимост да се установи материята, по която най-често е налице неправилно приложение на закона, да се систематизират проблемите и да се обсъдят на работна среща със съдиите от РС Плевен, за да се постигнат по-добри резултати.
 Анализът на данните за броя на образуваните през 2013 г. дела (1213 броя) показва, че е имало превес на образуваните касационни дела - 52.7 % спрямо образуваните първоинстанционни дела от 47.3 % през годината. За сравнение през 2012 г. почти по равно са били образуваните първоинстанционни дела - 50.6 % и образуваните касационни дела - 49.4 %, а през 2011 г. по-голям е бил процентът на образуваните първоинстанционни дела - 55.5 % спрямо образуваните касационни дела - 44.5 %. Откроява се трайна тенденция за постоянен през годините ръст на касационните дела.

През 2013 г. се наблюдава значително увеличение на образуваните касационни дела - 639 броя спрямо 521 броя през 2012 г., което прави увеличение с 22.7 % на годишна база. Установява неравномерност по отношение броя на образуваните първоинстанционни дела през годините: през 2013 г. (574 броя), през 2012 г. (534 броя) и през 2011 г. (651 броя). 

През 2013 г. в сравнение с 2012 г. и 2011 г. в Административен съд гр. Плевен се наблюдава значително намаляване броя на обжалваните съдебни актове. През отчетния период са обжалвани 193 броя съдебни актове, през 2012 г. този брой е бил 253, а през 2011 г. - 239 броя съдебни актове са обжалвани. За първи път през годините обжалваните съдебни актове са под 200 броя за отчетния период. В процентно отношение данните са: през 2013 г. 16.3 % от постановените съдебни актове са обжалвани, през 2012 г.процентът е 23.4 %, а през 2011 г. – 20.2 %.

Статистиката показва добрата мотивировка на постановените съдебни актове и удовлетвореността на страните в процеса от тях. Данните за намаление на оспорените съдебни актове може да се разглежда и като свидетелство за високия професионализъм, знания и умения, които притежава съдийският състав на Административен съд гр. Плевен и способност те да бъдат обективирани писмено в постановените съдебни решения и определения.

Основен показател за качествената работа на всеки съд, за професионализма на неговите съдии и служители, наред с бързината, с която приключват съдебните производства, е резултатът от проверката на съдебните актове от по-горната съдебна инстанция, в случая от Върховния административен съд /ВАС/ на Република България.

От резултатите от касационната проверка на делата, върнати през 2013 г., се установява, че по-голямата част от обжалваните съдебни актове са потвърдени или частично изменени от ВАС. Това доказва доброто качество на правораздаването в Административен съд гр. Плевен. 

През 2013 г. в Административен съд гр. Плевен след касационна проверка са се върнали общо 172 дела. От тях 139 броя или 80.8 % са потвърдени изцяло. Отменени са изцяло 29 броя или 16.9 % съдебни акта и 4 броя (2.3 %) са отменени частично.Общият извод, който се налага, е, че 4/5 от съдебните актове по върнатите след касационна проверка дела на Административен съд гр. Плевен, са оставени в сила от ВАС.

Данните показват, че се постига една от основните стратегически цели на съда - повишаване качеството на постановените съдебни актове и поддържане на ниско равнище на отменените и изменени съдебни актове за сметка на потвърдените такива.

Анализът на отменените съдебни актове /в тази категория попадат и обезсилените решения/ показва, че се запазва тенденцията на относително нисък процент изцяло отменени съдебни актове. Основното отменително основание е неправилно приложение на материалния закон. 

Казусите се отнасят до приложението на различни закони и като се отчете обстоятелството, че в Административен съд гр. Плевен няма специализация на съдиите по материя, не може да се приеме, че е налице тенденция в практиката на съда за неправилно прилагане на действащото законодателство в определена област. Тук следва да се отбележи и липсата на обучения по прилагането на специални закони като Закона за водите, Закона за ветеринарномедицинската дейност, Закона за подпомагане на земеделските производители /ЗПЗП/, Закон за достъпа до обществена информация и други. Най-голям е делът на отменените дела по КСО и ЗСП – 6 броя, при върнати след касационна проверка - 22 броя дела по тези закони. В четири от случаите касационната инстанция се е позовала и на допуснати процесуални нарушения освен на неправилно приложение на материалния закон, поради което делата са били върнати за ново разглеждане от друг състав на съда. С оглед посоченото следва да се полагат по-големи усилия от страна на съдиите при събиране на всички относими към правния спор доказателства, както и за по–внимателно запознаване със съдебната практика на ВАС и на останалите административни съдилища. Като се има предвид, че по тази правна материя са образувани 65 броя дела през отчетния период, отмяната на 6 и връщането за нова разглеждане на 4 дела не може да обоснове извод за не добро познаване на КСО и съответната практика. Отношенията, които регулират КСО и ЗСП обаче са особено значими, в условията на демографска и социално-икономическа криза в страната, поради което съдиите следва да подхождат с особено внимание и отговорност при разглеждането и решаването на тези дела и да се стремят да не допускат нарушения на материалния закон или процесуалните правила при работата си по тези дела. Налице е едно решение по ЗДвП, което е отменено поради представянето на писмени доказателства пред касационната инстанция. Отменени изцяло след касационна проверка са 12 броя определения, а 1 брой е отменено частично. Анализът сочи, че най-често основание за отмяната е неправилен извод на съдия-докладчик, че оспореният акт не носи белезите на индивидуален административен акт /ИАА/. Две са определенията по ЗУТ, отменени на това основание. Откроява се случаят, в който ВАС прави задълбочено тълкуване на Закона за кооперациите и няколко закона за неговото изменение и допълнение, за да обоснове белезите на ИАА на предмета на спора. Две са определенията за разноски, които са отменени от ВАС, като са присъдени разноски в полза на една страна, искането за които неправилно не е било уваженото от Административен съд гр. Плевен. Съдиите от Административен съд гр. Плевен се съобразяват в дейността си с практиката на ВАС, с дадените указания от касационната инстанция, с цел еднаквото приложение на закона и предвидимост на правораздавателната дейност по еднакви и сходни случаи. Качеството на постановените съдебни актове от Административен съд гр. Плевен, при посочените по-горе данни, може да бъде определено като повече от добро, а всички съдии ще продължат да работят целенасочено за подобряване на този показател в следващите отчетни периоди.

Материалната обезпеченост на съда е много добра и отговаря на нуждите за осъществяване на съдебна дейност. След извършено преустройство и ремонт от края на ноември 2009 г. и понастоящем съдът осъществява дейността си в самостоятелна сграда /2-ри и 3-ти етаж от административна сграда със самостоятелен вход/, находяща се в гр. Плевен, ул. „П.Р. Славейков” № 21. Сградата е собственост на Община Плевен и е предоставена за безвъзмездно ползване от Община Плевен за срок от 10 години - до 2017 г. Не са налице сериозни проблеми във връзка с материална обезпеченост на съда. Проблемите, свързани с обичайното използване на сградата през изминалата година бяха разрешени своевременно от гл. специалист „Стопанисване на съдебно имущество” и работника по поддръжката с минимум финансови средства. Добрите условия на труд са основна предпоставка за създаването на положителна работна атмосфера, както и за постигането на високи професионални резултати
 Дейността на Административен съд гр. Плевен през 2013 г. може да бъде определена, по горепосочените показатели, като много добра. Бяха налице две от обективните предпоставки за качествено правораздаване – подсигурена добра материална база и много добър екип от съдии и съдебни служители. Постигнатите в предходните години резултати бяха подобрени чрез осъществяване на качествено, бързо и достъпно административно правораздаване.

Всички заети в дейността на съда проявяват високо чувство за отговорност и подчертан интерес за утвърждаване на административното правосъдие и на авторитета на Административен съд гр. Плевен. Всички съдилища са изправени пред сходни приоритети в своята дейност, свързани с повишаване на доверието в правосъдната система и утвърждаване на върховенството на закона, с достъпа до правосъдие, бързина и качество на правораздаването и най-вече с доверие в обективността и безпристрастността на съда. Административен съд гр. Плевен чрез дейността си през 2013 г. показа добри постижения във всеки един от посочените приоритети.

16. Административен съд – Пловдив

През 2013 г. Административен съд – Пловдив осъществяваше своята дейност при численост на работещите в него по щат към края на годината 74 работни места, от които 20 на магистрати и 54 на съдебни служители, като в края на отчетния период няма незаети щатове за магистрати. 

До 21.03.2013 г. от наличните до този момент 18 съдийски щата незает бе един щат – този на заместник на административния ръководител /след встъпването в длъжност на съдия Павлина Найденова още на 01.10.2008 г. във ВАС на РБ/, като до този момент след заповед № 580 от 14.06.2011 г. на председателя на ВАС на Република България, считано от 18.07.2011 г. продължаваше да е команди​рован от Адми​нистративен съд – Кърджали съдия Дичо Дичев. След Решение на ВСС по протокол № 8 от 28.02.2013 г. е заета 1 щатна бройка от Дичо Иванов Дичев, встъпил в длъжност „зам.-председател“ на 21.03.2013 г. С Решение на ВСС по протокол № 20 от 23.05.2013 г. е преназначен от Административен съд – Пазарджик в Административен съд – Пловдив на длъжност „съдия“ Александър Антонов Митрев, встъпил в длъжност на 03.06.2013 г. С Решение на ВСС по протокол № 34 от 12.09.2013 г. е заета 1 щатна бройка от Мария Илиева Златанова, встъпила в длъжност „зам.-председател“ на 04.10.2013 г. По този начин към края на отчетния период са били налични 20 щата за магистрати, като към 31.12.2013 г. всички 20 щата са заети. Същевременно, считано от 27.11.2012 г. и след заповед на председателя на ВАС на Република България, командирован в последния съд през цялата 2013 г. продължава да е съдия Калин Куманов. В обобщение на горното, през целия отчетен период съдът е работил с различен и винаги намален числен състав.

В началото на отчетния период функционираха обособените, съгласно решение на Общото събрание на съдиите от съда, две отделения, както следва: Първо отделение – 12 съдийски състава и Второ отделение – 5 съдийски състава /с 1 по-малко от предходния отчетен период, поради командироването на съдия Калин Куманов във ВАС на РБ/. След решение на Общото събрание на магистратите от съда съдия Дичо Дичев премина от Първо отделение във Второ отделение, с оглед запазването на сравнително равномерна натовареност между двете отделения, а след встъпването в длъжност, съответно на съдия Александър Митрев и съдия Мария Златанова, всеки от тях премина към едно от двете отделения и броят на съдиите по отделения към края на периода е: Първо отделение – 12 съдийски състава и Второ отделение – 7 съдийски състава. По този начин е налице сравнително равномерна натовареност между всички съдии. 
През 2013 г. са постъпили 4013 административни дела, като разгледани са били общо 2327 първоинстанционни дела.

Свършените дела в края на отчетния период са: прекратени – 513 дела, а с решение по същество – 1901 дела. Към 31.12.2013 г. на производство са останали 1275 адми​нист​ративни дела, или около 64 дела на състав.

Средното постъпление за административните дела на един съдия е около 117 дела за периода, или по около 10 дела на месец.

Броят на свършените административни дела е 2414 за 2013 година, или средно по около 10 дела на месец на съдия.

От свършените дела със съдебен акт до 1 месец след постъпването им са приклю​чили 641 дела, до 3 месеца – 493, а над 3 месеца – 1280 дела.

За отчетния период действащи в съда бяха 20 първоинстанционни състава, като 2-ри състав бе разкрит считано от 18.07.2011 г. след командироването на съдия Дичо Дичев от Административен съд – Кърджали и след встъпването в длъжност „зам.-председател“ Дичо Дичев остана титуляр на ІІ състав. От 27.11.2012 г., след командироване във ВАС на РБ на съдия Калин Куманов  ХVІ състав беше за дълъг период от време без титуляр, което наложи приключване на висящите производства от друг съдия. След встъпването си в длъжност съдия Александър Митрев стана титуляр на ХVІ състав, а след встъпването в длъжност на съдия Мария Златанова като „зам.-председател“ същата стана титуляр на новоразкрития със заповед на председателя ХХV състав. 

През 2013 г. постъпилите на производство касационни дела възлизат на общо 1686, от които 1636 дела са КНАХД /по реда на ЗАНН/.

Свършените дела от общо шестте касационни състава, образувани в съда, са: прек​ратени – 50 дела и решени с акт по същество – 1551 дела.

Общо за 2013 г. са свършени 1601 дела, като към края на периода са останали висящи 395 дела.

Средното постъпление на един съдия е около 84 дела годишно или около 7 дела на месец.

Средният брой на свършените дела е 80 годишно или приблизително 7 дела на месец на съдия.

Средният брой на висящите дела към края на периода е около 20 дела на съдия.

От свършените касационни дела през 2013 г. със съдебен акт до 3 месеца след постъпването им са приключили 1599 от тях или всички тези дела с изключение на 2 са приключени до 3 месеца, което означава, че практически в този срок са приключени 100 % от делата.

През отчетния период действащи бяха общо 6 касационни състава.

    През изтеклата година срещу постановените съдебни актове от различни съдебни състави /първоинстанционни: еднолични или тричленни и касационни – тричленни/ бяха подадени общо 1249 жалби или протеста.

Статистиката показва, че през същия период са върнати от по–горната инстанция като разгледани общо 1211 акта, от които потвърдени са били 876, изцяло отменени – 248, а отменени частично – 87, или ВАС на РБ е отменил изцяло или частично около 27 % от разгледаните от него дела, които обаче представляват от своя страна около 8 % от броя на общо свършените през годината дела от съда, което води до несъмнен извод за подобряване на работата на съда по този показател спрямо предходната година.

През предходната отчетна 2012 година Административен съд – Пловдив за първа пълна година се помещаваше в новата си сграда. Същата бе осъществена чрез възлагане на обществена поръчка от страна на Министерство на правосъдието с изпъл​нител – СК “Загора” ЕАД, гр.Стара Загора, по изгот​вения и одобрен технически инвестицио​нен проект “Преустройство, надстройка и прист​рой​ка към съществуваща сграда в УПИ І – 212 за обществено и делово обслужване, кв. 134, по плана на централна градска част на гр. Пловдив, за нуждите на Администра​тивен Съд – Плов​див”. През 2013 г. съдът продължи работата си в тази сграда, където понастоящем са налице всички необходими условия за нормалното му функциониране. През настоящия отчетен период няма извършени подобрения по сградата. 
 Административен съд – Пловдив работи в дарената на Министерство на право​съдие​то за нуждите на съда сграда на ул.“Иван Вазов” №20. Във връзка с въведената в него /като организация от пуб​личния сектор по смисъла на ЗСФУКПС/ система за финансово управление и контрол, през отчетната 2013 г. се предприеха редица действия, чрез които се надгради и усъвършенст​ва цялостният процес, интегриран в дейностите, включващи политики и процедури, въведени от ръководството на Административен съд - Пловдив, с цел да се осигури разумна увереност, че це​лите на организацията са постигнати преди всичко чрез търсеното съответствие със зако​нодателството, вътрешните актове и договори, търсената надеждност и всеобхватност на финансовата и оперативната информация, а също така и преследваните от ЗСФУСКПС ико​номичност, ефективност и ефикасност на дейностите и опазване на активите и инфор​мацията.

 Същевременно продължава да се извършва стриктен контрол по изпълнението на заповед №58/01.02.2011 г. на председателя на съда, с която са утвърдени актуализирани Вътрешни правила за случайно разпределение на делата в съда.

През отчетната година със заповед № 72 от 28.02.2013 г. на председателя на Административен съд – Пловдив е утвърден и въведен в действие Стратегически план за периода 2013-2015 г., разработен и утвърден е и годишен оперативен план на съда за 2013 г. Актуализиран е риск - регистър на идентифицираните рискове по показателите „влияние“ и „вероятност“ в Административен съд – Пловдив за 2013 г.
Със заповед  № 599/06.12.2013 г. на председателя на съда се извърши инвентаризация на материалните и нематериални дълготрайни активи, материални запаси, парични средства в касата и по банковите сметки и разчетите по баланса на Административен съд – Пловдив, както и на задбалансовите активи и пасиви.

Със заповед  № 619/20.12.2013 г. в изпълнение на изискванията, регламентирани в Кодекса на труда, е утвърден График за ползване на платен годишен отпуск през 2014 г. от работещите в Административен съд – Пловдив.

Със заповед  № 476/14.10.2013 г. на председателя на съда са актуализирани вътрешните правила, касаещи обработването на лични данни.

Във връзка с решение от заседание на комисия „Бюджет и финанси“ към ВСС по протокол № 51/14.11.2012 г. е дадено съгласие на Административен съд – Пловдив за преминаване към плащания, постъпващи по транзитна или набирателна сметка на съда, наредени чрез платежни карти посредством терминални устройства ПОС. Със заповед  № 39/06.02.2013 г. на председателя на съда са утвърдени вътрешни правила за организацията на работата при събиране на приходи и други постъпления чрез картови плащания, извършвани посредством терминални устройства ПОС в Административен съд – Пловдив. 

Продължава изпълнението на редица въведени с вътрешни актове на Административен съд – Пловдив контролни дей​ности, както следва: предварителен контрол за законосъобразност, който подлежи на актуализация; ограничаване на разходите за телефонни разговори, за гориво на служебни автомобили и разходи за канцеларски материали, изплащане и отчитане на ежемесечни суми за пътни разходи на призовкари, ред за извършване на копирни услуги по административни дела, отговорници и отчитане на държавна такса по ксерокопирането, съгласно Тарифа №1 към ЗДТ; процедури за разрешаване, одобряване и оторизиране; раз​деляне на отговорностите, осчетоводяване и контрол; система за двоен подпис; про​цедури за достъп до активите и информацията; процедури за пълно, вярно, точно и свое​временно осчетоводяване на всички операции; докладване и проверка на дейностите – оцен​ка на ефикасността и ефективността на операциите; процедури за наблюдение; анти​корупционни процедури; процедури по документиране, архивиране и съхраняване на информацията; контролни дейности, свързани с информационните технологии; правила за управление на човешките ресурси.

С изпълнение на горните мерки активно се постига подпомагане осъществяването на текущата дейност, вземането на законосъобразни управленски решения и контрол вър​ху процесите в рамките на съда. 

Обучението и квалификацията на съдиите и служителите в съдилищата е основен фактор за подобряване на дейността им. Реалното развитие на посочената дейност се очаква през следващия отчетен период, като тук се има предвид не само обучението по програми на НИП – София, а и по редица други проекти и програми, включително и на неправителствени организации, а също така и по линия на “Асоциа​ция​та на българските административни съдии”, чиито членове са 18 от всичките 20 съдии от съда. 

Необходимо е да се посочат някои от проблемните зони в законодателството, което се прилага по различните дела на производство в съда.

При касационните производства по ЗАНН продължават да са силно дискусионни редица въп​роси, като например този по прилагане института на давността. 
Друг съществен проблем е свързан с прилагане на европейското законо​дателство – правото на Общността по отношение на различни казуси и най–вече такива в областта на митата и данъците, в която връзка често са факт колизии между национал​но​ и общностно право. 

На следващо място необходимо е да се посочи, че във връзка с прилагането на АПК продължава да е силно наложително провеждането на постоянни текущи обучения на съдиите от съда, тъй като е ясно, че посоченият процесуален закон е гръбнакът на всички извършвани процесуални действия в рамките на основната работа на магистратите от двете специализирани отделения.

Необходимо е също така извършването на спешна промяна в разпоредбата на чл.160, ал.1 ДОПК относно определяне на поне двумесечен срок, в който съдът да обя​вява решението си с мотивите след заседанието, в което е завършено разглеждане​то на де​ло​то.

Основен мотив за изменение на процесуалния закон в тази насока е на първо място, същественото завишаване на бройката образувани съдебни производства по жалби срещу ревизионни актове в петте адми​нистративни съдилища, разглеждащи този вид дела. Освен това ясно забележима е тен​денция на увеличаване средния обем на тези дела, като в съдебната фаза на процеса в мно​го от случаите по тях се събират значително количество относими писмени доказателства, изслушват се множество експертизи. 

Следва в тази връзка да се отчита и обстоятелството, че съдът /в този случай в състав само от един съдия/ е инстанция по същество в това производство, поради което следва да разре​ши същите въпроси, стоящи и пред органите по приходите, които обаче в ревизионното производство работят в екип.

С оглед на това и при прилагане принципа на съответност, аргумент от извършено предходно изменение на ДОПК – ДВ, бр.14 от 2011 г., а именно увеличаването на срока за произнасяне от съответният директор Дирекция “ОДОП” при ЦУ на НАП, предвиден в разпоредбата на чл.155, ал.1 от ДОПК от 30 дни на 60 дни, разумно би било да се извърши изменение на правилото, възведено в чл. 160, ал.1 от АПК, като се предвиди двумесечен срок за изготвяне на съдебното решение. 
Горните изводи следват обективно фактите съобразно представените месечни и го​дишни отчети и анализи за дейността на петте админист​ратив​ни съдилища, които раз​глеждат такива дела.

Важен проблем продължава да остава спешната необходимост от реален преглед на същест​ву​ващата система на държавните такси, събирани от административните съдили​ща, които през отчетния период отново не претърпяха ревизия. По този начин в сферата на административното правосъдие продължи да се прила​га приетият преди повече от 20 години акт – Тарифа №1 към Закона за държавните такси за так​сите, събирани от съдилищата, прокуратурата, следствените служби и Министерст​вото на правосъдието, където размерите на събираните от административните съдилища такси са всъщност символични, дори по някои пунктове липсват такива /нап​ример дължима държавна такса за частна жалба по административно дело или за разглежданите ка​сационни жалби по ЗАНН/. 
Актуализирането на същите е важен въпрос не само с оглед увеличаване постъп​ленията по бюджетите на отделните органи на съдебната власт, с тяхната издръжка /при наличното “замразяване” на растежа на отпуснатите от бюджета кредити/, но и с оглед обек​тивното възмездяване на разходвания материален ресурс при правораздаването по вся​ко едно съдебно производство. Разбира се, продължавам да поддържам разбирането, че при необходимата ревизия на въпроса с държавните такси следва да се подходи балансирано, като не се накърнява принципът на достъпност на правосъдието и се държи сметка за факта, че от едната страна в съдебните производства е винаги Държавата в лицето на съответния административен орган.

Следващият въпрос е свързан с обосноваване отпускането на допълнителни общо 5 щата “съдия” в Административен съд Пловдив.

В тази връзка следва да се посочи, че от самото формиране на съда се наблюдава тен​денция на едно непрекъснато, трайно и съществено увеличение на основния количествен показател, измерващ натовареността на съда – броя на постъпили дела. За период от седем години е достигнато състояние на увеличение на този брой 2,5 пъти. Същевременно и успоредно с това расте броят на делата, представ​ляващи “факти​чес​ка и правна сложност”.

В последната група се причисляват преди всичко образуваните по реда на ДОПК производства по обжалване на ревизионни актове на физически и юридически лица, които са на практика най-трудоемки /по все по-голяма част от постъпващите жалби административната преписка съдържа обем повече от 10 тома – до над 50-60, или няколко хиляди страници документи/. Така през последната отчетна година в съда бяха образувани общо 993 дела по ДОПК и ЗМ /като тези по ЗМ са изключително малък процент/, като са били на разглеждане общо 1911 дела от тази група, което е почти 52 % от всички първоинстанционни дела, образувани в съда за същия период, които освен труд​на правна страна имат и фактическа слож​ност с оглед посочения им възприеман вече като “нормален” техен обем.

Това, каза се, доведе в края на отчетния период до едно забавяне при постано​вяване на съдеб​ните актове по някои от делата от тази отчетна група.

 При сравнителен анализ, с оглед натовареността на всички администра​тив​ни съди​лища през годините, категорично се налага изводът, че Администра​тивен съд Пловдив е бил и понастоящем попада в групата на специали​зи​раните съдилища с “висока натовареност” /като критерий за това са брой дела над 20/.

Прави впечатление, че голямата част от адми​нистративните съдилища са с “по-ниска натовареност”, при това без да се отчитат фактори като “правна и факти​ческа сложност” на образуваните и раз​глеждани от конкретния съд дела. Актуалността на проблема се поддържа и от официално публикуваните статисти​чески данни за първото полугодие на 2013 г. в сайта на ВСС, според които по критериите “натовареността по щат” и “действителна натоваре​ност” съдът продължава неизменно да е в челната четворка. При все това не ми се иска да правя сравнение с други административни съдилища, въпреки че такова сравнение безспорно би било в полза на АС – Пловдив, тъй като колегите от останалите съдилища от системата на административното правосъдие също са сред най-натоварените в сравнение с т.нар. “общи съдилища”. Така например сравнена с натовареността на съдиите от ОС – Пловдив, реалната натовареност на съдиите от Административен съд – Пловдив е повече от два пъти по-висока, а също така е в пъти по-висока и от натовареността в по-голямата част от общите съдилища. Важен показател за натовареността на съдиите, който не личи от статистическите данни, е фактът, че през отчетния период всеки съдия е приключвал със съдебно решение над 15 дела месечно.

Също така следва да се отбележи, че „цената“ на едно дело в Административен съд – Пловдив, при това в голямата си част става въпрос за дела с огромен обем и фактическа и правна сложност, възлиза на 495.78 лв., което е многократно по-малко от „цената“ на едно дело в по-голямата част от съдилищата. 
Изложеното обосновава категоричния извод, че въпреки увеличението в щата през отчетния период, което увеличение практически ще има последици едва през следващия отчетен период, при това ако се запази, а не се увеличи броят на образуваните дела, наличният щат от 20 съдии все още не може да поеме адекватно обема от дела, особено що се отнася до производствата по обжалване на реви​зион​ните актове по ДОПК, за да могат и тези дела да се разглеждат в един ра​зу​мен срок, като приключват с акт по същество на спора в законоустановения едномесечен срок.

Обнадеждаващ в тази насока е фактът, че Постоянната комисия по предложенията и атестирането на съдии, прокурори и следователи на ВСС продължава активно да работи по преразпределянето и оптимизирането на щатовете в органите на съдебната власт. 

Изложеното дотук обосновава и искането ми за бъдещо ефективно уве​ли​чаване ща​та за съдии в Административен съд – Пловдив, който е подгот​вен материално и технически да приеме тези евен​туални нови бройки.

Съдът разполага с нова, модерна сграда, открита през 2012 г., напълно оборудвана и пригодена за нормална работа на поне 25 съдии и съответния брой служители от специа​лизираната администрация.

В тази връзка считам, че при това фактическо състояние на нещата необходимият и посочен вече в доклада брой допълнителни щатове за “съдия” е 5/пет/, като един състав от 25 съдии най-точно и съответно към настоящия момент ще отрази нуждите на административното правораздаване – в разумни сро​кове и при запазване стандарта за високо качество на постанове​ни​те актове. 

17.  Административен съд – Разград
          По щатно разписание в Административен съд - Разград има пет бройки за съдии, които към момента са заети. През отчетния период със заповед на председателя на Върховния административен съд съдиите Ина Райчева и Диан Василев бяха командировани в Административен съд-Русе и реално работехме в намален състав.

           По утвърденото от ВСС щатно разписание към 31 декември 2013 г. в Административен съд - Разград общият брой съдебни служители са 15. Към тази дата са заети 14 бройки, от които 8 в специализираната администрация и 6 в общата администрация на съда.
            През 2013 г. в Административен съд - Разград са образувани 235 административни дела и 202 касационни дела. В началото на периода са били висящи 17 административни дела и 32 касационни дела. Така общият брой на разгледаните дела е 486, от тях 252 административни дела и 234 касационни дела. За сравнение през 2010 г. на производство пред съда са били 354 дела, от които 180 административни дела и 174 касационни дела, през 2011 г. на производство пред съда са били 517 дела, от които 205 административни дела и 312 касационни дела, през 2012 г. на производство пред съда са били 520, от които 224 административни дела и 296 касационни дела. Тези данни сочат, че се наблюдава трайно увеличение на висящите административни дела, а през 2013 г. се отчита незначително намаляване на касационните дела.

 В съда няма обособени отделения и специализирани състави. Постъпилите дела се образуват от председателя на съда и разпределят на случаен принцип между всички съдии чрез програмния продукт, предоставен ни от Висшия съдебен съвет при спазване на закона и приетите ни вътрешни правила. Обособени са няколко подгрупи на делата според действащите материални закони, аналогични на подгрупите дела, включени в статистическите форми: производства по оспорване на подзаконови нормативни актове; производства по Изборния кодекс; искови производства по АПК; производства по ЗУТ и ЗКИР; производства по КСО, ЗСП, ЗЗО и НРД; производства по ЗМСМА, ЗА, ЗДС, ЗОбС; производства по ЗДСл, ЗМВР, ЗНО - уволнения и други; производства по оспорване на принудителни административни мерки; други административни производства; частни административни дела и касационни дела. Това обуславя не само равномерно разпределение на делата по брой, но така също и по материя и сложност между магистратите. 
Със заповед на председателя е разпоредено делата, образувани по повод постъпили искания за разкриване на данъчна и осигурителна тайна, делата по глава ХV от АПК и други дела, които изискват незабавно произнасяне от съда да се разглеждат от дежурния за деня съдия, като ежемесечно се съставя график на дежурствата съобразно натовареността и заетостта.

През отчетния период на производство пред съда е било едно дело по оспорване на подзаконов нормативен акт: постановеният съдебен акт е обжалван пред Върховния съд и потвърден изцяло. 
От другите административни дела, образувани по оспорване на индивидуални административни актове, най- много са делата по Закона за местното самоуправление и местната администрация (25), следвани от делата по Кодекса за социално осигуряване и Закона за социално подпомагане (22), делата по Закона за устройство на територията и Закона за кадастъра и имотния регистър (16), делата по Закона за държавния служители и Закона за Министерството на вътрешните работи във връзка с уволнения и налагане на дисциплинарни наказания (13), дела по Данъчно-осигурителния процесуален кодекс (13) и т.н. 

            От общия брой на касационните дела най-много са делата по жалби срещу решения на Разградския районен съд (154), следвани от делата образувани по жалби срещу актове на Исперихския районен съд (43) и на Кубратския районен съд (32). През годината сме разгледали и решили и дела, образувани по касационни жалби против решения/определения на районни съдилища извън нашия съдебен район, изпратени ни по подсъдност от Върховния административен съд (5). 

Според вида на административните нарушения най-голям брой са делата по повод обжалвани наказателни постановления на началника на Областен отдел „Контролни дейности-ДАИ“ за нарушения по Закона за автомобилните превози (55); на длъжностни лица от ОДМВР за нарушения по Закона за движение по пътищата (48); на директора на Дирекция „Инспекция по труда“ за нарушения на трудовото законодателство (44); на директора на ТД на НАП и упълномощени лица от директора на НАП (21) за нарушения на данъчното законодателство, свързани преди всичко с неподадени в срок данъчни декларации, неначислени и незаплатени осигуровки от работодатели и осигурители, нарушения на условията, редът и начинът на експлоатация, регистрация, отчитане, съхраняване на документи, издавани от/във връзка с фискалните устройства.
През 2013 г. съдиите при Административен съд-Разград са решили/прекратили общо 452 дела, от които в тримесечен срок- 439 дела, което се равнява на 97% от общо свършените дела. Съдебните актове по всички дела са изготвени в законоустановения едномесечен срок. Непосредствено след постановяването им те се публикуват на интернет страницата на съда при спазване изискванията на ЗЗЛД и ЗЗКИ и всеки разполага с възможността да се запознае с тяхното съдържание.

От висящите 252 административни дела са приключили 241 дела, т.е. 95, 63 % от разгледаните дела са свършени през отчетния период с решение/определение по същество на спора или с определение/разпореждане, с което производството е било прекратено. Всички останали висящи административни дела са образувани в края на отчетния период и спазването на процесуалните срокове за призоваване и разглеждане на делата прави невъзможно тяхното приключване. В срок до три месеца са приключили с обявен съдебен акт 228 от административните дела, като само 13 от тях са приключили извън този срок, но с незначително забавяне. Тези данни сочат, че 94% от административните дела са разгледани и решени в срок до 3 месеца. За сравнение - през 2011 г. 92% от административните дела са разгледани и решени в този срок, а през 2012 г. - 96% от делата.

От висящите 234 касационни дела са приключили със съдебен акт 211 дела, т.е. 90 % от тях. Останалите висящи дела са образувани в края на отчетния период и технологично е невъзможно тяхното решаване. Всички касационни дела (100%) са разгледани и решени в срок до 3 месеца. 

Тези данни са много добри, сравнени със средните статистически данни за страната, и обективно сочат, че съдиите и служителите при Административен съд - Разград са положили необходимите усилия максимално бързо да разгледат и решат предявените пред тях спорове. 

Анализът на делата, неприключили в тримесечен срок, сочи, че това се дължи на обективни предпоставки, независещи от действията на съдията-докладчик. 

Относително най-голям дял са делата, при които са констатирани нередности на постъпилите жалби поради несъответствие с изискванията на чл.150 и чл.151 от АПК, което налага оставянето им без движение с разпореждане на съда, предоставянето на срок за отстраняване на нередностите от съобщението до страната и пр. и забавя насрочването и разглеждането на делото по същество. 

На следващо място това са затруднения при определяне на вещи лица и изготвяне в срок на заключения по назначените експертизи. 

Друга причина, водеща до забавяне в производството, са затруднения при призоваване на участници в процеса, свързани с редовно връчване на съдебните книжа и призовки и преди всичко с издирване на точните и актуалните им адреси. 
От общо свършените 452 дела решени по същество са 402 дела, а прекратени с разпореждане или определение производствата по 50 дела. Това сочи, че 89% от делата ни са разгледани в открито съдебно заседание, при условията на състезателност, след събирането на допълнителни доказателства, обстоен анализ на фактите и преценка на приложимите правни норми, което безспорно изисква по-голямо внимание, време и усилия и следва да се отчита при определяне на натовареността на съда.

При анализа на делата, по които производството по делото е прекратено с разпореждане или определение, се установяват следните основания: неотстранени в срок нередности по депозираната жалба; недопустимост на подадената жалба поради липсата на правен интерес за оспорващия или на административен акт, който може да бъде предмет на съдебен контрол; просрочие на оспорването поради изтичане на законоустановения преклузивен срок за това; неподсъдност на делото пред Административния съд; оттегляне на оспорването. 

Средното месечно натоварване спрямо приключилите дела за един съдия е 11.02 за отчетната 2013 г. За сравнение - през 2011 г. то е било 9.77, а през 2012 г. -10.24. Същото е малко под средното натоварване за административните съдилища, но съотносимо към натоварването на административни съдилища със сходен съдебен район по брой, етнос и манталитет на населението (административните съдилища в гр.Ямбол, Търговище, Смолян, Сливен, Силистра, Добрич, Габрово, Враца и др.), по-високо от апелативни съдилища според статистическите данни за първото шестмесечие на годината.

На инстанционен контрол пред Върховния административен съд подлежат актовете, постановени по административните дела. От общо приключилите 241 административни дела, жалби са постъпили против постановените актове по 62 дела (около 26 %). Този критерий не е предмет на наблюдение и анализ от Висшия съдебен съвет, но аз намирам, че е изключително показателен за ефективната ни работа. Той безспорно сочи, че решенията на съдиите от Административен съд - Разград са справедливи, правилни, обективни, добре обосновани и мотивирани и са убедили страните в производството, че това е единственият възможен, законосъобразен и правилен начин на разрешаване на повдигнатия от тях спор. Предвид това, независимо от изключително ниските такси за обжалване пред Върховния административен съд ( 5 лв. за физически лица и 25 лв. за еднолични търговци и юридически лица), те са се съгласили с изхода на делото и не са упражнили правото си на касационна/частна жалба.

През отчетната година има резултат по 45 дела, чиито актове са били обжалвани, от тях решени - 31, а прекратени - 14. Останалите дела са все още на производство пред Върховния административен съд. Резултатът от приключилите двуинстанционни съдебни производства сочи, че изцяло са отменени/обезсилени постановените решения по 2 дела, а по останалите 29 дела решенията са изцяло потвърдени. Тези данни установяват, че само 6, 45 % от обжалваните решения на съда са отменени изцяло, поради констатирани според Върховния административен съд нарушения на процесуалния или материалния закон. 

От атакуваните 14 определения/разпореждания, с които производството по делото е прекратено, 10 са оставени в сила, а 4 – отменени и делото върнато за продължаване на съдопроизводството по него.

Този показател е много добър в сравнение със статистическите данни за административните съдилища в страната, а така също и за работата на общите съдилища и сочи, че съдиите в Административен съд - Разград предоставят качествено административно правосъдие, постановявайки обосновани и надлежно мотивирани съдебни актове, при спазване на процесуалните правила и норми и съблюдаване на материалния закон. 

Постановените съдебни актове по касационните дела са окончателни и не подлежат на обжалване. Резултатът по тях сочи, че от общо приключилите 136 дела на Разградски районен съд, решенията по 92 са оставени в сила, по 32 са отменени изцяло, по 2 са обезсилени, а по са 8 частично отменени. Две от решенията на Разградския районен съд са отменени по реда на раздел VІІІ от ЗАНН „Възобновяване на административнонаказателните производства“ по предложение на окръжния прокурор. От приключилите 30 дела на Кубратски районен съд решенията по 19 са оставени в сила, 9 са отменени изцяло, 1 е отменено частично и по 1 от делата производството е прекратено. От приключилите 40 дела на Исперихски районен съд решенията по 30 са оставени в сила, а по 10 са отменени изцяло От данните в доклада се установява, че магистратите и съдебните служители в Административен съд - Разград са положили необходимите усилия, за да приключат своевременно и качествено разпределените им дела. През отчетния период не са постъпвали сигнали или оплаквания за немарливо изпълнение на възложената работа, некоректно поведение или неетични прояви срещу съдия или служител от съда. 

Желанието, потенциалът и отговорността, с които съдиите и служителите изпълняват служебните си задължения, са гаранция, че и занапред Административен съд – Разград ще осъществява своята дейност така, че да отговаря на очакванията на обществото за срочно, ефективно, справедливо, достъпно и прозрачно административно правосъдие.

               18. Административен съд – Русе
През отчетната 2013 година общият брой дела за разглеждане в съда е 1346 бр., от тях новообразувани са 1139 бр., а останалите висящи от 2012 г. са 207 бр. Тук са включени всички видове дела, подсъдни на АС-Русе – първоинстанционни, касационни и върнати за продължаване на съдопроизводствените действия. Средно месечното постъпление (новообразувани дела) през 2013 г. е 95 бр. Констатира се увеличаване на броя дела в сравнение с предходната 2012 година. Увеличението се отнася и за двете групи производства – първоинстанционни и касационни.
През отчетния период в съда е имало за разглеждане – 558 бр. първоинстанционни административни дела, от които 73 бр. висящи към 01.01.2013 г. и 485 бр. - новообразувани, вкл. в тях 5 бр. върнати за продължаване на съдопроизводствените действия.

Анализът на постъплението и на разглежданите по видове дела сочи, че най-голям относителен дял имат делата от категория частни адм. дела /обхващат производства по ДОПК и по АПК/ - 122 бр.; следват „други” – 98 бр.; дела по ЗУТ - 78 бр.; по КСО и ЗСП – 64 бр.; искове – 51 бр. Сравнението по този показател с предходните 2010 г., 2011 г. и 2012 г. сочи, че за всяка от тези години съотношението на броя на делата по видове материя е било различно. Като характерно за изминалата 2013 г. може да се посочи: запазване на броя дела по ЗУТ, КСО, Искове и увеличение на броя дела по категория „други”, където са отнесени всякакви други разнообразни според материята спорове.

През отчетния период са постъпили 5 дела по оспорване на подзаконови нормативни актове. Оспорени са изцяло или отчасти наредби на Общински съвет-Русе и Ветово. През отчетния период в съда са постъпили за разглеждане общо 788 бр. касационни производства. От тях 134 бр. висящи към 01.01.2013 г. и 654 бр. новообразувани. Увеличен е значително броят на постъпилите касационни дела при сравняване с 2011 г. и 2012 г. От общо 788 касационни производства, 6 бр. са административни и 782 бр. са административнонаказателни дела. Касационните административни производства са по ЗСППЗ.

Касационните административно наказателни производства са изключително раз​нообразни по материя и приложими нормативни актове. Направеният анализ според материя и наказващ орган сочи следното съотношение: от общо подлежащите на разглеждане 558 бр. първоинстанционни административни дела, в края на годината са свършени 487 бр., което съставлява 87%. Висящи в края на периода са останали 71 бр. Висящността на първоинстанционните дела, изразена в проценти, е по-малка в сравнение с 2012 г. 

Анализът на данните за отлагане на първоинстанционни дела сочи, че в преобладаващия брой случаи делата се отлагат за събиране на доказателства – гласни, писмени и изслушване на експертизи. Незначителен е броят на отложени дела за следващо заседание поради други причини, и те са: 

· нередовно призоваване - 6 случая. 

· отлагане заради конституиране на страна – 8; делата са по ЗУТ и ЗКИР /5бр./ и по други закони /3 бр./.

· отменен ход по същество – 2 бр. – значително намаляване в сравнение с предходни години. 

· 1 бр. отлагане поради заболяване на страна.

От общо 487 бр. свършени административни дела решените по същество са 361 бр. Установява се, че най-голям брой решени дела по същество според вида на материята са: други – 77 бр.; КСО, ЗСП – 36 бр.; ЗУТ – 39 бр.; От общо 788 бр. касационни дела за разглеждане в края на годината са свършени 701 бр., което съставлява 88%. Висящи са останали 87 бр. Висящността при касационните производства, изразена в проценти, е по-малка в сравнение с предходната година. Тези цифри илюстрират подобряване на бързината на правораздаването през 2013 г. 

Касационните дела приключват преимуществено в срок до 3 месеца с едно проведено открито заседание. Рядко се отлагат касационни дела за второ заседание. През изминалата година е имало общо 16 бр. отлагане за второ заседание. Причините са следните: в 9 от случаите делото е отложено за събиране на доказателства; 1 случай на нередовно призоваване; констатирани са 2 броя отлагания поради невъзможност да се сформира състав в деня на заседанието и 4 случая на отлагане поради уважителни причини за отсъствие на страни и адвокати. Въпреки изложените препятствия за разглеждане на делата, 100% от касационните дела са решени в препоръчителния 3-ме​сечен срок. 

От общо постъпилите в съда за разглеждане 1346 дела, в края на отчетния период със съдебен акт са приключили 1188 дела, което прави 88%. Висящността спрямо всички видове дела, изразена в проценти, е по-малка в сравнение с тази през предходната година. 

 От общо свършените през годината 1188 бр. дела преобладаващата част от 1135 бр. са приключили в срок до 3 месеца, което съставлява 95.5 %, а останалите 53 бр., съставляващи 4.5 % - са в срок над 3 месеца.
От всичко свършени 487 административни дела – 361 са приключили със съдебен акт по същество. 


По 8 бр. административни дела съдът е прогласил нищожност на оспорения административен акт поради липса на компетентност на издателя. 

81.5% от проверените съдебни актове са потвърдени, 18.5 % са изцяло или частично отменени. Тези резултати, илюстриращи качеството на правораздавателната дейност на съда, са по-добри в сравнение с предходната година.


Обезсилените решения за отчетния период са три на брой. В първото от тях съдът неправилно е преценил решението на общински съвет за промяна размера на основна месечна заплата на кмет на община като индивидуален административен акт и така е разгледал недопустима жалба. В другия случай ВАС е приел, че АС-Русе се е произнесъл по нередовна искова молба и на това основание е обезсилил решението. В третия случай касационната инстанция е приела, че съдът не се е съобразил с предмета на делото и е постановил недопустимо решение.


Решенията са обезсилени на различни основания и не сочат на тенденция на неправилна преценка на съставите на съда относно допустимостта на направените оспорвания пред тях.


Група от отменените решения са във връзка с дисциплинарна практика по ЗМВР. В АС-Русе са били на производство идентични дела по жалби срещу уволнителни заповеди по ЗМВР. Казусите са решени по еднакъв начин от различните състави – заповедите са отменени. При обжалването на решенията пред ВАС в едни случаи решенията са потвърдени, а в други - отменени. Такива са трите от отменените решения от общо посочените шест, като причината е нееднаквото разрешаване от касационната инстанция на въпроса могат ли в дисциплинарното производство да бъдат ползвани доказателствени средства, изготвени по реда на НПК в хода на неприключило досъдебно производство. Другите дела от групата са отменени поради това, че съдът е направил погрешни изводи въз основа на събраните доказателства за наличието на дисциплинарно нарушение по ЗМВР. Препоръчително е в тази връзка да се обсъждат всички доказателства по делото и въз основа на тях да се обосновават прецизни фактически и правни изводи.


Две от отменените решения касаят спорове за предоставяне на административни услуги. 


Изолирани случаи на отмяна по материи са: решение по исково производство по ЗОДОВ /неправилно приложение на института на давността/; решение по ЗУТ относно заповед за отказ за одобряване на изменение на план за регулация /неизясняване на релевантно за случая обстоятелство/; решение по ЗМ във връзка с тарифно класиране на стоки /поради неизясняване на съществен въпрос за спора чрез техническа експертиза/; решение по заповед за отказ за отмяна на ПАМ по ЗБЛД /несъобразяване на разпоредба на директива, на която норма от закона противоречи/; решение по разпореждане за отпускане на пенсия /неправилно приложение на разпоредбите на КСО относно началния момент на пенсията/; решение по отказ за отпускане на обезщетение по чл.54ж, ал.1 от КСО /в противоречие с материалния закон съдът е приел, че вписването на лицето като прокурист в търговския регистър и породената от вписването представителна власт сами по себе си са основание за задължително осигуряване без значение дали лицето извършва трудова дейност като прокурист/; решение по издадено от началника на Митница-Русе ППСПДВ за събиране на акциз /съдът неправилно е приел, че органът разполага с компетентността за това/; решение за обявяване нищожност на ПАМ по чл.171,т.1,б.”в” от ЗДвП /неправилно съдът е приел, че заповедта е нищожна поради липса на предмет поради наличието на предходна заповед за налагане на ПАМ в друга хипотеза на законовата разпоредба/. 


Анализът на цитираните отменени съдебни решения не очертава тенденция за грешки в приложимостта на материалното право в една или друга област, а се касае за инцидентни случаи на неправилни решения на съда по специалните закони.


През отчетния период са отменени 5 бр. прекратителни определения. По две от тях производството пред АС-Русе е било прекратено поради нередовности в жалбата/исковата молба. В мотивите на двата отменителни акта ВАС посочва, че първоинстанционният съд е следвало да информира жалбоподателя, респ. ищеца, за неговите законни права и задължения във връзка с предоставянето на правна помощ, както повелява чл. 99 ГПК, приложим в административното правосъдие по силата на чл. 144 АПК. Това следва да се има предвид от съдиите, в случаите, когато жалбоподателите сами изготвят и депозират жалбите/исковите молби. Едно определение е отменено, тъй като съдът не е определил правилно предмета на оспорване, а друго е отменено, защото съдът неправилно е определил какъв е срокът за издаване на ИАА, и като последица - неправилно е изчислил от кога тече срок за обжалване. Едно определение е отменено, тъй като съдът не е изяснил точно дали се касае за претенция относно истинност на АА, или се оспорва съдържание на документ.

Анализът на горните случаи сочи на извод, че е препоръчително преди насрочване, респ. прекратяване на делото, съдията да очертава ясно предмета на спора.
През 2013 г. натовареността на съдиите по щат по отношение на всички дела за разглеждане е 18.69 бр. месечно, при 13.70 бр. месечно през 2012 г., 15.73 бр. през 2011 г. и 12.48 бр. през 2010 г.
През 2013 г. натовареността съдиите по щат по отношение свършени дела е 16.50 бр.; при 11.24 бр. през 2012 г., 14.11 бр. през 2011 г. и 10.38 бр. дела месечно за 2010 г.
Действителната натовареност на съдиите по отношение на делата за разглеждане през 2013 г. е 17.48. За сравнение през 2012 г. е 16.21 бр., през 2011 г. е 16.94 бр., през 2010 г. - 14.26 бр. дела месечно.

Действителната натовареност на съдиите по отношение свършените дела през 2013 г. е 15.43. За сравнение през 2012 г. е 13.30 бр., през 2011 г. - 15.19 бр., през 2010 г. - 11.86 бр. дела месечно. 

Наблюдава се увеличаване на натовареността на съдиите през последната година, което се дължи на по-голямото постъпление на делата и от двата вида – административни първоинстанционни и касационни нах дела, а също и на факта, че бе съкратена 1 щатна бройка в средата на годината. Посочените цифри дават основание да се предполага, че натовареността на съдиите за 2013 г. е около и над средната за административните съдилища в страната.

И през 2013 г. продължиха промените по посока намаление в щатното разписание на АС-Русе. С решение на ВСС по протокол № 20/23.05.2013 г. бе съкратена една незаета щатна длъжност „съдия” в АС-Русе.

Щатната численост на магистратите в АС-Русе включва 6 щатни бройки: 1 председател, 1 зам.-председател и 4 съдии.
Със заповед  на председателя на ВАС съдия Кр. Кънчев – зам.-председател на АС-Русе, бе командирован на незаета бройка „съдия” във ВАС от м. октомври 2012 г. до заемане на бройката по надлежен ред. След проведен конкурс, с решение на ВСС по протокол № 32 от 26.07.2013 г. съдия Кънчев бе повишен в длъжност „съдия” във Върховен административен съд, като встъпи в длъжност на 16.08.2013 г. 

С решение на ВСС от 19.09.2013 г. относно преразпределение на незаети длъжности „съдия” в административните съдилища бе съкратена 1 щатна длъжност за „заместник на административния ръководител – заместник-председател” и разкрита 1 щатна длъжност „съдия” в АС-Русе (протокол № 36) и бе обявен конкурс за заемането й.

През 2013 г. с решение на ВСС от 25 юли 2013 г. бе намалена щатната численост на АС-Русе с 2 свободни щ.бр. за съдебни служители – за длъжност „съдебен деловодител” и длъжност ”съдебен архивар”. Обявените конкурси за свободните длъжности в специализираната администрация бяха прекратени.

В края на 2013 г. длъжностното щатно разписание на АС–Русе включва 25 съдебни служители. Няма незаети щатни бройки.

В съда има утвърдена организационно-управленска структура и структура на съдебната администрация. Съгласно Правилника за администрацията съдебните служители от общата администрация са организирани в звена, а от специализираната администрация – в отдели.

Съдебните служители притежават необходимата квалификация и отговарят на изискванията за длъжността, която заемат съгласно утвърдения Класификатор на длъжностите в администрацията на основание чл. 341 от ЗСВ.

При изпълнение на работните си задължения служителите се ръководят от Правилника за администрацията в съдилищата, утвърдените в съда вътрешни нормативни актове, индивидуалните длъжностни характеристики. Дейността на служителите се осъществява при спазване на принципите и правилата за етично поведение от Етичния кодекс на съдебните служители.


Административен съд – Русе от м. август 2012 г. осъществява дейността си в самостоятелна сграда, предоставена за нуждите на съда. Със заповед № ЛС-04-1846/25.10.2012 г. на министъра на правосъдието стопанисването на сградата е възложено на председателя на Административен съд – Русе.


Съдебната сграда е на четири етажа и разполага с три съдебни зали, регистратура и деловодство, съдийски кабинети, кабинети на съдебни служители, регистратура за класифицирана информация и архив. Разположените на първия етаж две съдебни зали, деловодство и регистратура позволяват бърз и безпрепятствен достъп на гражданите.  Достъпът до съдебната зала на втория етаж е осигурен и с асансьор. Във фоайето на сградата има информационно табло и монитор, отразяващ актуална информация за разглежданите през деня дела едновременно за трите съдебни зали.


Свършената през 2013 година работа в институцията е с положителна оценка, при средна натовареност на всички. За поредна година следва да се отбележи високият професионализъм на съдиите и тяхното отговорно отношение към пряката им работа. Съответно е и професионалното ниво и старание на служителите в съда. Специално следва да се отбележи и отличи много добрата работа на съдебните помощници.

Последователно и постоянно в съда се утвърждава практиката да се наблюдават и анализират съдебните и административни процедури, да се извеждат тенденциите и да се формират управленски решения с цел повишаване ефективността в работата. Подобряването на вътрешната комуникация, обмена на идеи, периодичните оценки и предложенията за подобряване ефективността на работните процеси във всички сфери от дейността на съда се утвърдиха като трайна политика в управлението на съда.

19. Административен съд – Силистра
През отчетния период в Административен съд гр. Силистра реално работиха 4 съдии, тъй като един е командирован във Върховен административен съд, считано от 15.10.2012 г. 

С Решение на ВСС по протокол № 47 от 28.11.2013 г. съдия Величка Маринова е освободена от заеманата длъжност, на основание чл.165 ал.1 т.1 от ЗСВ, считано от 02.12.2013 г. Със същото решение съдия В.Маринова е поощрена с отличие „личен почетен знак: втора степен – сребърен” за безупречно и високо професионално изпълнение на служебните си задължения.

Към края на отчетния период щатната численост на служителите на Административен съд гр.Силистра е 15 бройки, всички заети, а именно: съдебен администратор, главен счетоводител, системен администратор, завеждащ служба „Деловодство”, 3 съдебни деловодители, 4 съдебни секретари, архивар, призовкар, шофьор и чистач. Всички съдебни служители притежават необходимата квалификация и отговарят на изискванията на длъжността, която заемат. Повечето служители притежават образователно-квалификационна степен „магистър” или „бакалавър”.

С Решение на ВСС по протокол № 31 от 25.07.2013 г., т. 4.2.15 е намалена щатната численост на съдебната администрация в Административен съд гр.Силистра с 3 (три) заети щатни бройки за длъжностите: „административен секретар”, „съдебен деловодител” и „съдебен секретар”, считано от 01.10.2013 година.
След изпълнение на решението на ВСС съотношението магистрати - служители е 1:3, а съотношението между магистрати и съдебни служители, участващи пряко в съдопроизводството и осигуряващо добра ефективност при изпълнение на служебните задължения, както и нормален ритъм на работа в съда, има числена равностойност.

През 2013 година в Административен съд гр.Силистра са постъпили общо 422 бр. дела, от които 285 касационни и 137 административни.

През 2012 година този брой е бил 556, от които 347 касационни и 209 административни.

През 2011 година постъпилите дела са били 575, от които 310 касационни и 265 административни.

През 2010 г. - 429, от които касационни 192 и административни – 237. Разпределението на новопостъпилите дела през отчетната 2013 г. по функционална подсъдност е, както следва: 


- 285 касационни дела, от които 4 броя са касационни административни, а 281 броя - касационни административнонаказателни;

- 137 първоинстанционни административни дела.
Най-голям дял от новопостъпилите административни първоинстанционни дела – 47.34%, се пада на частните административни дела; 30.32% - от раздела „Други административни дела”, следвани от 16.12% - дела по ЗУТ и ЗКИР; 15.11% са делата по ЗДСл, ЗМВР, ЗОВС и ЗСВ; 11.80% - дела по КСО и ЗСП, а 5.4% - от раздела „ЗДС, ЗОбС, ЗМСМА и ЗАдм”; 4.3% за „ЗСПЗЗ, ЗВСГЗГФ, ЗОСОИ, ЗВСНОИ по ЗТСУ…” и налице е увеличаване на исковите производства от 1% за 2012 г. на 6.4% за 2013 г. - „Искове по АПК”. Забелязва се известно увеличаване и на делата, образувани по оспорване на нормативни актове, чийто относителен дял през 2012 г. е бил под 1%, а за 2013 г. е 3.2%. Определено заслуга за това има активната позиция на Окръжна прокуратура гр.Силистра, като всички производства са образувани по протести на прокурор срещу наредби, приети от общинския съвет на гр.Силистра - за обществения ред; за местните такси, в частност за събираните такива в детските градини, както и срещу решения на ОбС - Силистра, представляващи индивидуални или общи административни актове, имащи основно за предмет: разпореждане, респ. обременяване на имоти – публична общинска собственост. През 2013 г. са разгледани със 125 бр. дела, или 21 % по-малко спрямо тези от 2012 г. и със 160 бр. дела, или 25.4 % по-малко спрямо делата от 2011 г. Неизбежен е изводът за очертаваща се тенденция към намаляване на делата за разглеждане и от двата основни типа – първоинстанционни административни и касационни административнонаказателни. Всъщност налице е връщане към състоянието от 2010 година, когато общият брой разгледани дела е бил почти равен на отчетния – 473 бр. дела, от които административните дела са били 266, а касационните – 207 броя, като при вътрешно компенсиране следва да се отчете, че през отчетния период касационните производства са били повече от тези през 2010 г., за сметка на трайното намаляване на първоинстанционните административни дела. Цифровото изражение от 82% изцяло потвърдени актове сочи за много добро качество на постановените решения и висок професионализъм, проявен от съдиите. От значение е и повишаващата се квалификация чрез участие в организираните от НИП и други медиатори семинари, конференции и други форуми, високото съзнание за отговорност на съдебните кадри за качеството на правораздаването изобщо в страната и в Силистренския съдебен район. Налице е чувствително намаляване на постъплението на административни дела при съпоставка с отчетеното в предходния доклад на съда, сравнително устойчиво постъпване от около 210-240 дела годишно, през 2010, 2011 и 2012 години. Значително е намалението на делата по ЗУТ и ЗКИР, което може да се свърже с измененията в ЗУТ /ДВ, бр.82 от 26.10.12 г., в сила от 26.11.2012 г./, прехвърлящи контролните компетентности по отношение на строежите от ІV, V и VІ категории на кмета на общината, в чийто екип няма достатъчно подготвени технически лица, а и липсва опит в този тип дейност като цяло, поради което оспорвания на заповеди за спиране и премахване на строежи от горните категории /а те са преобладаващата част в съдебния район/ не са постъпвали, вероятно защото не са били издавани заповеди по чл.223 и по новия чл.225а от ЗУТ. Известно намаление се отчита и по отношение на постъпилите касационни дела, като по-значимо е то в сравнение с 2012 г. - 62 бр. За предходния отчетен период бяха налице основания за извеждане на извод за проявена тенденция на увеличаване на касационните производства, който обаче следва да бъде ревизиран с оглед настоящите отчетни данни. Независимо от това и предвид законодателната промяна в чл.133 „Местна подсъдност” от АПК /ДВ,бр.104/2013 г., в сила от 04.01. 2014 г./, се очаква величината на постъпилите първоинстанционни административни дела през настоящата година да бъде променена в посока на увеличение. 
20. Административен съд – Сливен
В началото на отчетния период щатната численост на работещите в Административен съд – гр. Сливен е била 31 бр. – 7 щатни бройки за магистрати и 24 щатни бройки за служители. В края на отчетния период и съгласно утвърденото щатно разписание от Висш съдебен съвет за м. декември 2013 г. щатната численост на Административен съд – Сливен е 30 бр., от които 7 щатни бройки за магистрати и 23 щатни бройки за съдебни служители. 
През 2013 г. общият брой на постъпилите дела е 695 бр., от които 315 бр. административни дела и 380 броя касационни дела.

Средномесечното постъпление на един съдия в Административен съд – Сливен, на база 12 месеца, изчислено съобразно заетите щатни бройки за съдии по време на отчетния период е 8.27 броя. За отчетния период общият брой на свършените дела е 686 бр., от които 318 бр. административни и 368 бр. касационни дела. Средномесечно свършените дела от един съдия в Административен съд – Сливен, на база 12 месеца, изчислено съобразно щатните бройки за съдии (7) по време на отчетния период е 8.17 броя съдебни акта. По отношение на свършените дела е 8.91 бр. за 2013 г., 7.71 бр. за 2012 г., 10.15 бр. за 2011 г. и 8.09 бр. за 2010 г. 
През отчетния период са били образувани общо 315 бр. административни дела, като несвършените от предходен период са 46 бр., или общо през отчетния период са разглеждани 361 бр. административни дела. От тях свършени дела са 318 бр., като останалите несвършени дела в края на отчетния период са 43 бр. От общо свършените административни дела – 139 бр. са прекратени. След въззивна проверка за същия период са се върнали 104 бр. дела. 56 броя от атакуваните пред горната инстанция решения са потвърдени, а 15 решения на първоинстанционния съд са отменени изцяло. От атакуваните пред горната инстанция определения са потвърдени 22 бр., а 10 бр. са отменени изцяло и отменено частично е 1 определение на първоинстанционния съд. От изнесените данни е видно, че потвърдените от горната инстанция актове са 75 %. За сравнение с предходните три години този показател е бил: за 2010 и 2011 година – 77 %, за 2012 година – 83 %. 

Налице е лек спад на процента на потвърдените от горната инстанция съдебни актове. След обстоен анализ на върнатите дела и характера на обжалваните актове се установява, че това се дължи на по–големия брой отменени през отчетния период определения.

Оспорените пред горната инстанция решения по същество на производствата са потвърдени в 78 % от случаите, което е един изключително значим и определящ показател за доброто качество на работата на съдиите в Административен съд - Сливен. 

След предприетите действия от страна на ВАС, чрез образуване на производства за уеднаквяване на практиката по определени спорни казуси и при провеждане на обучения и семинари както на регионално, така и на национално ниво от съдии от ВАС с повече професионален опит, този показател непрекъснато ще продължи да се подобрява.

През отчетния период са били образувани общо 380 бр. касационни административнонаказателни производства, като несвършените от предходен период са 58 бр., или общо през отчетния период са разглеждани 438 бр. касационни дела. От тях свършени дела са 368 бр., от които 6 бр. са прекратени. Останалите несвършени касационни дела в края на отчетния период са 70 бр. От всичко свършените дела в тримесечен срок са приключили 362 бр. или 98 %. През 2013 г. в Административен съд - Сливен са свършени 368 касационни дела. През 2012 г. – 258 бр., през 2011 г. – 402 бр., а през 2010 г. – 245 бр. касационни дела. От м. юни 2012 г. Административен съд – Сливен се помещава в нова сграда, която е съобразена със спецификата на работата ни, числения състав на съда и необходимите като брой и вид помещения и по този начин бяха създадени нормални условия за работа на магистратите и служителите. От данните в доклада се установява, че магистратите съдебните служители в Административен съд - Сливен полагат необходимите усилия, за да приключат своевременно и качествено разпределените дела. През отчетния период не са постъпили сигнали и оплаквания за немарливо изпълнение на възложената работа, некоректно поведение или неетични прояви срещу съдия или служител от съда.

Всички наши идеи за развитието през 2014 и следващите години са изложени в Стратегическия план за работа в Административен съд – Сливен за периода 2013 г. – 2017 г. и Оперативния план за 2014 г. Стремежът и усилията ще бъдат насочени към усъвършенстване на всички аспекти в дейността на институцията, с което да се гарантира, че съдът ще продължи да изпълнява ефективно възложените от закона функции и няма да отстъпи от придобитата до момента репутация на стабилна и надеждна институция. 

21.  Административен съд – Смолян
През отчетната година Административен съд гр.Смолян е с щат от 5 съдии, като съдия Женаварова е преместена на работа в Административен съд София-град заедно с щатната бройка. Всички длъжности са заети. Няма незаети щатни бройки или свободни по други причини - продължителен отпуск или продължителна командировка в друг съд. През отчетната година длъжността „съдебен помощник" е съкратена по решение на Висшия съдебен съвет. През отчетната 2013 година с решение на Висшия съдебен съвет беше намалена щатната численост за съдебните служители, като бяха съкратени щатните бройка „административен секретар", „шофьор" и „майстор-поддръжка". По утвърдения от ВСС щат в Административен съд гр.Смолян в края на отчетната година са назначени 17 съдебни служители, от които 1 е в дългосрочен отпуск по майчинство. Няма свободни, незаети длъжности.

   Образувани са общо 546 дела, от които :
· 272 административни дела и 274 касационни дела.

· Заедно с останалите 70 висящи дела в края на 2012 г. през отчетния период са разгледани 616 дела, от които:
· 324 административни дела и 292 касационни дела.
По-долу ще бъде направен анализ на движението и тенденциите при основните видове дела, като под "административни дела" се имат предвид делата, решавани от едноличен състав. Както бе посочено по-горе, образуваните през отчетната година административни дела са общо 272, а разгледаните са 324 броя. В края на годината са свършени 275 административни дела, от които 186 - със съдебно решение и 89 - прекратени с определения. Усилията на съдиите са били насочени към бързо и качествено решаване на делата. В 1-месечен срок са решени 144 дела /52.37%/, като през 2012 г. са били 58.5%, а през 2011 г. са представлявали 39%, през 2010 г.- 40.5%. В срок от 1 до 3 месеца са разгледани и решени 87 административни дела /31.63%/ от всичко решени или общо свършените в 3-месечен срок представляват 84%, през 2012 г. също са представлявали 84%, през 2011 г. - 72%, през 2010 г. са били 77%, през 2009 г. - 61 %, а през 2008 г. - 64.5%. След тримесечен срок са приключили - 44 дела или /16%/ от всичко свършените дела, като сравнението с предходните години е следното: през 2012 г. - също 16% решени след 3-месечен срок, през 2011 г.- 28% и 23% през 2010 г. Както сочат числата, по този показател постигнатите добри резултати през предходните години се запазват. И през отчетната година остава тенденцията за най-голям брой на делата, образувани по жалби на основание Закона за устройство на територията /ЗУТ/ и Закона за кадастъра и имотния регистър /ЗКИР/ - образувани са общо по двата закона 95 дела, представляващи 35% от всички новообразувани административни дела, като през предходните 2012 г. са били 132 дела, съставляващи 40%, през 2011 г. са образувани 154 дела, съставляващи 35.3%, а през 2010 година - 193 дела /26.7%/ , през 2009 г. - 133 дела /35.3%/ и през 2008 г. - 140 дела /47.4%/. Посочените числа обосновават извода за относителна стабилност при броя на новообразувани дела по тази материя, който варира между 95 - 154, с изключение на 2010 г., когато са били най-много и през отчетната година, когато са най-малък брой. Относителната стабилност на този вид дела се обосновава и с почти еднаквото процентно съотношение към новообразуваните дела.

Разгледани са 123 дела по посочените два закона, съставляващи 38% от всичко разгледани 324 дела, като в предходните години те са били, както следва: през 2012 г. - 163 дела /42%/, през 2011 г.- 216 дела /38.5%/, 29 % през 2010 г. и 40.5% през 2009 г.
Решени са 75 дела и са прекратени 29 дела, т е.свършени със съдебен акт са общо 104 дела от този вид, представляващи 38% от всичко свършени дела. В края на годината са останали нерешени 19 дела, което е 38.8% от всички висящи дела.

Както през всички предходни години, така и през отчетната година вътрешното съотношение между делата по ЗУТ и ЗКИР е в съответствие с трайната тенденция - преобладават делата по жалби на основание ЗУТ. Във всички предходни години, с изключение на 2010 г., най-голям вътрешен дял в тази група дела са имали делата по реда на ЗУТ - по обжалване на подробни устройствени планове или измененията им, по обжалване на заповеди на началника на РДНСК, по жалби за неиздаване на индивидуални административни актове от общинските администрации, най-вече на документи, свързани с удостоверяване на права и на скици/ и др.

Изключението през 2010 г., когато се отчита значително по-голям брой на дела по ЗКИР, се дължи на по-големия брой утвърдени кадастрални карти в няколко общини, съответно предизвикали по-голям брой жалби.

През отчетната 2013 г. образуваните административни дела по ЗУТ са 87 броя, като през 2012 г. са били 96 бр. през 2011 г. - 128 бр. и 78 дела през 2010 г.
По ЗКИР са образувани 8 административни дела, докато през 2012 г. са били 36, през 2011 г. са били 26, а през 2010 г.- 115 броя. Основният извод, който се налага при тази амплитуда - от 115 дела през 2010 г. до 8 дела през отчетната 2013 г. е, че когато администрацията е активизирала дейността си в дадена област, издавала е по-голям брой административни актове, с които е засягала повече права и интереси, нараства недоволството от законосъобразността на тези актове и тяхното обжалване пред съда.Тъй като този род дела представляват най-значим обществен интерес за жалбоподателите, следва да се направи кратък анализ и на резултата, с който приключват решенията. През 2013 г. по двата закона, които се разглеждат, са свършени общо 104 дела, като 75 дела са решени и 29 дела са прекратени с определения. По делата по ЗУТ са решени 68 броя, потвърдени са 21 административни акта и са отменени също 25 административни акта и 22 дела са прекратени. Административни актове по ЗУТ се издават от кметовете и от органите на ДНСК. През отчетната година продължи тенденцията от 2011 г. насам за значително увеличение на делата по жалби срещу заповеди на органите на строителния контрол - с постановени забрани за ползване или за премахване на незаконни строежи. За пръв път от функционирането на административните съдилища образуваните дела по жалби срещу актове на органите на ДНСК са повече от тези срещу актове на кметовете. През 2013 г. по жалби срещу актове на органите на ДНСК са образувани 49 дела, а по жалби срещу актове на кметове са образувани 38 дела.По решените дела по жалби срещу актове на строителния контрол общо 39 дела - по 19 заповедите са отменени като незаконосъобразни, по 12 дела заповедите са потвърдени, т.е. жалбите са отхвърлени и 8 дела са прекратени. По решените дела по жалби срещу актове на общините 29 дела - по 6 дела е отменена заповедта на кмета, по 9 дела е отхвърлена жалбата и 14 са прекратени. По ЗКИР съдът е решил 7 дела, като е потвърдил 4 заповеди и е отменил 2 заповеди, и 1 е прекратил. Заповеди по реда на ЗКИР издават АГКК, СГКК Смолян и в сравнително малко на брой случаи - кметове. Големият относителен дял на делата по ЗУТ, свързани с административни актове на местната администрация, се обяснява с издаваните актове /или изрични и мълчаливи откази да се издадат такива/ от общинските администрации, с които се уреждат взаимоотношения, свързани с реституирани площи, с непрокарани, но предвидени в регулационните планове улици, паркове и други общински мероприятия, с изготвяне и изменение на подробни устройствени планове, забрана за ползване и за премахване на незаконни обекти. Всички тези актове непосредствено и болезнено засягат правни интереси на различните лица, които прибягват към обжалването им. От общо свършените по двата закона 104 дела, 37 са приключили в срок до 1 месец  /35.6%/, като сравнението с предходните години е 41.5% през 2012 г., 18.5% през 2011 г., 11.6% през 2010 г. и 17.8% през 2009 г. В срок от 1 до 3 месеца са свършени 42 дела /40.4%/ при 36.3% през 2012 г., 33.5% през 2011 г., 30% през 2010 г. и 20.5% през 2009 г. В сравнение с предходните години се забелязва трайна тенденция за чувствително подобрение в бързината на правосъдието по този род дела, защото през 2012 г. решените в 3-месечен срок дела са съставлявали 77.8%, през 2011 г. са съставлявали 52%, 41.6% през 2010 г. и 38.3% през 2009 г.След изтичане на тримесечния срок са свършени 25 дела /24%/, като през 2012 г. са съставлявали 22.2%, при 48% през 2011 г., 58.4% през 2010 г. и 61.6% през 2009 г. Анализът на горните данни за пореден път утвърждава извода, че с натрупване на практически и юридически опит, положените усилия за повишаване на квалификацията чрез различни форми от страна на съдиите дават значителен положителен резултат. Както се вижда, делата по тези два основни в нашата работа закони се решават с бързина и срочност. От придобития вече опит и практика в административното правосъдие убедено може да се направи извод, че разглеждането и решаването на делата от този род отнемат най-значителната част от усилията на съдиите, създават и най-значимите проблеми във връзка с бързината на съдебното производство. Според нас основната причина както за подаване на неоснователни жалби, така и за издаване на незаконосъобразни актове от администрацията е обстоятелството, че в административната процедура се подхожда формално, не се разглеждат задълбочено и обсъждат от съответните експертни съвети възраженията на засегнатите лица, преди да се издаде съответната заповед по ЗУТ и ЗКИР. В тези експертни комисии участват представители на институции, които не защитават собствените си актове, планове или скици, които предхождат обсъждания проект. Например при изготвяне на кадастралните карти и регистри в комисиите по възраженията участват гл.архитекти или други технически специалисти от общинската администрация, както и представител на ОС Земеделие, които не защитават собствените си устройствени планове или карти на възстановената собственост, които би следвало да се вземат предвид при изработване на кадастралната карта и които влизат в конфликт с проекта, по който има възражение, т.е. може да се предположи, че участието на тези лица е формално, а не резултатно. В значителен брой дела съдът отменя кадастралната карта поради противоречието й с други предходни карти или планове. Този проблем се поставя и във връзка с изразходването на значителни държавни, бюджетни средства за изработване на всички планове и карти и ПУП и КВС, а при разглеждане на делата се назначават експертизи, като при отмяната на съответния акт, разноските също се възлагат на административния орган. Преписки от общинските администрации, РДНСК и СГКК не винаги се комплектоват в цялост, което налага допълнително да се изискват документи, изготвени или намиращи се при тях, както и стари преписки от значение за казуса. Тези слабости продължават да се отчитат най-вече за общинските администрации в общините Доспат, Борино, Баните и Неделино. В някои от тези общини не се съхраняват добре техническите архиви, поради което не могат да обосноват издаването на заповедите си, които сега се оспорват пред административния съд.

· По почти всички дела от този род се налага назначаване и изслушване на експертизи. Тук трябва да се подчертае, че в областта липсват достатъчно квалифицирани специалисти по геодезия, както и архитекти, извършващи експертизи. Търсенето и назначаването на други специалисти като вещи лица също е едно от основанията за многократно отлагане на делата.

· Значително затруднение в нашата работа по тези дела е призоваването на страните по делото. Освен факта, че трудно се намират лицата за призоваване в големите градове, където тази функция се изпълнява от длъжностните лица от съответните съдилища /призовкарите/, често се налага съдът да актуализира адресите чрез допълнителни справки. По този проблем трябва да обърнем сериозно внимание на призоваването в малките населени места, което се извършва от кметовете - много често призовките и съобщенията не се оформят съгласно закона, което налага отлагане на делото за ново законосъобразно призоваване. По този начин се изразходват допълнително време, усилилия и материални средства както от съда, така и от кметовете.

· Забавяне при образуването и разглеждането на делата много често се дължи на неуведомяването на жалбоподателите от съответния административен орган за дължимите държавни такси, този пропуск се установява едва в съдебната фаза и е основание за оставяне на жалбата без движение, а това също намалява бързината на разглеждане на делата.

На второ място са делата, образувани по жалби на основание Закона за държавната собственост /ЗДС/, Закона за общинската собственост /ЗОбС/, Закона за местното самоуправление и местната администрация /ЗМСМА/ и Закона за администрацията /ЗАдм/ - общо образувани през отчетната година 29 дела, съставляващи 10.7% от всичко новообразувани дела, като сравнението с предходните години е следното: 37 дела, съставляващи 11.1% през 2012 г., 39 дела /9%/ през 2011 г., 53 дела /7.3%/ през 2010 г. и през 2009 г. - 49 дела /12.9% /. Разгледани са общо 31 дела - 9.6% от всичките дела за разглеждане при 38 дела /9.8%/ през 2012 г., 47 дела /8.4%/ през 2011 г., 8.24 % през 2010 г. и 12% през 2009 г. Преобладават обжалвания на актове на държавни и местни органи на управление, свързани със собствеността, с управлението и разпореждането с общинската и държавна собственост, обжалвания на решение на общински съвети, обжалвания на оценки при отчуждаване на имоти за общински нужди, прекратяване на наемни отношения или освобождаване на имоти, общинска собственост и други подобни. В тази обща група дела също се отчита разместване на вида дела. Докато през изминалите години преобладаваха дела по жалби по ЗОбС, през отчетната година с най-голям вътрешен дял са образуваните дела по жалби по ЗМСМА - 17 дела, по ЗОбС - 11 дела и по ЗАдм. - 1 дело.

От тази група са свършени 26 дела и са останали в края на годината 5 висящи дела. От всичко свършените дела 17 са приключени в срок до 1 месец / 65.4%/, в срок от 1 до 3 месеца - 7 дела, или общо приключените дела в 3-месечен срок са 24, представляващи 92.3%. Сравнението с предходните четири години е следното: 94.4% през 2012 г., 80.4% през 2011 г., 74.6 % през 2010 г. и 71.4 % през 2009 г. И по този вид дела се отчита запазване на тенденцията за значително подобрение на срочността при решаването им. През отчетната 2013 година е образувано 1 административно дело по обжалване на подзаконов нормативен акт. През предходните години са разглеждани дела по обжалвани актове на общински съвети - приети наредби и правилници - по 3 дела от този вид през 2012 и 2011 г.
Делото е образувано по жалба на кмета на Община Мадан Фахри Молайсенов срещу Изменение и допълнение на Правилника за организацията и дейността на Общински съвет, неговите комисии и взаимодействието му с общинската администрация, Мандат 2011-2015 г., прието с Решение № 367 на Общински съвет - Мадан, протокол № 33/07.08.2013 г., изменено с Решение № 372, протокол № 34/04.09.2013 г. Делото не е приключило с решение.

 Образуваните дела на основание Кодекса за социално осигуряване /КСО/ и Закона за социалното подпомагане /ЗСП/ - 17 дела, съставляващи 6.2% при 28 дела /8.4%/ през 2012 г., 24 дела /5.5%/ през 2011 г., 5.6% през 2010 г. и 3.7% през 2009 г. Останали висящи в края на 2012 г. са били 3 дела или общо са разгледани 20 дела - 6.2% от всичките дела за разглеждане, при 30 дела - 7.7% през 2012 г., 28 дела /5%/ през 2011 г., 4.9% през 2010 г. и 16 дела /4.24%/ през 2009 г. Както е видно от числата, при тези дела се запазва почти едно ниво на оспорване на административни актове. В тази група най-големият брой дела е по жалби на основание КСО - 13 дела, а по ЗСП - са останалите 4 дела. Преобладават случаите на обжалване на размери и категории на пенсии, както и откази за отпускане на социални помощи, но през отчетната година има единични казуси и по други текстове на двата закона. Свършени са 16 дела, от които в 1-месечен срок - 4 дела /25%/, от 1- 3 месеца - 9 дела /56.2%/ и след изтичане на тримесечния срок - 3 дела - 18.7%. Свършените общо в 3-месечен срок съставляват 81.3% , при 96.3% през 2012 г., 80.7% през 2011 г., 77.7% през 2010 г. В края на годината са останали несвършени 3 дела. По тези показатели числата показват също лек спад по показателя срочност на разглеждане на делата, но общата тенденция за бързо разглеждане на делата се запазва.

- Другите дела с еднакъв брой образувани през отчетната година са тези по жалби на основание Закона за държавния служител - 3 дела, по Закона за МВР - 14 дела или общо образувани дела от тази категория - 17 дела, съставляващи 6.2 %, като през 2012 г. делата са били по-голям брой - 20 дела, но съотношението към всички образувани дела е било същото - 6.2%, през 2011 г. са съставлявали 4.6%, през 2010 г., отново при същия брой дела - 20, относителния им дял е бил 2.77 % от всичко образувани. Налага се извода, че тези дела бележат тенденция на устойчивост. Заедно с останалите висящи от края на 2012 г. 8 дела общо са разгледани 25 дела. Преобладават жалби за уволнение, налагане на дисциплинарни наказания, налагане на принудителни административни мерки. От тези дела са свършени 20 дела, като до 1 месец - 6 дела, от 1-3 месеца - 9 и след 3 месеца - 5 дела /общо 15 дела в 3-месечен срок/, съставляващи 75%, като през 2012 г. са били 82.4 % при 72.2 % през 2011 г. и 55% през 2010 г. В края на отчетния период са останали висящи 5 дела. В този пункт се забелязва отстъпление от постигнатите добри резултати през 2012 г. Делата по тези два закона не се отличават с фактическа или правна сложност и биха могли да се решават в 3-месечен срок в по-голям обем.През отчетната 2013 година са образуваните административни дела на основание Закона за собствеността и ползването на земеделските земи /ЗСПЗЗ/ и Закона за възстановяване собствеността върху горите и земите от горския фонд /ЗВСГЗГФ/ - с 12 дела. По ЗСПЗЗ и ЗВСГЗГФ делата съставляват 4.4%, като през 2012 г. делата са били 10 броя - 3%, при 12 дела /2.7%/ през 2011 г., 19 дела /2.6 %/ през 2010 г., 18 дела /4.8%/ през 2009 г. Разгледани са всички 12 дела или 3.7% от общия брой разгледани при 11 дела /2.8%/ през 2012 г., 23 дела /4.1%/ през 2011 г., 2.7 % през 2010 г. и 4.52% през 2009 г. В тази група дела се констатира трайна тенденция на намаление. Трябва изрично да се отбележи, че тук не се отчитат и анализират касационните дела по обжалване на решенията на районните съдилища във връзка с откази на общинските служби по земеделие и гори за възстановяване на собствеността, които се разглеждат като касационни в административните съдилища и те ще се обсъдят по-долу. По тези дела се обжалват най-вече откази за издаване на документи от различни държавни органи /общински администрации, общински служби „Земеделие" да издадат скици или други документи; откази да се определи помощен кадастрален план, определяне на застроени площи в реституирани земеделски земи и др.под./ Най-общо делата в тази група се характеризират с жалби по извършване на административни услуги във връзка с реституиране на земеделските земи и горите. Обяснението за намаляването на тези дела е, че актуалността на проблемите на гражданите по въпросите на реституцията на земята и горите постепенно намалява, за сметка на другите проблеми, създавани от администрацията.

Тук е мястото да се отбележи, че през отчетната 2013 г. са образувани само 2 дела по Закона за подпомагане на земеделските производители /ЗПЗП/, докато през 2012 г. те са били 12 дела и са съставлява 3.6% от всичко образувани дела. Това са дела, при които се разглеждат жалби срещу актове за установяване на публични държавни вземания или откази за отпускане на субсидии, издадени от Държавен фонд „Земеделие".

Накрая ще бъдат посочени няколко вида дела с еднакъв брой, по жалби на основание различни закони. По долуизброените закони са образувани по 5 дела, съставляващи 1.8% от всички новообразувани. Това са дела по Закона за движение по пътищата, по Закона за достъп до обществена информация, по Кодекса на труда, по чл.304 от АПК.

С по 2 броя са делата по Закона за обществените поръчки, по Закона за местните данъци и такси, по Закона за закрила на детето. Единични дела са образувани на основание много други закони, както е било и в предходните години. Разширяването на оспорванията по посочените закони се обяснява с повишената обществена чувствителност и правна култура на гражданите, непримиримостта към чиновническото бездушие и не на последно място - с доверието в административното правосъдие. Налага се и извод, че все повече лица търсят правна защита срещу бездействията на длъжностните лица, които не изпълняват съдебни актове. Ако се приеме по статистическите данни на средна продължителност на разглеждане и решаване на административните дела до 3 месеца - 84%, а след 3 месеца - 16%, сравнението с предходния отчетен период - 2012 г. е за устойчивост на показателя - до 3 месеца - 83.9%, а след 3 месеца - 16.1 %.Продължителността за разглеждане и решаване на различните видове дела е следната : най-голям е броят на делата, решени в 3-месечен срок - 100% по ЗСПЗЗ, ЗВСГЗГФ и др.под., докато през 2012 г. те са съставлявали 63.6%. Така са решени и делата по чл.304 от АПК - за налагане на наказания на длъжностни лица за неизпълнение на съдебно решение.

· на второ място по бързина на приключване на делата - с 96.3% са делата по КСО и ЗСП

· на трето място, с 92.3 % решени в 3-месечен срок са делата по ЗДС, ЗОбС, ЗМСМА

· на четвърто място по продължителност на разглеждане и решаване са делата по ЗУТ и ЗКИР - 76 % свършени в срок до 3 месеца.

· на пето място са делата по ЗДСл, ЗМВР и др. - с 75% свършени в 3- месечен срок.

Тези данни обосновават извода, че най-бавно се решават делата, по които се налага многократно отлагане на съдебните заседания или оставяне на жалбата без движение, за конституиране на нови страни, събиране на нови доказателства в съдебното производство, трудности при призоваването, когато страните са много. Тези причини са извън волята и желанието на съда за бързо правосъдие, понякога са породени от липса или неточно формулиране в жалбата на предмета на спора, недостатъчна подготвеност на защитата на страните. По много от тези дела се налага съдът да дава указание на страните на основание чл.171 ал.4 от АПК, че за някои обстоятелства от значение за делото не сочат доказателства. Във връзка с този извод се налага да се уточни, че има случаи, в които адвокати не показват достатъчна квалификация по административните дела, най-често не могат да посочат, обосноват и докажат правния интерес за оспорването. Нерядко са случаи, в които се подава една кратка жалба, предимно с клиширани изрази, след което не се явяват пред съда да уточнят жалбата си и да защитят правата на доверителите си. Като основен извод специално за отчетната 2013 г. може да се твърди, че значително е подобрена бързината на правосъдието, особено при най-значителния по брой и най-сложни от фактическа и правна страна дела - тези по ЗУТ, ЗКИР, ЗСПЗЗ, КСО и ЗСП. Както бе отбелязано и по-горе, неоснователно е забавянето при разглеждане на делата по ЗДСл и ЗМВР и причините за това трябва да бъдат анализирани по-внимателно. При анализиране резултата на административните дела прави впечатление значителния брой прекратени дела. От общо разгледаните 324 административни дела 89 са прекратени, което съставлява 27.5% при 33.6 % през 2012 г. и 23.3% през 2011 г., 33% през 2010 г. и 21.1% през 2009 г. Основната причина за прекратяване на административни дела е недопустимост на жалбите - поради липса на правен интерес, неподведомственост на спора и изпращане на компетентен орган. Други най-често срещани причини за прекратяване на делата са неизпълнение на дадени указания на съда по редовността на жалбата, неизпълнение на дадени от съда указания за непредставяне на доказателства за обстоятелства, които са от значение по делото, обжалване на актове, които не представляват индивидуални административни актове и не подлежат на обжалване пред съд и в по-редки случаи - оттегляне на подадени жалби. Утвърждаването на принципа на законност и справедливост, както и за законосъобразността и ефективността на работата на администрацията, може да се съди по резултата от съдебните решения: От общо решените през отчетната година 186 административни дела, по 29 дела жалбите са уважени изцяло, т.е. оспореният административен акт е отменен изцяло като незаконосъобразен, по 83 дела административният акт е изменен или отменен частично и по 4 дела е обявен за нищожен, или общо по 116 административни дела съдът е преценил, че оспореният административен акт е незаконосъобразен - 62.4% от обжалваните пред съда административни актове страдат от пълна или частична незаконосъобразност. Сравнението с предходните години показва, че през 2012 г. те са съставлявали 57%, през 2011 г. те са съставлявали 53%, през 2010 г. - 48.7% и през 2009 г. - 60%.Като неоснователни са отхвърлени жалбите, т.е. административните актове са потвърдени по 70 дела - 37.6%, като през 2012 г. те са били 88 дела - 43 % , през 2011 г. са съставлявали 47%, през 2010 г. - 51% и през 2009 г. - 40%. Анализът на горните числа обосновава извода, че администрацията в различните държавни институции не подобрява работата си, което води до отмяната на повече от половината от оспорените пред съда административни актове. Този извод - за незаконосъобразност и необоснованост на голяма част от обжалваните пред съда административни актове остава валиден. За пръв път през отчетната година най-голям брой отменени изцяло или частично са административни актове по делата по ЗДСл, ЗМВР, ЗОСВ - 80% . Като трайна тенденция се очертава големият брой отменени административни актове на местната администрация - отменени са актовете по 73% от решените дела в тази група, като през 2012 г. са съставлявали 60 % от тези дела, при 58 % през 2011 г. По 56% по делата по реда на ЗУТ и ЗКИР актовете също са отменени при 53.4% през 2012 г., 48.5% през 2011 г. и 54.5 % през 2010 г., т.е. по повече или приблизително толкова от половината по решените дела съдът е отменил административните актове. Най-малък брой са отменени актове, постановени по КСО и ЗСП - 43%, като е най- голям броят на потвърдените от съда - 57 %, при 50% отменени през 2012 г., при 44% през 2011 г. и 51.5 % през 2010 г. Тези дела са единствените, при които броят на потвърдените административни актове е по-голям от броя на отменените. Изводът, който се налага при анализиране на съответните данни, тенденцията на устойчивост на показателите за отменените или изменени административни актове следва да се анализира от институциите в изпълнителната власт, да се предприемат съответните мерки. 
От общо свършените 257 дела, 249 са приключили в срок до 1 месец и 8 дела са свършени в срок от 1-3 месеца, т.е. всички дела - 100% са приключили в 3-месечен срок при 98.8% през 2012 г., 99% през 2011 г., 97.2% през 2010 г. и 95% през 2009 г. След 3-месечен срок няма свършени дела, като през 2012 г. те са били 3 броя или 1.2%, при 1% през 2011 г., 2.8 % през 2010 г. , 5% през 2009 г. и 13.6% през 2008 г. По този пункт се отчита ясно очертаваща се трайна тенденция на значително подобряване в дейността на съда, което основно се дължи на засилената самовзискателност на съдиите, по-добра организация на работата при проучване на делата, както и създадената добра материална база и организация за провеждане на съдебни заседания, което дава възможност за по-бързо насрочване на делата. Разглеждането и решаването на касационните дела е най-високоотговорната дейност на административните съдии, тъй като решенията ни са окончателни и не подлежат на инстанционен контрол. Това налага и по-задълбочен анализ на тази дейност. От разгледаните касационни дела преобладаващия брой са касационни наказателно-административните дела - образувани са 264 дела /96.4%/, а заедно с останалите висящи от предходната 2012 г. 17 броя дела са разгледани общо 236 КНАД - 86.1%. През 2012 г. техният брой е бил 261 дела - 91.6% от всички касационни дела, през 2011 г. техният дял е бил 92.4%, през 2010 г. - 90.3 %, през 2009 г. - 90.2%. Свършени са 248 дела, от които 240 в срок до 1 месец 240 дела и 8 дела в срок от 1- 3 месеца или общо в 3 -месечен срок - 248, представляващи 100%, при 98.8% през 2012 г., 99% през 2011 г., 97.4 % през 2010 г. и 97.2 % през 2009 г.
При решаване на делата резултатите са следните:

От всичко разгледаните 281 КНАД решени са 236 и 12 са прекратени.

От решените 236 дела касационните жалби срещу решения на районните съдилища са уважени изцяло или частично по 79 касационни дела /33.5%/ при 34.2% през 2012 г., 30% през 2011 г., 31.6% през 2010 г. По 157 дела /66.5%/ касационните жалби са отхвърлени като неоснователни, т.е. решенията на районните съдилища са потвърдени, като този показател в предходните години е бил така: 65.8% през 2012 г., 70% през 2011 г., 68.4% през 2010 г. и 65% през 2009 г. Отчита се устойчивост на този показател за работата на районните съдилища, като все повече техни решения се оставят в сила от касационната инстанция. Обяснението е във взетите организационни и административни мерки в предходните години, многобройните семинари и обсъждания, провеждани съвместно и не на последно място трайната и устойчива съдебна практика. Споделянето на проблемите, касаещи както постановяване на решенията от районните съдилища, така и практиката на Административния съд и преследването на общата цел - постигане на еднакво, предвидимо и справедливо административно-наказателно производство в областта дават конкретни положителни резултати. През отчетната година са върнати от ВАС 126 решения и определения по делата, обжалвани пред по-горната инстанция, от които 88 потвърдени - 69.8% при 74.6% през 2012 г. и 75% през 2011 г., 73.8% през 2010 г. и 63.4% през 2009 г. Отменени са изцяло - 36 броя съдебни актове - 28.5% при 22.6% през 2012 г. и 16.48% през 2011 г., 21.5% през 2010 г. и 26.7% през 2009 г. Отменени са частично 3, което е 2.3% при 2.7% през 2012 г. и 4.5% през 2011 г., 8.6% през 2010 г. и 9.8% през 2009 г.
По вид на делата, резултата от обжалването на съдебните ни актове е следният:

· най-голям брой са върнатите с резултати от ВАС обжалвани дела по ЗУТ и ЗКИР - 57 броя. От тях: 35 са потвърдени 61.5 % при 76.2% през 2012 г. и 72.2% през 2011 г., 79% през 2010 г. и 67.2 % през 2009 г.
21 изцяло отменени - 37% при 19% през 2012 г. и 16.6% през

·  г., 15.8 % през 2010 г. и 24.6% през 2009 г.
1 частично отменено - 1.5% при 4.8% през 2012 г. и 11.1% през

·  г., 5.3% през 2010 г. и 12.2 % през 2009 г.
· на второ място са резултатите по обжалваните актове по ЗДС, ЗОбС, ЗМСМА -13 бр., като 11 са потвърдени - 84.5% при 70% през

·  г. и 73% през 2011 г., 66.6% през 2010 г. и 57.1% през 2009 г. и 2 са отменени изцяло - 15.5 % при 30% през 2012 г. и 19% през 2011 г., 33.4% през 2010 г. и 42.9% през 2009 г.
· на трето място са резултатите по обжалването съдебни актове по КСО и ЗСП и в групата дела по ЗДСл, ЗМВР, ЗОВС и др. - с по 9 дела, от които 7 са потвърдени /77.8%/ и 2 - отменени /22.2%/. През 2012 г. съотношението е било 85.7% потвърдени, през 2011 г.- 80%, през 2010 г.- Средната натовареност на съдиите по щат за разгледаните дела през 2013 г. е 10.27,  докато през 2012 г. е 9.33, през 2011 г. е била 11.46, през 2010 г.е 14.31, докато през 2009 г. е била 9.15, а през 2008 г. - 7.22 г. При свършените дела през 2013 г. средната натовареност е 8.87 при почти същата натовареност през 2012 г. - 8.36, през 2011 е била 10.33, през 2010 г. - 12.01, през 2009 г. - 7.43 и 5.81 през 2008 г. свършени дела за 1 месец от 1 съдия. Средната действителна натовареност на съдиите през отчетната 2013 година показва същите числа - 10.27 при разгледаните дела и 8.87 при свършените дела, тъй като през отчетната година няма промени в щата на съда за съдиите.

                    22. Административен съд – София –град

В края на 2013 година заетите щатове са 201, от които 47 съдии и 154 съдебни служители. Незаетите щатни бройки към 31.12.2013 г. са 7, от които 6 за длъжността „съдия” и 1 за съдебен служител. Отчетният период започна с щат от 50 съдии. От тях заети от титуляри бяха 46 в началото на 2013 г., а в края на годината бяха 47, като трима съдии са постъпили, а двама са напуснали. Утвърдените щатове за длъжността „съдия” към края на 2013 година бяха 53, от които заети са 47. Увеличението с 3 нови щата за съдии е резултат от решения на ВСС, по реда на чл.194 от ЗСВ, с които за съдии в АССГ бяха избрани и назначени трима колеги от други административни съдилища. Към 31.12.2013 г., заетите щатове за съдебни служители са 154 броя. Към тази дата в съда работят 1 съдебен администратор, 1 административен секретар и 21 съдебни служители от общата администрация. Служба „Връчване на призовки и съдебни книжа” се състои от 44 служители, от които 40 призовкари, 1 ръководител служба и 3 куриери. В служба „Съдебно деловодство” работят 37 деловодители, 2 завеждащ служба, 2 архивари и 2 съдебни деловодители - компютърна обработка на данни и 1 регистратура класифицирана информация. Служба „Съдебни секретари” се състои от 31 служители. В служба „Съдебни помощници” щатната численост е 12 щатни бройки и всички са заети.В края на 2013 г. се проведе конкурс съгласно чл. 343, ал. 1 от ЗСВ за окончателно заемане на длъжности от съдебни служители в специализираната администрация. 

1. Общият брой на постъпилите през 2013 г. за разглеждане в АССГ дела е 12 575 /през 2007 г. – 6 531 дела, през 2008 г. – 7 868 дела, през 2009 г. – 9 214 дела, през 2010 г. – 9 945 дела, през 2011 г. – 11717 дела, през 2012 г. – 14 678 дела/.

2. Общият брой на постъпилите дела за разглеждане в Първо отделение е 4 659 /2007 г. – 2839; 2008 г. – 3 419; 2009 г. – 4 216; 2010 г. – 4591; 2011 г. – 4937; 2012 г. – 5 301/.

3. Общият брой на административни дела, постъпили за разглеждане във Второ отделение е 4 329 /2007 г. – 2 199; 2008 г. – 2 352; 2009 г. – 2 794; 2010 г. – 3 222; 2011 г. – 3 970; 2012 г. – 6 035/.

4. Административните дела, постъпили за разглеждане в тричленни състави, са общо 3 509 /2007 г. – 1 493; 2008 г. – 2 043; 2009 г. – 2 204; 2010 г. – 2 132; 2011 г. – 2 810; 2012 г. – 3 342/.

Броят на административните дела по чл. 304 от АПК е 54 /през 2012 г. – 40/.

Делата срещу подзаконови нормативни актове са 24 /през 2012 г. – 18/.

Средномесечното постъпление на дела за 2013 г. е 1 048 /2007 г. – 653; 2008 г. – 656; 2009 г. – 768; 2010 г. – 829; 2011 г. – 976; 2012 г. – 1 223/.

Средномесечната натовареност за 2013 г. на 1 съдия, при щат от 53 съдии и на база общо дела за 12 месеца, е 30,80 дела. За сравнение през 2007 г. – 18,14; 2008 г. – 19,87, 2009 г. – 21,3; 2010 г. – 23; 2011 г. – 29,59, 2012 г. – 32,77. Действителната натовареност на съдиите от АССГ за 2013 г., на база всички дела за разглеждане, е 58,03 дела месечно /на база човекомесеци/, изчислена съгласно формула по нова таблица на ВСС – писмо изх. №91-00-043/05.03.2013 г. За сравнение действителната натовареност за 2012 г., по новата формула, коригирана и качена на сайта на ВСС /Приложение №148/, е била 58,87. Видно е, че средната действителна натовареност на съдиите от АССГ през 2013 г. е нараснала с десет дела на база отработен човекомесец. 

Броят на свършените дела за 2013 г. от съдиите в АССГ е 14 370 /за сравнение през 2012 г. – 12 646 дела/.

Общият брой на разгледаните дела, в които са включени новообразуваните дела и висящи дела от предходната година през 2013 г. в АССГ е 19 590, като свършените дела спрямо общия брой за разглеждане са 73,40 %. За сравнение през 2012 г. свършените дела спрямо общия брой за разглеждане са били 64 %. Нарастването с 10% на свършените дела спрямо общия брой за разглеждане, говори недвусмислено за огромния труд и себеотдаване на съдиите от АССГ при правораздавателната им дейност.

Общият брой на висящите дела към 31.12.2013 г. е 5220. За сравнение към 31.12.2012 г. висящите деля са били 7015, т.е. висящността в края на отчетния период е намалена с 1795 дела спрямо предходния.

През 2013 г. в АССГ, по реда на чл. 194 от Закона за съдебната власт, бяха преместени трима съдии. Двама съдии напуснаха – съдия Мадлен Петрова встъпи в длъжност като съдия във Върховен административен съд /ВАС/, а съдия Мария Попова встъпи в длъжност като Председател на Административен съд София-област /АССО/. През 2013 г. във Върховния административен съд (ВАС) не бяха командировани съдии от АССГ, също така нямаше командировани в съда съдии от други съдилища.

1. Първо отделение.
През 2013 г. Първо отделение на АССГ започна работа с 22 съдебни състава, водени от 22 съдии, като в края на годината работеха 25 съдебни състава, водени от 25 съдии. 

От 17.06.2013 г. е открит 46 съдебен състав, а от 01.07.2013 г. съдия Аспарухова премина в Първо отделение, като считано от същата дата е открит 47 съдебен състав.

През отчетния период, след проведен конкурс, за съдия във ВАС бе избрана и встъпи в длъжност съдия Мадлен Петрова.

За по-дълги периоди през 2013 г. отсъстваха съдия Юлия Раева - в отпуск по майчинство през цялата година, съдия Петя Стоилова - в отпуск по майчинство до 25.10.2013 г., съдия Калина Арнаудова - в дългосрочен платен отпуск, считано от 20.11.2013 г., съдия Росица Бузова, която от години е в неплатен отпуск.

През 2013 г. бе направено предложение до ВСС за придобиване статут на несменяемост от съдия Боряна Бороджиева. Към края на отчетния период няма решение на Висшия съдебен съвет по този въпрос. 

През 2013 г. ранг „съдия във ВКС и ВАС” придобиха двама съдии. Няма предложени от Първо отделение съдии за придобиване на ранг, на които такъв да не е гласуван от ВСС.

Няма поощрени (поради липса на процедура за предложения през 2012 г.) или наказани от ВСС съдии от Първо отделение през 2013 г. Няма и такива, по отношение на които да са образувани дисциплинарни производства.

През 2013 г. в Първо отделение на АССГ продължи да работи с разпределени 7 съдебни помощници.

По материя са постъпили 4 698 дела в отделението са, както следва:

- 1 663 броя са делата от група Данъчно-осигурителния процесуален кодекс, Закона за митниците и Закона за акцизите и данъчните складове. В тази група не се включват исканията за разкриване на данъчна и осигурителна информация по чл. 75 от ДОПК, които се гледат от съдиите от двете отделения;

- 599 броя са делата от група Закон за Министерството на вътрешните работи, Закон за държавния служител, Закон за отбраната и въоръжените сили на Република България, Закона за Държавна агенция „Национална сигурност”, Закона за оръжията, боеприпасите, взривните вещества и пиротехническите изделия;

- 919 броя са делата от група “Други административни дела”, като в това число са делата от група „АПК”, Закона за движение по пътищата, Закона за убежището и бежанците, Закона за чужденците в Република България и Закона за българските лични документи;

- 283 броя са делата от група “Искови по АПК”;

- 263 броя са делата от група Кодекс за социалното осигуряване и Закона за социалното подпомагане, Закона за интеграция на хората с увреждания и Закона за семейните помощи за деца;

- 11 броя са жалбите срещу подзаконови нормативни актове;

- 28 броя са делата по чл. 304 от АПК /2012 г. – 17/;

- 932 броя частни административни дела;

- 16 броя по ЗУТ, 3 броя по ЗСПЗЗ и 10 броя по ЗДС.

Приключените в Първо отделение дела са 5242, което е с 353 приключили дела повече от предходната година. От тях с решение са приключили 3855 дела, които са с 337 повече от 2012 г., а с определение 1387 дела. Останалите несвършени в края на годината дела в отделението са 2038 броя, които са с 237 по–малко от 2012 г. Последното сравнение показва, че увеличаването на броя на съдиите в отделението, наред със задържане темпа на нарастване на общия брой дела в отделението в годишен аспект, се отразява на работата на съдиите и бързината на съдопроизводството. 
2. Второ отделение
През 2013 г. Второ отделение на АССГ започна работа с 20 съдебни състава, водени от 20 съдии, като към 31.12.2013 г. работеха 18 съдебни състава, водени от 18 съдии. 

До 01.07.2014 г. 28-и състав беше ръководен от съдия Аспарухова, която премина в Първо отделение. Считано от 21.12.2013 г. съдия Мария Попова встъпи в длъжност – председател на Административен съд София-област.

За по-дълги периоди през 2013 година е отсъствала съдия Мария Ситнилска – от 07.05.2013 г. в платен годишен отпуск и от 18.06.2013 г. в дългосрочен отпуск, поради ползване на майчинство. Нейният състав бе поет от съдия Галин Несторов, който встъпи в длъжност, считано от 07.06.2013 г. Съдия Веселина Женаварова е отсъствала от датата на встъпване в длъжност 17.06.2013 г. до края на годината, поради ползване на майчинство. През 2013 г. от Второ отделение бе атестирана съдия Вяра Русева и получи оценка от атестацията си „много добра”. След направено предложение до ВСС, ранг „съдия във ВКС и ВАС”, придоби съдия Мария Попова.

През 2013 г. Второ отделение на АССГ продължи да работи с разпределени 5 съдебни помощници.

По материя са постъпили 4368 дела в отделението са както следва:

- 565 броя са делата по ЗУТ;

- 263 броя са делата по ЗКИР;

- 44 броя са делата по ЗСПЗЗ;

- 11 броя са делата по ЗОСОИ;

- 1 брой са делата по ЗВСОНИ;

- 50 броя са делата по ЗДС;

- 152 броя са делата по ЗОС;

- 7 броя са делата по ЗМСМА;

- 3 броя са делата по ЗОП и ЗПСК;

-119 броя са делата по Закона за защита от дискриминация /2012 г. – 13/;

- 63 броя са делата по Закона за защита на потребителите /2012 г. – 20/;

- 75 броя са делата по ЗЗЛД /2012 г. – 6/;

- 44 броя са делата по ЗПУКИ /2012 г. – 11/;

- 91 броя са делата за лицензи /2012 г. – 9/;

- 190 броя са делата по ЗДОИ /2012 г. – 37/;

- 13 броя са делата по ИК;

- 208 броя са делата по ЗОДОВ /2012 г. – 163/;

- 122 броя са делата по ЗМГО /2012 г. – 56/;

- 178 броя са делата с ответник НЕЛК;

- 823 броя са частните административни дела /2012 г. – 462/;

- 766 броя са делата по АПК;

- 541 броя са делата по АПК 3;

- 26 броя са делата по чл. 304 от АПК;

- 13 броя са делата по жалби срещу актове на СОС.

Броят на приключените дела в отделението общо за 2013 г. са 5 678, или с 1 308 дела повече от 2012 г., като от тях 3 953 са разгледани в 3-месечен срок, което прави над 69,6 % от приключените дела. Със съдебно решение са приключени 2 819 дела, а по 2 859 дела са постановени съдебни определения, с които производството по тях е прекратено или спорът е разрешен по същество на основанията, предвидени в специалните разпоредби на АПК. През 2013 г. броят на неприключилите съдебни производства във Второ отделение на АССГ е общо 1 875 дела или с 1617 дела по-малко от предходната 2012 г. Постъпилите дела на тричленни състави през 2013 г. са 3 509 броя, като за отчетния период свършените дела са 3 450. В процентно отношение свършените дела спрямо новообразуваните за годината дела и несвършените 1 248 дела от предходния период са 72,5 % . Общият брой на оспорените пред ВАС дела, приключени от АССГ, е 3687, като потвърдените съдебни актове са 70,8 %. Разнообразието в материите на делата, техният обем, редом с огромния им брой, затруднява работата на съдиите допълнително. Разпределените на съдиите новопостъпили дела е колкото броя на работните дни през годината, без да се вземат предвид полагаемите им се дни платен годишен отпуск, както и дните, в които те заседават с първоинстанционни и касационни дела, дните на дежурство и времето, необходимо за обработване на доклада. Въпреки това съдиите проявяват изключителна воля и отдаденост, полагат свръхусилия с оглед постановяване на съдебните актове в разумни срокове и спазването на разписаните процесуални срокове. При анализ на дейността през отчетния период, отново се наблюдава като най-често основание за отлагане на делата неокомплектоването на административната преписка от административните органи. Тази неблагоприятна тенденция се преодолява чрез изискване на преписката от ответника с разпореждане на заместник-председател на съда, преди образуване на делото. Неизпращането на всички писмени доказателства, събрани в хода на административното производство от ответника, също е основна причина за забавяне на делата. Неприлагането на списъци на заинтересованите страни е проблем, водещ до забавянето на съдопроизводствените действия, най-често срещан в производствата по Закона за устройство на територията и Закона за кадастъра и имотния регистър. Следва да се посочи, че въпреки докладваните обстоятелства и огромната натовареност на всички съдии и от двете отделения, при нужда, работата на отсъстващ поради неработоспособност, командироване или друга причина съдия, беше поемана срочно от колегите. Неоспорим факт, който сам по себе си красноречиво говори за изключителната отговорност и професионализъм на съдиите. През 2012 г., след публикуването на Закона за изменение и допълнение на Закона за отговорността на държавата и общините за вреди, се промени принципът на местната подсъдност по тези дела. След изминалия отчетен период се наблюдава голяма активност на гражданския оборот, която не дава като резултат трайно намаление на броя дела от тази група. Дали изменението на правилата на местната подсъдност по чл. 133 от АПК /в сила от 04.01.2014 г./ ще даде реален резултат чрез намаляването на делата и съответно натовареността на съдиите, ще може да се отчете едва през 2014 г. През 2012 г. бе направено предложение до Комисия по „Предложенията и атестирането на съдии, прокурори и следователи” и Комисия „Професионална квалификация, информационни технологии и статистика” към ВСС, за изменение съдържанието на решението, с което са одобрени индексите, както и формите на статистическите таблици за годишните отчети за работата на съдилищата. Това се наложи с цел оценка да получат и делата, по които съдебният акт е влязъл в сила възможно най-бързо, поради необжалването му. В края на отчетния период статистическите таблици и индексите все още не бяха променени. През 2013 година продължи активното участие на съдии от АССГ и членове на управителния съвет на АБАС в работна група към ВСС по въпросите на натовареността. Изготвени са анкетни карти, които пилотно ще бъдат попълвани през 2014 г.Съдии от АССГ имат голяма заслуга за подготовката и мотивирането на инициираното от Комисията по правните въпроси при Народното събрание изменение на чл.133 от АПК, което бе прието, обнародвано в бр.104 на ДВ и влезе в сила считано от 04.01.2014 г. Изменението в правилата на местната подсъдност е с безспорна социална насоченост и по-добър достъп до правосъдие, но за нас то носи и надежда, че е една стъпка на законодателя в посока към по-равномерно натоварване на административните съдилища. Дано бъдат направени и още такива.През 2013 г. бяха извършени редица действия по отношение на сградния фонд и техническата обезпеченост на Административен съд София-град. С цел преустановяване на течове в работните помещения и по стълбищата при дъждове, бе извършен ремонт на фасадата. Бяха подменени уплътнения по прозорците в задната част на сградата. Бе извършен ремонт на вентилираната фасада „ETALBONT”, където се подмениха и укрепиха компрометирани платна. С цел подобряване на работната среда, в три от помещенията на съдебните секретари бяха поставени конвертори и свързани с климатичната система на сградата. Въпреки това продължава да стои на дневен ред въпросът с нормализиране условията на труд на съдиите и съдебните служители. Все по-недостатъчен е броят на кабинетите и на съдебните зали и това обективно и ежедневно затруднява работата на съда. Все по-очевидно става, че предоставената ни част от сградата, в която се помещаваме заедно с Инспектората при ВСС, е с окончателно изчерпани възможности да осигури нормална и здравословна работна среда и да отговори на нуждите на най-големия административен съд в страната. Спешно се налага поставяне на проблема пред Министерството на правосъдието и ВСС за решаването му в обозримо бъдеще. През отчетната година се запази тенденцията за увеличаване броя на отнесените пред АССГ спорове свързани с прилагането на Закона за достъп до обществена информация, Закона за защита на личните данни, Закона за защита от дискриминация и Закона за предотвратяване и установяване на конфликт на интереси, както и големият дисбаланс между нашата натовареност и тази на другите административни съдилища, липсата на подходящи условия за труд. Административен съд София-град остава най-натовареният административен съд в страната, в който са концентрирани тежките и многобройни първоинстанционни дела.

23. Административен съд – София–област

В началото на отчетната 2013 година съгласно утвърденото от ВСС щатно разписание числеността на съдиите в Административен съд – София–област е 7 съдии, от които 1 председател и 1 заместник-председател.

Всички съдии са с достатъчно опит и квалификация. През отчетната година съдия Анелия Ананиева беше повишена на място в ранг „съдия в ВАС и ВКС”.

През целия отчетен период съдия Албена Радославова е командирована на работа във Върховния административен съд, а на мястото на съдия Радославова в Административен съд – София–област е командирована съдия Татяна Михайлова Тодорова от Административен съд – гр. Враца.

През отчетния периода до 15.08.2013 съдия Анелия Ананиева, председател на АССО, е командирована на работа във Върховния административен съд, като функциите й са възложени на съдия Емил Димитров. С решение на ВСС от 26.07.2013 г. съдия Анелия Ананиева е повишена в длъжност „съдия във ВАС”, считано от 16.08.2013 г., съгласно акт за встъпване в длъжност.

 С решение на ВСС по протокол №37/26.09.2013 г. съдия Емил Любчов Димитров е определен за изпълняващ функциите на административен ръководител - председател на Административен съд – София- област, считано от 14.10.2013 г. до встъпване в длъжност на нов административен ръководител.

В края на отчетния период с протокол 50/12.12.2013 г. на ВСС съдия Мария Христова Попова е назначена за административен ръководител - председател на съда, считано от датата на встъпване в длъжност, а именно 21.12.2013 г.
Посочените промени се отразяват както на обособяването на съдебните състави, така и на натовареността на съдиите в Административен съд – София-област през 2013. 

През отчетната 2013 г. в Административен съд – София-област утвърдената щатна численост за съдебните служители е 30 броя, от които заети са 29 броя. Към края на периода незаета е длъжността „съдебен администратор”. Със заповед  №336/01.10.2013 г. на И.Ф. председателя на Административен съд – София-област е прекратено трудовото правоотношение с Георгица Петрова Стоянова - заемаща длъжността „съдебен администратор” в АССО и ползваща към онзи момент отпуск поради бременност и раждане. Със заповед  №337/01.10.2013 г. назначената по чл. 68, ал.1, т. 3 от КТ Мими Георгиева Йотова - Тодорова е освободена от заеманата длъжност „съдебен администратор”, в резултат на което в щатното разписание на съда и към момента остава незаета същата длъжност. 

В Административен съд – София-област са обособени два тричленни състава, заседаващи предимно като касационни състави по ЗАНН, ЗСПЗЗ и ЗВГЗГФ, както и като първоинстанционни състави по оспорване на подзаконови нормативни административни актове, приети от общинските съвет. През отчетната 2013 година в Административен съд – София-област са постъпили 1342 броя административни, касационни административни и касационни дела с административно наказателен характер. През 2012 г. са постъпили 1088 бр., през 2011 г. - 1183 бр., а през 2010 г. са постъпили 1036 бр. За да се прецени дали постъплението на делата е увеличено или намалено, следва да се сравняват средномесечните стойности на постъпление, които за последните години са, както следва: 

· за 2013 г. - 111,83 дела средномесечно;

· за 2012 г. - 90,66 дела средномесечно;

· за 2011 г. - 98,58 дела средномесечно;

· за 2010 г. - 86,33 дела средномесечно.

Следователно средномесечното постъпление на новообразуваните дела през 2013 е с 21,17 броя повече от това през 2012 г., при 13,25 броя повече от 2011 г. и с 25,50 бр. повече от 2010 г.
В броя на новообразуваните дела през 2013 г. са включени три частно-административни дела, съдържащи класифицирана информация. През 2012 г. е имало две такива дела, при 1 бр. през 2011 г. и 4 бр. за 2010 г.
Общият брой на делата за разглеждане в Административен съд – София област през отчетната година е 1562 броя. В този брой са включени както новообразуваните дела, така и останалите несвършени дела от 2012 г. – 220 бр., а също и 13 дела, които са върнати от ВАС за продължаване на съдопроизводствените действия. 
 За предходните три години броят на делата за разглеждане е съответно:

· за 2012 г.- общо 1333 бр., от които 245 бр., останали несвършени от 2011 г.;

· за 2011 г.- общо 1365 бр., от които 182 бр., останали несвършени от 2010 г.;

· за 2010 г.- общо 1284 бр., от които 274 бр., останали несвършени от 2009 г.
Общият брой на делата за разглеждане през 2013 г. е с 229 бр. повече от тези през 2012 г., със 197 бр. повече от тези през 2011 г. и с 278 бр. повече от 2010 г.
 Общо постъпление на административните дела по предмет на разглеждане през отчетната 2013 г. и последните три години:

· жалби срещу подзаконови нормативни актове: 1 бр. за 2013 г. при 4 бр. за 2012 г., 6 бр. за 2011 г. и 5 бр. за 2010 г.;

· административни дела по Изборен кодекс: през 2013 г. има постъпило едно такова дело; през 2012 г. няма такива дела, но има 24 бр. за 2011 г., когато се проведоха местни и президентски избори и 1 бр. за 2010 г.; 

· административни дела по ДОПК и ЗМ: 5 бр. за 2013 г., едно дело за 2012 г. при 10 бр. за 2011 г., и 13 бр. за 2010 г.; 

· административни дела по ЗУТ и ЗКИР: 152 бр. за 2013 г. при 202 бр. за 2012 г., 272 бр. за 2011 г. и 192 бр. за 2010 г.;

· административни дела по ЗСПЗЗ, ЗВСВГЗГФ, ЗОСОИ, ЗВСВНОИ по ЗТСУ, ЗПИНМ и други: 19 бр. за 2013 г. при 15 бр. за 2012 г., 31 бр. за 2011 г. и 28 бр. за 2010 г.; 
· административни дела по КСО и ЗСП: 29 бр. за 2013 г. при 50 бр. за 2012 г. 43 бр. за 2011 г. и 24 бр. за 2010 г.; 
· административни дела по ЗДСл, ЗМВР, ЗОВС и ЗСВ: 48 бр. за 2013 г. при 28 бр. за 2012 г. 44 бр. за 2011 г. и 43 бр. за 2010 г.; 
· административни дела по ЗДС, ЗОбс, ЗМСМА и ЗА: 177 бр. за 2013 г. при 112 бр. за 2012 г. 277 бр. за 2011 г. и 203 бр. за 2010 г.; 

· искови дела по АПК: през 2013 г. няма постъпили такива дела при 3 бр. за 2012 г., 1 бр. за 2011 г. и 6 бр. за 2010 г.; 

· дела по чл. 304 АПК: 2 бр. за 2013 г. при 1 бр. за 2012 г., 5 бр. за 2011 г. и 2 бр. за 2010 г.; 

· дела за бавност: няма образувани такива през нито една от годините;

· други административни дела, образувани с предмет извън гореизброените: 153 бр. за 2013 г. при 122 бр. за 2012 г., 132 бр. за 2011 г. и 139 бр. за 2010 г.; 
· частни административни дела (искания по чл. 75 от ДОПК): 60 бр. за 2013 г . при 50 бр. за 2012 г., 39 бр. за 2011 г. и 48 бр. за 2010 г. 
Като цяло през последните години се запазва тенденцията за най-голямо постъпление на определени категории административни дела – например такива по ЗУТ, ЗОбС и ЗМСМА и други административни дела. 

Броят на решените по същество дела (административни и касационни) в Административен съд – София област за 2013 г. е 1080 бр., за 2012 г. е 863 бр., за 2011 г. е 798 бр. и 827 бр. за 2010 г. При сравнение на тези данни следва да се имат предвид средномесечните стойности, както следва: 90 бр. за 2013 г. при 71,91 бр. за 2012 г., 66,55 бр. за 2011 г. и 68,91 бр. за 2010 г. или средномесечно се наблюдава увеличение на решените по същество дела спрямо предходните години.

Общият брой на решените административни дела с акт по същество за 2013 г. е 363 бр., за 2012 г. е 400 бр., за 2011 г. е 401 бр. а за 2010 г. е 506 бр. 

Средномесечни стойности: 30,25 бр. за 2013 г. при 33,33 бр. за 2012 г. и също толкова за 2011 г. и 42,17 бр. за 2010 г., което прави с 3,08 по-малко от средномесечно решените административни дела през последните две години, а спрямо 2010 г. има намаление с 11,92 бр. 

Броят на решените по същество административни дела по предмет на разглеждане съгласно приложената статистическа форма за отчет за дейността на съда е, както следва: 

· жалби срещу подзаконови нормативни актове: няма решени дела за 2013 г. при 2 бр. за 2012 г., 3 бр. за 2011 г. и 1 бр. за 2010 г.;

· административни дела по Изборен кодекс: през 2013 г. и 2012 г. няма решени такива дела, при 10 бр. за 2011 г. и 1 бр. за 2010 г.;

· административни дела по ДОПК и ЗМ: за 2013 г. няма решени такива дела, при едно решено дело за 2012 г., 5 бр. за 2011 г. и 12 бр. за 2010 г.; 

· административни дела по ЗУТ и ЗКИР: 124 бр. за 2013 г. при 148 бр. за 2012 г., 121 бр. за 2011 г. и 157 бр. за 2010 г.; 

· административни дела по ЗСПЗЗ, ЗВСВГЗГФ, ЗОСОИ, ЗВСВНОИ по ЗТСУ, ЗПИНМ и други: едно решено дело за 2013 г. при 2 бр. за 2012 г., 12 бр. за 2011 г. и 23 бр. за 2010 г.; 

· административни дела по КСО и ЗСП: 30 бр. за 2013 г. при 41 бр. за 2012 г., 23 бр. за 2011 г. и 20 бр. за 2010 г.; 
· административни дела по ЗДСл, ЗМВР, ЗОВС и ЗСВ: 39 бр. за 2013 г. при 26 бр. за 2012 г., 27 бр. за 2011 г. и 38 бр. за 2010 г.;

· административни дела по ЗДС, ЗОбС, ЗМСМА и ЗАдм.: 67 бр. за 2013 г., 64 бр. за 2012 г., а за 2011 и за 2010 г. по 101 бр.; 

· искови дела по АПК: За 2013 г., 2012 г. и за 2011 г. няма решени по същество дела, при 4 бр. за 2010 г.; 

· дела по чл. 304 от АПК: по едно дело за 2013 г. и 2012 г. при 4 бр. за 2011 г. и 2 бр. за 2010 г.;

· дела за бавност: няма постъпили, съответно няма решени за всичките години; 

· други административни дела: 52 бр. за 2013 г. при 70 бр. за 2012 г., 63 бр. за 2011 г. и 100 бр. за 2010 г.; 
· частни административни дела: 49 бр. за 2013 г. при 45 бр. за 2012 г., 32 бр. за 2011 г. и 47 бр. за 2010 г. 
Броят на решените с акт по същество касационни дела с административно-наказателен характер на база средномесечна стойност се е увеличил с 20,33 през отчетната 2013 г. спрямо 2012 г., с 28,17 бр. спрямо 2011 г.. и с 34,67 бр. спрямо 2010 г. 

База за извод в тази насока са следните стойности : 

694 бр. решени КАНД за 2013 г. - средномесечна стойност – 57,83 бр. при

450 бр. решени КАНД за 2012 г. - средномесечна стойност – 37,50 бр.; 

356 бр. решени КАНД за 2011 г. - средномесечна стойност – 29,66 бр.;

278 бр. решени КАНД за 2010 г. - средномесечна стойност – 23,16 бр.

Броят на решените по същество касационни дела с административен характер (КАД) е 23 бр. за 2013 г. при 13 броя за 2012 г., 41 бр. за 2011 г. и 43 бр. за 2010 г. 
Прекратените дела за 2013 г. по видове са, както следва:

· 274 бр. административни;

· 6 бр. касационни;
За 2012 г. прекратените дела по видове са, както следва:

· 237 бр. административни;

· 13 бр. касационни;

За 2011 г. прекратените дела по видове са:

· 313 бр. административни;

· 9 бр. касационни;

За 2010 г. прекратените дела по видове са:

· 264 бр. административни;

· 11 бр. касационни;

Броят на прекратените производства по административни и касационни дела спрямо броя на свършените такива дела е, както следва: 20,59 % за 2013 г. при 28,97 % за 2012 г., 28,75 % за 2011 г. и 24,95 % за 2010 г. Следователно през отчетната 2013 година има намаляване на процента прекратени дела спрямо свършените такива, а именно: спрямо 2012 г. с 8,38 %., спрямо 2011 г. с 8,16 % и спрямо 2010 г. с 4,36 % . 
Съотношението на общия брой прекратени дела през отчетната 2013 г. се е увеличил спрямо 2012 г. с 30 бр., спрямо 2011 г. е намалял с 42 бр., а спрямо 2010 г. се е увеличил с 5 бр. Общият брой на свършените дела (административни и касационни) за 2013 г. е 1360 бр. при 1113 броя за 2012 г., 1120 бр. за 2011 г. и 1102 бр. за 2010 г. 

Изразен в проценти, този брой спрямо общия брой на делата за разглеждане е 87.07% за 2013 г. при 83,50 % за 2012 г., 82,05 % за 2011 г. и 85,83 % за 2010 г. И през тази година процентът на свършените дела, съотнесен към делата за разглеждане, е много висок, като е налице и увеличение спрямо предходните години, което показва подобрен качествен показател за работата на съда. По-високият процент свършени дела спрямо предходната година е в резултат на положените усилия от всички съдии за спазване основния принцип за бързина на производството и процесуална икономия (чл. 11 от АПК).

В срок до 3 месеца, считано от датата на насрочване на делото до датата на обявяване на съдебния акт в срочната книга за 2013 г. са свършени общо 1130 дела при 834 бр. свършени за 2012 г., 868 бр. за 2011 г. и 758 бр. за 2010 г. 

Процентът на свършените в тримесечен срок дела спрямо общо свършените такива е 83,09 % за 2013 г. при 74,93 % за 2012 г., 77, 50 % за 2011 г. и 68,78 % за 2010 г. 
За отчетната 2013 г. в тримесечен срок са свършени 75,20 % административни дела от общо свършените административни дела и 90,04 % касационни дела от общо свършените такива при 70.33 % административните дела и 81,10 % касационни дела за 2012 г., 71.71 % административните дела и 87,68 % касационни дела за 2011 г., 62,34 % административните дела и 83,73 % касационни дела за 2010 г.
В срок над три месеца през 2013 г. са свършени общо 230 дела – 152 бр. административни и 78 бр. касационни.

Най-голяма част от свършените извън тримесечния срок дела през 2013 г. са делата, образувани по ЗУТ - 80 бр. и по ЗМСМА и ЗДС - 22 бр. Тенденцията относно делата по ЗУТ се наблюдава през целия период на функциониране на съда предвид спецификата на този вид производства - голям брой участници в производството (предимно заинтересовани страни) и трудностите при призоваването им. Почти при всяко производство се налага назначаване на съдебно - техническа или друг вид експертиза за изясняване на спора от фактическа страна и в резултат провеждането на повече от две съдебни заседания. Тези причини правят практически невъзможно спазването на тримесечния срок, въпреки усилията на всички магистрати да насрочат първото по делото съдебно заседание в най-кратките възможни срокове.

Горепосочените данни водят до категоричния извод за постигнати много добри резултати по отношение срочността при разглеждане на делата, свършени в 3-месечен срок през 2013 г. спрямо предходните години.

Съобразно указанията на ВСС тримесечният срок от образуване на делото до свършването му обхваща и срока по чл. 172, ал. 1 от АПК, който е едномесечен и е предвиден за изготвяне на съдебен акт, от което следва, че реално времето за разглеждането на делото се свежда до 2 месеца. В този период от време следва да се насрочи делото за първо заседание и да се проведат останалите съдебни заседания за събиране на исканите от страните доказателства и на тези, чието събиране е постановено служебно от съда. 

Следва да се отбележи, че тримесечният срок не е законово определен срок, а е въведен единствено в статистическите форми, отчитащи постъплението, движението и приключването на делата пред съдилищата. 

През 2010 г. Висшият съдебен съвет уеднакви статистическите форми за отчет на работата на административните съдилища с тези на останалите съдилища, като за начален момент на отчитане на тримесечния срок се приема датата на разпореждането за насрочване на делото за първото съдебно заседание, а не датата на постъпване на жалбата в съда, както се отчиташе този срок през предходните години. С тази промяна на практика времето, през което жалбата е без движение на някое от законово предвидените основания по чл. 158 във връзка с чл. 150 и чл. 151 от АПК, не се отчита в тримесечния срок за разглеждане на делото.

 Подчертаваме, както и в предходните отчетни доклади, че статистическата форма за отчет на работата на административните съдилища трябва да бъде съобразена със сроковете, предвидени в АПК, а именно: съобразно разпоредбата на чл. 157, ал. 1, израз 2 от АПК в случаите на редовна жалба делото, след разпределянето му на съдията докладчик, следва да бъде насрочено за първо съдебно заседание в срок, не по-дълъг от 2 месеца от постъпване на жалбата в съда. В чл. 139 от АПК е предвиден и друг срок, с който статистическата форма не е съобразена - в случай на отлагане на делото по молба на страна и пълномощника й второто съдебно заседание се насрочва не по-късно от три месеца от датата на първото заседание. 

През отчетния период делата в Административен съд – София област бяха насрочвани за първо съдебно заседание в едномесечен срок, а в много от случаите – и в по-кратък. Този срок се спазва и при определяне дата за разглеждането на делата при отлагането им за следващо съдебно заседание. Извън тези срокове делото може да бъде насрочено по обективни причини или поради спецификата на същото (изрично искане от страните поради невъзможност на процесуалните им представители да се явят на определената от съда дата, допусната съдебно – техническа експертиза, по която заключението се прави след оглед на място и метеорологичните условия не позволяват да се извърши такъв, и други) или настъпване периода на съдебната ваканция. 

Като причини за приключване на делата извън тримесечния срок и през този период се откроява необходимостта от отлагане на делото с оглед направени доказателствени искания на страните в първото съдебно заседание (допускане на гласни доказателствени средства, експертизи, събиране на писмени доказателства, оспорване истинността на документи и други), което налага провеждане на минимум още едно съдебно заседание. При оспорване на едноличните експертизи се налага назначаване на тричленни такива, като в този случай броят на съдебните заседания е минимум три. Сравнително често (предимно по дела по ЗУТ и ЗКИР) се налага и допускане на експертизи с цел установяване заинтересовани лица по делото, а по всички категории дела - и експертизи, установяващи допустимостта на оспорването. Налице са и случаи, в които назначените вещи лица не изготвят експертизите в срок или са възпрепятствани да се явят в първото насрочено открито съдебно заседание след депозиране на експертизата, което отново предполага отлагане на делото.

Следва да се отбележи наложилата се практика в Административен съд – София област съдиите да дават задължителни указания на страните относно разпределението на доказателствената тежест в процеса по чл. 170, ал. 1 и ал. 2 от АПК, както и такива по чл. 171, ал. 4 от АПК за събиране на относимите по делото доказателства още с разпореждането за насрочване, което скъсява значително сроковете за разглеждане на делата.

Отново се наблюдава, макар и в по-малко случаи в сравнение с предходните години, административните органи да не изпълняват задълженията си по чл. 152, ал. 2 и ал. 3 от АПК относно изпращане на жалбата в съда с прилагане към същата на заверено копие от цялата преписка по издаване на акта и представяне списък на страните в производството по издаване на административния акт. Това води до забавяне на производството в съда поради необходимостта от комплектоване на административната преписка, установяване и конституиране на заинтересованите лица по делото. В някои от производствата административният орган продължава да не прилага и доказателства относно начина и датата на съобщаване на оспорения административен акт на жалбоподателя, което възпрепятства съда да извърши своевременна проверка относно допустимостта на жалбата.

В случаите, когато жалбоподател е областният управител на Софийска област,за разлика от предходните години, се забелязва тенденция към комплектоване на жалбата съобразно изискването на чл. 150, ал. 2 от АПК.

И през 2013 година, както и в предходните отчетни периоди, като проблем за спазване на тримесечния срок за свършване на делото с окончателен съдебен акт се очертава призоваването на страните за съдебно заседание. В съдебния район на Административен съд – София област попадат 22 общини, а районните съдилища са девет. Именно в тези девет от всичките 22 общини връчването на призовки се осъществява чрез призовкарите, назначени към съответните районни съдилища, и то само за градовете, съвпадащи със седалището им. В останалите случаи призоваването се осъществява от служители към съответните общински администрации и кметства, които не винаги оформят надлежно призовките и това съответно води до отлагане на делата.

През текущия период като недостатък в работата на административните органи може да се отбележи и липсата на прецизност при уреждане в наредбите на общинските съвети на материята, касаеща реда за заплащане на дължимите такси за битови отпадъци от физически и юридически лица и съответно реда и условията за освобождаване на тези категории лица от заплащане на съответната такса. И през 2013 г. не е малък броят на постъпилите жалби срещу мълчаливи откази на административния орган, което е показателно за неизпълнение задълженията на администрацията за произнасяне по направени искания за издаване на административни актове.

Що се отнася до наблюдавани през периода недостатъци в работата на административнонаказващите органи при разглеждане на жалби срещу актове на районните съдилища, постановени по дела по обжалване на наказателни постановления, следва да се отбележи честото неизпращане на представители на някои от административнонаказващите органи пред касационната инстанция и липса на становище и заинтересованост, с изключение на ДИТ – Софийска област, ТД на НАП – София, Митница Столична и ОД на МВР – София. 

Като значителен успех през 2013 г. следва да се отчете свеждане до минимум на случаите на забавяне на производството поради отмяна на хода по същество и връщане на делата в съдебно заседание за събиране на относими доказателства или даване на указания до страните. За целия период са налице само три случая на отмяна хода по същество поради искане на страните за разглеждане на нови доказателства относими към предмета на делото.

След анализ на причините за отлагане на делата и проследяване на процесуалните действия на съдиите докладчици и страните по делата в интервала от разпореждането за насрочване на делото до постановяването на съдебния акт се налага изводът, че постигнатият от съдиите при Административен съд – София област резултат и през отчетната година - свършени в тримесечен срок 83,09 % от разгледаните през 2013 г. дела, е висок и покрива изцяло критериите за образцова и качествена работа. 

Общият брой на висящите дела в края на 2013 г. е 202 бр., от които 131 бр. административни и 71 бр. касационни.
Общият брой на висящите дела в края на 2012 г. е 220 бр., от които 121 бр. административни и 99 бр. касационни.
Общият брой на висящите дела в края на 2011 г. е 245 бр., от които 170 бр. административни и 75 бр. касационни.
В края на 2010 г. общият брой на висящите дела е бил 182 бр., от които 130 бр. административни и 52 бр. касационни. 

Към 01.01.2014 г. са останали висящи 202 бр. дела, като голяма част от тях - 164 бр. са образувани в края на годината (през м. ноември и м. декември), поради което са насрочени и се разглеждат през 2014 г.
Процентът на несвършените дела спрямо броя на делата за разглеждане е 12,93 % за 2013 г. при 16,50 %, за 2012 г., 17,94 % за 2011 г. и 14,17 % за 2010 г. Тези цифри показват намаляване на процента на несвършените дела през отчетния период в сравнение с предходните години, което потвърждава постоянното ниво на качествена работа в съда. В Административен съд – София-област през 2013 г. са свършени общо 723 касационни дела, образувани по жалби срещу решения на деветте районни съдилища в областта, както следва: 

1. РС - Ботевград - общо 129 бр. дела, в това число 20 бр. висящи от 2012 г. и новообразувани 109 бр. през 2013 г., като 125 бр. от тях са по ЗАНН, а 4 бр. по ЗСПЗЗ. След осъществения касационен контрол 86 бр. съдебни актове са потвърдени, 41 бр. - отменени и решени по същество или върнати за ново разглеждане, 1 акт е обезсилен и 1 касационна жалба е оставена без разглеждане;

        2. РС - Самоков - общо 120 бр. дела, в това число 16 бр. висящи от 2012 г. и новообразувани 104 бр. през 2013 г. От тях 115 бр. са по ЗАНН и 5 бр. по ЗСПЗЗ. След осъществения касационен контрол 89 бр. съдебни актове са потвърдени, а 29 бр. са отменени и решени по същество или върнати за ново разглеждане и производството по 1 дело е прекратено;

3. РС - Ихтиман - общо 93 бр. дела, в това число 14 бр. висящи от 2012 г. и новообразувани 79 бр. през 2013 г. Всичките по ЗАНН. След осъществения касационен контрол 69 бр. съдебни актове са потвърдени, 23 бр. са отменени и върнати за ново разглеждане и производството по 1 дело е прекратено;

4. РС - Елин Пелин - общо 83 бр. дела, в това число 7 бр. висящи от 2012 г. и новообразувани 76 бр. през 2013 г. От тях 81 бр. са по ЗАНН, а 2 бр. - по ЗСПЗЗ. След осъществения касационен контрол 52 бр. съдебни актове са потвърдени, а 28 бр. - отменени и решени по същество или върнати за ново разглеждане, 2 бр. производства са обезсилени, а 1 е частично отменено;

5. РС - Костинброд - общо 75 бр. дела, в това число 11 бр. висящи от 2012 г. и новообразувани 64 бр. през 2013 г. От тях 72 бр. са по ЗАНН и 3 бр. - по ЗСПЗЗ. След касационен контрол 43 бр. съдебни актове са потвърдени, а отменените и решени по същество или върнати за ново разглеждане са 31 бр. и 1 бр. производство е обезсилено;

6. РС - Сливница - общо 72 бр. дела, в това число 11 бр. висящи от 2012 г. и новообразувани 61 бр. през 2013 г. От тях 69 бр. са по ЗАНН, а 3 бр. - по ЗСПЗЗ. След осъществения касационен контрол 49 бр. съдебни актове са потвърдени, а 22 бр. - отменени и решени по същество или върнати за ново разглеждане, по 1 дело производството е прекратено;

7. РС - Своге - общо 67 бр. дела, в това число 7 бр. висящи от 2012 г. и новообразувани 60 бр. през 2013 г. От тях 66 бр. са по ЗАНН и 1 бр. по ЗСПЗЗ. След касационен контрол 44 бр. съдебни актове са потвърдени, а отменените и решени по същество или върнатите за ново разглеждане са 23 бр.;

8. РС - Пирдоп - общо 58 бр. дела, в това число 7 бр. висящи от 2012 г. и новообразувани 51 бр. през 2013 г. От тях 57 бр. са по ЗАНН, а по ЗСПЗЗ - 1 бр. След осъществения касационен контрол 46 бр. съдебни актове са потвърдени, а отменените и решени по същество или върнати за ново разглеждане са 11 броя и 1 бр. производство е обезсилено;

9. РС - Етрополе - общо 13 бр. дела, в това число 5 бр. висящи от 2012 г. и 8 новообразувани през 2013 г., всичките по ЗАНН. След касационен контрол 6 бр. съдебни актове са потвърдени, а 7 бр. - отменени и решени по същество или върнати за ново разглеждане.

Въпреки увеличения брой дела по ЗАНН, постъпили за разглеждане от районните съдилища през 2013 г., процентът на отменените спрямо потвърдените съдебни актове спрямо 2012 г. е намалял - общо 229 броя отменени или върнати за ново разглеждане актове през 2013 г. спрямо 183 броя отменени актове или върнати за ново разглеждане актове през 2012 г., при свършени 723 касационни дела за 2013 г. спрямо 459 свършени (разгледани) касационни дела за 2012 г.
Във връзка с това, че при разглеждане на дела, които имат предмет - искане на обезщетение за претърпени вреди от отменени наказателни постановления, се констатира противоречива съдебна практика по въпроса кой е реда, по който следва да се разглеждат тези дела и съответно кой е компетентният съд - административният или гражданският. В практиката се оформят две становища, че тези дела следва да се разглеждат по реда на чл. 1, ал. 1 от ЗОДОВ, като компетентни са административните съдилища, и второто разбиране е, че следва да се разглеждат по общия ред по чл. 45 и сл. ЗЗД и компетентни са общите съдилища. По тези въпроси практиката продължава да е противоречива, което води до нарушаване правото на защита на гражданите и на правото им на справедлив процес съгласно чл. 6 от Конвенцията за защита правата на човека. При причинени сериозни вреди има реална опасност страната да бъде осъдена с решение на съда в Страсбург. Такова дело относно това дали разноските в процеса за отмяна на НП са вреди и подлежат на обезщетение вече има „Георгиев срещу България”, но жалбата е оставена без разглеждане, поради малозначителност на предявения интерес, който е бил 65 лв. Application no 15644/06, Décision, Cour (Quatrième Section), 05/11/2013. 
Първото становище приема, че налагането на административно наказание, посредством издаването на наказателно постановление, не е типична административна дейност. Решението, което взема административно-наказващият орган, също не е израз на типична административна дейност. Правораздавателният или юрисдикционен характер на извършената дейност окачествява органа, който я осъществява - административно-наказващия орган, като особена административно-наказателна юрисдикция. Такъв характер (юрисдикционен) има и самото наказателно постановление. Оттук произтича и смесеният характер на оспорването на наказателните постановления. Тъй като в случая искът е за обезщетение именно на вреди, представляващи понесени съдебни разноски, настъпили вследствие административно-наказателно производство, то производството по репариране на тези вреди следва да се проведе по общия исков ред, като искът е с правна квалификация чл. 49 от ЗЗД. Той не намира своето правно основание в чл. 1 или чл. 2 от ЗОДОВ, тъй като заявената с него претенция не попада в приложното поле на тези разпоредби на специалния закон. Дадените от ищеца правни квалификации, също не обвързват съда.

В този смисъл: Определение № 78 от 02.12.2013 г. на ВАС по адм. д. № 71/2013 г., 5-членен състав на ВКС и ВАС, Определение № 2 от 11.01.2012 г. на ВАС по адм. д. № 84/2011 г., 5-членен състав на ВКС и ВАС и Определение № 26 от 22.03.2011 г. на ВАС по адм. д. № 14/2011 г., 5-членен състав на ВКС и ВАС, Определение № 32 от 3.05.2010 г. на ВАС по адм. д. № 24/2010 г., 5-членен състав на ВКС и ВАС и Определение № 20 от 02.04. 2013 г. по гр. дело № 8 / 2013 г. на петчленен състав на ВКС и ВАС.

Второто становище е точно в обратния смисъл и приема, че съгласно чл.1 от ЗОДОВ за вредите, причинени на граждани от незаконосъобразни актове на държавни и общински органи и техни длъжностни лица, при или по повод изпълнение на административна дейност, отговорността се носи от държавата и от общините,като исковете се разглеждат по реда, установен в Административнопроцесуалния кодекс. В конкретния случай се претендират вреди от акт /наказателно постановление/, признат за незаконосъобразен по установения за това ред, който акт е издаден от общински орган по повод изпълнение на административна дейност /за нарушение на Наредбата за обществения ред на [община]/. Независимо, че практиката приема,че така издадения акт не е административен, определящото в случая е, че се претендират вреди от акт, издаден от административен орган,в изпълнение на нормативно възложени му задължения,които по своето съдържание са изпълнение на административна дейност. /По сходни случаи,в този смисъл е налице произнасяне и на други петчленни състав,например определения № 22 от 4.06.12 г.по гр.д.№21/12 г.ВКС,№ 39 от 4.03.08 г.по адм.д.№ 22/08 г. ВАС, № 79 от 14.09.12 г.по адм.д.№ 62/12 г.ВАС, № 33 от 7.04.11 г.по адм.д.№ 8 /11 г.на ВАС, № 27 от 24.03.11 г.по адм.д.№ 13/11 г. на ВАС, № 24 от 2.03.11 г.по адм.д.№ 15/11 г.на ВАС, № 44 от 22.06.12 г.по адм.д.№28/12 г. на ВАС , № 25 от 16.03.11 г.по адм.д.№ 16/11 г. на ВАС. Определение № 45 от 07.08.2013 по гр. д. № 13/2013 г. на петчленен състав на ВКС и ВАС и Определение № 21 от 10.04.2013 г. по гр.д.№ 9 / 2013 г. на петчленен състав на ВКС и ВАС /

Аргумент в тази насока може да бъде изведен и от Тълкувателно решение № 2 от 3.06.09 г. по т.д.№ 7/08 г.на ВАС. С него е разрешен съществуващ спор в съдебната практика относно възможността да се присъждат разноски в производствата по касационни жалби срещу решенията на районните съдилища по административнонаказателни дела. След като е прието,че административните съдилища не присъждат разноски в тези производства,е останала възможността те да се претендират по специалния исков ред на ЗОДОВ. Тъй като обезщетението за вреди, дължимо съгласно чл.1 ал.1 от ЗОДОВ не може да се претендира по друг закон /чл.8 ал.1 ЗОДОВ/, общият ред на ЗЗД в случая е неприложим.

Поради констатираните съществени противоречия в практиката, които създават значително затруднение при упражняване правата на гражданите и застрашават правото им на справедлив процес, отправяме предложение до председателя на ВАС да упражни правомощията си по чл. 125 от ЗСВ и да предложи приемане на съвместно тълкувателно постановление на ВКС и ВАС по чл. 124, ал. 2 ЗСВ, което да уеднакви противоречивата практиката по въпросите:

 
По какъв ред следва да се разглеждат исковете за причинени вреди от отменени наказателни постановления и представляват ли вреди направените разноски в съдебното производство по отмяна на НП и по кой ред подлежат на обезщетение.

Брой обжалвани и протестирани актове, резултат от касационната проверка:
Във Върховен административен съд са изпратени общо 173 бр. касационни жалби по административни дела за 2013 г.
За 2012 г. са изпратени 246 бр. касационни жалби по административни дела.

За 2011 г. са изпратени 270 бр. касационни жалби по административни дела.

За 2010 г. са изпратени 291 бр. касационни жалби по административни дела.

Следователно за 2013 г. процентът на подадените касационни жалби е 27,16 % от 637 бр. свършени административни дела при 38,62 % от 637 бр. свършени административни дела за 2012 г., 37,81 % от 714 бр. свършени административни дела за 2011 г. и 37,79 % от 770 бр. свършени административни дела за 2010 г. 

Според вида на делата най-много жалби срещу съдебни актове са подадени, както следва:

· за 2013 г. - по ЗУТ и ЗКИР - 50 бр., по ЗМСМА и ЗДС – 37 бр., други административни - 35 бр.;

· за 2012 г. - по ЗУТ и ЗКИР - 66 бр., по ЗМСМА и ЗДС – 38 бр., други административни - 80 бр.;

· за 2011 г. - по ЗУТ и ЗКИР - 56 бр., по ЗМСМА и ЗДС – 120 бр., други административни - 94 бр.;

· за 2010 г. - по ЗУТ и ЗКИР - 114 бр., по ЗМСМА и ЗДС – 69 бр., други административни - 40 бр.;

С посочените предмети са и делата с най-много постъпления през предходните години.

По отношение на качеството на правораздаването може да се направи констатацията, че за периода се запазва значителният брой на делата с потвърдени съдебни актове.

В резултат на касационната проверка през 2013 г. от Върховния административен съд са върнати 195 бр. административни дела и 1 бр. касационно дело, или общо 196 бр. дела. От тях 164 бр. са с потвърдени съдебни актове, т.е. 83,67 %.

През 2012 г. от Върховен административен съд са върнати 197 бр. административни дела и 4 бр. касационни дела (обжалвано е определение за прекратяване на производството поради просрочие на касационната жалба по ЗАНН) или общо 202 бр. дела. От тях 152 бр. са с потвърдени съдебни актове, т.е. 75,25 %. 

През 2011 г. от Върховния административен съд са върнати 292 бр. административни дела и 1 бр. касационно дело (обжалвано е определение за прекратяване на производството поради просрочие на касационната жалба по ЗАНН) или общо 293 бр. дела. От тях 236 бр. са с потвърдени съдебни актове, т.е. 80,54 %. 

 През 2010 г. от Върховния административен съд са върнати 289 бр. административни дела и 2 бр. касационни дела (обжалвани са определения за прекратяване на производствата поради просрочие на касационната жалба по ЗАНН и ЗСПЗЗ) или общо 291 бр. дела. От тях 217 са с потвърдени съдебни актове, т.е. 74,57 %. 

Изцяло отменени/обезсилени съдебни актове по административни и касационни дела, върнати от ВАС, са, както следва:

· за 2013 г. - 32 бр. съдебни актове по административни дела, от които 15 бр. - отменени решения и 11 бр. отменени определения за прекратяване на производството; 2 бр. - обезсилени решения и частично отменени - 3 бр. решения и 1 бр. определение или общо 16,33 % от проверените съдебни актове;

· за 2012 г. - 54 бр. съдебни актове по административни дела, от които 21 бр. - отменени изцяло определения за прекратяване на производството по делото, 3 бр. - обезсилени решения, 23 бр. - отменени решения и 6 бр. – частично отменени решения и 1 обезсилено решение поради оттегляне на жалбата или общо 26,73 % от проверените съдебни актове;

· за 2011 г. - 52 бр. съдебни актове по административни дела, от които 20 бр. - отменени изцяло определения за прекратяване на производството по делото, 1 бр. – обезсилено определение и 1 бр. – частично отменено, 2 бр. - обезсилени решения, 29 бр. - отменени решения и 4 бр. – частично отменени решения или общо 17,74 % от проверените съдебни актове;

· за 2010 г. - 70 бр. съдебни актове по административни дела, от които 25 бр. - отменени определения за прекратяване на производството по делото, 39 бр. - отменени решения, 6 бр. - обезсилени решения или общо 24,05 % от проверените съдебни актове;

Съдебните актове на съда по административни дела, оставени в сила в една част и отменени в друга, са: 4 бр. за 2013 г. при 6 бр. за 2012 г., 4 бр. за 2011 г. и 4 бр. за 2010 г. 

Всичките 11 броя прекратителни определения на Административен съд – София-област, постановени през 2013 г., които са отменени от ВАС, са отменени на следните преобладаващи основания, а именно:

· 4 бр. определения са отменени поради неправилно приложение на чл. 159, т. 1 от АПК - неправилна преценка от страна на Административен съд – София област, че жалбата е насочена срещу акт, който или не съставлява индивидуален административен акт, или не подлежи на съдебен контрол .

· 2 бр. определения са отменени поради неправилно приложение на чл. 159, т. 5 от АПК – неправилно съдията докладчик е приел, че жалбата срещу административния акт е просрочена. Преобладаващата причина е изчисляване на сроковете при ненадлежно и неясно удостоверяване начина и датата на връчване на оспорения административен акт, което затруднява съответния съдия докладчик.

· 4 бр. определения са отменени като постановени при неправилно приложение разпоредбата на чл. 159, т. 4 от АПК – неправилно Административен съд – София област е приел, че за жалбоподателя липсва правен интерес от оспорване въпреки наличието на такъв.

· 1 бр. определения са отменени от ВАС на други основания. 

През 2013 г. 1080 броя дела са приключени с решения по същество. От първоинстанционните подлежащи на обжалване 202 решения - 173 бр. са обжалвани с касационни жалби пред ВАС.

От всички изпратени по касационно обжалване във ВАС дела през 2013 г. са се върнали 196 броя дела, от които съдебните актове по 164 бр. дела са потвърдени; решенията по 2 дела са обезсилени като недопустими, а решенията по 15 бр. дела са отменени като неправилни. 

От 2008 г. до момента Административен съд – София-област ползва първия и втория етаж от сграда на адрес: гр. София, ул. “Съборна” № 7 на основание заповед  № 04-64/14.01.2008 г. на министъра на правосъдието по силата на договор за наем между Министерството на правосъдието и собственика на сградата. В същата сграда се помещават и Върховна административна прокуратура, Военно–апелативна прокуратура и Софийска окръжна прокуратура. 

Настаняването под наем не решава трайно въпроса за осигуряване на подходяща сграда за нуждите на съда, поради което ръководството на съда регулярно сигнализира компетентните органи за намиране на подходящо решение.

Въз основа и в изпълнение на ПМС 191/07.09.2010 г. са предприети действия и са осигурени средства от Министерство на финансите за проектиране на преустройство и промяна на предназначението на хотелски комплекс от „Национален армейски комплекс”, в управление на Министерството на отбраната, в административна сграда с оглед предоставянето му на Министерството на правосъдието за нуждите на няколко съдебни институции, между които и Административен съд – София-област. 

В тази връзка през 2011 г. и през 2012 г. са проведени множество срещи и са водени интензивни преговори между представители на Административен съд – София-област и Министерство на правосъдието, като е разработван вариант за разпределението и настаняването на съда в част от сградата на посочения комплекс.

С ново ПМС № 222/20.09.2012 г. Министерски съвет взема решение за предоставяне на допълнителни средства по бюджета на Министерство на правосъдието за преустройство и промяна на предназначението на Националния армейски комплекс в административна сграда за нуждите на съдебната власт и по-конкретно за осигуряване на необходимите условия за работа на Софийски районен съд и Софийска районна прокуратура. 

При тази ситуация въпросът с осигуряването на постоянна сграда за съда продължава да е актуален и е необходимо да се продължи с търсенето на подходящи варианти за неговото трайно решаване със съдействието на Министерство на правосъдието и на други отговорни органи. 

Основна цел в работата на Административен съд – София област е осъществяването на качествено и бързо административно правораздаване. Представените данни в настоящия отчет и техният анализ са показателни за стремежа и усилията на съдиите и съдебните служители за нейното реализиране. 

За добрите резултати безспорно допринася организацията на административната и съдебната дейност, създадена под ръководството на предишния председател на съда - съдия Анелия Ананиева - от 2007 г. до 15.10.2012 г. и на съдия Емил Димитров, временно изпълняващ длъжността административен ръководител за последната година, т.е. именно за периода, който се отчита.

Както бе посочено, дейността на съда изцяло е подчинена на идеята за срочно, качествено и достъпно правораздаване, ефективно провеждане на съдебната реформа и повишаване на доверието в нея

                 24. Административен съд – Стара Загора
По утвърденото длъжностно щатно разписание на съда към 31.12.2012 г. са определени 7 броя длъжности за магистрати. Съгласно утвърденото щатно разписание на съда, длъжностите за заемане от съдебни служители са 31. В края на отчетния период не са налице незаети щатни бройки по утвърденото щатно разписание на съда. При така посоченото кадрово обезпечение от магистрати и съдебни служители през 2013 г. в Административен съд Стара Загора са образувани за разглеждане общо 1205 дела, представени в съотношение на броя образувани дела към този от предходните отчетни периоди

Посочените за 2013 г. образувани дела за разглеждане се разпределят както следва:

Първоинстанционни административни дела – 564 бр., от които:

· жалби срещу подзаконови нормативни актове – 4 бр.;

· Данъчно-осигурителния процесуален кодекс– 2 бр.;

· Закона за устройство на територията и Закона за кадастъра и имотния регистър – 104 бр.;

· Закона за собствеността и ползването на земеделските земи, Закона за възстановяване на собствеността върху горите и земите от горския фонд, ЗОСОИ и ЗВСНОИ по ЗТСУ – 13 бр.;

· Кодекса за социално осигуряване и Закона за социално подпомагане – 60 бр.;

· Закона за държавния служител, Закона за МВР и Закона за отбраната и въоръжените сили – 18 бр.;

· Закона за държавната собственост, Закона за общинската собственост, Закона за местното самоуправление и местната администрация и Закона за администрацията – 55 бр.;

· Искови производства по АПК – 54 бр.;

· Дела по чл.304 АПК – 3 бр.;

· Др. административни – 149 бр.;

· Частни административни дела – 102 бр.; 

 Образувани касационни дела 641 бр., от които:

· наказателно административен характер дела – 636 бр. 

· други касационни дела – 5 бр. /1189 бр. за 2012 г.; 1156 бр. за 2011 г.; 1187 бр. за 2010 г./ като в този брой са включени останалите висящи производства по 117 дела към 01.01.2013 г.
Общо свършените дела в края на отчетния период са 1150 бр. /1072 бр. за 2012 г.; 1025 бр. за 2011 г.; 1081 бр. за 2010 г./, като от тях: 

Първоинстанционни административни дела 543 бр., от които:

· с акт по същество – 354 бр. дела /376 бр. за 2012 г.; 372 бр. за 2011 г.; 478 бр. за 2010 г./

· прекратено производството – по 189 бр. дела /149 бр. за 2012 г.; 211 бр. за 2011 г.; 198бр. за 2010 г./

2. Касационни дела 607 бр., от които:

· с акт по същество 601 бр. дела /535 бр. за 2012 г.; 427 бр. за 2011 г.; 392 бр. за 2010 г./

· прекратено производството по 6 бр. дела /12 бр. за 2012 г.; 15 бр. за 2011 г.; 13 бр. за 2010 г.Предвид това, свършените дела представляват 86,99% от всичко дела за разглеждане за отчетния период, при 90,16% за 2012 г.; 88,67% за 2011 г.; 91,07% за 2010 г.В края на периода са останали висящи за разглеждане 172 дела или 13,01% /при 9,84% за 2012 г.; 11,33% за 2011 г.; 8,93% за 2010 г./, от които:

· административни дела – 95;

· КНАД – 77.

В тримесечен срок през 2013 г. са свършени 1064 дела или 92,52% от общо свършените дела /при 85.07% за 2012 г.; 87,22% за 2011 г.; 85,48% за 2010 г./, като от тях:

· общо по АПК – 487 дела;

· касационни – 577 дела.


Видно е от посочените данни, че е налице значително увеличение на постъпилите за разглеждане административни и касационни дела през 2013 г. спрямо тези през предходната, като независимо от това е продължена трайната положителна тенденция за приключване на по-голям брой дела в рамките на една година, защото 87% от делата за разглеждане са приключени в отчетния период, а 92.52% от тях в тримесечен период от образуването им.Средната продължителност от образуването на делото до приключването му със съдебен акт по същество – с решение или определение е три месеца, тъй като само 7,48% /86 бр./ от свършените дела не са приключили в този срок. Това е при положение, че през месец декември са образувани 99 бр. дела, чието цялостно приключване в рамките на отчетния период е практически невъзможно. За предходния период 14,93% /160 бр./ от свършените дела не са свършени в тримесечен срок, при което не само е запазена но и развита положителната тенденция за своевременно приключване на делата и през тази година и то при положение, че с акт по съществото на спора са приключени 955 дела – 83,04% от всичко свършени дела.
Намалява броят на делата, приключващи с прекратяване на производството по делото, при отчитане на значително завишения брой постъпили такива за разглеждане през годината. 

Препятствия за приключване на делата в по-кратък срок произтичат от процесуалните действия на страните и административните органи, като повтаряемо в годините основните от тях са: несъответствие на подадената до съда жалба или искова молба с императивни законови изисквания, което несъответствие води до оставянето им без движение за отстраняване на нередовностите, като едва след това делото бива насрочено в съдебно заседание,неизпълнение на законовото изискване жалбата до съда да се подаде чрез органа, издал оспорвания административен акт. Това обективно налага допълнителни процесуални действия от страна на съда по изискването на преписката от административния орган, които действия, макар и предприети своевременно, забавят насрочването и разглеждането на делото. Неприлагане от административният орган към преписката на изискуемия се списък на страните в производството по издаване на административния акт, или непълен такъв, или с посочени неточни адреси. В тези случаи едва след допълнително установяване на страните по спорното правоотношение и конституирането им може да се предприемат действия по разглеждане на делото в съдебно заседание.Удължаване на срока за разглеждане при някои дела произтича от спецификата им. Например тези, /образувани по жалби срещу подзаконови нормативни актове и общи административни актове/, при които е налице задължение за съобщаване на оспорването в “Държавен вестник”, като оспорването обикновено не е и съпроводено със своевременно внесена такса за извършване на дължимото се обявление.
За правилното решаване на част от делата за разглеждане се налага назначаване на вещи лица с оглед спецификата на материята, което също е предпоставка за удължаване на срока за приключването им. Удължаване на срока за разглеждане на делото е налице и в редките случаи на отменен от горната инстанция съдебен акт, когато делото се връща за продължаване на съдопроизводствените действия или за нова разглеждане, както и тогава, когато се наложи възобновяване на производството в срока за произнасяне на дължимия съдебен акт. Последното произтича и от обстоятелството, че след приключване на съдебното дирене в съдебно заседание, в представени от страните писмени защити се излагат нови фактически основания, подлежащи на проверка, чрез събиране на нови доказателства, включително и при представяне на такива към самата защита.Независимо от посочените препятствия в края на отчетния период са останали висящи само 95 бр. административни дела и 77 касационни такива.Налага се извода, че само при надлежно изпълнение на вменените от закона задължения от страните в процеса и своевременно предприемане от страна на съда на дължимите се процесуални действия е налице възможност за приключване на производството по всяко едно дело в разумен срок, при положение, че разглеждането в такъв е от изключително значение в административното правораздаване. 

За отчетния период действителната натовареност на съдиите спрямо всички дела за разглеждане е 15,74 (при 14,68 за 2012 г.; 12,17 за 2011 г.; 12,36 за 2010 г.) и 13,69 спрямо общо свършените дела (при 13,23 за 2012 г.; 10,79 за 2011 г.; 11,26 за 2010 г.). И през този отчетен период е запазена тенденцията за увеличаване натовареността на съдиите от Административен съд Стара Загора. Независимо от това е налице съществено ускоряване на бързината на съдопроизводството.

 Постъплението от дела спрямо всеки един съдия е равномерно. Съществуващото незначително различие в общия брой дела за разглеждане произтича от наличните такива, за всеки един съдия, заварени висящи в началото на периода, съответно от въведеното и използвано в съда електронно разпределение на постъпилите в съда преписки и искови молби и приключването на разпределението в края на годината. При използвания електронен начин на определяне на съдията докладчик и невъзможността за обособяване на отделения при утвърдения със щатното разписание брой съдии, не е налице възможност за пълно съответствие относно разгледаните дела по материя от всеки един магистрат. Но общият брой приключили дела - с акт по съществото на спора, съответно с прекратителен такъв, както и разгледаните дела в тримесечен срок е близък за всеки един от магистратите, при положени от тях лични усилия за приключване на делата в разумен срок.Като обобщение следва да се посочи, че бързината на съдопроизводството в Административен съд Стара Загора е изключителна, с което е изпълнено едно от изискванията към правораздавателните органи, при отчетената висока натовареност и високо качество на постановените съдебни актове. През 2013 г. общо са обжалвани 221 съдебни акта или 19,22% от постановените такива. Върнатите дела през същия период са 229. Налице е произнасяне от горната инстанция по правилността на обжалвания съдебен акт по 192 бр. дела, а в 37 от случаите производството пред касационната инстанция е прекратено поради приета недопустимост на жалбата подадена пред нея.Резултатите от върнатите в периода обжалвани и протестирани съдебни актове, общо 192 за отчетния период са следните:

· потвърдени – 146 или 76,04% при 75.41% за 2012 г.; 70,65 % за 2011 г.; 71.78 % за 2010 г.
· отменени изцяло – 36 или 18,75% при 22,40% за 2012 г.; 26,09 % за 2011 г.; 23,76 % за 2010 г.
· отменени частично – 8 или 4,17% при 2,19% за 2012 г.; 2,72 % за 2011 г. 4,46 % за 2010 г.
Решения и определения, постановени от магистратите в Административен съд Стара Загора, като процент от върнатите от горната инстанция дела са в близки граници в четирите последователни отчетни периода, което говори за постоянство и изключително добро качество на постановените съдебни актове. Независимо от постигнатите и запазени в годините отлични резултати, всеки един магистрат продължава максимално да се стреми да постановява съдебните си актове при пълна и всестранно изяснена фактическа обстановка, при правилно приложение на относимия закон и съобразяване със съдебната практика, за постигане максимално високо качеството на работа.

От месец септември 2012 година Административен съд – Стара Загора осъществява дейността си в преустроения за нуждите на съда пети етаж от административна сграда, находяща се на ул. „Руски” № 44. Сградата, с която Административен съд – Стара Загора разполага е модерна, удобна и функционална и обезпечава нуждите му. Осигурени са добри условия на труд на съдиите и съдебните служители, водещи както до необходимото самочувствие и по-силна мотивация за работа, основа на бързо и качествено правораздаване, така и до дължимите се такива на гражданите за реално и пълноценно осъществяване правото им на достъп до правосъдие.В заключение, следва да се каже, че през този отчетен период усилията на магистратите и съдебните служители в Административен съд Стара Загора доведоха до посочените отлични резултати, с които е постигнато дължимото се на обществото бързо и качествено правораздаване. 

 25. Административен съд – Търговище
През 2013 година в началото на периода по щат в Търговищкия административен съд са работили 5 съдии. Считано от 16.07.2013 г. на осн. чл.165, ал.1,т.1 ЗСВ е била освободена от длъжност съдия  В.Писарева. Щатната численост на съда е намалена с една съдийска бройка. По утвърденото от ВСС щатно разписание към месец декември 2013 г. в Административен съд – Търговище общият брой на съдебни служители е 12. Към посочената дата щата е попълнен.
През 2013 година в Административен съд - Търговище са разгледани общо 443 дела. Включените в този брой дела, останали висящи от предходния отчетен период към 01.01.2013 г., са общо 45 броя, от които първоинстанционни 17 броя и касационни 28 броя. 
През годината са постъпили и са образувани общо 398 дела. В процентно съотношение спрямо общо разгледаните дела останалите висящи такива към началото на отчетния период са 10%, а новообразуваните са 90%. Постъпилите за миналогодишния отчетен период са били 643 броя, а за 2011 г. съответно – 487 броя. Увеличен е в процентно отношение броят на висящите дела в края на отчетния период, спрямо 2012 г. той е бил 4,20% към новообразувани 95,80%. За миналогодишния отчетен период - 2012 г. общо делата за разглеждане са били 670 броя, а за 2011 г. 
Разгледаните дела през отчетния период - 2013 г. са 210 броя, като от тях останали висящи от предходния отчетен период към 01.01.2013 г. са 17 броя, а новопостъпили са 193 броя дела.
Разгледаните първоинстанционни административни дела през годината съставят 47,40 % от всички разгледани дела.
За миналогодишният отчетен период - 2012 г. разгледаните първоинстанционни административни дела са били 247 броя, а за 2011 г. – 272 броя.Посоченото обуславя извод, че е налице намаляване по показателя разгледани дела в сравнение с предходните отчетни периоди, но това зависи от постъплението на първоинстанционни дела. Разгледаните дела от този вид през 2013 г. са 233 броя, като от тях останали висящи от предходния отчетен период към 01.01.2013 г. са 28 броя, а новопостъпили са 205 броя дела. Разгледаните касационни дела през годината съставят 52,59% от всички разгледани дела. Намалено е постъплението на този вид дела спрямо предходната 2012 г., когато са били образувани 413 броя касационни дела, а през 2011 г. са били образувани 239 броя.
През миналогодишният отчетен период този вид дела са били 423 броя,Касационни наказателно - административен характер дела
Разгледаните дела от този вид през 2013 г. са 228 броя, като от тях останали висящи от предходния отчетен период към 01.01.2013 г. са 28 броя, а новопостъпили са 200 броя дела. Разгледаните касационни наказателно - административен характер дела през годината съставят 51,47% от всички разгледани дела.
През отчетният период - 2013 г. от общо 443 броя дела за разглеждане, работещите съдии са обявили за решаване и са свършили 407 броя първоинстанционни и касационни дела или това са 91,87% от всички разгледани дела. 
Общият извод, който се налага, въз основа на изложените данни, анализи, констатирани проблеми и предложения е, че като цяло съдът се е справил с предизвикателството на административното правосъдие. Постъпилите дела в сравнение с предходния отчетен период са били много по - различни по видове дела и значително по-усложнени като фактическа обстановка. Основно като извод може да се направи, че е запазен добрият показател за срочност на делата. Значително е подобрен в сравнение с предходния отчетен период и показателят качество на съдебните актове. 
Работещите в съда са с висока чувство за отговорност, с подчертан интерес за утвърждаване на административното правосъдие в РБ. Приоритетите, пред които съдът е изправен, са свързани с изграждане на доверието в правосъдната система, достъпът до правосъдие, прозрачност и информираност на страните и обществеността, и доверие в обективността на съда. 


26. Административен съд – Хасково

Щатната численост на магистратите в Административен съд- Хасково обхваща 6 щатни бройки, от които 1 бр. Административен ръководител- Председател, 1 бр. Заместник на административния ръководител- заместник-председател и 4 съдии. 

Към 01. 01. 2013 г. реално заетите бройки в рамките на запълнената щатна численост на съдебните служители от Административен съд- Хасково е 24 души.

На 05. 07. 2013 г. е прекратено трудовото правоотношение със съдебен служител изпълняващ длъжността „ работник поддръжка съдебни сгради - огняр” на основание чл. 325 ал. 1 т. 1 от КТ, поради придобиване право на пенсия за осигурителен стаж и възраст. По отношение запълване на щата за съдебните служители е направено искане до ВСС с изх. № 1047/ 04. 07. 2013 г. за даване на съгласие за назначаване на съдебен служител на свободната длъжност, по което искане ВСС се е произнесъл положително с решение по протокол № 39/ 10. 10. 2013 г. На това основание на 14. 10. 2013 г. е назначен нов съдебен служител на овакантената щатна бройка на длъжността „ работник поддръжка съдебни сгради - огняр” по чл. 67 ал. 1 т. 1 от КТ.

На основание решение по т. 4. 7 на ВСС, взето по протокол № 31/ 25. 07. 2013 г. за отмяна спирането на конкурсите за назначаване на съдебни служители във всички органи на съдебната власт и след извършен анализ на щатовете в съдебната администрация и оптимизиране на адекватното й разпределение е възобновен спрения със заповед № РД- 12- 411/ 06. 12. 2012 г. на председателя на Административен съд- Хасково конкурс за длъжността „ Главен счетоводител”- 1 щатна бройка в АС- Хасково, заета на основание чл. 68 ал. 1 т. 4 от КТ. На 03. 10. 2013 г. е сключено споразумение по чл. 107 от КТ за длъжността „Главен счетоводител” с лицето спечелило конкурса.

Към 01. 01. 2014 г. броят на съдебните служители в съда е 24, като един съдебен деловодител се намира в отпуск поради бременност и раждане.

Заетата численост на съдебната администрация към края на отчетния период е както следва:

- Ръководни длъжности: съдебен администратор, началник служба- административна, човешки ресурси и статистика и главен счетоводител. 

- Специализирана съдебна администрация: съдебен помощник- 2 бр.; съдебни секретари- 5 бр., съдебни деловодители- 6 бр, съдебен архивар- 1 бр., призовкари- 2 бр. 

- Обща администрация: системен администратор - 1бр.

- Технически длъжности- куриер- чистач- 2 бр., шофьор- 1бр. и работник поддръжка съдебни сгради, огняр- 1 бр.

Съотношението по щат на магистрати към съдебни служители от специализираната администрация в Административен съд- Хасково е 1/ 2. 67, а действителното съотношение съдии- съдебни служители е 1/ 4.

За отчетната 2013 година в Административен съд- Хасково са постъпили общо 1056 бр. административни, касационни административни и касационни с наказателно- административен характер дела. За 2012 г. тази цифра е 1029 бр., при 1473 бр. за 2011 г.
Тенденцията в постъплението на делата личи при сравняване на средномесечните стойности на постъпление, които са както следва:

- за 2013 г.- 88 дела средномесечно

- за 2012 г.- 85. 75 дела средномесечно

- за 2011 г.- 122. 75 дела средномесечно

Общия брой на делата за разглеждане през отчетната година е 1226 бр. В този брой са включени, както новообразуваните дела, така и останалите несвършени дела от 2012 г.- 170 бр., а също и 3 бр. дела, образувани през 2012 г., но върнати от ВАС за продължаване на съдопроизводствените действия, след отмяната на определенията за прекратяването им.

За предходните години броят на делата за разглеждане е съответно:

· За 2012 г.- общо 1195 бр.

· За 2011 г.- общо 1733 бр.

Следователно постъплението на дела през отчетната 2013 г. е с близки стойности спрямо 2012 г., но спрямо 2011 г. е по- малко. Най- голямо намаление се наблюдава в постъплението на делата по ЗЧРБ, ЗУТ и ЗКИР, ДОПК и ЗМ и по ЗДС, ЗОбС, ЗМСМА, ЗА , но се забелязва увеличено постъпление на делата с предмет ЗУБ и искове по АПК. 
От образуваните през 2013 г. пред Административен съд- Хасково дела, следва да бъдат отличени тези по Закона за убежището и бежанците. Съгласно чл. 84 ал. 5 и чл. 85 ал. 1 от ЗУБ, съдебните производства по обжалване на актовете по чл. 84 ал. 2, вр. чл. 70 ал. 1 т. 1 и т. 2 от ЗУБ, се образуват и приключат в съкратените срокове. За отчетния период, всички разгледани дела с предмет ЗУБ, без изключение, са приключени в определените в закона кратки срокове. 

Измежду образуваните през 2013 г. пред Административен съд- Хасково дела, следва да бъдат посочени и тези по чл. 304 от АПК- ангажиране на административнонаказателната отговорност на длъжностни лица, неизпълнили задължение, произтичащо от влязъл в сила съдебен акт. През отчетния период, спрямо всички предходни периоди от започването на работа на АС- Хасково, са образувани най- голям брой от коментираните производства- 7 дела. 

И през отчетната 2013 г. продължава да се отчита висок брой, спрямо всички образувани дела, на касационните с административнонаказателен характер- с 44 бр. повече е постъплението им спрямо 2012 г.
В обобщение на гореизложеното, отчетеното през 2013 г. постъпление на дела в АС- Хасково е с по- високи стойности спрямо предходната 2012 г. Все още обаче постъплението на делата е значително по- ниско от това през 2011 г., което се дължи почти изцяло на намаляването на образуваните пред съда административни дела и по- конкретно на тези с предмет ЗЧРБ. 

- административни:

· 432 бр. за 2013 г. при

· 450 бр. за 2012 г. и

· 877 бр. за 2011 г. 

- касационни с административно- наказателен характер:

· 615 бр. за 2013 г. при

· 571 бр. за 2012 г. и

· 588 бр. за 2011 г.
- касационни административни дела:

· 9 бр. за 2013 г. при

· 8 бр. за 2012 г. и

· 8 бр. за 2011 г. 

Постъплението на административни дела през 2013 г. е с 18 бр. по- малко от стойностите през 2012 г., а спрямо 2011 г.- с 445 бр. по- малко.

При касационните с административно- наказателен характер дела постъпленията през отчетната 2013 г. продължават да се увеличават, както спрямо 2012 г., така и спрямо 2011 г.При касационните административни дела постъпленията са почти еднакви и през трите години. 
От анализа на тези цифри се налага извод, че през 2013 г. най-голямо увеличение на постъплението на дела, се наблюдава при делата с предмет ЗУБ. Броят на тези съдебни производства през отчетния период е 68, при образувани 11 бр. през 2012 г. и нито едно през 2011 г. Значителното повишение при делата от този вид през 2013 г. се дължи изцяло на дейността на открития през 2011 г. Транзитен център- с. Пъстрогор при ДАБ. Производствата, подсъдни на АС- Хасково по ЗУБ, с оглед обвързаността на подсъдността с настоящия адрес по регистрационната карта на чужденеца, са тези, по които предмет на обжалване са решения по чл. 70 ал. 1 т. 1 и т. 2 от ЗУБ, т. е. административните актове, постановени в ускореното производство по раздел ІІ от Глава шеста на ЗУБ.

Следващи производства, бележещи увеличение през 2013 г. са исковите дела по АПК. През отчетната година от този вид, пред АС- Хасково са образувани общо 28 бр. дела при 14 бр. за 2012 г. и 17 бр. за 2011 г. Постепенното увеличаване на броя на производствата, огромната част от които са с правно основание чл. 1 ал. 1 от ЗОДОВ сочи за наличието на тенденция за непрекъснато увеличаване на делата срещу държавни органи и органи на местната власт, по които се иска присъждането на обезщетение за претърпени вреди вследствие на незаконосъобразни актове, действия и бездействия на носители на административни правомощия. 

И през отчетната 2013 г. ръст бележат частните административни дела, т. е. тези с предмет чл. 75 от ДОПК, чл. 121 ал. 5 от ДОПК и др. Повишението при делата от този вид през 2013 г.- общо 68 бр., се констатира спрямо и двете предходни години, когато образуваните подобни дела са били съответно 62 бр. и 41 бр. Коментираното нарастване се дължи на по- големия брой постъпили в АС- Хасково през отчетния период искания от лицата по чл. 75 ал. 1 т. 1 от ДОПК за разкриване на данъчна и осигурителна информация, нужна за целите на образувана предварителна проверка или наказателно производство, както и по искания от публичните изпълнители при НАП за удължаване на срока на наложени обезпечителни мерки, по реда на чл. 121 ал. 5 от ДОПК, за времето до приключване на започнали ревизионни производства.

Значително увеличение през отчетния период се забелязва и при делата с предмет чл. 304 от АПК, т. е. на производствата по налагане на административно наказание за неизпълнение от длъжностно лице на задължение по влязъл в сила съдебен акт. През 2013 г. са образувани общо 7 бр. дела от този вид, при 2 бр. за 2012 г. и нито едно за 2011 г. Тези данни сочат за наличието на негативна тенденция, административни органи, на които съдът пряко и в определен срок е възложил задължение, да не извършват последното. Поради това, в случаите, в които влезлият в сила, но неизпълнен от длъжностното лице съдебен акт не може да бъде ползван като изпълнително основание за образуване на изпълнително производство по реда на АПК, то единственият ред за защита на правоимащите лица остава визираният в чл. 304 и сл. от АПК- чрез провеждането на административнонаказателна процедура.

Нарастване през 2013 г. спрямо 2012 г. бележат и производствата с предмет КСО и ЗСП. През отчетната година са образувани общо 48 бр. дела по посочените закони, при стойности за 2012 г. от 37 бр. дела. Въпреки това обаче броят на делата по коментирания предмет през настоящата година е значително по- нисък спрямо същия показател за 2011 г., когато са били образувани общо 64 бр. подобни дела. Това намаляване следва да се отдаде на нормализирането на постъплението на делата по посочените материи след пика, предизвикан от проведените през 2010- 2011 г. проверки от органите на НОИ за недобросъвестно получени обезщетения за отглеждане на малко дете по чл. 53 ал. 1 от КСО.

През настоящата 2013 г. увеличение спрямо предходния отчетен период бележат и делата с предмет ЗДСл, ЗМВР, ЗОВС и ЗСВ- 35 бр. образувани дела през 2013 г., при 28 бр. дела, образувани през 2012 г. Коментираните постъпления през отчетния период обаче са значително по- ниски спрямо постъпленията през 2011 г., когато пред АС- Хасково са образувани общо 53 бр. производства с посочения предмет. Специфичното за делата от коментирания вид е, че броят им е обусловен от непрогнозируеми променливи. Това е така, тъй като основната част от тази категория дела имат за свой предмет обжалване на заповеди за налагане на наказания по реда на ЗМВР, уволнения на държавни служители по реда на ЗДСл и ЗМВР, които нямат постоянна тенденция, а са обусловени от спорадични събития- извършване на дисциплинарни нарушения, организационни промени в структурата на държавните администрации и т. н.

През отчетния период най- голямо намаление се наблюдава при делата с предмет ЗУТ и ЗКИР. Стойностите на производствата с този предмет през 2013 г. са общо 71 бр. образувани дела, при 110 бр. образувани дела през 2012 г. и 175 бр. дела през 2011 г. Това значително намаление се дължи както на нормализирането на постъплението на дела по посочените материи след пика, предизвикан от проведената през 2010-2011 г. кампания от органите на ДНСК за проверка на законността на строителството около язовир „Ивайловград”, така и вследствие на законодателните промени в ЗУТ от ДВ, бр. 82/ 2012 г., в сила от 26. 11. 2012 г. С посочената редакция на закона бе създаден нов чл. 225а от ЗУТ, чиято алинея І предвижда в компетентността на кметовете на общини издаването на заповеди за премахването на незаконни строежи от ІV до VІ категория, за разлика от предходната редакция на закона, уреждаща издаването на заповедите за премахване на незаконни строежи, независимо от категорията им, от началника на Дирекцията за национален строителен контрол или оправомощено от него лице. По този начин, от правомощията на специализираният държавен орган по контрол на строителството- ДНСК бяха отнети правомощията за определянето на незаконни строежи от най- широко разпространените категории- от ІV до VІ, които бяха придадени към органите на местната власт- кметовете на общини, на които обаче е вменено и изпълнението на редица други задължения, извън тези по контрол на строителството.

Значителен спад през 2013 г. бележат и делата с предмет ДОПК и ЗМ. През отчетната година от коментираната категория са образувани 4 бр. производства при стойности от 31 бр. през 2012 г. и 22 бр. през 2011 г. Причините за този спад се дължат в най- голяма степен на намаляването през 2013 г. на съдебните производства, образувани по оспорвания против издадени срещу гарантиращата асоциация от Началника на Митница- Свиленград постановления за принудително събиране на публични държавни вземания, които вземания са породени от приключили в резултат на злоупотреба или измама транзитни операции, под покритието на карнет ТИР.

През 2013 г., бележат намаление и делата по ЗДС, ЗОбС, ЗМСМА и ЗАдм- 19 бр., при стойности за 2012 г. и 2011 г. съответно от 55 бр. и 37 бр. Констатираният спад спрямо предходните период може да бъде обяснен с отминалата през 2012 г. вълна на оспорвания по протести на Окръжна прокуратура- Хасково, с които се иска обявяването на нищожността на решения на общински съвети, имащи за предмет откриване на процедури за отдаване под наем на язовири- публична общинска собственост. Причина за намалението е и по- ниската активност през отчетната 2013 г. на Областния управител на Област Хасково по реда на чл. 32 ал. 2 от ЗАдм., вр. чл. 45 ал. 4 от ЗМСМА, каквато бе характерна за периода 2011- 2012 г. 

Спад през отчетния период се забелязва и при делата с предмет жалби срещу подзаконови нормативни актове, като за 2013 г. са образувани 3 бр. производства от този вид, при 7 бр. за предходната 2012 г. и също 7 бр. за 2011 г.
Делата, подведени под статистическите кодове, различни от анализираните по- горе, запазват приблизително еднакви стойности спрямо постъпленията през предходните 2012 г. и 2011 г. Броят на решените по същество дела / административни и касационни/ в Административен съд- Хасково е 965 бр. при 875 бр. за 2012 г. и 1259 бр. за 2011 г. 

Увеличаването на броя решени по същество дела за месец за отчетната година, спрямо предходният отчетен период, има за своя причина от една страна спада в постъпленията на образуваните през 2013 г. административни дела, а от друга- ръста на касационните с наказателно- административен характер дела. За разлика от административните дела, разглеждането на касационните с наказателно- административен характер дела преминава по- бързо, най- малкото с оглед забраната при касационната проверка да се установяват нови факти, респ. да се събират доказателства, извън писмените такива, обосноваващи касационните оплаквания. Поради тази причина, след като по- голямата част от разгледаните през 2013 г. дела са именно касационни с наказателно- административен характер производства, протичащи в по- кратък времеви отрязък, то това води до по- бързото решаване на този вид дела, което от своя страна се отразява и на стойността на решените по същество дела. Наред с това, коментираното увеличение следва да бъде отдадено и на проявените от съдиите от АС- Хасково усилия за срочното решаване на делата. В тази връзка е нужно да се посочи, че макар през цялата 2013 г. шестте съдийски щата в АС- Хасково да бяха заети, то считано от 03. 06. 2013 г. съдия Цветомира Димитрова ползва отпуск поради временна неработоспособност, а от 14. 12. 2013 г.- отпуск по майчинство. Поради това, през по- голямата част от отчетната 2013 г. съдиите при АС- Хасково работиха в намален състав. 

Щатът на Административен съд- Хасково е от 6 съдии. Към 01. 01. 2013 г. са заети всички щатни съдийски бройки. От 03. 06. 2013 г. съдия Цветомира Димитрова ползва отпуск поради временна неработоспособност, а от 14. 12. 2013 г.- отпуск по майчинство. Следва да се отбележи, че за отчетния период в Административен съд- Хасково, поради ограничения числен съдийски състав, не са образувани специализирани по материя отделения, каквато възможност предвижда чл. 91 ал. 2 от ЗСВ. председателят на съда и съдиите са работили в сформираните шест административни и два касационни състава, в които са включени всички съдии, а след излизане на съдия Димитрова в отпуск поради временна неработоспособност са работили пет административни и три касационни състава. От тричленните състави са разглеждани касационни производства, както и първоинстанционни дела по оспорване на подзаконови нормативни актове на общинските съвети, подсъдни на Административен съд

В АС- Хасково през 2013 г. са разгледани значителен брой дела, по които както обществеността, така и медиите проявиха повишен интерес. В началото на годината АС- Хасково се произнесе по оспорване на Областния управител на Област Хасково срещу Решение № 287/ 26. 10. 2012 г. на Общински съвет- Хасково, с което се допълва Списъка към Приложение № 2 от Наредбата за обществения ред при използване на ППС и осигуряване на безопасността на движението на територията на община Хасково, с нови улици и места за паркиране. Съдът, установявайки, че с оспореното решение се допълва нормативен акт, имащ отношение към безопасността на движението, е достигнал до извод, че Общинският съвет е следвало на основание чл. 205 ал. 1 т. 1 от ППЗДвП да съгласува проекта за добавяне на нови улици и места за паркиране с органите на МВР, което обаче не е сторено от административния орган. Поради това, квалифицирайки пропуска като съществено процесуално нарушение, АС- Хасково е отменил обжалваното пред него Решение на ОбС- Хасково. Съдебният акт на АС- Хасково е обжалван пред ВАС, който го е оставил в сила.

През м. март 2013 г. завърши и второ дело, ползващо се с повишен обществен интерес, образувано пред АС- Хасково по оспорване от Областен управител на Област Хасково на Решение № 286/ 26. 10. 2012 г. на Общински съвет- Хасково, с което се изменя Наредбата за управление на общинските пътища, като се въвежда регламентация относно процедура, свързана с реализиране на претенции за обезщетяване на вреди, причинени от ПТП, настъпило в резултат на неравности по пътното платно на общинските пътища и улици. С мотиви, че ОбС- Хасково е приел решение, с което се регулират обществени отношения от компетентността на други органи, т. е. в нарушение на чл. 125а ал. 3 от ЗДвП, АС- Хасково е обявил нищожността на нормативния акт. Съдебният акт на АС- Хасково е обжалван пред ВАС, който го е оставил в сила.

От обществен интерес бе и делото, образувано по оспорване от Областен управител на Област Хасково против Наредбата за обществения ред при използване на ППС и осигуряване на безопасността на движението на територията на община Хасково, в редакцията- изм. и доп. с Решение № 308 по протокол № 16 от 14. 12. 2012 г. на Общински съвет- Хасково, частта й относно чл. 5, чл. 12 ал. 2, чл. 27 ал. 9 и чл. 31 ал. 2. С посочените разпоредби от нормативния акт, ОбС- Хасково е предвидил правила за организацията на движението по улиците и площадите на гр. Хасково, забрани за отстраняване или повреждане на пътни знаци, парапети, осветителни тела и др., процедура за определянето на нови места за паркиране в „Синя зона”, както е одобрен и образец на фиш за неправилно паркиране. Констатирайки, че ОбС- Хасково е изменил нормативен акт, без изискуемото съгласуване на проекта с органите на МВР, съгласно чл. 205 ал. 1 т. 1 от ППЗДвП, АС- Хасково отмени в частта на чл. 12 ал. 2 и чл. 27 ал. 9 оспорената редакция от Наредбата, а по останалата част от оспорването- обяви нищожността на чл. 5 и чл. 31 ал. 2 от Наредбата, с мотиви, че ОбС- Хасково не разполага с правомощия да урежда правоотношенията по съгласуването на схемите за определяне на места за паркиране в „Синя зона”, още повече изключвайки от процедурата органите на МВР, както и да одобрява образец на фиш за неправилно паркиране, който е от компетентността на министъра на вътрешните работи, съгласно чл. 186 ал. 1 от ЗДвП. Съдебният акт на АС- Хасково е обжалван пред ВАС, като делото е обявено за решаване.

През месец април 2013 г. АС- Хасково се произнесе с решение и по- следващо дело с повишен обществен интерес- по оспорване на Решение № 307/ 14. 12. 2012 г. на ОбС- Хасково за приемане на нова ал. 11 на чл. 26 от Наредбата за определянето и администрирането на местните такси и цени на услуги на територията на Община Хасково, предвиждаща такса за допълнителни педагогически дейности в общинските градини. Установявайки, че нововъведеното плащане се явява задължително за родителите, чиито деца са настанени в общински градини, решаващият състав прие, че задължителността на таксата противоречи на чл. 30 ал. 5 от Правилника за прилагане на Закона за народната просвета. Последният нормативен текст предвижда, че заплащането на допълнителните педагогически дейности в държавните и общински детски градини е обусловено от 

желанието на родителите/ настойниците да бъдат организирани такива дейности. С тези мотиви, АС- Хасково е отменил оспореното пред него решение. Последното е обжалвано пред ВАС, който го е оставил в сила.

За отчетния период, в АС- Хасково бе разгледано и още едно дело, към което бе проявен засилен интерес. Производството по него е образувано по оспорване на Областен управител на Област Хасково против Решение № 350/ 01. 03. 2013 г. на Общински съвет- Хасково, с което се одобрява процедура и образец на удостоверение по чл. 60 ал. 6 от Закона за местните данъци и такси. Решаващият състав по делото, след като е установил, че с обжалваната процедура се уреждат правила и ред за извършване на периодична проверка на техническата изправност на МПС, както и удостоверение за заплатен по сметка на Община- Хасково данък върху МПС, е обявил нищожността на обжалваното решение. В тази насока, АС- Хасково е изложил съображения, че компетентността за регламентиране на реда и правилата за извършване на периодична проверка на техническата изправност на МПС, съобразно нормата на чл. 147 ал. 1 от ЗДвП е възложена на министъра на транспорта, информационните технологии и съобщенията. Наред с това, доколкото последният е издал нормативен акт, регламентиращ тази материя- Наредба № Н- 32 от 16. 12. 2011 г. за периодичните прегледи за проверка на техническата изправност на ППС, уреждаща и необходимите документи за преминаване на технически преглед, АС- Хасково е приел, че извън компетентността на ОбС- Хасково е да одобрява и образец на удостоверение за заплатен към Община- Хасково данък МПС, само при наличието на което удостоверение пунктовете, осъществяващи техническите прегледи да могат да приемат ППС за преглед. Съдебният акт на АС- Хасково не е обжалван, поради което след оповестяването му по реда за оповестяване на подзаконовите нормативни актове, издавани от ОбС- Хасково, е влязъл в сила. 

 И през 2013 г. Административен съд- Хасково проведе активна и последователна политика на прозрачност на съдебната система и отваряне на съда към обществото. Съдът продължи да следва утвърдената Медийна стратегия за информиране на обществеността и осигуряване на връзките на Административен съд - Хасково със средствата за масово осведомяване, за осигуряване на пълното и обективно отразяване дейността на съда в условията на динамично променящата се законова база. Утвърди се добра практика за използване на прессъобщения за предоставяне на обективна и коректна информация по дела с висок обществен интерес. Определен е служител, който предоставя информация на медиите и обществеността за дейността на съда, разработва програми за популяризиране работата на съда и издигане авторитета на съдебната система в обществото, осъществява необходимата връзка и взаимодействие със средствата за масова информация.

Анализът на ситуацията за изминалия период, показва достигнато високо ниво на качествено обслужване на гражданите и оптимизиране достъпа до съдебната информация. Административен съд- Хасково предоставя все повече възможности за по-качествено и бързо обслужване на гражданите, в това число и за гражданите в неравностойно положение. И през отчетната 2013 г. в Административен съд- Хасково продължи да функционира откритият през 2011 г. Информационен център, чрез който ръководството на съда предприе сериозни мерки за подобряване на административното обслужване на гражданите и осигуряване на бърз, лесен и ефективен достъп до съдебна информация. Информационният център е разположен на първия етаж на Административен съд- Хасково, вдясно от централния вход, като достъп до него е осигурен и за лица с проблеми с придвижването, посредством рампата на входа на съда. Създаването на центъра е осъществено по проекта “Усъвършенстване на работните процеси в съда” на Програмата за развитие на съдебната система с подкрепата на Фондация “Америка за България”. 

В информационния център функционира специален софтуер, който осигурява достъп на хора с увреждания на зрението и неграмотни лица до съдебните актове по водени от тях дела, чрез продукт за синтез на речта. Осигурена е бърза ориентация и лесен достъп чрез информационно обезпечаване с всички съдебни бланки, информационни табели, електронни информационни табла, звукови уредби в съдебните зали, звукозапис на протоколите, оборудвана адвокатска стая, актуална интернет страница. Предвидена е възможност за получаване оценка за дейността на Административен съд- Хасково чрез анкета, която е публикувана и на интернет сайта на съда, поставена е пощенска кутия за сигнали срещу корупция.

В изпълнение на разпоредбата на чл. 4 ал. 1 от Закона за ограничаване на плащанията в брой и с цел повишаване качеството на обслужване на гражданите, от 01. 04. 2013 г. в Административен съд- Хасково са инсталирани и функционират 2 бр. ПОС терминални устройства за осъществяване на картови плащания за държавни такси, наложени от съда глоби и депозити за вещи лица от страни по дела. Целта е да бъдат улеснени гражданите, тъй като устройствата спестяват време и разходи за такси, дължими на банките при извършване на преводи. По този начин транзакциите по сметките на Административен съд – Хасково са безплатни за картодържателите. Постигнатите високи резултати през отчетната година, които се дължат освен на добрата организация в съда и на създадената нормална работна атмосфера, спокойния микроклимат и желанието на съдии и съдебни служители за ефективна, качествена и срочна работа, затвърдиха авторитета на Административен съд- Хасково като съд- модел. Принос за тези успехи има целия колектив на съда. Всеки от съдиите и съдебните служители заслужава признание за свършената работа, за гражданската си доблест и кураж, с които работи особено в условията на неудовлетвореност на обществото от съдебната система.

27. Административен съд – Шумен

Щатната численост на магистратите от Административен съд Шумен обхваща 6 щатни бройки, от които 1бр. председател, 1бр. заместник председател и 4бр. съдии. Всички съдии работят в сформираните 6 еднолични административни и 2 обособени касационни състава, председателствани от председателя и заместник – председателя на съда. Съдиите са с достатъчно опит и квалификация, който извод може да се направи от резултатите, съдържащи се в статистическите форми за отчет на работата на съда. Общата щатна численост на административно-техническият персонал, съгласно утвърденото Висш съдебен съвет щатно разписание е 22 броя. Към 31.12.2013 г. са заети всички щатни бройки.

През 2013 година в Административен съд Шумен са разгледани общо 973 броя дела, от тях 118 броя дела висящи от 2012 година и новообразувани през 2013 година - 855 броя дела. От образуваните през 2013 година 298 броя са първоинстанционни административни дела и 557 броя касационни второинстанционни дела. За сравнение в Шуменския административен съд през 2012 година постъплението на делата е общо 912 броя, от които административни – 375 броя и касационни дела – 537 броя, а постъплението на делата за 2011 година в съда е общо 872 броя дела, от които административни - 482 броя и касационни дела – 390 броя. Тенденцията в сравнение с предходните две години е към нарастване постъпленията на второинстанционните административнонаказателни дела. 
Статистическите данни, отразени в годишните доклади за дейността на Административен съд Шумен за изминалите години налагат категоричния извод за запазване броя на постъпилите и разгледани дела и на натовареността на магистрати и съдебни служители, което обаче не се е отразило на бързината и качеството на правораздаването. През годината са разгледани 325 броя първоинстанционни административни дела, от които 27 броя дела висящи от 2012 година. Средното годишно постъпление на първоинстанционни административни дела на един съдия е 50 броя.

При сравнителен анализ с предходните години, се констатира сходство като брой постъпления по отделните видове дела. Преобладаващата част от оспорваните актове са тези постановени по реда ЗУТ и ЗКИР от една страна и по реда на КСО от друга. В тези категории дела се включват образуваните по жалби срещу актове за премахване на незаконно строителство, на преместваеми обекти и съоръжения,за изменения на ПУП и др. Съществен дял от съдебните производства представляват образуваните по жалби срещу решения на директора на ТП на НОИ гр. Шумен по искания за отпускане на пенсии, за обезщетения за временна нетрудоспособност, майчинство и безработица, както и въз основа на ревизионни актове за възстановяване на неоснователни плащания за ДОО. По отношение на другите категории административни дела, се установява запазване структурата на постъпленията с изключение на оспорванията по ЗСПЗЗ, ЗВСГЗГФ, поради промяна на подсъдността. Следва да се посочи значителното увеличаване през отчетния период на делата, образувани по искови молби с правно основание чл.1, ал.1 от ЗОДОВ, на лица, изтърпяващи наказания „лишаване от свобода”. Предявените искове в преобладаващата си част са срещу ГД „Изпълнение на наказанията” и към ОД на МВР Шумен, като се претендира присъждане на обезщетение за неимуществени вреди, причинени от актове, действия и бездействия на администрацията от горепосочените институции. Следва да се обърне внимание и на делата по жалби срещу нормативни актове на общинските съвети, същите се оказаха обект на обществен и медиен интерес, а съдебно-административните производства протекоха при добра организация, срочно и качествено разглеждане на споровете. Значителен дял от останалите административни дела съставляват тези по жалби срещу административни актове по ЗМДТ за определяне на публични общински вземания за такса битови отпадъци; по ЗДС и ЗОС във връзка с проведени процедури за отдаване под наем на държавни или общински имоти; по ЗДСл за прекратяване на служебни правоотношения, по ЗОБВВПИ по откази за издаване на разрешение за придобиване, съхранение и употреба на оръжия и боеприпаси и др. Втората основна група дела, разглеждани от съда са касационните дела, които са разделени на касационни административно – наказателни дела, касационни административни дела и частни касационни производства. През 2013 година са разгледани общо 648 броя касационни дела, от тях 91 броя дела висящи от 2012 година и новообразувани през 2013 година - 557 броя дела /в това число 13 бр. частни касационно - наказателни дела, 1 бр. административно касационно дело, 1 бр. частно административно касационно дело/. Средно постъпили дела за отчетния период на един съдия са 93 бр. /за сравнение през 2012 г. постъпилите на един съдия са 89 бр., а през 2011 г. са 69 броя/. 

Както се посочи, през отчетния период е налице увеличаване на броя на касационните дела и конкретно на касационните административно – наказателни дела. Големият брой дела сочи за повишена активност в дейността на контролните органи, целяща установяване и санкциониране на административните нарушения, съответно на упражнено от страна на наказаните лица право на съдебно оспорване. Съобразно материалните закони, въз основа на които са издадени обжалваните наказателни постановления, най-голям дял са производствата, образувани срещу решения на районните съдилища по жалби по наказателни постановления по Закон за акцизите и данъчните складове, Кодекса на труда, Закон за митниците, Закона за здравето и др. В този аспект се констатира относително запазване на съотношението на делата. Прави впечатление, значителният брой касационни жалби срещу решение на въззивните съдилища по оспорвания на наказателни постановления, издадени по Закона за обществените поръчки, Закона за данък добавена стойност, Закон за движение па пътищата и Закона за държавната финансова инспекция. Нарастването на административно-наказателните дела в съдебния район е показателно за установената тенденция в национален мащаб за разширяване и засилване на рестриктивната политика на държавата и контролните функции на административните органи. 
Общо през годината са свършени 895 дела от Административен съд Шумен, от които първоинстанционни - 303 и касационни – 592. Средната натовареност на един съдия за годината е 150 свършени дела /за сравнение през 2012 година – 147 бр. и за 2011 година - 140 броя/. 

И през тази година 100% от всички съдебни актове са постановени в рамките на законоустановения едномесечен срок от заседанието,в което е приключило разглеждането на делото.

Съпоставката на средната натовареност по брой дела за разглеждане на един съдия за месец - 13,51 бр. и средната натовареност по брой свършени дела на един съдия за месец - 12,43 бр. показва, че съдиите са работили при добра интензивност и бързина като цяло, в резултат на което съотношението между свършените и останалите висящи дела в края на годината е 92% към 8%. За сравнение през 2012 година съотношението свършени и останали висящи е 88% към 12%. В края на отчетния период са останали само 78 бр. висящи дела, постъпили в съда през месец декември. Намаляването броя на несвършените дела в края на годината на фона на общото постъпление на дела е показателно за срочността и бързината в работата на Административен съд-Шумен.

От свършените дела, приключени в едномесечен срок са 243 дела, в тримесечен срок – 595 дела и над тримесечен срок – 57 дела.

Голям брой от делата приключват в едно съдебно заседание.Спазването на процесуалните закони е трайна тенденция, което улеснява страните по делата. Материалният закон се спазва стриктно и правилно. 

През отчетния период са констатирани следните причини за забавяне на делата: 

Все по-рядко, но продължава практиката част от жалбите да се подават директно в съда, без да се спазват изискванията на чл.152, ал.1 от АПК,което води до забавяне, с оглед изпълнение на процедурата по чл.152, ал.2 и ал.3 от АПК от административния орган във връзка с образуването им в дела.

Делата най-често се отлагат за следващо заседание при необходимост от назначаване на експертиза или събиране на нови доказателства по делото.В повечето случаи това се извършва от съдията-докладчик преди насрочване на делото за разглеждане в открито съдебно заседание, чрез даване на указания на страните и административните органи. Както и в предходната година е налице тенденция оспорващите да не изпълняват задължението си по чл.150, ал.2 АПК за посочване в жалбата всички доказателства, които искат да бъдат събирани.

В някои случаи пречка за бързото разглеждане е големият брой заинтересовани страни и проблеми с призоваването им. При такива дела органът, чийто акт се оспорва, често не посочва имената и адресите на всички заинтересовани страни, което налага същите да бъдат издирвани от съда. Проблемът с тези затруднения беше отстранен след като съда придоби достъп до Национална база данни „Население”, като по този начин загубата на време с изпращане на писма, запитвания и уточняване на страните и техните адреси бе решено полза на бързото правораздаване.

Удължаването на сроковете за разглеждане и свършване на делата се дължи и на обстоятелството, че в периода на съдебната ваканция, не се насрочват и разглеждат дела, освен тези, по които съдът се произнася незабавно или дължи произнасяне в срок по-кратък от 1 месец. В обобщение на идентифицираните причини, довели до свършване на част от административните дела извън тримесечния срок през 2013 г., следва да се посочи, че забавянето на делата е незначително и е от обективен характер. 

Относно касационните дела се отчита фактът, че разглеждането на същите приключва в едно съдебно заседание, като в касационното производство е недопустимо събирането на доказателства, чрез които се цели установяването на факти, различни от установените в производството пред районния съд. Като основни причини за несвършване на малка част от касационните дела в тримесечен срок и през отчетната 2013 г. следва да се отбележи постъпването им по време на съдебната ваканция и през м.декември 2013 г. -в края на отчетния период. 

При 94% от общо свършените през отчетния период дела, средната продължителност от постъпването на жалбата и протеста в съда и образуване на делата, до решаването им и постановяване на крайния съдебен акт и вписването му в срочната книга е до 3 месеца, за което несъмнено допринася добрата предварителна работа на съдиите по подготовка на делата в разпоредителни заседания.

Касационни жалби и протести са постъпили срещу постановените съдебни актове – решения и определения, по 88 броя административни дела, като касационните жалби са 60 бр. и частните касационни жалби са 28 броя. Към края на периода Върховен административен съд се е произнесъл по 96 касационни жалби. 

За 2012 г. тези данни са съответно: общо 110 бр. са подадените касационни жалби, от които 31 бр. са частни касационни жалби, и 79 бр. против решения на съда. През 2011 г. са изпратени 112 бр. касационни жалби, от които 30 бр. са частни касационни жалби и 82 бр. против решения на съда.

Забелязва се тенденция към запазване броя на обжалваните съдебни актове по административни дела през отчетната 2013 г. в сравнение с предходни години. 

Данните сочат, че от всички оспорени и върнали се с резултат до края на 2013 година съдебни актове, потвърдени са общо 81%. 

Общите изводи, относно резултатите от касационното обжалване, са за много добро качество на съдебните актове, с тенденция за повишаване в процентно съотношение на потвърдените решения и определения.Основанията за частична и цялостна отмяна на оспорените по касационен ред решения и определения са най-често поради допуснато нарушение на материалния закон и в много редки случаи-поради нарушение на процесуалните правила. 

С цел преодоляване на проблемите в качеството на съдебните актове и намаляване на отменените такива при касационна проверка, се провеждат периодични срещи на съдиите от Административен съд Шумен с обсъждане на установената практика по материалните закони, респ. на констатираните противоречия. Дискусиите, които се пораждат при тези срещи са особено ползотворни и дават конкретни практически резултати. В максимална степен се използват и възможностите на провежданите в НИП обучения, вкл. дистанционни и регионални формати. За преодоляване на противоречива съдебна практика на съда по касационните дела, се провеждат анализи и обсъждания с безспорно доказана ефективност. 

Въз основа на отчетените по-горе резултати по отношение срочност на разглеждане на делата и постановяване на съдебните актове, както и качество на същите, следва да се даде много добра оценка на магистратите за изминалата година. 

Отчетените добри резултати от работата на Административен съд Шумен до голяма степен се дължат и на доброто взаимодействие в екип на съдии и съдебните служители /деловодители и съдебни секретари/, поради което не са наблюдавани слабости в процеса на обработка на делата и съдебните книжа и изготвяне на съдебните протоколи.

В заключение следва да се подчертае, че съдиите и съдебните служители от Административен съд Шумен притежават високо професионално ниво и необходимия потенциал да се справят успешно с професионалните си задължения, утвърждавайки административното правораздаване като основен фактор за гарантиране на баланса между властите, върховенството на закона и защита на гражданските права

28. Административен съд – Ямбол

Към 31.12.2013 г. щатът на Административен съд - Ямбол включва 7 бр. съдии и 20 бр. съдебни служители.

Магистратите в съда по щат са председател, зам.- председател и 5 съдии. Със заповед  на председателя на съда съдиите са разпределени в седем административни и два касационни състава. Последните са с председатели Д. Петкова и Д. Стаматова, а съдиите, които участват в тях, се определят от председателя на съда всеки месец, с изготвянето на графика на съдебните заседания. За всеки съдебен състав е определен ден от месеца, през който заседава, както и съответния съдебен деловодител и секретар - протоколчик. Съдебната администрация в Административен съд - Ямбол е организирана, в съответствие с ПАРОАВАС, в специализирана и обща администрация.

Към 31.12.2013 г. по щат съдебните служители са 20 бр., от които: съдебен администратор - 1 бр., гл. счетоводител - 1 бр., завеждащ служба „Деловодство и регистратура” той и деловодител - 1 бр., завеждащ служба „Съдебни секретари” той и съдебен секретар - 1 бр., съдебен помощник - 1 бр., съдебни деловодители - 3 бр., съдебен секретар - 3 бр., съдебен архивар - 1 бр., гл. специалист-касиер - 1 бр., експерт ”Връзки с обществеността” той и ”Служител по сигурността на информацията” – 1 бр., системен администратор - 1 бр., ст. експерт „Стопанисване и управление на съдебно имущество”- 1 бр., шофьор - 1 бр., призовкар - 1 бр., чистач /прислужник/ - куриер - 2 бр. 

С решението по т.4.2.11 от протокол 31/25.07.2013 г. на ВСС за намаляване на щатната численост на Административен съд – Ямбол с две заети щ. бр. за съдебни служители на длъжност „работник по поддръжката” и длъжност „съдебен деловодител”, бяха прекратени трудовите правоотношения със съответните служители.

 За периода 01.01.2013 г. - 31.12.2013 г. в Административен съд - Ямбол са постъпили и са образувани общо 550 бр. дела, като от тях 281 бр. административни дела и 269 бр. касационни дела. Останали висящи производства към началото на отчетния период са 68 бр. или общият брой на делата за разглеждане през 2013 г. е 618. От тях първоинстанционни административни дела са 315 бр. и касационни дела са 303 бр., като от тях н.а.д – 269 бр. При съпоставяне с данните от предходните 2011 г. и 2012 г. се констатира значително намаление на постъпилите административни - първа инстанция дела в сравнение с 2011 г. и запазване на тенденцията от 2012 г. През 2011 г. те са 515 бр., а 2012 г.- 287 бр., а през отчетната 2013 г. са 281 бр. На всички ни е известно, че по-големият брой новообразувани дела в съда през 2011 г. е в резултат на изпратените по подсъдност жалби срещу актовете на ДФ ”Земеделие”, каквито през 2012 г. и през 2013 г. в съда няма постъпили. През отчетната година е налице и намаляване на броя на касационните дела. При 304 бр. новообразувани касационни производства през 2012 г., а през 2013 г. техният брой е 269.Средно месечно постъпление /новообразувани/ дела за 2013 г. е 45.83 при 49.25 за 2012 г. и 61.3 за 2011 г. През 2013 г. в Административен съд – Ямбол са разгледани общо 315 бр. първоинстанционни административни дела, от които 281 бр. новообразувани и 34 бр. останали висящи към началото на отчетния период. Анализът на постъпленията на отделните видове дела сочи, че през 2013 г. най-голям е относителният  дял на делата по ЗУТ и ЗКИР, следван от делата по КСО и ЗСП, както и ЗДС, ЗОбС и ЗМСМА. След тях следват делата от категория ”други”, включващи различни закони. При съпоставяне с показателите за предходните две години – 2011 г. и 2012 г. се забелязва запазване на тенденцията за висок относителен дял на тези, касаещи жалби срещу актовете по ЗУТ, като това са жалби срещу заповеди за събаряне на незаконни строежи, забраняване на достъпа до строежи, отказа от издаване на строителни разрешения, както и на тези, касаещи правата на гражданите по КСО и ЗСП. Следва да се отбележи малкият брой жалби срещу подзаконови актове /наредбите на общините/ - 2бр. през отчетната година. Независимо, че гражданите са недоволни от наредбите, приемани от общините, засягащи непосредствено техните интереси /местни данъци и такси, въвеждане на платена ”Синя зона” и др./то нито те, нито областният управител като компетентен орган по чл.45 ал.4 ЗМСМА са ги оспорили. По–големият брой дела по КСО и ЗСП считам, че е в резултат на тежката икономическа обстановка в страната.Следва да се отбележи, че постъпващите в Административен съд - Ямбол административни дела макар и не много като брой са твърде разнообразни по своя предмет. Всеки отделен случай изисква от съдиите внимателна и задълбочена подготовка по различни нормативни актове. През 2013 г. от Административен съд - Ямбол са разгледани общо 303 бр. касационни дела, от които 269 бр. новообразувани и 34 бр. останали висящи към 01.01.2013 г.От общо разгледаните 303 бр. касационни дела, 292 бр. са касационни административно - наказателни дела и 11 бр. касационни административни дела. В сравнение с образуваните касационни дела през 2012 г., които са 304 и с общо разгледаните 351 бр. е налице намаляване на броя дела, а в сравнение с 2011 г. - новообразувани 221 бр. и общо разгледани 247 бр. е налице увеличение. Т.е., не би могло да се говори за някаква тенденция в броя разглеждани дела. Но тук следва да се отбележи, че работата на Административен съд - Ямбол по тези дела е функция от работата на районните съдилища в Ямбол, Елхово и Тополовград. Касационните административно-наказателни дела са изключително разнообразни по материя. Съгласно указанията на ВСС, делото се счита за свършено с предаване и вписване на изготвения съдебен акт в деловодната система на съда, а срокът започва да тече от датата на насрочване на първото по делото съдебно заседание. В Административен съд-Ямбол делата се насрочват преимуществено в едномесечен срок от постъпването /при редовна жалба/ или от отстраняване на нередовностите, като на 100% се спазва срока по чл.157, ал.1 АПК. Произнасянето по допустимостта и редовността на жалбата, както и на направените в хода на съдебното производство искания става в кратки срокове /не по-късно от три дни/, което изрично бе отразено в констатациите на инспекторите от ИВСС . През отчетния период в Административен съд-Ямбол са свършени общо 547 бр. дела, от които 284 бр. първоинстанционни административни и 263 бр. касационни дела. Следователно, в края на отчетния период са приключили 88.51% от разглежданите дела в съда при 89.84 % за 2012 г. и 90.53 % за 2011 г. Несвършените дела в края на отчетния период са 71 бр. при 68 бр. за 2012 и при 78 бр. за 2011 г. От свършените 547 бр. през 2013 г. дела, с решения са приключили 447 бр. и са прекратени 100 бр. От общо свършените дела, в срок до 3-месеца са свършени 527 бр. или 96.34%, при 95.51 % за 2012 г. и 90.35 % за 2011 г. От свършените 527 бр. в срок до 3 м., 179 бр. са свършени в срок до 1 месец или 33.96%. Свършените в срок над 3 месеца са 20 бр. или 3.79% от всички свършени дела като тук искам да направя уговорката, че по 11 бр. от тях забава е от порядъка на 15 -20 дни до 1 месец. При 5 бр. от останалите дела забава е до 2 м., а при 4 бр. забавата е от порядъка на 2 месеца и десетина дни. Всички касационни производства са приключили в тримесечния срок. Анализът на делата приключили в срок над три месеца сочи, че най-голям дял имат тези по ЗУТ. От извършената проверка на забавените дела се констатира, че най-голям процент е на делата, които се отлагат поради необходимостта от събиране на нови доказателства-гласни писмени или експертизи, неизготвяне на експертизи в законовите срокове. Причина за забавяне на разглеждането на делата е и обстоятелството, че през съдебната ваканция от 15.07. до 01.09. не се насрочват съдебни заседания. Разпределени по съдии, свършените над тримесечния срок дела са както следва: Д. Петкова - 3 бр., Д. Стаматова - 6 бр., Хр. Христов - 0 бр., В.Драганов - 5 бр., В. Бянова - 2 бр., В. Стоянова - 4 бр. и Ст. Вълчев - 0 бр. При извършване на проверката от ИВСС изрично се посочи, че в съда делата с регламентирани кратки процесуални срокове се администрират своевременно и се приключват в срок, което важи и за отчетната година.

Анализът на горните цифри безспорно илюстрират бързата и ефективна работа на съдиите, добрата организация и подготовка при насрочване на делото и разглеждането му в открито съдебно заседание.

От общо подлежащите на разглеждане 315 бр. първоинстанционни дела в края на отчетния период са свършени 284 бр., което съставлява 90.16% при 89.31 % за 2012 г. и 94.63 % за 2011 г.Висящи в края на периода са 31 бр. при 34 бр. за 2012 г. и 31 бр. дела за 2011 г. От свършените 284 бр. административни дела, с решения по същество са приключили 186 броя. Най-голям брой решени дела според материята са тези по частни адм.д. -31 бр., ”други” административни производства- 37 бр., по ЗУТ и ЗКИР- 30 бр. , ЗДС, ЗОбС, ЗМСМА - 28 бр. През отчетната 2013 г. от общо свършените 547 дела, с решения са приключили 447 бр. и са прекратени 100 бр. 

От решените 186 бр. първоинстанционни дела, по 75 бр. жалбата е уважена изцяло, по 8 бр. е уважена частично, и по 84 бр. е отхвърлена изцяло и по 19 бр. административния акт е обявен за нищожен. Или по 54.84% съдът е преценил, че административния орган е действал незаконосъобразно. За сравнение през 2012 г. този процент е 41.20%, а за 2011 г. процента на отменените и обявени за нищожни административни актове е 59.18 %.

От анализа на тези цифри може да се направят и изводи, относно работата на администрацията.

На първо място следва да се посочи, че като цяло продължава тенденцията администрацията да не реализира правото си при задължението за изясняване на обективната истина да изслушва експертизи, свидетели или да събира писмени обяснения. Това от своя страна затруднява и забавя работата на съда, тъй като пред него за първи път започва събирането на такива доказателства. Следва да се отбележи, че другите пропуски в работата на административните органи, констатирани през предходните години - неизпращане на пълното окомплектовано и надлежно заверено копие от преписката, неизпращане на пълен списък на заинтересованите лица, както и на грешно посочване на адресите на последните са значително намалели. Продължава обаче да не се ползват от администрацията институтите за отстраняване на недостатъците на искането /чл.30 АПК/, института на “заседанието за изслушване” и “даване на пояснение от заявителя”/ чл.45 АПК/, института на споразумението, на “преразглеждане на акта” /чл.91 АПК/. 

При касационните производства от общо 261 бр. постановени решения, по 177 бр. съдебните актове на въззивната инстанция са оставени в сила, по 78 бр. са отменени изцяло и по 6 бр.-частично. Т.е., в 67.82% при 69.80% за 2012 г. решенията са потвърдени като правилни, което говори за сравнително добра работа на съдиите от тези инстанции. Съдът разглежда касационни жалби срещу решенията на районен съд –Ямбол, Елхово и Тополовград. Анализът на решените по същество наказателни дела сочи, че по 188 бр. от тях предмет на касационната проверка са решения на ЯРС, по 54 бр. на ЕРС, по 14 бр. на ТРС и по 1 бр. на БРС и СлРС. Анализирайки посочените цифри относно образуването, движението и приключването на делата в съда считам, че в Административен съд - Ямбол се работи бързо. Това е в резултат преди всичко на проявената от страна на всички служители и магистрати висока отговорност. Разпределението на делата през 2013 г. се извършваше на принципа на случайния избор чрез електронната програма на ВСС от зам.-председателя на съда г-жа Д.Стаматова всеки ден в 15.00 ч. За делата по чл.121, ал.4 ДОПК, чл.75, ал.2 ДОПК и чл.250 АПК /бързи производства/, разпределението се извършва веднага при постъпването им в деловодството на съда и след образуването им от председателя се докладват веднага на съдия-докладчика. За разпределението на делата има разработени, приети и утвърдени вътрешни правила, които всяка година се актуализират в съответствие с измененията на Правилника за администрацията в съдилищата /ПАРОАВАС-отм./ и решенията и указанията на ВСС и неговите комисии. Още при образуване на делото съдията- докладчик дава указания на страните в тежест на коя от тях е доказването на определени твърдения, както и кои обстоятелства се нуждаят от доказване. При извършване на проверката от ИВСС  инспекторите констатираха, че за 2012 г. има шест дела с отменен ход по същество, като само по три от тях възобновяването на съдебното дирене се е наложило поради необходимостта от събиране на нови доказателства. При останалите отменения ход по същество е поради произнасяне по въпроса за допустимостта на жалбата със съдебното решение, а не след проверката на допустимостта на иска- така както изисква чл.159 АПК, даже и тази проверка да става в открито съдебно заседание. През отчетната година техния брой е пет, като също по три от тях възобновяването е свързано с необходимостта от събиране на допълнителни доказателства. По другите две дела е отменен хода по същество и производствата са прекратени поради недопустимост на жалбата. Т.е., и през тази година тенденцията относно броя възобновени дела се е запазила. Разбира се, техният брой отнесен към общия брой разгледани дела е малък, но независимо от това всеки съдия следва да положи малко повече усилия при подготовката на делото преди внасянето му в съдебно заседание, за да може за в бъдеще такива дела да няма.

През отчетния период са върнати от ВАС общо 135 бр. административни дела, от които по 102 бр. изцяло потвърдени съдебни актове /85 бр. решения и 18 бр. определения/, 29 бр. са отменени /22 бр. решения и 7 бр. определения/ и 4 бр. дела отменени отчасти. Или отменените съдебни актове /решения и определения/ по първоинстанционните производства са 10.21% от общия брой постановени съдебни актове в съда при 12.67% за 2012 г. и 12.70 % за 2011 г. Следва да се отбележи, че цифрите са посочени въз основа на актовете на ВАС, постановени през периода 01.01.2013 г.-31.12.2013 г. и касаят съдебни актове на нашия съд, постановени както през 2013 г. така и през предходните години.

В заключение може да се каже, че администрацията в Административен съд Ямбол показва висок професионализъм и отговорност, както по отношение на повишаване на квалификацията си, така и по създаването на новаторски стил на работа.

Международна дейност,обучения и проекти в Административните съдилища
Върховен административен съд
Основната цел на проектите, който реализирахме през изминалата година, е ВАС да подобри ефективността и прозрачността в работатa си, като за целта се идентифицирaха някои добри практики в европейски държави. Tова послужи за продължаване на политиката по отношение на промяна на подсъдността на някои видове дела и оптимизация на процесите чрез въвеждането на ефективни способи, които да бъдат подкрепени със съответните законодателни промени.Тези добри европейски практики също така ще изиграят своята роля за оптимизиране на Върховния административен съд. С електронното правосъдие ще улесним граждани, бизнес, съдиите – ще преминем към електронна папка, която да съдържа в себе си всички документи по делото. Друга съществена част от проектите включва анализ на вътрешната организация на работата на ВАС. Анализирахме приложимата нормативна база, като се проведоха редица интервюта със съдебни служители от общата и специализираната администрация на съда, както и със съдии и съдебни помощници. Резултатите от анализа са обективирани в отделен доклад, чрез оценка на констатираните силни и слаби страни в организацията на работата на съда. Препоръките се базират както на констатациите в хода на анализа, така и на установените добри европейски практики, съобразно тяхната приложимост към спецификата на нашата правна система. На основание констатациите от анализа се сформира вътрешна комисия, която да разработи предложения за промени в Правилника на администрацията на ВАС.

В рамките на проекта също така е разработена комуникационна стратегия и е обновен интернет страницата на ВАС.

В рамките на изминалата година започна изпълнението на ЕДИС. Имахме възможността Върховен административен съд да бъде пилотен за въвеждането на електронното правосъдие в България. След като всички съдилища в рамките на административното правосъдие преминат на единна деловодна система, оттук нататък следващата стъпка по този проект е създаването на електронното дело – делата изцяло да се електронизират, да минават от инстанция на инстанции по електронен път, да се попълват с доказателства по електронен път и само да се съхраняват като архив в книжен формат (като застраховка срещу срив на програмата), което ще се прави от деловодството, не от съдията. Така една страна по дело може да се намира на другия край на света, достатъчно е да има електронен подпис, за да изпрати до съответния съд нужния документ и да си попълва делото с доказателства, без да ползва пощенски услуги и без опасения за спазването на сроковете
 Проект „Повишаване на прозрачността и ефективността в работата на ВАС“ и с цел изпълнение на приоритета, свързан с ефективната вътрешна организация и администриране на работата, направи функционален анализ на вътрешната организация на ВАС. В рамките на проекта също така бяха разработени вътрешни правила за работните процеси, които са част от периодичен преглед и анализ на ефективността на въведената система за финансово управление и контрол. Във връзка с горното се работи за изготвянето на предложения за изменение на Правилника за администрацията на Върховния административен съд. 

 Друг стратегически документ, който се разработи в рамките на проекта, е задълбочено проучване и анализ на добрите практики в страни от ЕС, който има за цел пълен анализ на необходимите промени в законодателството, касаещи законови промени с цел привеждане на натоварването на съдиите до допустими норми и прилагането на добрите практики. 

 По отношение на развитието на човешките ресурси съдът се стреми да изготвя ежегодно план за обучение на съдии и съдебни служители за подобряване професионалната им квалификация съобразно финансовите възможности. През отчетната година съдиите и съдебни служители от ВАС са взели участие в обучения, организирани от НИП и по ОПАК на множество теми. По покани са участвали и в обучения, организирани от други институти и организации в областта на правораздаването. 
Съдът в рамките на проект „Повишаване на прозрачността и ефективността в работата на ВАС“ има изготвена Комуникационна стратегия на ВАС, както и вътрешни правила за работа с медии, с които ще се запознаят всички магистрати и съдебни служители. Тези правила ще бъдат обявени и на интернет страницата на съда. Целта на Комуникационната стратегия е насочена към усилията на съдиите и служителите последователно да утвърждават образа на съда като стабилна, отговорна, безпристрастна, високо професионална и авторитетна институция. Тази политика е многопосочна и ориентирана към гражданите за повишаване на правната им култура като основен проблем и към медиите за пълно и обективно отразяване дейността на институцията. 

Съдът в рамките на проект „Повишаване на прозрачността и ефективността в работата на ВАС“ актуализира своята действаща интернет страница, която се поддържа и обновява непрекъснато. Ежедневно се публикуват постановените съдебни актове във ВАС. Освен богатата справочна информация съгласно изискванията на Закона за съдебната власт се публикуват отчетните доклади за работата на съда, презентациите за него, декларациите по чл. 12 от ЗПКИ на съдебните служители, вътрешни правила по СФУК. Интернет страницата поддържа стандартите за предоставяне на информация към обществеността – чрез прессъобщения за актуални новини за постановени съдебни актове, информация за насрочени дела от обществен интерес, правила за достъп по ЗДОИ, бланки, формуляри и други документи. В рамките на проект „Повишаване компетентността на съдии, съдебни помощници и съдебни служители от ВАС и административните съдилища“ е предвидено всеки един съдебен помощник да премине през специализирани обучения по конкретна материя от административното право, както и с оглед запознаването в детайли със спецификите на дейността и практиката на Съда на Европейския съюз. 

Административен съд Варна

Съдия Веселина Чолакова и съдия Мариана Бахчеван са участвали в обучение “Достъп до административно правосъдие в търсене на основни права” в гр.Ефорие, Румъния, организиран по програма ОПАК.

Съдия Дарина Рачева е участвала в обучение на тема “Правосъдие в Европа” в Париж, организирано по програма ОПАК.

Съдия Росица Цветкова и Ралица Андонова са участвали в програма за обмен на магистрати от ЕС на Европейската мрежа за съдебно обучение /ЕМСО/ в гр.Магдебург, Германия и гр.Рим, Италия.

Съдия Веселина Чолакова е участвала във форум за магистрати по покана на председателя на Съда на ЕС в Люксембург.
През отчетния период съдия Дарина Рачева - Генадиева е командирована за участие в дългосрочен стаж в Съда на Европейския съюз по линия на Европейската мрежа за съдебно обучение в гр. Люксембург, Великото херцогство Люксембург.
Съдия Росица Цветкова е участвала в обучение “Практическа програма за съдии и прокурори от Централна, Източна и Югоизточна Европа” в гр. Бон и гр.Оснабрюк, Германия. 
 През 2013 г. по програма за обмен на магистрати от ЕС на Европейската мрежа за съдебно обучение /ЕМСО/ работно посещение в Административен съд Варна осъществиха двама магистрати – Марко Маргантини, съдия в Административен съд Венеция, Италия, и Джон Станфорд, съдия в Административен съд Лондон. През същия период на посещение в съда бе и д -р по право Тобиас Йолснер – съдия в Окръжен съд Берлин, Германия.
Административен съд Велико Търново

В началото на 2013 г. беше одобрено разработено в предходен отчетен период /2012 г./ проектно предложение по Оперативна програма „Административен капацитет” – „Повишаване на компетентността на магистрати и съдебни служители от Административен съд Велико Търново, Административен съд Ловеч и Административен съд Враца съобразно съвременните европейски тенденции”. На 20.02.2013 г. между Административен съд Велико Търново в качеството му на бенефициент и Министерството на финансите чрез Управляващия орган на ОП „Административен капацитет” бе подписан Договор за предоставяне на безвъзмездна финансова помощ на стойност 144 764,00 лева по Оперативна програма „Административен капацитет”, съфинансирана от ЕС чрез Европейския социален фонд. Общата цел на проекта е укрепване на капацитета на Административен съд Велико Търново, Административен съд Ловеч и Административен съд Враца чрез повишаване на квалификацията и професионалните знания и умения на магистратите и съдебните служители и подобряване на оперативната работа и съдебната практика. Реализацията на заложените дейности за повишаване на компетентността чрез специализирани обучения успешно се изпълнява в партньорство с Административен съд Ловеч и Административен съд Враца и е предвидено да продължи 18 месеца, като целевите групи, които са обхванати, са магистратите и съдебните служители от посочените съдилища. Към настоящия момент са изпълнени по-голяма част от заложените дейности. В периода 11.11.2013 г. – 13.11.2013 г. се проведе работно посещение в Съда на ЕС в Люксембург, в което взеха участие общо 14 съдии и съдебни помощници от трите съдилища. В рамките на тази дейност се състояха кръгла маса, наблюдаване на съдебно заседание по дело Т 68/09, и работни срещи с г-н А. Арабаджиев – съдия в СЕС, г-жа М. Кънчева – съдия в общия съд, д-р Корнезов – реферандер в СЕС, г-н П. Аалто – реферандер на генерален адвокат Яаскинен, г-жа В. Илиева и г-н Н. Нанчев – юристи-лингвисти в служба „Преводи”, както и г-жа Д. Тодорова – администратор в дирекция „Протокол и информация”. Още през м. юли 2013 г. приключи специализирано обучение по приложението на Директива 2006/112 относно общата система на ДДС и решенията на Съда на ЕС по дела, свързани с нея, сертификати за участие в което получиха 8 магистрати и съдебни помощници от АС Велико Търново. Лектор на обучението бе съдия Донка Чакърова от Върховен административен съд.И понастоящем продължава обучението по английски език – І и ІІ ниво, което се провежда по места в гр. Велико Търново, гр. Враца и гр. Ловеч. Изпълнени са и предвидените мероприятия за информация и публичност чрез разпространяване на рекламни материали, публикуване на прессъобщения и прочие.

2.През 2013 г. АС – В. Търново беше домакин на работна срещу между съдиите от нашия съд и делегация от Главния административен съд на провинция Рейнланд-Пфалц, ФРГ, водена от президента на Главният административен съд д-р Ларс Брокер. Срещата се проведе в периода от 24.06.2013 г. до 27.06.2013 г., като в нея взеха участие съдиите от АС – В. Търново, президентът на Главният административен съд д-р Ларс Брокер и съдиите от този съд д-р Томас Щанекер и Мартин Щайнкюлер. Гостите представиха на колегите си от АС – В. Търново презентации по темите „Структурна реформа в съдебните органи в провинция Рейнланд-Пфалц”, „Добрата администрация и административната съдебна система” и „Работа с печата и медиите”. От наша страна бяха представени системата на административното правосъдие в Република България, касационни производства по ЗАНН и искови производства по АПК, като беше осигурена възможност на немските колеги да наблюдават заседание на касационен състав на АСВТ. В рамките на посещението беше договорено да продължат добрите взаимоотношения и обмяната на опит, като домакин на следващата среща, която ще се проведе през 2015 г., ще бъде Главният административен съд на провинция Рейнланд-Пфалц.

Административен съд Габрово


С цел повишаване квалификацията на магистратите и съдебните служители, Административен съд – Габрово се присъедини като партньор на Административен съд – Плевен по проект „Компетентна съдебна система и ефективно управление на човешките ресурси в Административен съд – град Плевен и Административен съд – град Габрово”. Проектът се осъществява с финансовата подкрепа на Оперативна програма „Административен капацитет”, съфинансирана от Европейския съюз чрез Европейския социален фонд. По проекта през 2013 година е проведен семинар на тема „Производство по издаване и обжалване на актове за установяване на публични държавни и общински вземания по реда на ДОПК и ЗМДТ” с участието на магистратите от съда. Провежда се и специализиран компютърен курс за съдебните служители. Предстои провеждането на обучение по „Право на Европейския съюз” – следдипломна квалификация за магистратите от съда, обучение по „Управление на човешките ресурси” - следдипломна квалификация на съдебния администратор и по „Информационни технологии” следдипломна квалификация на системния администратор

 Административен съд Добрич

 През изминалата година поставихме като основен приоритет в квалификацията на съдиите обучението по Европейско право. Практиката ни през последните години показа колко голяма е приложимостта на европейското право в административното правораздаване.  На 07. 10. 2013 г. приключи подготвеният проект с европейско финансиране в рамките на програма ОПАК, Подприоритет 2.4. - “Компетентна съдебна система и ефективно управление на човешките ресурси”. Наименованието на проекта бе “Административните съдии - компетентни в прилагане на Европейското право”. Проектът не бе с голям бюджет, но поставените в него цели имат голям практически ефект. В него бяха включени като целеви групи всички съдии от административните съдилища в Североизточна България, които на три отделни етапа усвоиха основите на Европейското право. 

В проекта бяха предвидени форми на обучение на служителите във връзка с електронното призоваване, оформяне на електронна папка на делото, подготовка на статистически отчети, както и по Закона за защита на класифицираната информация, Закона за защита на личните данни и Закона за финансово управление и контрол в публичния сектор. През 2013 г. бяха проведени последните три дейности от проекта: “Обучение на съдебни служители”, “Практическо приложение на Европейското право” и “Преюдициално запитване в административния процес”.

През 2013 г. стартира проектът „Компетентни съдии и съдебни служители – гаранти за качествено правораздаване“ по Оперативна програма „Административен капацитет“, с бенефициент Административен съд – Хасково и партньори Административен съд – Пазарджик и Административен съд – Смолян. Първоначалната пресконференция по проекта се състоя през месец юли. До края на 2013 г. по проекта беше проведена 1 работна среща (кръгла маса) на тема „Практика на всеки от Административните съдилища – Хасково, Пазарджик и Смолян по касационни административнонаказателни дела с предмет Закона за движението по пътищата, Кодекса на труда и др.“, в която участваха трима магистрати от Административен съд – Пазарджик. В рамките на проекта през 2014 г. са планирани: четири броя семинари за магистрати и съдебни помощници; две работни срещи (кръгли маси) и изготвяне на наръчник с достигнатите общи решения по обсъжданите на проведените работни срещи правни проблеми; два броя специализирани обучения за съдебни служители на тема „Стандарти за качествено обслужване на чужди граждани и хора с увреждания“; два броя специализирани обучения за съдии и съдебни служители на тема „Закон за защита на личните данни“; „Компютърно обучение на съдебните служители на тема“ Работа със софтуерния продукт Microsoft Office 2010“ и специализирано компютърно обучение за системни администратори на тема „Server Administrator от Windows Server 2008“. 
Административен съд Пловдив

Изключително важно за Съда през отчетния период беше продължилото международно сътрудничество с Главния административен съд – Кобленц, Германия. В периода 17.09.2013 г. – 18.09.2013 г. беше проведена ХОСПИТАЦИЯ НА СЪДИИ ОТ ГЛАВНИЯ АДМИНИСТРАТИВЕН СЪД КОБЛЕНЦ ПРИ АДМИНИСТРАТИВЕН СЪД ПЛОВДИВ. Бяха изслушани лекции и проведени дискусии, както следва: лекция на тема „Организация на работата на съдията в административния съд в Германия. Натовареност Срокове за изготвяне на съдебните актове. Отговорности.“; Лекция и дискусия на тема „Кадрова политика и кариерно развитие на съдиите в Германия“; Лекция и дискусия на тема „Конституционна жалба и конституционно правораздаване в Германия“ и лекция на тема „Електронно правосъдие /E-Justice“.

Административен съд София-град

Съдия Радостин Радков и съдия Любка Стоянова бяха на учебно посещение в Голямата камара на ЕСПЧ в Страсбург, Франция, съдия Маруся Йорданова и съдия Деница Митрова бяха на семинар „Обучение по хартата на основните права на ЕС” В Букурещ, Румъния, съдия Деница Митрова, съдия Катя Аспарухова и съдия Мария Попова бяха на семинар по конкурентно право в Палермо, Италия, съдия Камелия Стоянова и съдия Росица Драганова бяха на семинар „Програма за обмен на магистрати от ЕС” в Италия, съдия Аглика Адамова и съдия Любка Стоянова бяха на семинар по „Уеднаквяване на практиката на националните съдии в областта на правоприлагането по търговските марки” в Аликанте, Испания, съдия Аглика Адамова и съдия Татяна Жилова бяха на семинар „Право на търговската марка на ЕС” в Аликанте, Испания, съдия Красимира Милачкова и съдия Татяна Жилова бяха на семинар „Правата на хората с особени потребности” в Трир, Германия, съдия Доброслав Руков посети семинар „Програма за обмен на магистрати в ЕС” в Германия, съдия Красимира Милачкова и съдия Мария Попова бяха на семинар „Европейско законодателство относно промишлените емисии” в Будапеща, Унгария, съдия Аглика Адамова беше на семинар „Борба с компютърните престъпления” в Париж, Франция, съдия Юлия Тодорова посети семинар „Обучение по конкурентно право на ЕС” във Флоренция, Италия.

Административен съд Хасково

 На 17. 04. 2013 г. между Административен съд- Хасково и Министерство на финансите, УО на Оперативна програма „ Административен капацитет” беше подписан договор за предоставяне на безвъзмездна финансова помощ по ОПАК, съфинансирана от ЕС чрез Европейския социален фонд, след като съдът взе участие в откритата през месец май 2012 г. процедура за 
предоставяне на безвъзмездна финансова помощ по ОПАК, приоритетна ос II " Управление на човешките ресурси", подприоритет 2. 4 „ Компетентна съдебна система и ефективно управление на човешките ресурси", бюджетна линия В0051Р0002/ 12/ 2. 4- 08, в която подаде проектно предложение с наименование „ Компетентни съдии и съдебни служители- гаранти за качествено правораздаване" в качеството на бенефициент, в партньорство с Административен съд- Пазарджик и Административен съд- Смолян. Това предложение бе одобрено за финансиране с Решение № РМФ- 1/ 03. 01. 2013 г. на ръководителя на управляващия орган на ОПАК.

Договорът е със срок на изпълнение 18 месеца, а общата стойност на проекта, финансиран по договора възлиза на 143 524. 26 лв. Дейностите по проекта включват провеждането на редица семинари, обучения и работни срещи за съдии, съдебни помощници и съдебни служители от административните съдилища в градовете Хасково, Пазарджик и Смолян, както и изработване на Наръчник за практиката на трите административни съдилища като касационна инстанция.

На 12. 07. 2013 г. в семинарната зала на Административен съд- Хасково се проведе първоначална пресконференция по проекта „Компетентни съдии и съдебни служители- гаранти за качествено правораздаване", в изпълнение на сключения Договор ре г. № 12- 24- 5/ 17. 04. 2013 г. за предоставяне на безвъзмездна финансова помощ по Оперативна програма „Административен капацитет", съфинансирана от ЕС чрез Европейския социален фонд. В срещата взеха участие председателите на съдилищата- партньори по проекта- Теодора Точкова- председател на Административен съд- Хасково, Емилия Георгиева- Председател на Административен съд- Пазарджик и Росица Сбиркова- председател Административен съд- Смолян, както и председателите на Районен съд- Хасково- Мария Ангелова и на Районен съд- Димитровград- Иван Маринов. На събитието бе представен екипа за управление на проекта, както и в резюме бяха презентирани планираните дейности за изпълнение, очакваните резултати и целевите групи.

На 09 и 10. 12. 2013 г. в гр. Смолян бе проведена първата от трите планирани по проекта работни срещи на съдиите от Административните съдилища в Хасково, Пазарджик и Смолян. На работната среща, на която взеха участие дванадесет магистрати, бяха обсъдени актуални теми, свързани с правораздаването по дела от административнонаказателен характер, подсъдни на административните съдилища, като касационна инстанция. Бяха достигнати редица общи решения по правни проблеми, касаещи ангажирането на административнонаказателната отговорност на извършителите на нарушения по Закона за движението по пътищата, Кодекса на труда и др. 

Административен съд Ямбол

Във връзка с финансиран по ОПАК проект „Осигуряване на пълна публичност и прозрачност в работата на Административен съд-Ямбол, през м. юли се проведе обучение за работа по внедрения нов софтуерен модул „Електронно досие” с лектор Теодора Козарева от Информационно обслужване АД Варна. Съдебните служители бяха запознати с новите функционални възможности, включени във версия 1.5775 за Административен съд, които се прилагат и в момента. По същия проект през месеците април и октомври бяха проведени два обучителни семинара, в които участваха съдиите и служителите на съда. Първият семинар беше свързан със системата за управление на делата, а вторият за необходимостта от надграждане на информационната система на съда. И двата семинара бяха финансирани от Оперативна програма „Административен капацитет” 

ПРЕДЛОЖЕНИЯ ОТ ВЪРХОВЕН АДМИНИСТРАТИВЕН СЪД ЗА ЗАКОНОДАТЕЛНИ ПРОМЕНИ

АДМИНИСТРАТИВНОПРОЦЕСУАЛЕН КОДЕКС (АПК)

Настоящите предложения целят преодоляване на най-съществените и обществено значими проблеми в дейността на Върховния административен съд (ВАС) по сега действащата нормативна уредба. 

В съответствие с чл. 125, ал. 1 от Конституцията, основната и водеща функция на Върховния административен съд (ВАС) се изразява в надзор за точното и еднакво прилагане на законите в административното правораздаване. Неотменимо задължение и водещо правомощие на съда е унифициране на правоприлагането в системата на административното правораздаване, чийто основен инструмент е приемането на тълкувателни решения със задължителна за останалите административни съдилища сила, което към настоящия момент не се изпълнява пълноценно поради свръхнатовареността на съда.

ВАС е компетентен да се произнася по спорове за законност на актове на Министерския съвет и на министрите. Целта на нормата е обусловена от значимостта на обществените отношения, регулирани от актовете на най-висшите органи на изпълнителната власт и възможността действията и актовете им да бъдат контролирани от съответстващ йерархически висш орган в съдебната власт. Към настоящия момент обаче има изключително голям брой материални закони, уреждащи подсъдността на споровете по приложението им пред ВАС. Конкретните статистически данни свидетелстват, че на ВАС са подсъдни производствата по над 130 материални закона. През 2013 г. натовареността на съдия във ВАС възлиза на над 200, а в някои случаи и много повече постъпили и разпределени на докладчик дела. Едва 40% от тези дела са следствие от спорове, възникнали в резултат на дейността, осъществявана от висшите органи на изпълнителната власт. Изводите показват категоричната необходимост от промяна на сега действащите нормативни актове. 

В редица държави - членки на Европейския съюз, инстанционната компетентност в административното правораздаване е организирана на базата на критерия финансов размер на жалбата или иска. Предвид факта, че голямата част от административните актове нямат точно изчислимо финансово измерение, то все пак някои от тях (ревизионните актове по ДОПК) са с конкретно материално изражение, позволяващо да бъде обмислен и обсъден подобен подход, насочен към промяна подсъдността на споровете по обжалване на такива актове, в зависимост от стойността им. По този начин, чрез инстанционно преразпределение на постъпващите дела, посредством обективните критерии - значимост, материален интерес и йерархично положение на органа, издал акта, ще се създаде възможност за постигане балансирано натоварване на органите в съдебната система, така че всяка съдебна инстанция да може в максимална степен да се съсредоточи върху изпълнение на основните си правомощия. 

Удачен в този контекст е примерът, който се възпроизведе с изменението на ГПК относно касационното производство, където основание за допустимостта му е ограничено само в хипотезите на противоречиво решаван от съдилищата въпрос;  въпрос, решен в противоречие с практиката на ВКС; въпрос от значение за точното прилагане на закона, както и за развитието на правото. 

По силата на чл. 124 от Конституцията на Република България, ВКС има същата роля и функция в системата на гражданското правораздаване, каквато ВАС следва да упражнява в административното. За да бъде постигнат обаче същият процесуален ефект, следва да бъде осигурена възможността ВАС да унифицира съдебната практика в приложението на максимален брой материални закони. Така ще бъде оправдано и въвеждането на подобни ограничителни изисквания за допустимостта на касационния контрол по съществото на спора. 

Именно поради това следва да се обсъди възможността от регламентирането в АПК на аналогични изисквания към формата и съдържание на касационната жалба. Необходимо е да се въведе изискване за приподписване на касационната жалба от адвокат или юрисконсулт, освен когато жалбоподателят или неговият представител има юридическа правоспособност, със задължението към жалбата да се прилага пълномощно за приподписването или удостоверение за юридическа правоспособност. Подобна промяна изцяло ще възпроизведе разпоредбата на чл. 284, ал. 2 от ГПК. Тя е наложителна и с оглед характера на касационното производство, в което съдът по касационното оспорване се произнася единствено по посочените в жалбата или протеста касационни основания. Предмет на проверка в това производство е правилността на съдебния акт. Това от своя страна налага формулиране на конкретното касационно отменително основание от квалифицирано лице, каквото може да бъде адвокатът, или от лице, притежаващо юридическо образование. Понастоящем касационният съд, предвид разпоредбата на действащият чл. 218, ал. 2 от АПК, за да извърши в пълнота служебната проверка, без да е сезиран конкретно, следва да преповтори всички действия на първоинстанционния съд. Посоченото по-горе от своя страна налага регламентация и на последващите процесуални действия - отговор на касационната жалба и оставянето на жалбата и протеста без движение. 

В съответствие с разрешението, възприето с ТР № 4 по т.д. № 9/2010 г. на ОСК от ВАС, първоинстанционният съд притежава правомощия единствено по администриране на касационната жалба, в т.ч. изпращане препис от жалбата на другите страни и определяне срок за отговор, като след изтичане на срока за отговор изпраща жалбата и протеста на касационния съд. Последният извършва проверка относно формата и съдържанието на жалбата и, ако те не отговарят на законовите изисквания, предвидени в цитираните разпоредби, жалбата се оставя без движение, като следва в тази връзка да се предвиди еднолична компетентност на председателя на съда по касационното оспорване или неговите заместници, респективно председателят на отделението, при наличието на такова, с нарочен акт, какъвто в тази фаза на процеса е разпореждането като акт на едноличен орган, да даде указания за отстраняване на констатираните нередовности на касационната жалба или протеста. Ако в определения срок указанията не бъдат изпълнени, касационната жалба или протестът се оставят без разглеждане с разпореждане на посочените еднолични органи, а касационната жалба ведно с приложенията към нея да се връща на подателя й. Разпореждането следва да подлежи на съдебно оспорване пред тричленен състав на касационния съд. По същия начин да се процедира, ако недостатъците са констатирани в съдебното производство, като актът, с който се прекратява производството, вече е определение. Подобен подход избягва образуването на съдебно производство по нередовна жалба, а администрирането е облекчено като процедура.

В случаите, при които касационната жалба или протест се оставят без разглеждане, поради липсата на процесуалноправни предпоставки за разглеждането им по същество, следва да се предвиди ново основание за прекратяване на образуваното производство - когато се оспорва касационно решение. 

Практиката показва, че в много случаи се подават касационни жалби срещу решения или определения на касационната инстанция при изчерпан процесуален ред за инстанционен съдебен контрол. При това положение съдът, в лицето на администриращия орган - председател на съд, колегия или отделение, следва да може в закрито заседание, с разпореждане, подлежащо на съдебен контрол, да прекрати производството по делото, без да е необходимо провеждане на открито заседание, което е свързано с насрочване на делото, призоваване на страните, ангажиране на магистратски и административен ресурс. С цел пълнота, издържаност и нормативна последователност на промените следва същият правен режим да се приложи, като се уеднаквят условията за валидност, редовност и допустимост на частните жалби с този на касационните жалби.

Освен това следва изрично да се регламентира, че не подлежат на отмяна влезлите в сила съдебни актове, постановени от тричленен и петчленен състав на ВАС в производство по отмяна.

Практиката сочи, че към настоящия момент една голяма част от производствата за отмяна са образувани срещу съдебни актове, постановени в производство по отмяна, което е недопустимо, тъй като на отмяна подлежат само онези съдебни актове, с които спорът е разрешен по същество. В производството по отмяна съдът не разрешава правния спор по същество. И понеже искането за отмяна задължително се разглежда в открито съдебно заседание, то е свързано с призоваването на страните по делото, а в немалка част и с отлагане на същото поради нередовна процедура по призоваването, като във всички случаи съдебното производство приключва със съдебен акт, при което искането се оставя без разглеждане. Подобна промяна ще позволи още при администриране на делото, председателят на съда или неговите заместници, респективно председателят на отделението, в закрито заседание с разпореждане да остави без разглеждане искането за отмяна и да прекрати производството по делото, при което се спестява един ненужен и безпредметен съдебен процес, в който са ангажирани 5-ма върховни съдии. 

Трябва също така да се довърши реформата на административното правосъдие, като се промени родовата подсъдност на първоинстанционните дела и в тази връзка биха могли да се обсъдят промени, свързани със споровете във връзка със служебните правоотношения по Закона за държавния служител, Закона за министерството на вътрешните работи, Закона за отбраната и въоръжените сили на Република България и др. да се разглеждат от административния съд, в района на който оспорващият обичайно полага своя труд, аналогично на уредената подсъдност по трудови дела, независимо кой е органът, издал заповедта за прекратяване служебното отношение. 

Би могло също така да се обсъди възможността да се изключи касационното обжалване по социалните закони (Закон за социалното подпомагане, Закон за интеграция на хората с  увреждания, Закон за семейни помощи за деца). Целта на тези закони е подпомагането на лица в нужда, което трябва да бъде адекватно и преди всичко навременно, особено що се отнася до еднократните и целеви социални помощи. В тези закони се предвижда задължително обжалване по административен ред, а след това и възможното двуинстанционно съдебно производство по АПК. Това безспорно отдалечава във времето момента, когато ще бъде удовлетворено правото на молителите. Подобен подход противоречи на целите на социалните закони, някои случаи забавянето по същество води до неблагоприятни последици, равни на липсата на предоставена социална помощ. По тези съображения предлагаме да се изключи касационното обжалване на решенията на административните съдилища по социалните закони, което ще доведе до разрешаването на спора в максимално кратък срок. За участниците в производството ще остане процесуалното право да искат отмяна на влязлото в сила съдебно решение.

Предлагаме също така да се обсъди следната промяна: решенията, постановени по жалби срещу заповеди, с които се налагат принудителните административни мерки по чл. 171 от Закон за движението по пътищата (ЗДвП), да не подлежат на касационно обжалване. Самият законодател е предвидил пределен срок на действие на наложената принудителна административна мярка, като след настъпването на прекратителното условие, с което е обвързано действието, принудителната мярка отпада. Разпоредбите на чл. 171, ал. 1, т. 1, букви „б" и „г" от ЗДвП регламентират срокове, съответно за не повече от шест и за не повече от един месец, което е показателно за идеята на законодателя за времево ограничение на действието на наложената ПАМ. Предвиденият двуинстанционен съдебен контрол за тези актове е предпоставка за приключване на производството с влязло в сила решение след отпадане действието на мярката.

В заключение подготвеният законопроект за изменение и допълнение на АПК и Закона за съдебната власт, с цел създаване на Централен административен съд, не получи необходимата подкрепа от 42-ото Народно събрание, от което следва да се отложи във времето неговата практическа реализация. Изготвен е законопроектът по ЗСВ и общите разпоредби на АПК, като се надяваме в определен момент да намери своята реализация.

Необходимо е да се продължи политиката по отношение на промяна на подсъдността на някои видове дела, като се вземат законодателни мерки за оптималното разпределение на делата между административните съдилища и ВАС.

Бъдещи законодателни мерки биха довели до разтоварване на ВАС от несвойствената дейност на съд, който правораздава като първа и втора инстанция, с оглед основната му функция да осъществява върховен съдебен надзор за точното и еднакво прилагане на законите в административното правораздаване (чл. 125, ал. 1 от Конституцията). От друга страна, тези мерки биха довели до по-доброто използване на капацитета на административните съдилища. ВАС следва да се утвърди като касационна инстанция и да засили своята конституционно определена дейност за издаване на тълкувателни решения и постановления с цел унифициране на административното правораздаване по нормативни актове с висока степен на обществена чувствителност. На следващо място, следва да се помисли как тези промени в подсъдността ще доведат до допълнително натоварване на 28-те административни съдилища, за да имат възможност да заработят с пълен капацитет, каквато е целта на реформата в административното правораздаване и гарантиране на ефикасни механизми за контрол по правоприлагането от страна на ВАС спрямо дейността, осъществявана от административните съдилища. Това би спомогнало и за предотвратяване на свръхнатоварването, а оттам и за решаването на делата в разумен срок за онези административни съдилища, които имат средна натовареност, надхвърляща разумните възможности на един магистрат.

ПРЕДЛОЖЕНИЯ ОТ АДМИНИСТРАТИВНИТЕ СЪДИЛИЩА В БЪЛГАРИЯ ЗА ЗАКОНОДАТЕЛНИ ПРОМЕНИ

ПРИЗОВАВАНЕ

Да бъде променен чл. 137 от АПК и институтът на призоваване да се регламентира изцяло в АПК, като се уредят всички хипотези и максимално се ограничи приложното поле на ГПК. Промяната е наложителна, т.к. при действието на новия ГПК възникват проблеми относно субсидиарното му прилагане, във връзка с призоваването. Така например, в чл. 47 от ГПК се урежда нов начин за връчване на съобщения и призовки - връчване чрез залепване на уведомление. Разпоредбата подробно регламентира по отношение на коя страна, при какви обстоятелства и по какъв начин се извършва този вид връчване, както и последиците от него. Спор в практиката на административните съдилища предизвиква приложението на тази разпоредба в административното производство по отношение заинтересованите страни в процеса. С изчерпателното уреждане на института на призоваването по административни дела в АПК би се ускорило приключването на съдебните производства.

ЗАИНТЕРЕСОВАНИ СТРАНИ

Една от основните причини за бавното приключване на част от делата (особено тези по ЗУТ и ЗКИР) е големият брой заинтересовани страни, които в някои случаи са над 100. Тяхното издирване и призоваване затруднява производството. С оглед разпоредбите на чл. 153, ал. 1 и чл. 154, ал. 1 от АПК съдът е длъжен да конституира служебно всички лица, за които обжалваният акт е благоприятен или които са засегнати от него. Практиката показва, че тези лица в повечето случаи не вземат активно участие в процеса. Ако едно лице е редовно уведомено за издадения административен акт, който по някакъв начин засяга интересите му, то може и следва да прецени дали да защити интересите си или не. В този смисъл е удачна законодателна промяна, съгласно която съдът служебно да конституира като страни по делата оспорващият и административния орган, а всяко заинтересовано лице да встъпва като страна в процеса по своя инициатива.

Друга възможност е да се приеме задължението на заинтересовано лице, ако в рамките на административното или съдебно производство промени адреса си и не уведоми компетентния орган, съобщенията до него да се връчват на стария адрес и съответно да се прилага към делото като редовно връчени по аналогия на чл. 41 от ГПК.

Проблеми възникват и във връзка с приложението на чл. 162 от АПК - отново съдът служебно съобщава административния акт на всички засегнати лица, ако това не е направено от административния орган. Това създава допълнителни затруднения за съда, тъй като означава, че в административната преписка липсват не само имената, но и адресите на тези лица, т.е. съдът следва служебно да ги установява. Би могло да се помисли за промяна в следната насока - ако административният орган не е изпълнил това свое задължение, вместо съдът да издирва лицата и да ги конституира, да прекрати производството и да върне преписката на административния орган за извършване на всички дължими от него действия.

СРОК ЗА ПРОИЗНАСЯНЕ НА АДМИНИСТРАТИВНИЯ ОРГАН 

Съгласно чл. 97, ал. 1 от АПК срокът за произнасяне на горестоящия административен орган, пред който е оспорен административният акт, започва да тече от получаването на преписката. Непроизнасянето в срок слага началото на срока за съдебно оспорване (чл. 97, ал. 1 от АПК). В тази връзка за жалбоподателя се създават значителни затруднения. За него остава неизвестен моментът, в който преписката ще бъде получена от упражняващия административен контрол орган. Не следва да се изисква от жалбоподателя ежедневно да проверява кога е получена преписката и така да следи за съответните срокове. От друга страна, възникват условия за забавяне на производството.

СЪДЕБНО ПРОИЗВОДСТВО

В АПК липсва регламентация на много от правилата, свързани със съдебното производство, особено в частта за доказателствата, като се прилагат субсидиарно тези, уредени в ГПК, съгласно препращащата норма на чл. 144 от АПК. С новия ГПК се създадоха доста проблеми в административното съдопроизводство по отношение на това кои норми са относими и до каква степен. В тази насока следва да се обсъди промяна, при която съдебното производство да бъде изрично уредено в АПК и максимално да се стесни приложното поле на ГПК.

Видовете доказателства, допустими в административния процес, трябва да бъдат изчерпателно уредени. Служебното начало изисква от съда да допуска служебно доказателствени средства, включително и експертизи. Това обаче следва да става за сметка на жалбоподателя или на административния орган, в зависимост от разпределението на доказателствената тежест, но в никакъв случай за сметка на бюджета на съда.

Друг проблем е, че в действащия АПК не е предвиден срок за отговор по постъпила касационна жалба, поради което при изпращане на преписи от жалбата административните съдилища предоставят различни срокове за отговор по нея - 14-дневен, както е установен в АПК срокът за отговор по постъпило оспорване на административен акт, или едномесечен, какъвто срок е уреден в ГПК. Посоченият в чл. 287, ал. 1 от ГПК едномесечен срок (ако се прилага във връзка с препращащата норма на чл. 144 от АПК) е необосновано дълъг, като се имат предвид законово установения 14-дневен срок за обжалване на съдебното решение и стремежът за разумно бързо съдопроизводство.

Предлагаме също в АПК да се предвиди правомощие на административния съд да връща нередовни или недопустими касационни и частни жалби и протести на прокурора, а неговото разпореждане да подлежи на обжалване пред ВАС. По този начин ще се осигури бързина в съдопроизводството и ще се разтовари ВАС.

Проблем в исковото производство по чл. 203 от АПК е дали участието на прокурор е задължително. Едната теза е, че предвид разпоредбата на чл. 10, ал. 1 от Закона за отговорността на държавата и общините за вреди, участието му е задължително, а според другата - участието му не е задължително, предвид разпоредбите на АПК, който е нормативен акт от по-висока степен и при противоречия със закон са приложими неговите разпоредби.

Особено проблемно е участието на прокурора в производствата на чл. 104 от Закона за държавния служител, когато при редовно призоваване на прокуратурата тя не изпраща представител за участие в производството, това от своя страна води било до отлагане на производството, било до постановяване на порочен съдебен акт.

Освен това чл. 84, ал. 1 от АПК не урежда хипотезата, в която прокурорът подава протест, без да е участвал в производството по издаване на административния акт и поради това актът не му се съобщава. В тази хипотеза неясен остава началният момент, от който започва да тече срокът за протестиране.

Проблеми поради липсата на изрична уредба съществуват при искане за присъждане на възнаграждение за юрисконсулт в случаите, когато оспорването е отхвърлено. Съгласно нормата на чл. 143, ал. 4 от АПК на насрещната страна следва да се присъди минимално възнаграждение за един адвокат, ако е ползвала такъв. В кодекса не е уредена хипотезата при процесуално представителство от юрисконсулт - дали се дължи или не заплащане на възнаграждение за него от оспорващия. Липсата на регламентация създава затруднение, включително и противоречива практика. Дори и да се приеме, че във връзка с препращащата норма на чл. 144 от АПК следва да се прилага разпоредбата на чл. 78, ал. 8 от ГПК, то тя също не дава отговор на този въпрос, тъй като участници в производството по административни дела са административни органи, които невинаги имат качеството на юридическо лице, а в ГПК се визират само юридически лица. Проблем в тази е и какъв да е размерът на минималното адвокатско възнаграждение в случай на положителен за жалбоподателя изход от делото. Дали това да е този размер, определен в Наредбата за минималните адвокатски възнаграждения, или този по чл. 36 от Закона за адвокатурата във вр. с параграф 2 от Наредбата.

ОБНАРОДВАНЕ НА СЪДЕБНОТО РЕШЕНИЕ ЗА ОТМЯНА НА НОРМАТИВЕН АКТ

С разпоредбата на чл. 194 от АПК е предвидено, че съдебното решение, с което се обявява нищожност или се отменя подзаконов нормативен акт, се обнародва по начина, по който е бил обнародван актът. С деня на обнародване на решението е свързано и влизането му в сила.

Проблем при прилагането на тази разпоредба възниква относно субекта, който следва да извърши обнародването. В правната норма той не е конкретизиран, а по пътя на тълкуването може да се изведе в две насоки. Ако се тръгне от начина на обнародване на отменения нормативен акт, се стига до извода, че това е органът, който го е приел. Ако се прави преценка на момента на обнародване, а именно след като се установи, че в срок няма подадена касационна жалба или протест, или те са отхвърлени от касационния съд, може да се направи извод, че съдът следи за наличието на тези предпоставки, при което той или обнародва решението, или разпорежда на органа да извърши обнародване. Доколкото органът, чийто акт е отменен, няма интерес да публикува своевременно решението, дори да му е разпоредено с диспозитива от съда, следва, че е необходимо конкретизиране на субекта, отговорен за публикуването, както и срока за това.

ДЪРЖАВНИ ТАКСИ

Като се съобразяваме с основния принцип за достъпност на правораздаването по административни дела, намираме, че събираните от административните съдилища такси за оспорвания - в размер на 10 лв. за физически лица и 50 лв. за юридически лица и еднолични търговци, са изключително ниски.

Освен това, проблеми в работата на административните съдилища създава липсата на изрични текстове, които да определят държавните такси, събирани в различните производства по АПК. В неотменената част от Тарифа № 1 се съдържа само една разпоредба (чл. 2б), в която е посочено, че при жалба против административни актове се събира проста такса в посочените по-горе размери. Това производство е по чл. 128, ал. 1, т. 1 от АПК. В административните съдилища се разглеждат и други производства, визирани в чл. 128, ал. 1, т. 2 - т. 8 и ал. 2 от тази разпоредба, за които няма регламентирана държавна такса, с изключение на таксата по искове за обезщетения за вреди по чл. 1 от Закона за отговорността на държавата и общините за вреди, като и в тази хипотеза се събира първоначално проста такса в размер на 10 лв., респективно 50 лв., а едва при приключване на производството се присъжда такса съобразно цената на иска. Установените такси в Тарифата за държавните такси, които се събират от съдилищата по ГПК, са несъотносими в голямата си част и не могат да се прилагат. Този проблем би могъл да се разреши чрез допълване на разпоредбите на Тарифа № 1, като се регулират държавните такси, дължими в различните административни производства, или като се приеме отделна тарифа за таксите, които се събират от съдилищата по реда на АПК. Следва да се има предвид голямото разнообразие на административните спорове като видове и материален интерес - искове (установителни и осъдителни); жалби срещу индивидуални, общи и подзаконови административни актове; жалби срещу актове на органите по изпълнението и др. Друг въпрос, който следва да се уреди е дали се събират такси по административнонаказателни дела в касационната инстанция, предвид различната практика относно тяхната дължимост в административните съдилища в страната.

Липсва и регламентация на размера на държавната такса при подаването на частни жалби, които съставляват значителен дял от постъпленията в административните съдилища и ВАС. 

ДОПК

Делата от този вид следва да се разпределят между административните съдилища, като подсъдността стане по „постоянния адрес или седалището на жалбоподателя”. Посочените промени биха довели до по-равномерна натовареност на административните съдилища. Подобна реформа би спестила и съдебни разноски за водене на процеса като разходи за свидетели, експерти и др. Производствата биха приключили и значително по-бързо във времето предвид призоваването на страните по тях, което ще изисква минимални усилия и време. 

Този доклад е изготвен на основание чл. 84, т. 16 от Конституцията на Република България и чл. 122, ал. 2 от Закона за съдебната власт.

Председател на Върховния административен съд:

7.2. Квалификация на магистрати и служители





1. Брой дела за разглеждане





6. Предложения за законодателни промени и уеднаквяване на съдебната практика





7.7. Публичност и достъп до информация








PAGE  
15

